+-----------------------------------------------------------------------+
|                                                                       |
+-----------------------------------------------------------------------+
| []                                                                    |
+-----------------------------------------------------------------------+
| บริษัท ชิน คอร์ปอเรชั่น จำกัด (มหาชน)                                        |
|                                                                       |
| Shin Corporation Public Company Limited                               |
|                                                                       |
| เอกสารแนบ 1                                                           |
|                                                                       |
| การประกอบธุรกิจสายธุรกิจสื่อสารโทรคมนาคมไร้สาย                               |
+-----------------------------------------------------------------------+

การประกอบธุรกิจสายธุรกิจสื่อสารโทรคมนาคมไร้สาย

ดำเนินการโดยบริษัท แอดวานซ์ อินโฟร์ เซอร์วิส จำกัด (มหาชน) (เอไอเอส) และบริษัทย่อย
มีรายละเอียดดังนี้

ในปี 2553 รายได้ของเอไอเอส สามารถแบ่งได้เป็น 2 ประเภทหลักๆ ได้แก่

  (1) รายได้จากการให้บริการ: โดยมี เอไอเอส และ ดีพีซี เป็นผู้ให้บริการ
  ประกอบด้วยรายได้จากการให้บริการลูกค้าระบบชำระรายเดือน (Postpaid subscription
  service), บริการสำหรับลูกค้าระบบเติมเงิน (Prepaid subscription service),
  บริการสื่อสารด้วยข้อมูล (Non-voice service), บริการสำหรับลูกค้านิติบุคคล (Corporate
  Business Service), บริการความสัมพันธ์กับลูกค้า (Customer Relation
  Management), และรายได้จากการบันทึกค่าเชื่อมโยงโครงข่าย (IC)
  โดยรายได้จากการให้บริการดังกล่าวคิดเป็นสัดส่วนประมาณร้อยละ 92 ของรายได้รวม

  (2) รายได้จากการขาย: คือรายได้จากการจำหน่ายเครื่องโทรศัพท์เคลื่อนที่ ซิมการ์ด
  และอุปกรณ์ต่างๆ ที่เกี่ยวข้อง โดยรายได้ในส่วนนี้คิดเป็นสัดส่วนประมาณร้อยละ 8
  ของรายได้รวม

1. ลักษณะผลิตภัณฑ์หรือบริการ

ผลิตภัณฑ์และบริการหลักที่เอไอเอสให้แก่ลูกค้าคือบริการโทรศัพท์เคลื่อนที่ทั้งในระบบเติมเงินและระบบชำระค่าบริการ
รายเดือน โดยมีสัดส่วนลูกค้าในระบบเติมเงินร้อยละ 90 ของฐานลูกค้าทั้งหมด
และมีสัดส่วนลูกค้าในระบบชำระค่าบริการ รายเดือนร้อยละ 10
ในขณะที่สัดส่วนรายได้หลักมาจากลูกค้าระบบเติมเงินร้อยละ 66.2
และจากลูกค้าในระบบชำระค่าบริการรายเดือนอีกร้อยละ 26.3

+--------------------------+-------------------------------------------+
| สัดส่วนลูกค้า ณ สิ้นปี 2553     | ณ สิ้นปี 2553 เอไอเอส ให้บริการลูกค้าทั่วประเทศ    |
|                          | 31.2 ล้านราย                               |
| []                       |                                           |
|                          |   ---------------                         |
|                          | ------ ----------- ---------------------- |
|                          |                                           |
|                          |          จำนวนลูกค้า   รายได้ต่อเลขหมายต่อเดือน |
|                          |                                           |
|                          |            (ล้านคน)     (บาท) รวม Net IC * |
|                          |                                           |
|                          |   ลูกค้าระบบเติมเงิน        28.1        201   |
|                          |                                           |
|                          |   ลูกค้าระบบชำระรายเดือน   3.1         632   |
|                          |                                           |
|                          |   รวม                   31.2        244   |
|                          |   ---------------                         |
|                          | ------ ----------- ---------------------- |
|                          |                                           |
|                          | * ข้อมูล ณ ไตรมาส 4/2553                    |
|                          |                                           |
|                          | สัดส่วนรายได้ร้อยละ 66 จากลูกค้าระบบเติมเงิน      |
|                          |                                           |
|                          |   ---------------------- ---------------  |
|                          |                          สัดส่วนรายได้       |
|                          |                          (ร้อยละ)          |
|                          |                                           |
|                          |   ลูกค้าระบบเติมเงิน         66.2             |
|                          |                                           |
|                          |   ลูกค้าระบบชำระรายเดือน    26.3             |
|                          |                                           |
|                          |   อื่นๆ                    7.5              |
|                          |                                           |
|                          |   รวม                    100.0            |
|                          |   ---------------------- ---------------  |
+--------------------------+-------------------------------------------+

เอไอเอสออกแบบผลิตภัณฑ์และบริการที่หลากหลายเพื่อตอบสนองผู้ใช้งานที่มีความต้องการแตกต่างกัน
ทั้งกลุ่มลูกค้ารายย่อยและลูกค้าองค์กร โดยมีผลิตภัณฑ์หลักได้แก่

-   เอไอเอส “จีเอสเอ็ม แอดวานซ์” ออกแบบสำหรับคนทำงาน

-   เอไอเอส “จีเอสเอ็ม 1800” สำหรับลูกค้าที่ต้องการใช้บริการแบบพื้นฐาน

-   เอไอเอส “วัน-ทู-คอล!” สำหรับลูกค้าวัยรุ่น

-   เอไอเอส “สวัสดี” สำหรับผู้ที่ใช้งานน้อย

-   เอไอเอส “สมาร์ท โซลูชั่น” สำหรับกลุ่มลูกค้าองค์กร

ผลิตภัณฑ์และบริการของเอไอเอสถูกออกแบบภายใต้แนวคิดระบบนิเวศน์แห่งโลกการสื่อสาร
(Ecosystem) คือการหลอมรวม 5 ส่วนประกอบที่สำคัญเข้าด้วยกัน ได้แก่ อุปกรณ์,
ช่องทางการให้บริการลูกค้า, ผู้ให้บริการคอนเทนต์, ผู้พัฒนาโซลูชั่นส์
และพันธมิตรทางธุรกิจจากหลากหลายอุตสาหกรรม
เพื่อให้ลูกค้าของเอไอเอสได้รับบริการที่มีคุณภาพและตอบสนองการใช้ในชีวิตประจำวันที่เหนือกว่า

เอไอเอส จีเอสเอ็ม แอดวานซ์

เอไอเอส จีเอสเอ็ม แอดวานซ์ มีกลุ่มเป้าหมายหลักคือ กลุ่มนักศึกษาที่กำลังจะจบการศึกษา
กลุ่มคนทำงาน นักธุรกิจ เจ้าของกิจการที่มีความคิดทันสมัยและชื่นชอบเทคโนโลยี
รวมทั้งได้ขยายตลาดไปสู่กลุ่มลูกค้าที่มีอายุน้อยลง เช่น กลุ่มลูกค้าในวัยเริ่มทำงาน โดยในปัจจุบัน
เอไอเอส จีเอสเอ็ม แอดวานซ์ เน้นการพัฒนาทั้งในด้าน Functional และภาพลักษณ์
Emotional ควบคู่กันไปเพื่อให้สามารถตอบสนองวิถีชีวิตประจำวันของลูกค้าที่มีความหลากหลายขึ้น
โดยพัฒนาจากยุคเริ่มต้น คือแนวคิด “GSM 2 Watts” ที่ให้ความสำคัญกับคุณภาพเครือข่าย
สู่ยุคของบริการเสริมที่หลากหลายด้วย “GSM advance”
แล้วต่อยอดด้วยการออกแบบโปรโมชั่นที่เหมาะสมในแต่ละกลุ่มลูกค้าย่อยภายใต้แนวคิด “GSM
advance Evolution” และแนวคิด “GSM advance ตัวคุณ GSM ของคุณ” และ GSM Smart
Life ภายใต้คอนเซ็ปต์ เลือกสิ่งที่ใช่ ใช้ชีวิตที่ชอบ
ที่ให้ลูกค้าสามารถกำหนดรูปแบบค่าโทรได้ด้วยตนเอง

ในปี 2553 เอไอเอส จีเอสเอ็ม แอดวานซ์ มอบความพิเศษให้แก่ลูกค้าภายใต้แนวคิด “จีเอสเอ็ม
ซิมเดียวอยู่” ที่รวบรวมแพ็กเกจค่าโทรที่หลากหลาย เซอร์วิสใหม่ๆ และสิทธิพิเศษต่างๆ
ไว้ในซิมเดียว ซึ่งประกอบด้วยแนวคิด

1.  GSM Smart Mix & Match ที่ให้ลูกค้าสามารถกำหนดรูปแบบค่าโทรเองได้

2.  GSM Smart Innovation นวัตกรรมเซอร์วิสใหม่ที่ให้ลูกค้าใช้ชีวิตได้ง่ายขึ้น เช่น

    -   GSM EDGE Plus ให้ลูกค้าไม่พลาดทุกการติดต่อ สามารถรับสายได้ขณะออนไลน์บนมือถือ

    -   GSM Smart Secure ที่ช่วยล็อคเครื่องและรักษาข้อมูลสำคัญไว้ได้ในกรณีที่มือถือหาย

    -   GSM Mobile payWave
        บริการชำระเงินรูปแบบใหม่โดยใช้โทรศัพท์มือถือแทนบัตรเครดิต ได้มากกว่า 1,500
        ร้านค้าทั่วประเทศ

3.  GSM Smart Privilege สิทธิพิเศษมากมายที่มอบให้ลูกค้า เช่น
    ฟรีประกันคุ้มครองอุบัติเหตุจากซิกน่าสูงสุด 150,000 บาท, ส่วนลดจากร้านชั้นนำทั่วประเทศ
    เป็นต้น

เอไอเอส จีเอสเอ็ม แอดวานซ์
ให้ความสำคัญกับการสร้างความพึงพอใจสูงสุดแก่ลูกค้าในการกำหนดค่าโทรด้วยตนเอง
ด้วยการนำเสนอแพ็กเริ่มต้นและแพ็กเสริมให้ลูกค้าเลือกผสมผสานให้เหมาะกับพฤติกรรมการใช้งานทั้งด้านการสื่อสารด้วยเสียง
(voice) และการสื่อสารด้วยข้อมูล (data) รวมไปถึงเหมาะสมกับประเภทของอุปกรณ์สมาร์ทโฟน
ด้วย โดยมีตัวอย่างของแพ็กเกจ ได้แก่

GSM smart Mix & Match แพ็กเกจค่าโทรที่ให้ลูกค้ากำหนดได้เองตามรูปแบบการใช้ชีวิต
สามารถเลือกผสมได้มากกว่า 50 รูปแบบ
ลูกค้าจึงสามารถเลือกสิ่งที่ดีที่สุดสำหรับตัวเองได้โดยไม่ต้องจ่ายในสิ่งที่ไม่ต้องการใช้อีกต่อไป
โดยขั้นแรกลูกค้าเลือกแพ็กเริ่มต้น (Smart basic)
ซึ่งเป็นแพ็กเกจหลักที่ให้ลูกค้าเลือกอัตราค่าโทรตามปริมาณความต้องการใช้งานอย่างง่ายๆ
ในอัตราเดียวนาทีละ 1 บาท ทุกเครือข่ายตลอด 24 ชั่วโมง โดยเหมาจ่ายเริ่มต้น 200 บาท
โทรได้ 200 นาที จากนั้นลูกค้าสามารถเลือกเพิ่มแพ็กเสริม (Smart topping)
ที่มีให้เลือกหลากหลายตามพฤติกรรมการใช้งานของลูกค้าทั้งด้านเสียง บริการเสริม ด้านข้อมูล
รวมถึงใช้งานในต่างประเทศ ตัวอย่างแพ็กเสริม ได้แก่

-   คุยฟรีข้ามวันข้ามคืน – โทรไม่จำกัดในเครือข่ายเอไอเอส ช่วงเวลา 4 ทุ่ม – 5 โมงเย็น
    (249 บาทต่อเดือน)

-   คุยทุกเครือข่าย 24 ชม. – โทรได้ทุกเครือข่ายจำนวน 100 นาที (100 บาทต่อเดือน)

-   คุยฟรีกลางวัน – โทรไม่จำกัดในเครือข่ายเอไอเอส ช่วงเวลา ตี 5 - 5 โมงเย็น (199
    บาทต่อเดือน)

-   คุยฟรีกลางคืน – โทรไม่จำกัดในเครือข่ายเอไอเอส ช่วงเวลา 4 ทุ่ม - 8 โมงเช้า (100
    บาทต่อเดือน)

-   คุยฟรีวีกเอนด์ – โทรไม่จำกัดในเครือข่ายเอไอเอส ช่วงเสาร์ - อาทิตย์ (100
    บาทต่อเดือน)

-   คนมีรัก คุยฟรี 20 ชั่วโมง – โทร 1 เบอร์คนพิเศษในเครือข่ายเอไอเอสในช่วงเวลา 4
    ทุ่ม - 6 โมงเย็น (150 บาทต่อเดือน)

-   คนมีรัก 25 สตางต์ – โทร 1 เบอร์คนพิเศษในเครือข่ายเอไอเอส ด้วยอัตราพิเศษเพียง 25
    สตางค์ต่อนาที (150 บาทต่อเดือน)

-   แก๊งค์ – โทร 3 เบอร์คนพิเศษในเครือข่ายเอไอเอส ด้วยอัตราพิเศษ 50 สตางค์ต่อนาที
    (100 บาทต่อเดือน)

-   SMS/MMS/GPRS – ส่ง SMS ได้ 50 ข้อความ หรือ MMS ได้ 12 ข้อความต่อเดือน หรือ
    GPRS 6 ชั่วโมง ต่อเดือน ด้วยเหมาจ่ายขั้นต่ำเพียง 50 บาท

-   คนรัก BlackBerry – ใช้งาน Chat Facebook หรือ E-mail ด้วยอัตราขั้นต่ำเพียง 300
    บาทต่อเดือน หรือเลือก ใช้งาน GPRS ได้ไม่จำกัด 799 บาทต่อเดือน

-   Unlimited Data Roaming Package – ใช้งาน GPRS/EDGE
    ไม่จำกัดในประเทศเกาหลีใต้ ไต้หวัน ฟิลิปปินส์ มาเก๊า มาเลเซีย สิงคโปร์ ออสเตรเลีย
    อินเดีย อินโดนีเซียและฮ่องกง ได้นาน 1 วัน, 3 วัน และ 5 วัน เพียง 350 บาท, 950
    บาท และ1,400 บาทต่อเดือนตามลำดับ

GSM NET SIM –
โปรโมชั่นที่เหมาะสำหรับการเชื่อมต่อโลกออนไลน์ผ่านโทรศัพท์เคลื่อนที่และแอร์การ์ด
โดยมอบความพิเศษด้วยโปรโมชั่นเริ่มต้นการใช้งาน EDGE/GPRS 50 ชั่วโมง ราคาเพียง 149
บาท และใช้งานได้ไม่จำกัด (Unlimited) ที่ราคา 799 บาท

GSM Smart Phone Package – โปรโมชั่นที่เหมาะกับสมาร์ทโฟนทุกรุ่น
โดยเหมาจ่ายรายเดือนเริ่มต้นขั้นต่ำเพียง 400 บาทและสูงสุดที่ 1,100 บาท
ที่ให้ลูกค้าสามารถใช้สื่อสารได้ทั้งการโทร, EDGE/GPRS, SMS และ MMS

GSM BlackBerry Package – โปรโมชั่นสำหรับคนรุ่นใหม่ที่ชอบแชทผ่านแบล็คเบอร์รี่
และสื่อสารผ่านสังคมออนไลน์ให้สามารถใช้บริการได้ ไม่จำกัด ด้วยค่าบริการเหมาจ่ายขั้นต่ำ 300
บาท/เดือน เลือกแชท+facebook หรือ เลือกแชท + E-mail อย่างใดอย่างหนึ่ง
หรือเลือกใช้งาน GPRS ได้ไม่จำกัดกับ GSM BlackBerry Unlimited 799 บาท/เดือน

GSM iPhone Package – โปรโมชั่นสำหรับผู้ใช้ไอโฟน ผู้ชอบใช้งานออนไลน์เอ็นเตอร์เทนเมนต์
เช่น ดาวน์โหลดเกมส์ เพลง แอพพลิเคชั่นใหม่ๆ ด้วยค่าบริการขั้นต่ำเพียง 275 บาท ใช้งาน
EDGE/GPRS ได้ 150 MB และสูงสุด 839 บาทต่อเดือน ใช้งาน EDGE/GPRS ได้ไม่จำกัด

นอกจากนี้ เอไอเอส จีเอสเอ็ม แอดวานซ์
ได้สร้างบริการเสริมที่เหนือกว่าด้วยการให้บริการแบบออนไลน์ภายใต้ชื่อ “GSM eService”
ที่เพิ่มความสะดวกแก่ลูกค้าในการเปลี่ยนแพ็กเกจค่าโทร เช็คยอดค่าโทรระหว่างรอบบิล
และย้อนหลังดูรายละเอียด การโทร ตลอดจนชำระค่าบริการผ่านทางเว็บไซต์ ได้ด้วยตนเองตลอด
24 ชั่วโมง

ในปี 2553 เอไอเอส จีเอสเอ็ม แอดวานซ์ ให้ความสำคัญกับการจัดจำหน่ายในเชิงรุกแบบขายตรง
(Direct Sale) มากขึ้น ผ่านจุดบริการเคลื่อนที่ (GSM Van) รวมทั้งได้ให้พนักงานของเอไอเอส
เข้ามามีบทบาทในการทำตลาดมากขึ้น เพื่อเพิ่มประสิทธิภาพในการเข้าถึงลูกค้า รวมทั้งจัดตั้ง GSM
Smart Shop ในศูนย์การค้าและบริเวณที่มีร้านของตัวแทนขายรายย่อย (Sub Dealer)
เพื่อช่วยอำนวยความสะดวกในการขายซิม เป็นศูนย์กลางในการกระจายซิม
ตลอดจนการขายตรงแก่ลูกค้าที่ต้องการจดทะเบียนอีกด้วย

AIS 3G

เอไอเอส ได้นำเสนอเทคโนโลยี HSPA บนคลื่นความถี่ 900 เมกะเฮิรตซ์
เป็นรายแรกของประเทศไทย เพื่อสร้างความคุ้นเคยของลูกค้าต่อเทคโนโลยี 3จี
ก่อนที่คณะกรรมการกิจการโทรคมนาคมแห่งชาติจะออกใบอนุญาตให้บริการ 3จี 2,100 เมกะเฮิรตซ์
อันเป็นการแสดงให้เห็นถึงความพร้อมและความมุ่งมั่นอย่างเต็มที่ของเอไอเอส
ในการเป็นผู้นำด้านเทคโนโลยีระบบ 3จี
และช่วยเพิ่มประสิทธิภาพการใช้งานด้านข้อมูลของลูกค้าที่เติบโตอย่างต่อเนื่อง
ทั้งผู้ใช้งานโมบายอินเตอร์เน็ต และผู้ใช้งานอินเตอร์เน็ตผ่านแอร์การ์ด ภายใต้แนวคิด
ชีวิตไร้ขีดจำกัดด้วยบริการ AIS 3G ลูกค้าจึงสามารถใช้งานรับ-ส่งข้อมูลด้วยความเร็วสูงสุดถึง
7,200 กิโลบิทต่อวินาที ซึ่งแตกต่างจาก GPRS หรือ EDGE ปัจจุบันที่ให้ความเร็วต่ำกว่ามาก
โดยในเบื้องต้นได้เปิดให้บริการ AIS 3G ในพื้นที่จังหวัดเชียงใหม่ ชลบุรี นครราชสีมา และหัวหิน
เพื่อรองรับการใช้งานในพื้นที่ท่องเที่ยวและเขตอุตสาหกรรม

เอไอเอส จีเอสเอ็ม 1800

เอไอเอส จีเอสเอ็ม 1800 มีกลุ่มเป้าหมายหลักคือ
ผู้ที่ใช้บริการแบบพื้นฐานเน้นการโทรออกและรับสาย
ด้วยค่าบริการที่ย่อมเยาโดยมีโปรโมชั่นค่าโทรเพื่อตอบสนองความต้องการของลูกค้า ดังนี้

-   GSM 1800 แพ็กสุดคุ้ม คุยนาทีละ 1 บาท ทุกเครือข่าย ตลอด 24 ชั่วโมง รับฟรีคุยไม่อั้น 12
    ชั่วโมง ในเครือข่ายเอไอเอส ตี 5 – 5 โมงเย็น

-   GSM 1800 แพ็กเริ่มต้น+แพ็กเสริมคุยไม่อั้น
    ที่ให้ความสะดวกสบายแก่ลูกค้าด้วยค่าโทรอัตราเดียว 1 บาทต่อนาทีทั้งในและนอกเครือข่าย
    พร้อมทั้ง 4 ทางเลือกเหมาจ่ายขั้นต่ำที่ 150 บาท และสูงสุดที่ 800 บาท

-   แพ็กเสริมคุยไม่อั้น

    -   คุยไม่อั้น 12 ชม. ให้ลูกค้าโทรในเครือข่ายเอไอเอสแบบไม่อั้น ช่วงเวลา ตี 5 – 5
        โมงเย็น ด้วยค่าบริการ 100 บาท

    -   คุยไม่อั้น 18 ชม. ให้ลูกค้าโทรในเครือข่ายเอไอเอสแบบไม่อั้น 5 ทุ่ม - 5 โมงเย็น
        ด้วยค่าบริการ 200 บาท

เอไอเอส วัน-ทู-คอล!

เอไอเอส วัน-ทู-คอล! มีกลุ่มเป้าหมายหลักเป็นกลุ่มวัยรุ่นและคนรุ่นใหม่ มีสไตล์เป็นของตัวเอง
ทันสมัย กล้าคิด กล้าทำ กล้าแสดงออก และได้ขยายตลาดไปสู่กล่มวัยรุ่นตอนต้น (Teen)
ซึ่งเป็นกลุ่มเด็กมัธยมต้น และมัธยมปลายที่ใช้งานโทรศัพท์เคลื่อนที่

เอไอเอส มุ่งเน้นสร้างความแข็งแกร่งของผลิตภัณฑ์ เอไอเอส วัน-ทู-คอล!
ทั้งในด้านประโยชน์การใช้งาน (Functional) และภาพลักษณ์ (Emotional)
เช่นเดียวกับเอไอเอส จีเอสเอ็ม แอดวานซ์ โดยนำเสนอผ่านแนวความคิด “อิสระ” (Freedom)
ที่สนับสนุนเยาวชนให้กล้าคิดกล้าฝันเพื่อค้นหาสิ่งที่เหมาะกับตนเอง กล้าลงมือทำฝันให้เป็นจริง
โดยในปี 2553 เอไอเอส วัน-ทู-คอล!
ได้สร้างประสบการณ์ใหม่ให้แก่กลุ่มวัยรุ่นที่ชื่นชอบการใช้งานสังคมออนไลน์ผ่านโทรศัพท์เคลื่อนที่
ซึ่งมีการขยายตัวอย่างสูง โดยนำเสนอภายใต้แนวคิด แชท แอน แชร์ (Chat ‘n Share)
ที่ให้วัยรุ่นสามารถเข้าสู่โลกออนไลน์ผ่านทุกประเภทโทรศัพท์มือถือ
ทั้งสมาร์ทโฟนและโทรศัพท์มือถือทั่วไป พร้อมหลากหลายโปรโมชั่นตามพฤติกรรมการใช้งาน
นอกจากนี้ยังได้ร่วมมือกับพันธมิตรทางธุรกิจเพื่อตอบสนองความต้องการของลูกค้าที่ชอบดาวน์โหลดเพลงที่มีการเติบโตอย่างต่อเนื่อง

1.  กลุ่มสังคมออนไลน์ (Social Network)

    1.  กลุ่มวัยรุ่นที่มีกำลังซื้อ (High-end)
        และต้องการใช้งานสมาร์ทโฟนเพื่อเข้าสู่เครือข่ายสังคมออนไลน์
        โดยนำเสนอแบรนด์สมาร์ทโฟนที่เป็นที่นิยมเช่น แบล็กเบอร์รี่ ไอโฟน ซัมซุงกาแลคซี่
        พร้อมทั้งโปรโมชั่นการใช้งานตามประเภทสมาร์ทโฟน

    2.  กลุ่มวัยรุ่นที่เน้นความคุ้มค่า และต้องการเข้าสู่เครือข่ายสังคมออนไลน์
        ด้วยการนำเสนอโปรโมชั่นการใช้งานร่วมกับสมาร์ทโฟนราคาย่อมเยา
        ที่สามารถใช้งานสังคมออนไลน์ได้หลากหลาย ด้วยแพ็คเกจ NOKIA Cool Pack

    3.  กลุ่มวัยรุ่นที่ใช้โทรศัพท์มือถือโดยทั่วไป (Mass)
        ให้สามารถแชทได้ตลอดเวลาบนถือมือทุกรุ่นผ่านแชทซิม (Chat SIM)
        พร้อมโปรโมชั่นที่คุ้มค่า

  2.
  กลุ่มที่ชอบโหลดเพลงด้วยโปรโมชั่นแกรมมี่มิวสิคซิมที่ให้ลูกค้าสามารถโหลดเพลงแกรมมี่ได้ไม่จำกัด
  พร้อมอัตราค่าโทรพิเศษ เอาใจขาเมาท์ชาววัยรุ่น

ในปี 2553 เอไอเอส วัน-ทู-คอล! ได้พัฒนาบริการอย่างต่อเนื่อง เช่น
การนำเสนอค่าโทรรูปแบบใหม่อัตราเดียวทั้งในและนอกเครือข่ายเป็นรายแรกในตลาดแบบเติมเงินเพื่อให้ลูกค้าใช้งานได้ง่าย
อีกทั้งเป็นการตอบสนองนโยบายของคณะกรรมการกิจการโทรคมนาคมแห่งชาติที่ต้องการให้ผู้ใช้บริการได้รับประโยชน์ที่เท่าเทียมกัน
เอไอเอส วัน-ทู-คอล! มีการร่วมมือกับพันธมิตรทางธุรกิจในการเสนอซิมการ์ดร่วม เช่น
ซิมเทสโก้โลตัส แชทซิม แกรมมี่มิวสิคซิม เป็นต้น
โดยลูกค้าที่เติมเงินจะได้รับสิทธิประโยชน์ที่หลากหลายจากพันธมิตรทางธุรกิจนั้น นอกจากนั้น
เอไอเอส วัน-ทู-คอล! สร้างประสบการณ์ที่เหนือกว่าโดยเปิดบริการผ่านช่องทางออนไลน์
(eService) ที่ให้ลูกค้าสามารถตรวจสอบยอดเงิน วันใช้งาน เปลี่ยนโปรโมชั่น และอื่นๆ
ผ่านทางเว็บไซต์ได้ด้วยตนเอง และพิเศษสำหรับลูกค้าในปี 2553 เอไอเอส วัน-ทู-คอล!
ได้จัดแคมเปญชิงโชคใหญ่ภายใต้ชื่อ 1-2-Call! Sport ที่ให้ลูกค้าเอไอเอส วัน-ทู-คอล!
ที่เติมเงินทุกๆ 50 บาท สามารถลุ้นเป็นเจ้าของรถยนต์มาสด้าถึง 12 คัน 12 สัปดาห์
ซึ่งประสบความสำเร็จเป็นอย่างดี

เอไอเอส วัน-ทู-คอล!
มีโปรโมชั่นค่าโทรและบริการที่หลากหลายเหมาะกับแต่ละกลุ่มลูกค้าเช่นเดียวกับเอไอเอส จีเอสเอ็ม
แอดวานซ์ โดยลูกค้าสามารถเปลี่ยนแปลงโปรแกรมค่าโทรได้ตามความต้องการผ่านการกด *777
จากโทรศัพท์เคลื่อนที่ได้ด้วยตนเอง โดยแบ่งโปรโมชั่นได้ตามกลุ่มประเภทลูกค้าดังต่อไปนี้

1)  กลุ่มลูกค้าใหม่

-   รักทุกค่าย – โปรแกรมที่ง่ายต่อการใช้งานด้วยค่าโทร 50 สตางค์ต่อนาที ทุกเครือข่าย
    นาทีแรก 2 บาท

-   หวานเย็น – โปรแกรมค่าโทรสำหรับลูกค้าที่ต้องการใช้งานในช่วงเวลาเย็นถึงค่ำตั้งแต่
    22.00-18.00 น. ด้วยค่าโทร 25 สตางค์ต่อนาที นาทีแรก 2 บาททุกเครือข่าย

-   เช้าเย็น – โปรแกรมค่าโทรสำหรับลูกค้าที่ต้องการใช้งานในช่วงเวลากลางวันตั้งแต่
    05.00-17.00 น. ด้วยค่าโทร 75 สตางค์ต่อนาทีทุกเครือข่าย

-   ง่ายที่สุด – โปรแกรมค่าโทรอัตราเดียว 97 สตางค์ต่อนาที
    ตั้งแต่นาทีแรกสำหรับการใช้งานทุกเครือข่าย

2)  ลูกค้าปัจจุบัน (เปลี่ยนโปรโมชั่นได้เองผ่าน *777)

-   ลูกค้าที่ใช้งานทุกเครือข่าย

  2553 – ตอบโจทย์ความต้องการของลูกค้าที่มีการใช้งานเฉลี่ยไม่เกิน 5 นาทีต่อครั้ง
  ด้วยค่าโทรเพียง 3 บาท สำหรับการใช้งาน 5 นาทีในช่วง 08.00-17.00 น.

  โทรถูกเวลา 12 ชั่วโมง – โปรแกรมที่ให้ช่วงเวลาโปรโมชั่นยาวถึง 12 ชั่วโมง ตั้งแต่
  06.00-18.00 น. นาทีแรก 2 บาท ต่อไปนาทีละ 1 บาท ทุกเครือข่าย

  โทรสบาย – โทรอัตราเดียวทุกเครือข่ายด้วยค่าโทรนาทีละ 1.5 บาท ตลอด 24 ชั่วโมง

-   ลูกค้าที่ใช้งานภายในเครือข่าย

  เมาท์เป็นชั่วโมง – รับความคุ้มค่ากับโปรแกรมค่าโทรราคาประหยัดเพียง 2 บาท คุยได้นานถึง
  1 ชั่วโมงในเครือข่ายเอไอเอสตั้งแต่ 08.00-17.00 ด้วยค่าบริการขั้นต่ำ 29 บาทต่อเดือน

  บุฟเฟต์รายสัปดาห์ – ให้ลูกค้าสามารถโทรฟรีในเครือข่ายได้ไม่จำกัดในช่วงเวลา
  05.00-17.00 ด้วยค่าบริการสัปดาห์ละ 55 บาท

  บุฟเฟต์ 20 ชั่วโมง – ให้ลูกค้าสามารถโทรฟรีในเครือข่ายได้ไม่จำกัดถึง 20 ชั่วโมง
  ในช่วงเวลา 22.00 – 18.00 น. ด้วยค่าบริการสัปดาห์ละ 69 บาท

  บุฟเฟต์กลางวัน/กลางคืน – ให้ลูกค้าโทรในเครือข่ายในช่วงเวลา 05.00-17.00 หรือ
  22.00-10.00 ได้ไม่จำกัด ด้วยค่าบริการขั้นต่ำ 199 บาท และ 159 บาท ต่อเดือน ตามลำดับ

-   ลูกค้าที่ชอบบริการเสริม

  ชอบ SMS – ให้ลูกค้าสามารถส่ง SMS ได้ถึง 500 ข้อความ ด้วยราคาสุดประหยัดเพียง 119
  บาทต่อเดือน

  ชอบเล่นเน็ท – ให้ลูกค้าเชื่อมต่ออินเตอร์เน็ตเข้าสู่โลกออนไลน์ได้อย่างต่อเนื่องกับโปรโมชั่น
  GPRS 30 ชั่วโมง ด้วยราคา 119 บาทต่อเดือน

-   ลูกค้าที่ใช้งานสมาร์ทโฟน

  สมาร์ทโฟนโปรโมชั่น – ตอบโจทย์ลูกค้าที่ใช้บริการเสริมที่หลากหลายในราคาพิเศษ 199
  บาทต่อเดือน สามารถใช้งาน GPRS ได้ 100 MB, SMS 100 ครั้ง และ MMS 50 ครั้ง
  พร้อมค่าโทรอัตราเดียว 1 บาททุกเครือข่าย

  BlackBerry – เป็นทางเลือกให้แก่ลูกค้าที่ต้องการใช้งาน BlackBerry เป็นโปรโมชั่นหลัก
  ด้วยค่าบริการขั้นต่ำ 300 บาทต่อเดือน สามารถใช้งาน Facebook และ chat ได้ไม่จำกัด
  พร้อมรับค่าโทรอัตราพิเศษเพียง 90 สตางค์ทุกเครือข่าย
  และลูกค้าที่ชื่นชอบกับโปรโมชั่นหลักที่ใช้อยู่แต่ต้องการใช้ BlackBerry เป็นโปรโมชั่นเสริม
  ด้วยค่าบริการขั้นต่ำ 30 บาทต่อวัน และสูงสุด 650 บาทต่อเดือน สามารถใช้งานได้ไม่จำกัด

-   ลูกค้าที่ใช้ต้องการโปรโมชั่นเสริม (On-top Promotion)

  “เหมา เหมา” – บริการสุดพิเศษจาก วัน-ทู-คอล! และ สวัสดี
  ที่ทำให้ผู้ใช้งานสามารถซื้อจำนวนนาทีล่วงหน้าได้ในอัตราที่คุ้มที่สุด
  ช่วยให้ลูกค้าปรับแต่งโปรโมชั่นได้โดนใจมากยิ่งขึ้น
  เหมาะกับลูกค้าที่ต้องการใช้งานเพิ่มขึ้นในราคาที่ถูกลง โดยมีให้เลือกถึง 12 รูปแบบ เช่น
  ผู้เหมา เหมา แพ็ค 20 บาท สามารถโทรออกได้ 25 นาที ทุกเครือข่าย นาน 2 วัน
  หรือผู้ที่ต้องการใช้งาน SMS เพิ่มขึ้น จ่าย 10 บาท สามารถส่งได้ 10 SMS
  หรือผู้ที่ใช้งานในเครือข่ายจ่ายเพียง 9 บาท สามารถโทรในเครือข่ายไม่จำกัดจนถึงเที่ยงคืน
  เป็นต้น

3)  ลูกค้าเฉพาะกลุ่ม (Segment)

    -   ซิมฝั่งโขง –
        โดยความร่วมมือกับพันธมิตรทางธุรกิจในประเทศเพื่อนบ้านช่วยให้ลูกค้าที่เดินทางไปประเทศลาวและกัมพูชาสามารถโทรกลับประเทศไทย
        หรือโทรภายในประเทศนั้นๆ ผ่านบริการข้ามแดนอัตโนมัติในราคาประหยัดลดสูงสุดกว่า
        90%เพียงนาทีละ 6 บาท หรือส่ง SMS เพียง 6 บาทต่อครั้ง

    -   ซิมเทสโก้ โลตัส – ซิมที่มอบความคุ้มค่าให้แก่ลูกค้าเทสโก้โลตัส ด้วยค่าโทรอัตราเดียว
        1.1 บาท ทุกเครือข่าย พร้อมสิทธิประโยชน์ซึ่งประกอบด้วย โบนัสค่าโทรเพิ่มสูงสุด 20%
        และคะแนนสะสมคลับการ์ด 2 เท่า เมื่อเติมเงินออนไลน์ที่เทสโก้โลตัส
        และรับวันใช้งานที่นานขึ้นถึง 30 วันจากปกติ 10 วัน สำหรับการเติมเงิน 100 บาท

    -   แกรมมี่มิวสิคซิม – ตอบโจทย์ความต้องการของลูกค้าที่ชอบโทร
        และชอบดาวน์โหลดเพลงไว้ในซิมเดียว ด้วยอัตราค่าโทรพิเศษเพียง 1 บาท
        ใช้งานได้ถึง 1 ชั่วโมง ในเครือข่ายเอไอเอส ตั้งแต่ 23.00-17.00
        พร้อมโหลดเพลงแกรมมีฟรีไม่จำกัด และบริการเสริมที่ให้ส่วนลดสูงสุดถึง 50%
        ประกอบด้วย SMS ครั้งละ 1 บาท, MMS ครั้งละ 3 บาท และ GPRS นาทีละ 50
        สตางค์

    -   Tourist SIM – สามารถส่ง SMS ไปต่างประเทศแค่ข้อความละ 5 บาท
        ให้ความสะดวกมากขึ้นสำหรับนักท่องเที่ยวต่างชาติด้วยเมนู One-2-Call! Service
        ที่ให้ข้อมูลที่สำคัญได้แก่ เบอร์สถานทูต เบอร์สนามบิน เบอร์สำนักงานตำรวจท่องเที่ยว
        เป็นต้น พร้อมรับอัตราค่าบริการพิเศษจาก AIN 005
        เมื่อมีการใช้งานโทรระหว่างประเทศ

    -   NOKIA Cool Pack – สำหรับผู้ใช้งานโทรศัพท์โนเกียให้สามารถใช้งาน Chat,
        Socail network, E-mail ได้ไม่จำกัด ด้วยราคาเพียง 29 บาทต่อสัปดาห์

    -   Chat SIM –
        ซิมทางเลือกใหม่ที่ให้ลูกค้าสามารถแชทผ่านโทรศัพท์มือถือทุกรุ่นได้ไม่จำกัดตลอด 24
        ชั่วโมง โดยคิดค่าบริการ 17 บาทต่อสัปดาห์
        และยังมอบความพิเศษด้วยค่าโทรสุดคุ้มในกลุ่มแชทซิมเพียง 50 สตางค์ต่อนาที

-   Deaf SIM – เพื่อให้ผู้บกพร่องทางการได้ยินสามารถสื่อสารได้อย่างประหยัด โดยสามารถส่ง
    SMS ได้มากถึง 500 ข้อความทุกเครือข่าย คิดค่าบริการเพียง 99 บาทต่อเดือน
    หรือส่งข้อความในเครือข่ายได้ถึง 2,000 ข้อความต่อเดือน คิดค่าบริการ 300 บาท

-   Net SIM – สำหรับผู้ที่ชอบใช้งานออนไลน์ให้ได้รับความคุ้มค่าโดยสามารถใช้งาน GPRS
    ได้ถึง 30 ชั่วโมง จ่ายเพียง 99 บาท และยังสามารถใช้งานโทรออกอัตราเดียว 1.25 บาท
    ทุกเครือข่าย

เอไอเอส สวัสดี

“สวัสดี” เป็นแบรนด์ที่ตอบสนองผู้เริ่มต้นใช้โทรศัพท์เคลื่อนที่เป็นครั้งแรก (First Time User)
ซึ่งมีทั้งเด็กและผู้ใหญ่ที่โทรออกน้อยแต่เน้นรับสายเป็นส่วนใหญ่
รวมทั้งเป็นผลิตภัณฑ์ที่ช่วยขยายฐานลูกค้าไปยังส่วนภูมิภาคซึ่งเป็นกลุ่มลูกค้าที่มีงบประมาณจำกัด
โดยนอกเหนือจากจุดแข็งเรื่องโครงข่ายที่ครอบคลุมแล้ว “สวัสดี”
ใช้กลยุทธ์สร้างความสัมพันธ์ที่ดีกับลูกค้าในต่างจังหวัดอย่างต่อเนื่องเพื่อรักษาฐานลูกค้าและตอกย้ำความแข็งแกร่งของผลิตภัณฑ์ในท้องถิ่นนั้น
ด้วยการสร้างภาพลักษณ์ด้านกระแสนิยมท้องถิ่นผ่านแคมเปญ “สวัสดีลูกทุ่งทั่วไทย”
ที่จัดขึ้นต่อเนื่องเป็นปีที่ 4 โดยร่วมมือกับสถานีโทรทัศน์ไทยทีวีสีช่อง 3
ในการจัดคอนเสิร์ตตามภูมิภาคต่างๆ รวบรวมดารา นักแสดง พิธีกร
และศิลปินลูกทุ่งชื่อดังมากมายเพื่อมอบความบันเทิงให้แก่ลูกค้า ตลอดจนมอบสิทธิพิเศษ
และของรางวัลจากกิจกรรมต่างๆ รวมทั้งถ่ายทอดสดผ่านสัญญาณโทรทัศน์ของช่อง3
เพื่อให้เข้าถึงผู้ชมในทุกพื้นที่ทั่วประเทศอีกทางหนึ่งด้วย

“สวัสดี” ได้นำเสนอแพ็คเกจเพื่อเป็นทางเลือกตามความต้องการของลูกค้าแต่ละกลุ่มย่อย เช่น

-   ซิมสวัสดี น้าน นาน – โปรแกรมค่าโทรที่เน้นการรับสายโดย
    ให้ลูกค้าสามารถใช้งานได้นานถึง 1 ปี สำหรับทุกมูลค่าการเติมเงิน กับค่าโทร 2.5
    บาททุกเครือข่าย

-   ซิมสวัสดี สบ๊าย สบาย – โปรแกรมค่าโทรที่ช่วยควบคุมค่าใช้จ่าย โดยลูกค้าเติมเงินเพียง 50
    บาท สามารถใช้ได้นานถึง 30 วัน พร้อมรับค่าโทรพิเศษนาทีละ 2 บาททุกเครือข่ายตลอด 24
    ชั่วโมง

-   ซิมหมู่เฮา – โปรแกรมค่าโทรสำหรับลูกค้าในภาคอีสานที่ต้องการติดต่อกับญาติ พี่น้อง
    ซึ่งไปทำงานต่างพื้นที่ โดยให้อัตราค่าโทรพิเศษ 50 สตางค์ สำหรับการใช้งานตั้งแต่นาทีที่ 2
    เป็นต้นไป นาทีแรก 2 บาท เมื่อโทรออกจากพื้นที่ภาคอีสาน

บริการเพื่อธุรกิจ จาก เอไอเอส (AIS Business Solution)

เอไอเอส เป็นผู้นำในการให้บริการโซลูชั่นทางด้านการสื่อสารโทรคมนาคมแก่กลุ่มลูกค้าองค์กร
ทั้งประเภทธุรกิจขนาดใหญ่ (Key Account) และประเภทธุรกิจขนาดกลางและขนาดย่อม (SME)
โดยมุ่งมั่นพัฒนาโซลูชั่นเพื่อสนับสนุนการทำธุรกิจ เพิ่มศักยภาพในการแข่งขันของลูกค้าองค์กร
โดยในปี 2553 ที่ผ่านมา เอไอเอส ได้มีการพัฒนาบริการใหม่ๆ
เพื่อตอบสนองความต้องการใช้งานของลูกค้าองค์กรในแต่ละกลุ่มอุตสาหกรรมโดยเฉพาะ
โดยมีความร่วมมือกับพันธมิตรทางธุรกิจผู้เชี่ยวชาญ
เพื่อพัฒนาโซลูชั่นที่ตอบสนองความต้องการของลูกองค์กรได้เหนือกว่าเดิม
โดยตัวอย่างของบริการเพื่อธุรกิจ จากเอไอเอส ได้แก่

-   Push Mail เป็นโซลูชั่นที่ช่วยให้ลูกค้าสามารถรับส่งอีเมล์ได้ทุกที่ทุกเวลา มีความปลอดภัย
    เชื่อถือได้และรองรับการใช้งานกับอุปกรณ์ที่หลากหลาย
    ซึ่งโซลูชั่นนี้จะช่วยเพิ่มความได้เปรียบในการทำธุรกิจและสร้างความแตกต่างเมื่อเทียบกับคู่แข่ง

-   Smart Messaging เป็นโซลูชั่นที่ได้พัฒนามาจาก Smart Mobile Paging
    โดยเพิ่มความสามารถในการสื่อสารผ่าน SMS แบบสองทาง
    ทั้งนี้สามารถนำไปประยุกต์ใช้ได้หลากหลายเช่น การทำแบบสอบถาม, การทำโปรโมชั่น ณ
    จุดขาย, การโหวต หรือการทำ CRM แคมเปญ เป็นต้น

-   Smart SIM เป็นโซลูชั่นที่ช่วยสนับสนุนการสื่อสารภายในองค์กรและเพิ่มประสิทธิภาพในการ
    Update ข้อมูลข่าวสารต่างๆ ผ่านทาง SMS Application
    ซึ่งได้ถูกออกแบบมาให้เหมาะสมในการใช้งานของแต่ละองค์กร

-   Mobile Marketing
    เป็นการทำการตลาดบนมือถือที่ทำให้เจ้าของสินค้าหรือบริการสามารถเข้าถึงกลุ่มเป้าหมายได้โดยตรงและสามารถวัดผลได้อย่างรวดเร็ว
    ด้วยต้นทุนที่ต่ำ ซึ่งสามารถแบ่งออกได้เป็นหลายประเภท เช่น ธนาคารส่ง SMS
    รหัสผ่านเข้าโทรศัพท์เคลื่อนที่ของลูกค้าเพื่อใช้ทำธุรกรรมทางการเงิน (Mobile Banking),
    แจ้งข่าวสารหรือโปรโมชั่นผ่าน SMS/MMS ไปยังกลุ่มลูกค้าเป้าหมาย (m-Ad / Location
    Base Service) เป็นต้น

-   Mobile Track & Trace ใช้เพื่อติดตามตำแหน่งของโทรศัพท์เคลื่อนที่
    โดยประยุกต์ใช้เทคโนโลยี Location Base ผสมผสานเข้ากับโปรแกรมแผนที่อัจฉริยะ
    ทำให้สามารถระบุตำแหน่งของโทรศัพท์เคลื่อนที่ได้อย่างแม่นยำและรวดเร็ว
    เหมาะสำหรับธุรกิจที่ต้องการความรวดเร็วและความปลอดภัยในการให้บริการ เช่น
    ธุรกิจขนส่ง, ธุรกิจประกันภัย เป็นต้น

-   M2M Service เป็นโซลูชั่นที่ใช้การเชื่อมต่อสื่อสารระหว่างอุปกรณ์ (Machine to Machine
    หรือ M2M) โดยที่จะมีปริมาณการรับส่งข้อมูลที่ไม่มากและไม่ซับซ้อน เพียงแค่ GPRS/EDGE
    ก็สามารถทำงานได้ ซึ่งทำให้ได้การสื่อสารข้อมูลด้วยความเร็วที่เพียงพอต่อการใช้งาน
    ครอบคลุมหลากหลายพื้นที่และคุ้มค่ากับการลงทุน
    ทั้งนี้สามารถนำมาประยุกต์ใช้งานได้หลากหลาย เช่น
    งานด้านขนส่งสินค้าหรือการค้นหายานพาหนะ (Fleet Management) ,
    งานด้านการวัดค่าต่างๆ ในระยะไกล (Tele-Metering) และ เครื่องรูดบัตรไร้สาย
    (Mobile EDC) เป็นต้น

การบริหารความสัมพันธ์ลูกค้า และประสบการณ์ลูกค้า

(Customer Relationship and Customer Experience Management)

จากแนวทาง EcoSystem ที่เอไอเอส
ใช้เป็นหลักในการดำเนินธุรกิจในยุคสื่อสารที่เน้นการใช้งานด้านข้อมูลมากขึ้น
องค์ประกอบส่วนหนึ่งของแนวทาง EcoSystem คือ การสรรสร้างสิทธิพิเศษเฉพาะลูกค้าเอไอเอส
และการบริการช่วยเหลืออันเป็นเลิศ ถือเป็นส่วนสำคัญในการสร้างความสัมพันธ์กับลูกค้าในระยะยาว
รวมทั้งสร้างประสบการณ์ที่ดีในการใช้งานโดยเฉพาะด้านข้อมูล ในปี 2553
เอไอเอสได้พัฒนาการดูแลลูกค้าตลอดจนยกระดับงานบริการของพนักงาน
เพื่อพร้อมต่อการเติบโตอย่างรวดเร็วของตลาดสมาร์ทโฟนและการใช้งานข้อมูลที่เพิ่มขึ้น

การดูแลประสบการณ์ลูกค้ากลุ่ม Smartphone อย่างครบวงจร

เอไอเอสได้ตอกย้ำภาพลักษณ์ของการเป็นผู้นำทางด้านเทคโนโลยี
ด้วยการเปิดตัวและจำหน่ายโทรศัพท์รุ่นใหม่ล่าสุดในตลาด ได้แก่ BlackBerry Bold 9700 และ
iPhone 4 ซึ่งได้รับการตอบรับจากลูกค้าเป็นอย่างดี
และเอไอเอสยังเป็นตัวแทนจำหน่ายอย่างเป็นทางการรายเดียวในไทยที่เปิดจำหน่าย Samsung
Galaxy S และ Samsung Galaxy Tab
เอไอเอสพร้อมสร้างความแตกต่างและความเป็นผู้นำในการให้บริการ
ด้วยการดูแลลูกค้าสมาร์ทโฟนอย่างครบวงจรตลอด Lifecycle
ตั้งแต่การให้คำปรึกษาในการเลือกซื้ออุปกรณ์ พร้อมแนะนำแพ็กเกจที่เหมาะสมกับการใช้งาน
ให้คำแนะนำการตั้งค่าการใช้งานหรือการเชื่อมต่อต่าง ๆ และยังได้พัฒนาบริการใหม่
ให้ลูกค้าสามารถเปิดปิด GPRS ได้ด้วยตัวเองผ่านหมายเลข *129#
เพื่อป้องกันการเชื่อมต่ออัตโนมัติของสมาร์ทโฟน และเพิ่มการดูแลให้ลูกค้าหมดกังวลกับทุก ๆ
การใช้งานด้วยบริการแจ้งเตือนยอดการใช้งานสูงเกินกำหนดตลอดการใช้งาน พร้อมทั้งจัด iPhone
Workshop และ BlackBerry Workshop
ทุกเดือนเพื่อให้ลูกค้าสามารถใช้งานอุปกรณ์มือถือได้อย่างมีประสิทธิภาพสูงสุด

นอกจากนี้
สำหรับกลุ่มลูกค้าที่เดินทางไปต่างประเทศยังอุ่นใจได้กับการดูแลเสมือนเอไอเอสอยู่เคียงข้างตลอดการเดินทาง
กับบริการ เช่น บริการแจ้งให้ทราบเมื่อมีการเชื่อมต่อ data roaming ในครั้งแรก
พร้อมแจ้งให้ทราบหากเลือกเครือข่ายในต่างประเทศไม่ตรงกับแพ็คเกจ
และยังมีบริการแจ้งยอดการใช้งาน data roaming อัตโนมัติ
เพื่อให้ลูกค้าสบายใจและทราบค่าใช้จ่ายตลอดการเดินทาง รวมทั้งในกรณีที่ซิมสูญหาย
เอไอเอสยังยินดีจัดส่งซิมทดแทนฟรี ทั้งในและต่างประเทศ
พร้อมด้วยบริการแนะนำแพ็กเกจสำหรับการใช้งานในต่างประเทศที่เหมาะกับรูปแบบการใช้งานในแต่ละประเทศเพื่อการใช้งานคุ้มค่าสูงสุดอีกด้วย

นวัตกรรมการบริการ

ในปี 2553 เอไอเอสได้สร้างสรรค์และพัฒนาบริการเพื่อตอบรับความต้องการและวิถีชีวิตสมัยใหม่
ให้ตรงใจลูกค้า เช่น

-   บริการ eService ต่อยอดความสำเร็จจากการเปิดตัว GSM eService ในปีที่ผ่านมา ในปีนี้
    เอไอเอสได้เปิดให้บริการ One-2-Call! eService อย่างเต็มรูปแบบ
    เพิ่มความสะดวกให้กลุ่มลูกค้าในระบบเติมเงินกับหลากหลายบริการ เช่น
    สมัครหรือเปลี่ยนโปรโมชั่นและแพ็กเกจ โอนเงินโอนวัน สมัครและเปลี่ยนแปลงบริการต่างๆ
    เช่น บริการเลือกรับสาย บริการแจ้งเปลี่ยนเบอร์ใหม่ บริการข้ามแดนอัตโนมัติ ฯลฯ
    พร้อมบริการ eAIS Plus สิทธิพิเศษที่มากกว่าสำหรับผู้ใช้บริการ eService โดยเฉพาะ
    นอกจากนี้ ลูกค้ายังสามารถตรวจสอบรายละเอียดการใช้งาน (call detail)
    ได้ด้วยตัวเอง และสามารถเติมเงินผ่านบัตรเครดิตได้ทันที ส่งผลให้การใช้งาน eService
    ของเอไอเอสเติบโตขึ้นจากปีที่แล้วสูงถึง 180% นอกจากนี้ ในเดือนพฤศจิกายน 2553
    เอไอเอสยังได้พัฒนา eService Application ซึ่งเปิดให้ดาวน์โหลดผ่าน AppStore
    เพื่อความสะดวกสบายยิ่งขึ้นสำหรับกลุ่มลูกค้า iPhone โดยเฉพาะอีกด้วย

ยกระดับการบริการที่ AIS Touch Points

เอไอเอสได้ยกระดับงานบริการที่ เอไอเอส ช็อป และร้านเทเลวิซ ขึ้นไปอีกขั้น
เพื่อเตรียมความพร้อมในการรองรับและสร้างประสบการณ์ที่ดีที่สุดสำหรับลูกค้า
โดยให้ความสำคัญทั้งในส่วนของ hardware คือ รูปลักษณ์ บรรยากาศ
และอุปกรณ์ที่เพียบพร้อมของสาขา และ software คือ คน ความรู้ความสามารถ
และจิตสำนึกในการให้บริการของพนักงาน

-   ปรับรูปลักษณ์ของเอไอเอส ช็อป และเซเรเนด คลับ อย่างต่อเนื่อง
    ด้วยรูปแบบการตกแต่งที่ทันสมัยและสอดคล้องกับไลฟ์สไตล์ของกลุ่มลูกค้าในพื้นที่ โดยในปีนี้
    ได้มีการปรับรูปลักษณ์ใหม่แล้ว 5 สาขา พร้อมทั้งเปิดสาขาใหม่อีก 3 แห่ง คือ พาราไดซ์
    พาร์ค เพื่อรองรับกลุ่มลูกค้าในย่านศรีนครินทร์ ศูนย์การค้าจังซีลอน
    เพื่อรองรับกลุ่มลูกค้าในจังหวัดภูเก็ต และในเดือนกรกฎาคม 2553 ได้เปิด เอไอเอส ช็อป
    จ.นครราชสีมา แห่งใหม่ พร้อมให้บริการลูกค้าในพื้นที่ 4
    จังหวัดของภาคตะวันออกเฉียงเหนือตอนล่าง ภายใต้แนวคิด Experience Shop
    ที่ให้ความสำคัญกับการเปิดโอกาสให้ลูกค้าสามารถสัมผัส จับได้ และทดลองบริการได้แบบ 360
    องศา ผ่านพนักงานที่มีความรู้ พร้อมให้คำปรึกษาในทุกด้าน และ Technology Support
    ที่เอื้อให้สัมผัสและทดลองการใช้งานต่าง ๆ ได้ด้วยตัวเอง
    สอดคล้องกับรูปแบบการใช้ชีวิตของลูกค้าต่างจังหวัดที่เริ่มให้ความสนใจเรื่องเทคโนโลยีและการเชื่อมต่ออินเตอร์เน็ตมากขึ้นเรื่อย
    ๆ ในปัจจุบัน

-   สร้าง Tech Expert
    พร้อมสนับสนุนการใช้งานของลูกค้าด้วยการพัฒนาศักยภาพของพนักงานอย่างต่อเนื่อง
    โดยได้ส่งเสริมอบรมและพัฒนาพนักงานในสาขาให้ก้าวขึ้นมาเป็น Tech Expert
    ที่พร้อมด้วยความรู้และทักษะในการให้คำปรึกษาและช่วยเหลือลูกค้าในทุกด้านเกี่ยวกับเทคโนโลยีมือถือ
    โดยในปี 2552 มีพนักงานที่เริ่มต้นในโครงการ 53 คน และในปี 2553
    นี้ได้ขยายโครงการและมีพนักงานที่พัฒนาขึ้นมาเป็น Tech Expert แล้วจำนวนทั้งสิ้นถึง 305
    คนจากพนักงานสาขาทั่วประเทศ

-   พัฒนาความสามารถและคุณภาพการบริการของพนักงาน
    ให้สามารถแนะนำแพ็กเกจที่คุ้มค่าให้กับลูกค้าที่มีความชื่นชอบในบริการต่าง ๆ มากยิ่งขึ้น
    ส่งผลให้มีการเติบโตทางรายได้จาการขายแพ็กเกจบริการเสริมผ่าน เอไอเอส ช็อป
    เพิ่มขึ้นจากปีที่ผ่านมาถึง 28.3% และผ่าน เอไอเอส คอลล์ เซ็นเตอร์ ถึง 65%

-   คุณภาพบริการที่เหนือกว่าจากเทเลวิซ ด้วยการต่อยอดการพัฒนาคุณภาพบริการจากปีที่ผ่านมา
    โดยนอกจากจะเน้นคุณภาพในเรื่องของความรู้ การปฏิบัติงานจริง ความพึงพอใจของลูกค้า
    และการลดข้อร้องเรียนแล้ว ในปี้นี้
    ยังได้เสริมความแข็งแกร่งยิ่งขึ้นด้วยการเพิ่มคุณภาพงานบริการในอีกหนึ่งมิติคือ
    ความสามารถในการแนะนำและขายแพ็คเกจบริการเสริมที่เหมาะกับการใช้งานของลูกค้า
    ทำให้คุณภาพงานบริการของเทเลวิซในปี 2553 พัฒนาสูงขึ้น 4% จากปีที่ผ่านมา
    โดยมีสาขาที่ได้รับธงสัญลักษณ์แห่งคุณภาพจากเอไอเอสแล้วกว่า 80% ทั่วประเทศ
    และมีรายได้จากการขายแพ็กเกจบริการเสริมผ่านร้านเทเลวิซทั่วประเทศสูงขึ้นจากปีที่แล้วถึง
    119%

ความพิเศษเกิดขึ้นได้ทุกวัน สำหรับลูกค้าเอไอเอส

เพื่อครองใจลูกค้าในทุกๆ ด้าน ไม่เฉพาะเครือข่ายคุณภาพ งานบริการที่เป็นเลิศ
และสินค้าบริการที่ตรงใจเท่านั้น
เอไอเอสยังได้คัดสรรสิทธิพิเศษสำหรับหลากหลายไลฟ์สไตล์มามอบให้แก่ลูกค้าอย่างต่อเนื่อง
โดยได้เน้นย้ำแนวคิด "ความพิเศษเกิดขึ้นได้ทุกวัน" จากแนวคิดที่ต้องการทำให้ทุกๆ วันและทุกๆ
นาทีของลูกค้าที่เลือกใช้บริการจากเอไอเอส มีทั้งความพึงพอใจ ความพิเศษ
และความตื่นเต้นเกิดขึ้นอย่างต่อเนื่อง

-   ความพิเศษในทุกวันของลูกค้าเอไอเอส เอไอเอสตอกย้ำสิทธิพิเศษที่มากกว่า
    และตอบโจทย์ทั้งการใช้ชีวิตประจำวัน (Daily Life) และความชื่นชอบ (Lifestyle)
    ที่หลากหลาย ผ่าน 4 แกนหลัก คือ Shopping, Dining, Entertainment, และ
    Transportation ในปีนี้ เอไอเอสได้เพิ่มความหลากหลายยิ่งขึ้น เช่น ในแกนของ
    Transportation ได้มีความร่วมมือกับ บางกอก แอร์เวย์ส
    ให้ลูกค้าเดินทางในราคาอุ่นใจกับแพ็คเกจพิเศษเฉพาะลูกค้าเอไอเอส โดยในปี 2553 นี้
    เอไอเอสมีพันธมิตรทางธุรกิจต่าง ๆ ที่มีจุดแข็งในเรื่องคุณภาพและสาขาการให้บริการ
    ร่วมเป็นพันธมิตรกันกว่า 200 ราย ด้วยจำนวนร้านค้ากว่า 5,000 แห่งทั่วประเทศ
    และได้รับการตอบรับจากลูกค้าเป็นอย่างดีด้วยจำนวนลูกค้าที่เข้ามาใช้สิทธิพิเศษในปีนี้กว่า 2
    ล้านหมายเลข

  นอกจากนี้ เอไอเอสยังได้ร่วมส่งมอบความพิเศษให้กับลูกค้าในช่วงเทศกาลสำคัญต่าง ๆ
  โดยในปี้นี้ เอไอเอส ได้ร่วมกับ S&P
  สร้างความแปลกใหม่ด้วยการผสมผสานคุณค่าของสองผลิตภัณฑ์ โดยนำเสนอ
  "ขนมไหว้พระจันทร์น้องอุ่นใจ"
  ขนมไหว้พระจันทร์คุณภาพในรูปแบบพิเศษกับลวดลายน้องอุ่นใจในจำนวนจำกัด (Limited
  Edition) พร้อมมอบสิทธิพิเศษให้ลูกค้าเอไอเอสซื้อได้ในราคาพิเศษ
  ซึ่งได้รับการตอบรับเป็นอย่างดีผ่านร้าน S&P ทั่วประเทศ
  ตลอดจนร่วมส่งเสริมการสืบทอดประเพณีอันดีงามในวันสำคัญทางพุทธศาสนา เช่น วันมาฆบูชา
  ด้วยการจัดชุดโคมประทีปดอกบัวสำหรับเวียนเทียนมอบให้ลูกค้าที่ เอไอเอส ช็อป และเซเรเนด
  คลับ ทั่วประเทศ และในเดือนธันวาคม เอไอเอส ยังได้ร่วมจัดทำชุดเทียนชัยถวายพระพร
  มอบให้กับลูกค้า
  เพื่อเชิญชวนพสกนิกรชาวไทยทุกคนร่วมจุดเทียนชัยถวายพระพรแด่พระบาทสมเด็จพระเจ้าอยู่หัวฯ
  โดยพร้อมเพรียงกันอีกด้วย

-   สิทธิพิเศษเฉพาะลูกค้าเซเรเนด ด้วยแนวคิด Always Exclusive, Always On Top
    ในปีนี้ เอไอเอส เซเรเนด
    ได้เพิ่มความพิเศษเพื่อตอบสนองลูกค้าเซเรเนดที่ชื่นชอบการเดินทาง ด้วยบริการ VIP
    Check-in และ Business Lounge ร่วมกับสายการบินบางกอก แอร์เวย์ส
    นอกเหนือไปจากเครื่องดื่มฟรีที่สนามบินทั่วประเทศ โดยปีนี้ได้ขยายจำนวนสนามบินเพิ่มอีก 3
    แห่ง คือร้านแบล็ค แคนยอน ที่สนามบินเชียงราย และที่อุบลราชธานี และร้านกาแฟสด
    สนามบิน สุราษฎร์ธานี นอกจากนี้ ยังได้มอบความพิเศษที่พิเศษยิ่งขึ้นในวันเกิด
    เพิ่มเติมจากสิทธิพิเศษโทรฟรีในเครือข่าย เอไอเอส ด้วยช่วงเวลาแห่งความสุขกับไอศกรีม
    Beautiful Sunday ฟรี ที่สเวนเซนส์ และส่วนลด 100 บาทเมื่อซื้อเค้ก
    ที่ร้านเอสแอนด์พีทั่วประเทศ

  เอไอเอส เซเรเนด ยังได้ให้ความสำคัญกับลูกค้าในจังหวัดต่างๆ โดยได้จัดงาน Serenade
  Exclusive Party ขึ้นที่ จ.เชียงใหม่ และสมุย จ.สุราษฎร์ธานี
  พร้อมทั้งนำลูกค้าเซเรเนดจากกรุงเทพฯ ไปร่วมท่องเที่ยวเพื่อสร้างประสบการณ์ที่ดีร่วมกันอีกด้วย

-   สิทธิพิเศษด้านมือถือ (AIS Device Privilege)
    เพื่อดูแลให้ลูกค้าเอไอเอสได้เลือกซื้อโทรศัพท์มือถือรุ่นที่ถูกใจและตรงกับความต้องการ
    ในราคาคุ้มค่า พร้อมการดูแลที่ครบวงจรา

  เอไอเอสได้คัดสรรโทรศัพท์มือถือรุ่นต่างๆ ที่ตอบโจทย์หลากหลายรูปแบบการใช้งาน
  พร้อมมอบสิทธิพิเศษ เช่น ส่วนลดเป็นเงินคืนค่าโทร (Cash Back) สูงสุดถึง 2,400 บาท
  และฟรี EDGE/GPRS ไม่จำกัดนาน 3 เดือนสำหรับโทรศัพท์บางรุ่นที่เน้นการใช้งาน Data
  นอกจากนี้ ยังได้เพิ่มสีสันด้วยแคมเปญรับสิทธิพิเศษที่มากกว่าทุกวันพุธ (Wednesday Special)
  ที่มอบส่วนลดค่าเครื่องสูงสุดถึง 3,000 บาท สำหรับลูกค้า 10 ท่านแรกติดต่อที่ AIS Shop
  ในวันพุธในช่วงเวลาที่กำหนด ส่งผลให้การตอบรับในปี 2010 นี้
  มียอดตอบรับสิทธิพิเศษซื้อเครื่องโทรศัพท์มือถือในโครงการทั้งหมด เติบโตขึ้นจากปีที่ผ่านมาถึง
  114%

-   เอไอเอส อุ่นใจ ได้แต้ม (Reward Program) จากผลการตอบรับโครงการที่ดีในปีที่ผ่านมา
    เอไอเอสได้เดินหน้าต่อยอดโครงการนี้อีกครั้ง ด้วยความพิเศษที่มากขึ้น
    เพียงลูกค้าใช้งานตามปกติ ลูกค้าก็จะได้รับ 1 สิทธิ์ทันทีจากการใช้งานทุก ๆ 300
    บาทต่อเดือน เพื่อลุ้นรางวัลใหญ่ที่เปิดโอกาสให้ลูกค้าได้สัมผัสประสบการณ์ระดับโลก
    และรางวัลอื่นๆ อีกมากมายทุกเดือน โดยในปี 2553
    เอไอเอสได้มอบรางวัลใหญ่ด้วยการพาลูกค้าเข้าชมคู่ชิงชนะเลิศฟุตบอลระดับโลก
    พร้อมแพ็คเกจทัวร์แอฟริกาใต้ 7 วัน 4 คืน รวมมูลค่ากว่า 5 ล้านบาท
    และรางวัลปิดร้านทองช็อป 1 ล้านฟรี ตลอดปี มูลค่า 7 ล้านบาท โดยปัจจุบัน
    มีลูกค้าที่ร่วมอยู่ในโครงการแล้วถึง 6.2 ล้านคน

-   สิทธิพิเศษสำหรับลูกค้าองค์กรโดยเฉพาะ เอไอเอสได้ดูแลลูกค้าองค์กร
    ซึ่งมีความต้องการที่แตกต่างจากลูกค้าบุคคล โดยในปี 2553
    เอไอเอสได้มอบสิทธิพิเศษเฉพาะลูกค้าองค์กรของเอไอเอส เช่น บริการ e-service
    ที่ช่วยให้ลูกค้าองค์กรสามารถตรวจสอบยอดค่าใช้จ่ายและดูรายละเอียดการใช้งานผ่าน
    website ทำให้องค์กรสามารถควบคุมค่าใช้จ่ายได้อย่างมีประสิทธิภาพ นอกจากนี้ยังให้สิทธิ์
    Serenade Gold โดยอัตโนมัติ สำหรับทุกเลขหมายในองค์กรที่มียอดการใช้ถึงเกณฑ์ที่กำหนด
    เป็นต้น รวมทั้งมีการจัดกิจกรรมระหว่างกันในระดับองค์กร
    เพื่อให้ลูกค้าองค์กรได้รับประโยชน์สูงสุดในการดำเนินธุรกิจร่วมกันในฐานะคู่ค้าทางธุรกิจ เช่น
    การจัดสัมมนา “AIS Business Forum 2010”
    เพื่อกระตุ้นแนวคิดและสร้างความร่วมมือในการแก้ไขปัญหาวิกฤตเศรษฐกิจและสังคมของประเทศจากภาคธุรกิจ

เอไอเอสเชื่อมั่นว่า การดูแลลูกค้าอย่างครบถ้วนในทุกมิติ
ตั้งแต่การดูแลประสบการณ์การใช้สินค้าและบริการของลูกค้า
ความแข็งแกร่งของเครือข่ายและเทคโนโลยี งานบริการที่เป็นเลิศ
พร้อมด้วยสิทธิพิเศษที่โดดเด่นสำหรับหลากหลายไลฟ์สไตล์
จะทำให้เอไอเอสสามารถผูกใจลูกค้าไว้ได้อย่างเหนียวแน่น
และครองใจลูกค้าให้เอไอเอสได้อยู่เคียงข้างในระยะยาวตลอดไป

2. การตลาดและการแข่งขันในปี 2553 และแนวโน้มปี 2554

2.1 ภาวะอุตสาหกรรมและการแข่งขันปี 2553

การฟื้นตัวของเศรษฐกิจผนวกกับบริการด้านข้อมูลเป็นปัจจัยหลักในการเติบโตของรายได้

ในปี 2553 อุตสาหกรรมผู้ให้บริการโทรศัพท์เคลื่อนที่มีการเจริญเติบโตสูงขึ้นในประมาณอัตราร้อยละ
6 จากบริการด้านข้อมูลที่มีการเติบโตในระดับร้อยละ 20-30
และสภาพเศรษฐกิจที่ฟื้นตัวอย่างชัดเจนจากเศรษฐกิจที่ตกต่ำในปี 2552
ดังจะเห็นได้จากตัวเลขประมาณการจีดีพีที่เติบโตถึงร้อยละ 8 ซึ่งการเจริญเติบโตที่น้อยกว่าจีดีพีนั้น
มาจากรายได้จากบริการเสียงซึ่งถือเป็นรายได้ส่วนใหญ่มีอัตราการเติบโตในระดับร้อยละ 3%
และถือว่าบริการด้านเสียงอยู่ในระดับอิ่มตัวดังจะเห็นได้จากตัวเลขอัตราเลขหมายโทรศัพท์เคลื่อนที่ต่อจำนวนประชากร
(Penetration Rate) ที่สูงกว่าร้อยละ 100
สัดส่วนของรายได้จากบริการด้านข้อมูลเริ่มมีความสำคัญต่อบริษัทผู้ให้บริการโทรศัพท์เคลื่อนที่มากขึ้นเรื่อยๆ

ยุคทองของ สมาร์ทโฟน สังคมออนไลน์

บริการด้านข้อมูลมีการเติบโตในระดับที่สูง
โดยมีปัจจัยสนับสนุนจากกระแสของสังคมออนไลน์และสมาร์ทโฟนที่เติบโตอย่างชัดเจนในปี 2553
ดังจะเห็นได้จาก กระแส “แชท” ผ่านโทรศัพท์แบล็คเบอร์รี่ที่ยังคงแรงต่อเนื่องข้ามปี
การเปิดตัวของโทรศัพท์ไอโฟน 4 ที่หลายคนรอคอย
และอุปกรณ์แท็ปเล็ตที่มาแรงอย่างซัมซุงกาแล็กซี่แท็ป ได้สร้างสีสันในการใช้บริการด้านข้อมูลมากขึ้น
สมาร์ทโฟนและอุปกรณ์ต่างๆ มีการทำตลาดอย่างจริงจัง
โดยในเสนอในรูปแบบที่หลากหลายทั้งราคาและระบบปฏิบัติการ เพื่อตอบสนองผู้บริโภคในทุกระดับ
โดยเอไอเอสประมาณการจำนวนสมาร์ทโฟนในเครือข่ายของผู้ให้บริการโทรศัพท์เคลื่อนที่ทั้งหมดมีอยู่ประมาณร้อยละ
5-10 ของฐานลูกค้า
รวมทั้งประมาณการว่าจำนวนเครื่องสมาร์ทโฟนที่ขายในตลาดโดยรวมมีสัดส่วนถึง 1 ใน 3
ของจำนวนโทรศัพท์เคลื่อนที่ทั้งหมดที่ขายในปีที่ผ่านมา

ผู้ให้บริการโทรศัพท์เคลื่อนที่ต่างกระตุ้นการใช้งานอินเตอร์เน็ตผ่านเครือข่ายโทรศัพท์เคลื่อนที่ในรูปแบบต่างๆ
เช่น การนำเสนออุปกรณ์โทรศัพท์เคลื่อนที่ผนวกด้วยจำนวนการใช้งานอินเตอร์เน็ต
การเปิดแอปสโตร์เพื่อเป็นช่องทางให้ดาวน์โหลดโปรแกรมต่างๆ ใช้งานกับสมาร์ทโฟน
การออกรูปแบบโปรโมชั่นการใช้งานด้านข้อมูลในรูปแบบต่างๆ
เพื่อตอบสนองความต้องการของผู้บริโภคได้มากที่สุด เช่น
การออกโปรโมชั่นสำหรับโทรศัพท์เคลื่อนที่อย่างแบล็คเบอร์รี่หรือไอโฟนโดยเฉพาะ
หรือโปรโมชั่นที่คิดการใช้งานด้านข้อมูลทั้งแบบนับเวลาหรือนับปริมาณการใช้งาน
รวมไปถึงการออกแบบผลิตภัณฑ์ใหม่ที่ช่วยให้ผู้บริโภคที่ไม่มีสมาร์ทโฟนสามารถใช้งานด้านข้อมูลแบบพื้นฐานได้
เช่น การออกผลิตภัณฑ์แชทซิมของเอไอเอส

การแข่งขันที่ไม่รุนแรงจากการรอการให้ใบอนุญาต 3จี

ระดับการแข่งขันในตลาดให้บริการโทรศัพท์เคลื่อนที่ในปีที่ผ่านมาถือว่าไม่รุนแรง
ดังจะเปรียบเทียบได้จากจำนวนโปรโมชั่นที่ผู้ให้บริการนำเสนอในปีที่ผ่านมาน้อยกว่าในอดีตช่วงที่มีการแข่งขันด้านราคา
รวมทั้งตัวเลขประมาณการสัดส่วนรายได้จากการให้บริการโทรศัพท์เคลื่อนที่ของ 3
รายใหญ่ไม่ได้เปลี่ยนแปลงไปมากนักแสดงว่าต่างพยายามรักษาส่วนแบ่งของตนเองเป็นหลัก
และอัตราเม็ดเงินลงทุนต่อรายได้ที่ต่ำกว่าร้อยละ 10
ที่บ่งบอกถึงการรักษาเม็ดเงินไว้เพื่อลงทุนเมื่อได้ใบอนุญาตการใช้คลื่น 2.1 GHz แล้ว
แต่อย่างไรก็ดี ในครึ่งปีหลังของปี 2553
คณะกรรมการกิจการโทรคมนาคมแห่งชาติได้มีความพยายามในการออกใบอนุญาตดังกล่าวอย่างเป็นรูปธรรม
แต่ในท้ายที่สุดเกิดการติดขัดในประเด็นด้านกฎหมาย ทำให้ต้องเลื่อนการให้ใบอนุญาตออกไป ทั้งนี้
ผู้มีส่วนเกี่ยวข้องในอุตสาหกรรมโทรคมนาคมต่างคาดการณ์ว่าการออกใบอนุญาตนั้นน่าจะต้องรอให้มีการจัดตั้งคณะกรรมการกิจการกระจายเสียงและโทรคมนาคมตามกฎหมายใหม่ขึ้นเสียก่อน

2.2 แนวโน้มอุตสาหกรรมและการแข่งขันในปี 2554

บริการด้านข้อมูลยังคงเติบโตอย่างต่อเนื่องและเป็นปัจจัยสนับสนุนการเติบโตของอุตสาหกรรม

การเติบโตของอุตสาหกรรมโดยรวมยังคงต้องพึ่งพาบริการด้านข้อมูลที่ยังคงเติบโตต่อเนื่องได้ดีจากปีที่แล้ว
โดยในกรณีของการใช้งานบริการข้อมูลบนโทรศัพท์เคลื่อนที่ยังคงเติบโตจากปัจจัยหลักอันได้แก่
สมาร์ทโฟน สังคมออนไลน์ และการใช้งานอินเตอร์เน็ตที่สูงขึ้น โดยในปี 2554
จะมีการขยายการใช้งานสมาร์ทโฟนไปสู่ฐานลูกค้าในต่างจังหวัดมากยิ่งขึ้น
โดยการนำเสนออุปกรณ์อย่างสมาร์ทโฟนสู่ตลาดอย่างต่อเนื่อง และมีราคาที่ถูกลง
พยายามแนะนำการใช้งานให้ลูกค้าใช้ประโยชน์ได้สูงสุด
รวมไปถึงการสร้างคอนเทนต์บนสมาร์ทโฟนที่รองรับการใช้งานในชีวิตประจำวันและเป็นภาษาไทยให้มีจำนวนมากขึ้น

ส่วนการเติบโตของการใช้งานบริการข้อมูลบนคอมพิวเตอร์ผ่านเครือข่ายโทรศัพท์เคลื่อนที่โดยใช้อุปกรณ์
เช่น แอร์การ์ด นั้น ยังมีโอกาสการเติบโตได้อีกมากเช่นกัน
เนื่องจากเครือข่ายระบบโทรศัพท์พื้นฐานมีอัตราการเข้าถึงประชากรที่ค่อนข้างต่ำ
ดังจะเห็นได้จากจำนวนเลขหมายโทรศัพท์พื้นฐานที่มีไม่เกินประมาณ 7 ล้านเลขหมาย
เทียบกับจำนวนครัวเรือนในประเทศไทยที่มีมากกว่า 21.7 ล้านครัวเรือน
ในขณะความต้องการใช้งานอินเตอร์เน็ตในชีวิตประจำวันยังมีอย่างต่อเนื่อง นอกจากนี้
ราคาของอุปกรณ์ทั้งคอมพิวเตอร์และแอร์การ์ดมีแนวโน้มที่จะลดลง
ทำให้การเข้าถึงของการใช้บริการสูงขึ้น

ระดับการแข่งขันไม่เปลี่ยนแปลงไปจากเดิม

แม้ว่าตลาดการให้บริการด้านข้อมูลจะมีอัตราการเติบโตในระดับที่สูงอยู่
และเป็นเป้าหมายในการสร้างการเจริญเติบโตของผู้ให้บริการโทรศัพท์เคลื่อนที่ก็ตาม
แต่ด้วยเครือข่ายส่วนใหญ่ยังใช้เทคโนโลยี 2จีเป็นหลัก
ทำให้ผู้ให้บริการไม่สามารถสร้างสรรค์บริการที่แตกต่างจากเดิมได้มาก
รวมทั้งตลาดบริการด้านเสียงที่ถือว่าอิ่มตัวแล้ว จึงคาดว่าระดับการแข่งขันในปี 2554
จะไม่เปลี่ยนแปลงไปจากปี 2553 มากนัก นอกจากนี้
ประเด็นเรื่องระยะเวลาของสัญญาร่วมการงานที่เหลือน้อยลงของผู้ให้บริการแต่ละราย
ทำให้ต้องพิจารณาอย่างรอบคอบในการใช้จ่ายและการลงทุน เพื่อเตรียมรอการออกใบอนุญาตใช้คลื่น
2.1 GHz หรือการต่ออายุสัญญาในอนาคตอันใกล้

การลงทุนจะเพิ่มสูงขึ้นกลับสู่ระดับปกติเพื่อตอบสนองการเติบโตของบริการด้านข้อมูล

ระดับเงินลงทุนที่ต่ำในปี 2553 เมื่อเทียบกับ 3 ปีก่อนหน้านี้
มาจากการพยายามรักษาเม็ดเงินลงทุนไว้เพื่อใช้ในการลงทุนเมื่อได้รับใบอนุญาตการใช้คลื่น 2.1
GHz อย่างไรก็ดี เมื่อกระบวนการออกใบอนุญาตต้องเลื่อนออกไปแล้ว
ผู้ให้บริการโทรศัพท์เคลื่อนที่จึงต้องปรับกลยุทธ์เพื่อที่จะยังรักษาการเจริญเติบโตของรายได้โดยเฉพาะอย่างยิ่งจากบริการด้านข้อมูล
ดังนั้นในปี 2554 ระดับเงินลงทุนของผู้ให้บริการโทรศัพท์เคลื่อนที่คาดว่าจะเพิ่มสูงขึ้นเล็กน้อย
โดยส่วนใหญ่จะลงทุนในการขยายความสามารถในการให้บริการด้านข้อมูลเป็นหลัก
รวมทั้งศึกษาและหาโอกาสในการให้บริการด้านข้อมูลเสริม
เพื่อรักษาการเจริญเติบโตของบริการด้านข้อมูลไว้ เช่น การเปิดให้บริการเทคโนโลยี 3จี บนคลื่น
900MHz ในบางพื้นที่ของ เอไอเอส หรือการโรมมิ่งกับผู้ให้บริการที่เปิดให้บริการเทคโนโลยี 3
จีอยู่แล้วในปัจจุบันอย่างทีโอที รวมไปถึงการพยายามให้บริการเทคโนโลยี 3 จีบนคลื่น 850MHz
ในเชิงพาณิชย์ของดีแทคหรือทรูมูฟ เป็นต้น

มุ่งสร้างกระแสเงินสดเพื่อความคล่องตัวในการดำเนินธุรกิจ

จากการเปลี่ยนแปลงที่รวดเร็วในอุตสาหกรรมให้บริการโทรศัพท์เคลื่อนที่ในประเทศไทยและอยู่ในช่วงเปลี่ยนผ่านไปสู่การประกอบกิจการบนระบบใบอนุญาต
ผู้ให้บริการส่วนใหญ่จึงมุ่งสร้างกระแสเงินสดจากการดำเนินงานในระดับสูงไว้
ดังจะเห็นได้จากการเติบโตของปริมาณกระแสเงินสด (EBITDA-CAPEX) ที่เพิ่มขึ้นโดยประมาณกว่า
30% ในปีที่ผ่านมา ทั้งนี้เพื่อความคล่องตัวในการปรับเปลี่ยนกลยุทธ์ได้ตามสถานการณ์
และเป็นการเตรียมความพร้อมด้านการเงินสำหรับการขอรับใบอนุญาตการใช้คลื่น 2.1 GHz
ในอนาคต ดังนั้นคาดว่าภายหลังจากได้รับใบอนุญาต 3
จีแล้วนั้นผู้ให้บริการต่างจึงจะจัดสรรเพิ่มเงินลงทุนเพื่อขยายโครงข่ายรองรับการเติบโตด้านข้อมูลและอินเตอร์เน็ตไร้สาย

เพิ่มคุณภาพการบริการพร้อมด้วยการสร้างความสัมพันธ์จากการเปิดให้บริการคงสิทธิเลขหมาย

การเปิดให้บริการคงสิทธิเลขหมายจะเปิดให้บริการเต็มรูปแบบในปี 2554
แต่คาดว่าจะไม่มีผลกระทบต่อผู้ให้บริการโทรศัพท์เคลื่อนที่แต่ละรายมากนัก
เนื่องจากผู้ใช้บริการส่วนใหญ่กว่าร้อยละ 90
ใช้บริการแบบพรีเพดซึ่งมีการเปลี่ยนแปลงซิมตามโปรโมชั่นที่ต้องการอยู่แล้ว
ผู้ให้บริการจึงพยายามที่จะรักษาฐานลูกค้าของตนเองที่เป็นแบบโพสต์เพดเป็นหลัก
โดยคาดว่าผู้ให้บริการแต่ละรายจะไม่ได้มุ่งเน้นการตัดราคาเพื่อแย่งชิงฐานลูกค้า
เนื่องด้วยงบการลงทุนที่ต้องเพิ่มสำหรับบริการเสียงที่ค่อนข้างอิ่มตัวแล้วอาจจะไม่คุ้มค่า
แต่ผู้ให้บริการน่าจะเน้นในเรื่องคุณภาพและการรักษาฐานลูกค้ามากกว่า
โดยนอกเหนือจากโครงข่ายที่เชื่อถือได้แล้ว บริการช่วยเหลือลูกค้าที่ดี และการมอบสิทธิพิเศษต่างๆ
ให้กับลูกค้าจะเป็นการสร้างบริการที่เหนือกว่าบริการพื้นฐานทั่วไป
ซึ่งเป็นการสร้างความสัมพันธ์ที่ดีต่อลูกค้าในระยะยาวมากกว่า

มีความชัดเจนมากขึ้นเรื่องการจัดตั้งองค์กรกำกับดูแลอุตสาหกรรมโทรคมนาคมใหม่

จากการที่รัฐสภาผ่านกฎหมายเกี่ยวกับองค์กรกำกับดูแลอุตสาหกรรมโทรคมนาคมใหม่ หรือในชื่อย่อ
กสทช.เมื่อปลายปี 2553 นั้น
ในกฎหมายได้กำหนดกระบวนการและกรอบเวลาคัดเลือกคณะกรรมการ กสทช. ไว้ที่ประมาณ 180
วัน ทำให้คาดหมายได้ว่าในปี 2554 นี้ ประเทศไทยควรจะมีคณะกรรมการ กสทช. ที่สมบูรณ์
และดำเนินการทำแผนแม่บทการบริหารคลื่นความถี่ที่กฎหมายดังกล่าวกำหนดกรอบเวลาไว้
ให้ดำเนินการแล้วเสร็จภายใน 1 ปี ถ้ากระบวนเหล่านี้เป็นไปตามเงื่อนเวลาที่กำหนดแล้ว
จะทำให้เห็นทิศทางของอุตสาหกรรมโทรคมนาคมไทยในระยะยาวรวมทั้งแนวทางการดำเนินการจัดสรรคลื่นความถี่
2.1 GHz มีความชัดเจนและเป็นรูปธรรมมากขึ้น

การแสดงความรับผิดชอบต่อสังคม (Corporate Social Responsibility)

เอไอเอสเป็นบริษัทไทยที่เป็นผู้นำในการให้บริการเครือข่ายโทรศัพท์เคลื่อนที่ที่ให้ความสำคัญต่อการพัฒนากิจการโทรคมนาคมของประเทศไทยและการดำเนินธุรกิจที่ใส่ใจต่อผลกระทบด้านสิ่งแวดล้อมและทำประโยชน์ต่อสังคม
โดยเคียงข้างและรับผิดชอบต่อผู้มีส่วนได้ส่วนเสียทุกกลุ่มอันได้แก่ ผู้ถือหุ้น พนักงาน คู่ค้า ลูกค้า
เจ้าหนี้ สังคม ชุมชน และสิ่งแวดล้อม

เอไอเอสมีนโยบายการบริหารงานโดยยึดหลักธรรมาภิบาล
เพื่อให้การดำเนินงานขององค์กรเป็นไปอย่างมีประสิทธิภาพและเติบโตอย่างมั่นคง ดังนี้

“มุ่งเป็นผู้นำในธุรกิจ

มุ่งเน้นความคิดสร้างสรรค์ยึดมั่นในความเป็นเลิศ

บริการเพื่อสร้างความพึงพอใจสูงสุดแก่ลูกค้า

เน้นการกระจายอำนาจ และสร้างความคล่องตัวให้องค์กร

ยึดมั่นในคุณธรรมและความสุจริตใจ

เชื่อมั่นในการทำงานเป็นทีม และสานประโยชน์ในกลุ่มบริษัทและบริษัทคู่ค้า

อุทิศตนเพื่อรับใช้สังคม”

โดยการดำเนินงานในทุกส่วนงานขององค์กรอยู่บนพื้นฐานของความรับผิดชอบต่อสังคม (Corporate
Social Responsibility) ด้วยมุ่งหวังให้คนในสังคมมีความสุข มีคุณภาพชีวิตที่ดี มีความเข้มแข็ง
และสามารถขับเคลื่อนสังคมไทยให้เติบโตต่อไปอย่างยั่งยืน

การกำกับดูแลกิจการที่ดี

เอไอเอสมีการกำหนดนโยบายการกำกับดูแลกิจการที่ดี เพื่อให้คณะกรรมการ ผู้บริหาร
และพนักงานของเอไอเอสถือปฏิบัติ

โดยในปี 2553
เอไอเอสได้มีการพิจารณาทบทวนนโยบายและแผนงานการพัฒนาการกำกับดูแลกิจการที่ดี
และดำเนินกิจกรรมอันเกี่ยวเนื่องกับการกำกับดูแลกิจการที่ดีในส่วนต่างๆ ดังนี้

-   กำหนดให้มีเรื่องการปกป้องสิทธิของผู้ถือหุ้นและการส่งเสริมให้ผู้ถือหุ้นใช้สิทธิ
    โดยครอบคลุมสิทธิพื้นฐานตามกฎหมาย เช่น การมีส่วนแบ่งในกำไรของกิจการ
    การซื้อขายหรือโอนหุ้น การได้รับข่าวสาร ข้อมูลของกิจการอย่างเพียงพอ
    การเข้าร่วมประชุมเพื่อใช้สิทธิออกเสียงในที่ประชุมผู้ถือหุ้นเพื่อแต่งตั้งหรือถอดถอนกรรมการ
    กำหนดค่าตอบแทนกรรมการ แต่งตั้งผู้สอบบัญชีและกำหนดจำนวนเงินค่าสอบบัญชี และเรื่องอื่นๆ
    ที่มีผลกระทบต่อเอไอเอส เป็นต้น

-   ให้ข้อมูลสำคัญเกี่ยวกับเอไอเอสที่เป็นปัจจุบันผ่านทางเว็บไซต์ของเอไอเอส

-   เปิดโอกาสให้ผู้ถือหุ้นส่วนน้อยเสนอเรื่องเพื่อบรรจุเป็นวาระการประชุมเป็นการล่วงหน้า
    โดยส่งหนังสือถึงคณะกรรมการผ่านทางเว็บไซต์ หรืออีเมล์

-   เปิดโอกาสให้ผู้ถือหุ้นได้มีเวลาศึกษาข้อมูลประกอบการประชุมล่วงหน้าผ่านเว็บไซต์ของเอไอเอสอย่างน้อย
    30 วันก่อนวันประชุมผู้ถือหุ้น

-   เปิดโอกาสให้ผู้ถือหุ้นแสดงความคิดเห็นและซักถามในเรื่องที่เกี่ยวข้องกับวาระการประชุมหรือเกี่ยวข้องกับเอไอเอส

-   เปิดโอกาสให้ผู้ถือหุ้นได้เลือกกรรมการเป็นรายคน

-   จัดให้มีนโยบายการให้ข้อมูลการกระทำผิดและการทุจริต การสอบสวน
    และการคุ้มครองผู้ให้ข้อมูล เพื่อให้ฝ่ายจัดการ ผู้บริหาร
    และกรรมการดำเนินการตามนโยบายและหลักการดังกล่าวได้อย่างมีประสิทธิภาพ

-   ดำเนินกิจกรรมการเปิดเผยข้อมูลและความโปร่งใส

    -   เพื่อให้นักลงทุนได้เข้าถึงและเข้าใจข้อมูลของเอไอเอส อย่างถูกต้องชัดเจน เอไอเอส
        จัดแถลงผลประกอบการเป็นรายไตรมาส
        ต่อนักวิเคราะห์และนักลงทุนโดยมีผู้บริหารเข้าร่วม
        พร้อมทั้งเปิดโอกาสให้สอบถามข้อมูลจากผู้บริหารโดยตรง

    -   เอไอเอส ให้ความสำคัญกับนักลงทุนทุกกลุ่มทั้งรายย่อยและสถาบัน
        ทั้งภายในประเทศและต่างประเทศอย่าง เท่าเทียม โดยเอไอเอสเข้าร่วมงาน
        Opportunity Day ที่จัดโดยตลาดหลักทรัพย์แห่งประเทศไทยทุกไตรมาส
        รวมถึงร่วมกับบริษัทหลักทรัพย์ต่างๆ
        ให้ผู้บริหารเข้าพบเพื่อให้ข้อมูลกับนักลงทุนทั้งในประเทศและต่างประเทศ (Roadshow)
        เป็นประจำทุกปี
        รวมทั้งเปิดโอกาสให้นักวิเคราะห์หรือผู้ลงทุนที่สนใจได้เข้าพบผู้บริหารโดยตรง มากที่สุด

    -   เอไอเอส เน้นความถูกต้อง โปร่งใสและครบถ้วนของข้อมูล
        โดยมีการนำเสนอข้อมูลต่างๆ ที่เกี่ยวข้องผ่านช่องทางต่างๆ เช่น
        เว็บไซต์ของตลาดหลักทรัพย์แห่งประเทศไทย
        เว็บไซต์ของนักลงทุนสัมพันธ์ของทางเอไอเอส
        หรือการส่งจดหมายอิเล็กทรอนิกส์แจ้งเหตุการณ์ข้อมูลสำคัญ

    -   เอไอเอส มีหน่วยงานนักลงทุนสัมพันธ์ที่ทำหน้าเป็นผู้ดูแลให้ข้อมูลต่อนักลงทุนโดยตรง
        โดยจัดช่องทางสำหรับติดต่อสื่อสารให้กับนักวิเคราะห์หรือนักลงทุนเพื่อติดต่อสื่อสารกับเอไอเอส
        ได้สะดวก เช่น การโทรศัพท์โดยตรง, การประชุมทางไกลผ่านโทรศัพท์ (Conference
        call) ทั้งนี้
        เพื่อเป็นการหลีกเลี่ยงการปฏิบัติและการใช้ข้อมูลอย่างไม่เป็นธรรมซึ่งอาจนำไปสู่ผลกระทบต่อราคาหลักทรัพย์อย่างไม่เหมาะสม
        เอไอเอส
        ได้กำหนดช่วงเวลางดติดต่อสื่อสารกับนักวิเคราะห์หรือนักลงทุนข้อมูลเกี่ยวกับข้อมูลทางการเงินก่อนประกาศผลประกอบการในแต่ละไตรมาสล่วงหน้าเป็นเวลา
        1 เดือน
        โดยในช่วงเวลาดังกล่าวผู้บริหารและผู้แทนเอไอเอสจะหลีกเลี่ยงการเปิดเผยข้อมูลเชิงการเงินต่อสาธารณะ
        เอไอเอส ยึดมั่นในหลักการเปิดเผยข้อมูลอย่างเท่าเทียม
        ทันท่วงทีและเป็นข้อมูลที่ถูกต้องเชื่อถือได้ต่อสาธารณะ

-   จัดให้สำนักงานที่ปรึกษา AT Kearney
    เสนอผลงานวิจัยและบรรยายต่อคณะกรรมการในเรื่องมาตรฐานค่าใช้จ่ายของผู้ประกอบการให้บริการโทรศัพท์เคลื่อนที่
    ประมาณ 100 รายทั่วโลก
    เพื่อเปรียบเทียบกับค่าใช้จ่ายของเอไอเอสว่ามีประสิทธิภาพเพียงใด ปรากฏว่า
    ค่าใช้จ่ายของเอไอเอสเทียบกับมาตรฐานทั่วโลกอยู่ในเกณฑ์มาตรฐาน

-   จัดให้มีการอบรมและพัฒนาการความรู้แก่กรรมการ

    -   จัดให้มีการปฐมนิเทศกรรมการใหม่ที่ได้รับการแต่งตั้ง

    -   จัดให้มีการบรรยายความรู้ในด้านเทคโนโลยีแก่กรรมการ
        รวมถึงแลกเปลี่ยนความรู้ทางด้านเทคโนโลยีและการบริหารจัดการ

-   ส่งเสริมและเผยแพร่หลักการกำกับดูแลกิจการที่ดีสู่สาธารณะ

    -   การบรรยายเรื่อง “การวางแผนการตรวจสอบประจำปี” ให้แก่การประปานครหลวง

    -   การบรรยายเรื่อง “ระบบงานและกระบวนการตรวจสอบ”
        ให้แก่สำนักงานเลขาธิการที่ประชุมอธิการบดี มหาวิทยาลัยในกำกับของรัฐ

    -   การบรรยายเรื่อง “การบริหารความเสี่ยงและการติดตาม ตรวจสอบภายใน”
        ให้แก่สำนักงานกองทุนสนับสนุนการสร้างเสริมสุขภาพ (สสส.)

    -   จากการที่เอไอเอสได้ให้ความสำคัญต่อการกำกับดูแลกิจการที่ดีมาอย่างต่อเนื่อง
        ทำให้ในปี 2553
        เอไอเอสได้รับผลประเมินการสำรวจรายงานการกำกับดูแลกิจการที่ดีของบริษัทจดทะเบียน
        (Thai Institute of Directors) ในระดับ “ดีเลิศ” หรือ [][][][][] เป็นปีที่
        2 ติดต่อกัน

ความรับผิดชอบด้านสิ่งแวดล้อม

การเป็นเครือข่ายที่เป็นมิตรต่อสิ่งแวดล้อม

ในฐานะของผู้ให้บริการเครือข่ายโทรศัพท์เคลื่อนที่ภายใต้สัญญาร่วมการงานแบบบีทีโอ
เอไอเอสมีหน้าที่เป็นผู้ลงทุนในการสร้างเครือข่ายเพื่อให้ผู้ใช้บริการสามารถใช้บริการได้อย่างสะดวกและมีประสิทธิภาพ
โดยเอไอเอสมุ่งขยายและพัฒนาคุณภาพของเครือข่ายให้กว้างขวาง
ครอบคลุมพื้นที่การใช้งานของประชากรทั่วประเทศมาอย่างต่อเนื่องโดยคำนึงถึงการเป็นเครือข่ายที่เป็นมิตรต่อสิ่งแวดล้อม
(Green Network) ในรูปแบบต่างๆ ดังนี้

1.  ตั้งทีมศึกษาการนำพลังงานสะอาดหรือพลังงานทดแทนจากธรรมชาติมาประยุกต์ใช้ในการสร้างกระแสไฟฟ้าเพื่อการทำงานของสถานีฐานโทรศัพท์เคลื่อนที่ในรูปแบบต่างๆ
    ให้สอดคล้องและเหมาะสมกับในแต่ละพื้นที่ที่สถานีฐานโทรศัพท์เคลื่อนที่ตั้งอยู่
    เพื่อเป็นการลดการใช้พลังงานไฟฟ้าที่เกินความจำเป็น
    โดยไม่ส่งผลกระทบต่อประสิทธิภาพการทำงานของสถานีฐานแต่อย่างใด

2.  การติดตั้งโซล่าเซลล์อันเป็นการนำหลักการเปลี่ยนพลังงานจากแสงอาทิตย์มาใช้เป็นกระแสไฟฟ้าเพื่อจ่ายไฟให้กับอุปกรณ์สื่อสารที่ติดตั้งภายในสถานีฐาน

3.  การติดตั้งกังหันลมเพื่อผลิตกระแสไฟฟ้าจากพลังงานลม
    และนำมาเชื่อมเข้ากับระบบไฟฟ้าหลักจากการไฟฟ้าส่วนภูมิภาค ที่จังหวัดสมุทรสงคราม
    และพื้นที่ภาคตะวันออกชายฝั่งทะเล ที่จังหวัดชลบุรี

4.  การนำน้ำมันไบโอดีเซลมาใช้เป็นเชื้อเพลิงสำหรับเครื่องกำเนิดไฟฟ้า (Generator)
    ในสถานีฐาน

5.  การติดตั้งผนังประหยัดพลังงาน (Insulated Wall)
    เพื่อเป็นการรักษาอุณหภูมิในชุมสายโทรศัพท์ได้นานกว่าเดิม
    โดยไม่จำเป็นต้องใช้เครื่องปรับอากาศขนาดใหญ่อีกต่อไป

6.  การปรับเปลี่ยนการใช้เครื่องปรับอากาศมาเป็นการใช้พัดลมคุณภาพสูงในบางพื้นที่ซึ่งสามารถระบายความร้อนและรักษาการทำงานของอุปกรณ์เครือข่ายได้อย่างมีประสิทธิภาพ

การกำจัดซากแบตเตอรี่โทรศัพท์เคลื่อนที่

ในปี 2553
เอไอเอสได้มีการเปลี่ยนแปลงวิธีการทำลายซากแบตเตอรี่โทรศัพท์เคลื่อนที่ที่มีการใช้งานภายในกิจการขององค์กร
จากเดิมที่ว่าจ้างให้บริษัทที่ได้รับการรับรองมาตรฐานของกระทรวงอุตสาหกรรมนำไปทำลายด้วยการฝังกลบ
เปลี่ยนเป็นการรวบรวมและนำไปเข้ากระบวนการรีไซเคิล
โดยบริษัทที่ได้รับการรับรองมาตรฐานและได้รับการยอมรับจากทั่วโลก

พร้อมกันนี้
เอไอเอสได้ร่วมกับกระทรวงทรัพยากรธรรมชาติและสิ่งแวดล้อมรณรงค์ให้ประชาชนเห็นถึงอันตรายของซากแบตเตอรี่โทรศัพท์เคลื่อนที่หากทิ้งไม่ถูกวิธี
ดังนั้น เพื่อความปลอดภัยของร่างกายและลดมลพิษในสิ่งแวดล้อม
เอไอเอสจึงเชิญชวนให้ประชาชนมาร่วมกันนำแบตเตอรี่โทรศัพท์เคลื่อนที่ที่เสื่อมสภาพหรือไม่ใช้แล้ว
ไม่ว่าจะเป็นตราสินค้าใดหรือรุ่นใด มาทิ้ง ณ สำนักงานบริการเอไอเอส ทั้ง 33 สาขา ทั่วประเทศ
เพื่อนำไปเข้ากระบวนการรีไซเคิลต่อไป

การพัฒนาบริการและการบริหารจัดการเพื่อลดการใช้ปริมาณกระดาษ

เพื่อเป็นการรักษาสิ่งแวดล้อมและลดปริมาณการใช้กระดาษให้กับโลกของเรา
เอไอเอสได้มีการนำเทคโนโลยีสารสนเทศเข้ามาใช้บริหารจัดการภายในองค์กร
และการพัฒนาบริการต่างๆ สำหรับลูกค้า เช่น

-   การยกเลิกพิมพ์ใบแจ้งเงินเดือนด้วยกระดาษ โดยเปลี่ยนมาใช้ระบบใบแจ้งเงินเดือนออนไลน์
    (Online Payslip) สำหรับพนักงานขององค์กรกว่า 8,000 คน

-   การรณรงค์ให้พนักงานใช้กระดาษให้ครบทั้งสองด้าน (หน้า-หลัง)
    และลดงานพิมพ์บนกระดาษที่ไม่จำเป็น โดยหันมาใช้การส่งเอกสารในรูปแบบอีเมล์แทน

-   การออกใบแจ้งค่าใช้บริการ (Billing Invoice)
    สำหรับลูกค้าที่ใช้บริการโทรศัพท์เคลื่อนที่แบบ Postpaid ในรูปแบบอีเมล์ หรือที่เรียกว่า
    “GSM e-Statement”
    และรณรงค์ให้ลูกค้ามาใช้บริการดังกล่าวโดยจัดโปรแกรมส่งเสริมในรูปแบบต่างๆ
    เพื่อเป็นการปลูกจิตสำนึกในการร่วมกันลดการใช้กระดาษซึ่งเป็นการลดภาวะโลกร้อนได้ทางหนึ่ง

การบริหารจัดการเพื่อลดการใช้พลังงาน

-   ปิดระบบแสงสว่างภายในพื้นที่ที่มีแสงสว่างธรรมชาติเข้าถึง และห้องประชุม
    ในช่วงพักเที่ยงและหลังเลิกงาน

-   ปรับลดเวลาการเปิดปิดระบบปรับอากาศ และติดตั้งระบบควบคุมอุณหภูมิที่ 24 องศา

-   เพิ่มสวิชท์ปิด-เปิดหลอดไฟประจำโต๊ะของพนักงาน
    เพื่อให้พนักงานสามารถปิด-เปิดไฟได้เองเมื่อต้องการใช้งานหรือหลังการใช้งาน

-   จัดโครงการ “ปลดปลั๊ก” เพื่อประหยัดพลังงาน
    โดยเป็นการแข่งขันลดการใช้พลังงานในแต่ละชั้น ประจำทุก ไตรมาส

-   จัดทำข้อความประชาสัมพันธ์ทุก 2 เดือน
    เพื่อรณรงค์มาตรการประหยัดพลังงานให้แก่พนักงานในสื่อต่างๆ ของเอไอเอส

ความรับผิดชอบด้านสังคม

ความรับผิดชอบต่อผู้บริโภค

ตลอดระยะเวลาของการดำเนินธุรกิจ
เอไอเอสมุ่งให้บริการที่ดีด้วยเครือข่ายที่มีคุณภาพและครอบคลุมทุกพื้นที่การใช้งาน
เพื่อให้ผู้ใช้บริการได้รับความสะดวกในการติดต่อสื่อสารอย่างมีประสิทธิภาพ
พร้อมทั้งสรรหาบริการที่ดีและนวัตกรรมใหม่ๆอันเป็นประโยชน์ต่อการดำเนินชีวิตประจำวัน
ตลอดจนสามารถตอบสนองทุกความต้องการของผู้ใช้บริการอย่างคุ้มค่าและ เป็นธรรม
โดยได้กำหนดแนวทางปฏิบัติไว้ดังต่อไปนี้

-   การปฏิบัติต่อผู้บริโภคอย่างเป็นธรรม

-   ผลิตสินค้าและบริการที่มีคุณภาพ ตลอดจนพัฒนาบริการใหม่ๆ
    ให้ครอบคลุมความต้องการและไลฟ์สไตล์ที่หลากหลายของลูกค้าทั้งประเภทบุคคลและนิติบุคคล

-   นำเสนอบริการที่ดูแลลูกค้าอย่างครบวงจรตลอดช่วงเวลาการเป็นลูกค้า เช่น
    การดูแลโปรโมชั่นที่ดีที่สุดให้ในช่วง 6 เดือนแรก
    การจัดโปรโมชั่นที่เหมาะสมให้อย่างต่อเนื่องเมื่อโปรโมชั่นใกล้หมด
    การจัดโทรศัพท์เคลื่อนที่ทดแทนกรณีที่เครื่องเดิมสูญหาย
    การดูแลและแจ้งเตือนเมื่อมียอดใช้งานสูงผิดปกติ การส่งมอบสิทธิพิเศษให้ในวันเกิด เป็นต้น

-   สรรหาสิทธิพิเศษต่างๆ ที่เป็นประโยชน์ต่อการดำเนินชีวิตเพื่อนำเสนอแก่ลูกค้า ภายใต้สัญลักษณ์
    “เอไอเอส พลัส” และ “เซเรเนด”
    โดยร่วมกับพันธมิตรทางธุรกิจที่หลากหลายและครอบคลุมทั่วประเทศ

-   เพิ่มช่องทางการบริการให้แก่ลูกค้าสามารถติดต่อได้อย่างสะดวกและกว้างขวางมากยิ่งขึ้น

-   เปิดเผยข่าวสารข้อมูลเกี่ยวกับสินค้าและบริการอย่างครบถ้วน ถูกต้อง
    และไม่บิดเบือนข้อเท็จจริง

-   มีระบบจัดเก็บข้อมูลการใช้บริการของลูกค้า และข้อมูลรายการส่งเสริมการขายต่างๆ
    เพื่อใช้ตรวจสอบในกรณีลูกค้าร้องขอ

-   มีพนักงานที่มีความเข้าใจในตัวสินค้าและบริการของเอไอเอส ประจำอยู่ ณ ศูนย์บริการต่างๆ
    ทั่วประเทศ เพื่อตอบคำถาม ข้อสงสัย และแก้ไขปัญหาที่เกี่ยวข้องกับการใช้บริการ
    โดยเอไอเอสได้ดำเนินการฝึกอบรมพัฒนาบุคลากรอย่างต่อเนื่องเพื่อการบริการที่มีประสิทธิภาพสูงขึ้น

-   จัดทำสัญญาข้อตกลงการใช้บริการตามหลักเกณฑ์กฎหมายที่เกี่ยวข้องกำหนดไว้ ทั้งนี้
    ข้อสัญญาและเงื่อนไขการใช้บริการมีความชัดเจนทั้งเรื่องอัตราการค่าใช้บริการ
    การชำระค่าใช้บริการ ระยะเวลาการใช้บริการ และการยกเลิกการใช้บริการ เป็นต้น

-   ไม่เปิดเผยข้อมูลของลูกค้า
    โดยไม่ได้รับอนุญาตจากลูกค้าหรือจากผู้มีอำนาจของกลุ่มเอไอเอสก่อน
    เว้นแต่เป็นข้อมูลที่ต้องเปิดเผยต่อบุคคลภายนอกที่เกี่ยวข้องตามบทบังคับของกฎหมาย

-   การคุ้มครองด้านสุขภาพและความปลอดภัยของผู้บริโภค

-   การก่อสร้างเสาสัญญาณ มีความปลอดภัยตามมาตรฐานการก่อสร้างทางวิศวกรรม

-   มีการประเมินการแผ่คลื่นแม่เหล็กไฟฟ้าจากสถานีฐานซึ่งเป็นไปตามมาตรฐานความปลอดภัยของสากล
    และในการติดตั้งสถานีฐาน เอไอเอส ได้ดำเนินการตามประกาศ กทช. เรื่อง
    หลักเกณฑ์และมาตรการกำกับดูแลความปลอดภัยต่อสุขภาพของมนุษย์จากการใช้เครื่องวิทยุคมนาคม
    พ.ศ.2550

-   มีการติดป้ายสัญลักษณ์การแผ่คลื่นแม่เหล็กไฟฟ้าตามหลักเกณฑ์ที่กฎหมายกำหนด

-   มีการเผยแพร่เอกสารส่งเสริมความรู้ความเข้าใจเกี่ยวกับคลื่นแม่เหล็กไฟฟ้า

-   การบริโภคอย่างยั่งยืน

-   มีการส่งเสริมการจัดเก็บแบตเตอรี่ที่เสื่อมสภาพหรือไม่ใช้แล้วจากผู้บริโภคและประชาชน
    เพื่อนำไปรีไซเคิลตามมาตรฐานที่ได้รับการยอมรับจากทั่วโลก ผ่านโครงการ “เอไอเอส
    คืนแบต คืนโลก”

-   การบริการ การสนับสนุน และการยุติข้อร้องเรียน ข้อโต้แย้งแก่ผู้บริโภค

-   มีบริการเปลี่ยนเครื่องใหม่
    ในกรณีที่ซื้อเครื่องโทรศัพท์แล้วมีการชำรุดบกพร่องหรือไม่สามารถใช้งานได้ตามปกติ ภายใน 7
    วัน หลังจากวันที่ซื้อ

-   มีพนักงานฝ่ายลูกค้าสัมพันธ์ ดูแล แก้ไข ตอบคำถาม และชี้แจงข้อสงสัยปัญหาต่างๆ
    ให้กับลูกค้าเพื่อทำความเข้าใจกับลูกค้าเบื้องต้น

-   มีการโฆษณาประชาสัมพันธ์ผ่านสื่อต่างๆ เช่น วิทยุ โทรทัศน์ หนังสือพิมพ์ นิตยสาร
    เพื่อให้ทราบถึงการบริการของหน่วยงาน Call Center ที่เป็นพนักงานที่ดูแล
    แก้ไขปัญหาต่างๆ ให้กับลูกค้า

-   มีศูนย์รับเรื่องร้องเรียนเพื่อชี้แจง แก้ไข และยุติปัญหาข้อโต้แย้งของลูกค้า

-   การปกป้องข้อมูลและความเป็นส่วนตัวของผู้บริโภค

-   เอไอเอส มีการจัดเก็บข้อมูลส่วนบุคคลเท่าที่จำเป็นตามที่กฎหมายกำหนดไว้
    และได้รับความยินยอมจากลูกค้า โดยลูกค้า Postpaid ต้องมีการสมัครใช้บริการแจ้งชื่อ-สกุล
    ที่อยู่ สำหรับลูกค้า Prepaid ต้องแสดงตนเป็นผู้ใช้บริการ

-   เอไอเอสมีนโยบายในการเก็บรักษาและป้องกันการเปิดเผยข้อมูลของลูกค้าของลูกค้าอย่างเคร่งครัด

-   เอไอเอสมีระบบให้ลูกค้าสามารถตรวจสอบข้อมูลได้ด้วยตนเอง เช่น e-Service

-   เอไอเอสจัดเก็บข้อมูลของการใช้บริการของลูกค้าย้อนหลังไว้ 3 เดือน
    ลูกค้าสามารถขอตรวจสอบข้อมูลของตนเองได้

-   เอไอเอสมีระบบป้องกันการเข้าถึงข้อมูลของลูกค้า เช่น กำหนดสิทธิการเข้าข้อมูล
    การใช้รหัสประจำตัวในการเข้าถึงข้อมูล

-   การเข้าถึงบริการที่จำเป็น

-   เอไอเอส มีระบบการแจ้งเตือนทาง SMS และโทรศัพท์ ในกรณีที่ลูกค้ามีค่าใช้บริการค้างชำระ

-   เอไอเอส มีรถ Mobile
    เพื่อช่วยเหลือในกรณีที่พื้นที่ให้บริการประสบปัญหาการใช้งานจากเหตุภัยธรรมชาติ

-   การให้ความรู้และสร้างความตระหนัก

-   มีการเผยแพร่เอกสารทำความเข้าใจเกี่ยวกับการแผ่คลื่นแม่เหล็กไฟฟ้าจากสถานี
    และความปลอดภัยจากการใช้เครื่องวิทยุคมนาคม

-   มีศูนย์บริการรับเรื่องร้องเรียน ตลอดจนการแก้ไขปัญหา ความเดือดร้อนให้แก่ลูกค้า

ความรับผิดชอบต่อพนักงาน

การจ้างงาน

ในปี 2553 เป็นปีที่เอไอเอสยังคงรับพนักงานเพิ่มอย่างต่อเนื่อง ทั้งพนักงานที่ปฏิบัติงานด้านบริการ
และพนักงานด้านเทคนิค
เพื่อเตรียมความพร้อมในการบริหารเครือข่ายให้สามารถรองรับเทคโนโลยีใหม่ๆ ในอนาคต
เพื่อร่วมกันพัฒนาและสร้างสรรค์บริการใหม่ๆ

เอไอเอส ดำเนินการสรรหาคัดเลือกพนักงาน โดยระบบความเสมอภาค และเป็นธรรม (Merit
System) มีกระบวนการทดสอบข้อเขียน การสัมภาษณ์ โดยคณะกรรมการผู้มีประสบการณ์ ความรู้
และความสามารถอย่างโปร่งใส

เอไอเอส เน้นการดูแลพนักงานเสมือนสมาชิกในครอบครัวเดียวกัน
พนักงานจะได้รับการดูแลเรื่องค่าตอบแทน สิทธิประโยชน์ และสวัสดิการอย่างเหมาะสม
ภายใต้บรรยากาศการทำงานที่อบอุ่น แบ่งปันประสบการณ์ การช่วยเหลือเกื้อกูลกันระหว่างรุ่นพี่
รุ่นน้อง ส่งเสริมระบบพี่เลี้ยงสอนงาน เพื่อให้พนักงานมีความสุขในการทำงาน

นอกจากนี้ในฐานะที่เอไอเอสเป็นส่วนหนึ่งของสังคมไทย เอไอเอส
ตระหนักในคุณค่าและความสามารถของพนักงานที่พิการทางสายตา และพิการทางการได้ยิน
โดยเปิดโอกาสให้ผู้พิการได้ปฏิบัติงานในตำแหน่งที่เหมาะสมกับความรู้ความสามารถ
ปัจจุบันมีผู้พิการทางสายตา และผู้พิการทางการได้ยิน ปฏิบัติงานในตำแหน่ง พนักงานลูกค้าสัมพันธ์
ประจำหน่วยงานเอไอเอส คอล เซ็นเตอร์

การบริหารสวัสดิการ

เอไอเอสจัดให้มีสวัสดิการและสิทธิประโยชน์แก่พนักงาน และครอบครัวพนักงานอย่างสม่ำเสมอ
โดยมีนโยบายการจัดสวัสดิการแบบยืดหยุ่น (Flexi Benefit)
เพื่อให้ตรงกับความต้องการของพนักงานมากที่สุด สวัสดิการที่สำคัญได้แก่

-   การตรวจสุขภาพประจำปี

-   ห้องพยาบาล และแพทย์ประจำ

-   ค่ารักษาพยาบาล การประกันสุขภาพ ประกันชีวิต

-   กองทุนสำรองเลี้ยงชีพ ที่บริษัทช่วยสมทบเพิ่มอายุการทำงานสูงสุด 7%

-   การให้ทุนบุตรพนักงาน

-   สหกรณ์ออมทรัพย์เอไอเอส

-   ของเยี่ยมผู้ป่วย

-   เงินช่วยกรณีพนักงานสมรส

-   เงินช่วยเหลือกรณีประสบภัยพิบัติ เช่น น้ำท่วม

-   เงินช่วยเหลือกรณีบุคคลในครอบครัว (สามี ภรรยา บุตร) เสียชีวิต

-   อนุญาตให้ลากิจเนื่องในโอกาสวันเกิด หรือเพื่อปฏิบัติภารกิจในการดูแลบุคคลในครอบครัว
    (สามี ภรรยา บุตร) กรณีเจ็บป่วย เป็นต้น

-   ดูแลให้พนักงานมีสุขภาพดี จัดทำศูนย์ออกกำลังกายมาตรฐานภายในเอไอเอส

นอกจากการจัดสวัสดิการตามปกติแล้ว ในช่วงที่มีการระบาดของไข้หวัดใหญ่สายพันธุ์ใหม่ เอไอเอส
ได้จัดให้มีมาตรการรณรงค์ให้ความรู้แก่พนักงานในการดูแลและรักษาสุขภาพ
จัดหาวัคซีนที่มีประสิทธิภาพ เพื่อให้บริการฉีดวัคซีนแก่พนักงาน และบุคคลในครอบครัว

การบริหารค่าจ้างและผลตอบแทน

เอไอเอส ดำเนินนโยบายการบริหารค่าตอบแทนที่ยึดหลักเป็นธรรม เหมาะสม
สอดคล้องตามความรู้ความสามารถ (Pay for Person)
เหมาะสมตามผลการปฏิบัติงานที่ผ่านกระบวนการประเมินผลการปฏิบัติงาน (Pay for
Performance) ตามความเหมาะสมของตำแหน่งงาน (Pay for Position)
โดยมีการสำรวจค่าตอบแทนกับตลาดแรงงานภายนอก และบริษัทชั้นนำ
เพื่อปรับปรุงค่าตอบแทนให้เหมาะสม สามารถแข่งขันในอุตสาหกรรมเดียวกัน
และเพื่อดึงดูดผู้มีความรู้ ความสามารถใหม่ๆ เข้ามาร่วมงานกับเอไอเอส

กิจกรรมพนักงานสัมพันธ์ (Employee Relations)

เอไอเอส จัดกิจกรรมส่งเสริมความสัมพันธ์ที่ดีระหว่างพนักงานกับพนักงาน และพนักงานกับบริษัท
อย่างต่อเนื่อง โดยเปิดโอกาสให้พนักงานได้มีเวทีแสดงความคิดเห็น และร่วมกิจกรรมต่างๆ
หลากหลายรูปแบบ เพื่อสร้างให้เกิดความเป็นน้ำหนึ่งใจเดียวกัน
เกิดความสุขในการทำงานร่วมกันในองค์กร

สำหรับในปี 2553 เอไอเอสยังคงดำเนินกิจกรรมเพื่อส่งเสริมความสัมพันธ์พนักงานมากขึ้น
และปลูกฝังคุณธรรมให้กับพนักงาน พร้อมสร้างจิตสำนึกที่ดีต่อเพื่อนพนักงาน องค์กร
และสังคมระดับประเทศมากขึ้น

-   กิจกรรมพี่เอไอเอสอาสา พาน้องเปิดโลกกว้าง
    จัดขึ้นเพื่อให้พนักงานได้สมัครร่วมเป็นพี่จิตอาสา
    ได้เป็นส่วนหนึ่งในการพัฒนาความรู้ของเยาวชนไทย
    โดยนำนักเรียนในโรงเรียนที่ยากไร้มาเปิดโลกทัศน์หาความรู้จากนอกห้องเรียน เช่น
    นำนักเรียนจากโรงเรียนบ้านหนองตามิ่ง จังหวัดลพบุรี มาที่ท้องฟ้าจำลองกรุงเทพ
    เพื่อศึกษาหาความรู้ด้านวิทยาศาสตร์และดวงดาว

-   กิจกรรมพี่อาสายิ้มหวานวันเด็ก จากกิจกรรม “ยิ้มหวานวันเด็ก”
    ที่เอไอเอสจัดให้กับเด็กพิการจากสถานสงเคราะห์ต่างๆ ทั่วประเทศต่อเนื่องทุกๆ ปี
    เอไอเอสมุ่งเน้นให้พนักงานได้ร่วมเป็นพี่อาสาดูแลน้องๆ ที่มาร่วมกิจกรรม โดยให้น้องๆ
    ได้รับความรัก ความอบอุ่น และการดูแลอย่างใกล้ชิดจากพี่ๆ เอไอเอส

-   กิจกรรมงานเลี้ยงฉลองปีใหม่ (Staff Party)
    เป็นกิจกรรมที่จัดขึ้นเพื่อให้พนักงานได้พบปะสังสรรค์สร้างความสัมพันธ์ที่ดีระหว่างพนักงานกับพนักงาน
    และพนักงานกับบริษัทมากขึ้น โดยรูปแบบกิจกรรมจะแตกต่าง กันไป

-   กิจกรรมวันครอบครัวเอไอเอส (AIS Family Day) กิจกรรมจัดขึ้นให้กับผู้บริหาร
    พนักงานและครอบครัวได้พบปะและร่วมกิจกรรมต่างๆ เพื่อสร้างความสัมพันธ์อันดีระหว่างกัน

-   โครงการเพื่อนช่วยเพื่อน
    เป็นโครงการที่จัดขึ้นเพื่อเป็นศูนย์กลางความช่วยเหลือจากเพื่อนพนักงานสู่เพื่อนพนักงานในองค์กรเดียวกัน
    เช่น หากพนักงานประสบความเดือดร้อนเจ็บป่วย หรือประสบภัยพิบัติ
    พนักงานทุกคนสามารถช่วยเหลือโดยโอนเงินผ่านบัญชีของพนักงานที่ได้รับความเดือดร้อน
    ซึ่งจะช่วยบรรเทาความเดือดร้อนได้อย่างทันท่วงที

-   กิจกรรมวันแม่ จัดให้ผู้บริหารและพนักงานได้ร่วมทำบุญตักบาตรพระภิกษุสงฆ์ จำนวน 179 รูป
    และบริจาคเงินให้กับวัดพระบาทน้ำพุ พร้อมแจกต้นมะลิให้กับพนักงานบริเวณหน้าอาคารชินวัตร
    1 พร้อมทั้งจัดกิจกรรม “Cake for Mom”
    ขึ้นเพื่อให้พนักงานได้มีส่วนร่วมกิจกรรมแต่งหน้าเค้กและนำกลับไปให้คุณแม่เพื่อแสดงถึงความรักที่
    มีต่อแม่

-   กิจกรรมวันพ่อ จัดให้ผู้บริหารและพนักงานได้ร่วมทำบุญตักบาตรพระภิกษุสงฆ์ จำนวน 184 รูป
    และบริจาคเงินให้กับวัดพระบาทน้ำพุ
    พร้อมแจกต้นพุทธรักษาให้กับพนักงานบริเวณหน้าอาคารชินวัตร 1

-   กิจกรรมรดน้ำดำหัวครอบครัวเอไอเอสในวันสงกรานต์
    เพื่อให้พนักงานได้สืบสานวัฒนธรรมไทยที่ดีงาม
    และเปิดโอกาสให้พนักงานได้ใกล้ชิดกับผู้บริหารมากขึ้น เอไอเอส
    ได้จัดให้มีการรดน้ำขอพรจากผู้บริหารของเอไอเอส

-   กิจกรรมขายสินค้าราคาพิเศษ (AIS Gift Fair) จัดขึ้นเป็นประจำ ปีละ 2 ครั้ง
    บริเวณลานจอดรถอาคารชินวัตร 1 โดยให้พนักงานได้มีส่วนร่วมในการออกร้านเป็นผู้ขายสินค้า
    และยังสามารถเลือกซื้อสินค้าราคาพิเศษจากบริษัทผู้ผลิตรายใหญ่ที่นำสินค้ามาออกร้าน
    ทั้งนี้ภายในงานได้สอดแทรกกิจกรรมเพื่อสังคม เช่น
    สอยดาวการกุศลนำรายได้ไปช่วยเหลือผู้ประสบภัยน้ำท่วม เป็นต้น

-   กิจกรรมเพื่อบุตรหลานพนักงาน (One Day Camp)
    จัดขึ้นให้กับบุตรหลานของพนักงานที่อยู่ในช่วงเวลาปิดภาคเรียน
    ได้มีโอกาสเข้าร่วมกิจกรรมที่เอไอเอส จัดขึ้นภายใน 1 วัน
    โดยกิจกรรมจะสอดแทรกการพัฒนาความคิดสร้างสรรค์ ความกล้าแสดงออก
    และการใช้เวลาว่างให้เกิดประโยชน์

-   กิจกรรมวันก่อตั้งเอไอเอส ปีนี้เป็นปีที่เอไอเอส ครบรอบการเปิดให้บริการปีที่ 20
    ผู้บริหารและพนักงานร่วมกันทำบุญเพื่อความเป็นสิริมงคล
    พร้อมทั้งร่วมกิจกรรมรวมพลังเพื่อสร้างความเป็นน้ำหนึ่งใจเดียวกัน

-   กิจกรรมโหวตภาพพนักงาน (Voting Picture)
    กิจกรรมที่สร้างให้เกิดความสัมพันธ์ที่ดีระหว่างพนักงานด้วยกัน
    โดยพนักงานจะส่งรูปภาพตามหัวข้อที่เอไอเอส กำหนด เช่น เทศกาลลอยกระทง เอไอเอส
    จะให้พนักงานส่งรูปภาพที่ถ่ายในวันลอยกระทงกับครอบครัวหรือเพื่อนๆ
    เข้ามาให้เพื่อนพนักงานโหวตภาพเพื่อชิงรางวัล

การพัฒนาบุคลากร

เอไอเอส มีความมุ่งมั่นในการรักษา และพัฒนาบุคลากรให้มีคุณภาพระดับมืออาชีพ
โดยเปิดโอกาสให้พนักงานได้แสดงศักยภาพอย่างเต็มความสามารถ
ดังนั้นจึงมีนโยบายในการพัฒนาศักยภาพของบุคลากรในทุกระดับอย่างจริงจังและต่อเนื่อง
รวมทั้งสร้างสรรค์และส่งเสริมค่านิยมในการทำงานและวัฒนธรรมองค์กร
เพื่อให้พนักงานทุกคนทำงานร่วมกันได้อย่างมีความสุข เป็นน้ำหนึ่งใจเดียวกัน
และสามารถนำพาองค์กรไปสู่จุดหมายที่เป็นความสำเร็จร่วมกันได้อย่างยั่งยืน

ในปี 2553 นี้ เอไอเอสได้มุ่งเน้นและให้ความสำคัญกับการพัฒนาบุคลากรให้มีความคิดริเริ่ม
มีความสามารถในการสร้างสรรค์บริการและนวัตกรรมใหม่ (Innovation) อย่างต่อเนื่อง
สอดคล้องกับความก้าวหน้าทางเทคโนโลยีที่มีการเปลี่ยนแปลงอย่างรวดเร็ว ทั้งนี้
เพื่อสร้างความแตกต่างและเพิ่มขีดความสามารถในการแข่งขันให้กับองค์กร
และจากกระแสความเปลี่ยนแปลงของสภาพแวดล้อมทั้งภายในและภายนอกที่เกิดขึ้นนั้น
ได้ส่งผลให้กระบวนการทำงานต่างๆ มีความสลับซับซ้อนมากขึ้น เอไอเอส
จึงมีนโยบายพัฒนาทักษะและยกระดับองค์ความรู้ด้าน Control Self Assessment
ให้กับผู้บริหารทุกระดับ เพื่อสร้างให้เกิดระบบการควบคุมภายในที่ดีและพัฒนาระบบงานให้ทันสมัย
ซึ่งจะส่งผลให้องค์กรสามารถบรรลุเป้าหมายทางธุรกิจได้อย่างสัมฤทธิ์ผล

นอกจากนี้ เอไอเอส ยังได้ดำเนินโครงการพัฒนาบุคลากรให้มีความรู้ ทักษะ
และศักยภาพที่เหมาะสม สอดคล้องกับแผนความก้าวหน้าในสายอาชีพมาโดยตลอด
ทั้งทักษะด้านวิชาชีพเฉพาะทางและทักษะด้านการบริหาร
เพื่อเพิ่มพูนประสิทธิภาพในการทำงานและคุณภาพในการให้บริการลูกค้า โดยจัดให้มีการอบรม
สัมมนา ดูงาน ทั้งในและต่างประเทศ การหมุนเปลี่ยนเรียนงาน การโอนย้ายงาน
มีการวางแผนพัฒนาความก้าวหน้าในอาชีพ (Career Advancement) โดยใช้ระบบ
Competency-Based Development
รวมทั้งดำเนินโครงการพัฒนากลุ่มพนักงานที่มีศักยภาพและความสามารถโดดเด่น (Talent
Management Program)
มีการดำเนินโครงการพัฒนาศักยภาพผู้บริหารเพื่อเตรียมความพร้อมสำหรับตำแหน่งงานสำคัญ
(Succession Planning Program) การให้ทุนการศึกษากับพนักงาน
เพื่อศึกษาต่อในระดับปริญญาโททั้งในและต่างประเทศ

การจัดการความรู้ (Knowledge Management: KM)

เอไอเอส มีรูปแบบการพัฒนาต่อยอดองค์ความรู้ระดับบุคคล ทีม และองค์กร โดยใช้หลักการ
“การจัดการความรู้” ซึ่งใช้ระบบการบริหารจัดการความรู้ (Knowledge Management System)
ในรูปแบบ Website ภายใต้ชื่อ “Nokhook”
ที่มีการออกแบบให้สอดคล้องกับกระบวนการจัดการธุรกิจหลัก (Core Business Process)
เพื่อให้พนักงานทุกคน ทุกระดับ สามารถเข้าถึงข้อมูล ความรู้ และเครื่องมือที่ใช้ในการทำงาน
(Job Aids) ได้อย่างรวดเร็ว และมีประสิทธิภาพ ที่สำคัญอย่างยิ่งในยุค Social Media
ซึ่งมีอิทธิพลต่อสังคมปัจจุบัน พนักงานได้ใช้ Nokhook เป็นช่องทางแลกเปลี่ยนเรียนรู้
ต่อยอดประสบการณ์ และเกิดแนวคิดเชิงนวัตกรรม จึงทำให้เอไอเอส
มีการพัฒนาการบริการที่สามารถมอบประสบการณ์ที่ดีให้แก่ลูกค้าได้อย่างต่อเนื่อง

ความปลอดภัยและอาชีวอนามัย และสภาพแวดล้อมในการทำงาน

เอไอเอส และบริษัทในเครือได้แต่งตั้งคณะกรรมการความปลอดภัย อาชีวอนามัย
และสภาพแวดล้อมในการทำงาน (คปอ.) เพื่อปฏิบัติงานตามที่กฎหมายกำหนด
โดยมีทั้งในส่วนที่เป็นตัวแทนระดับบังคับบัญชา และตัวแทนระดับพนักงาน ร่วมเป็นกรรมการ
โดยมีการแต่งตั้ง คปอ.ที่ดูแลแยกไปแต่ละสถานประกอบการ อันได้แก่ อาคารชินวัตรทาวเวอร์ 1
อาคารชินวัตร ทาวเวอร์ 2 อาคารอีเอสวี อาคารพหลโยธินเซ็นเตอร์ อาคารพหลโยธินเพลส
และคลังสินค้า

คปอ. จะมีหน้าที่ในการวางแผนและติดตามการดำเนินงานที่เกี่ยวข้องกับความปลอดภัย อาชีวอนามัย
และสภาพแวดล้อมในการทำงาน ร่วมกับหน่วยงานปฏิบัติการอื่นๆ ซึ่งผลงานที่ผ่านมา เช่น

-   การตรวจสอบนโยบายความปลอดภัย อาชีวอนามัย และสภาพแวดล้อมในการทำงาน

-   การวางแผนและติดตามแผนการทำงานด้านความปลอดภัย

-   การสำรวจความปลอดภัยทุกเดือน และติดตามการปรับปรุงแก้ไขประเด็นที่ได้จากการสำรวจ

-   การเพิ่มช่องทางการรับแจ้งหรือรายงานความไม่ปลอดภัยจากพนักงาน (AIS Safety)
    เพื่อให้ คปอ.รับทราบเพื่อพิจารณาโอกาสในการปรับปรุง

-   การพิจารณาและสนับสนุนการจัดทำ
    และการฝึกซ้อมแผนเตรียมการป้องกันและตอบสนองเหตุไฟไหม้ การฝึกซ้อมดับเพลิง
    และการฝึกซ้อมอพยพหนีไฟประจำปี

การส่งเสริมการฝึกอบรมด้านความปลอดภัย

เอไอเอส ให้การสนับสนุนการฝึกอบรมหลักสูตรด้านความปลอดภัยตามที่กฎหมายกำหนด ดังนี้

-   การฝึกอบรมหลักสูตร คณะกรรมการความปลอดภัย อาชีวอนามัย
    และสภาพแวดล้อมในการทำงานให้กัผู้ดำรงตำแหน่ง คปอ.

-   การฝึกอบรมหลักสูตร เจ้าหน้าที่ความปลอดภัยระดับหัวหน้างาน ให้กับพนักงานระดับหัวหน้างาน

-   การฝึกอบรมหลักสูตร เจ้าหน้าที่ความปลอดภัยระดับบริหาร ให้กับพนักงานระดับบังคับบัญชา

การมีส่วนร่วมและการพัฒนาชุมชน

นอกจากความตั้งใจในการดำเนินธุรกิจอย่างมืออาชีพและเพื่อตอบสนองต่อกลุ่มผู้มีส่วนได้ส่วนเสียของเอไอเอสทุกกลุ่มอย่างสมดุลแล้ว
เอไอเอสยังมีความเต็มใจที่จะตอบแทนสังคมเพื่อสร้างความสุขและความเข้มแข็งให้แก่สังคมไทยอย่างยั่งยืน
ด้วยการดำเนินกิจกรรมในรูปแบบต่างๆ ดังนี้

1.  โครงการสานรัก สนับสนุนสถาบันครอบครัว

เป็นโครงการที่จัดขึ้นตั้งแต่ปี 2542 เพื่อสนับสนุนและส่งเสริมความสัมพันธ์ที่ดีของสมาชิกในครอบครัว
และเป็นสื่อกลางในการจุดประกายความคิดให้แก่คนในสังคมตระหนักถึงความรัก
ความอบอุ่นของสมาชิกในครอบครัว โดยล่าสุดในปี 2553 ได้ดำเนินกิจกรรมภายใต้โครงการ
“สานรัก” ดังนี้

-   นำเสนอภาพยนตร์โฆษณาชุด “อาทิตย์ละครั้ง”
    เพื่อรณรงค์ให้สมาชิกในครอบครัวมีโอกาสทำกิจกรรมร่วมกัน อย่างน้อยสัปดาห์ละหนึ่งครั้ง

-   จัดกิจกรรม “เอไอเอส แฟมิลี่ วอล์ค แรลลี่” ครั้งที่ 11 สมทบทุนมูลนิธิอานันทมหิดล ตอน
    “สานรัก ผจญขุมทรัพย์โจมสลัด” ณ จังหวัดชลบุรี

-   จัดกิจกรรม “เอไอเอส แฟมิลี่ แรลลี่ เพื่อสายใจไทย” ครั้งที่ 18
    ชิงถ้วยพระราชทานสมเด็จพระเทพรัตนราชสุดาฯ สยามบรมราชกุมารี ตอน
    “อาทิตย์ละครั้ง...สานพลังครอบครัว” ณ จังหวัดประจวบคีรีขันธ์

2.  การเปิดโอกาสและช่วยเหลือสังคมในด้านต่างๆ

  2.1 ด้านการบรรเทาทุกข์

-   ถังน้ำใจเอไอเอส เพื่อไทยไม่ขาดน้ำ

  เอไอเอสได้สานต่อการมอบถังกักเก็บน้ำให้แก่ชุมชนที่ประสบปัญหาภัยแล้งอย่างต่อเนื่อง
  เพื่อร่วมเฉลิมพระเกียรติพระบาทสมเด็จพระเจ้าอยู่หัว ในโอกาสครบ 60 ปี
  พระราชพิธีบรมราชาภิเษก

-   เอไอเอส รวมใจบรรเทาภัยน้ำท่วม

  ในปี 2553
  ได้เกิดวิกฤติน้ำท่วมในหลายพื้นที่ของประเทศทำให้ประชาชนได้รับความเดือดร้อนจากอุทกภัยครั้งนี้เป็นจำนวนมาก
  เอไอเอสได้ให้ความช่วยเหลือทั้งการให้บริการโทรศัพท์เคลื่อนที่โดยไม่เสียค่าใช้จ่ายแก่ผู้ประสบภัยในพื้นที่
  และการมอบถุงยังชีพในโครงการ “เอไอเอสรวมใจบรรเทาภัย น้ำท่วม”
  ให้แก่ผู้ประสบอุทกภัยทั่วประเทศ รวมทั้งการมอบเงิน 2
  ล้านบาทและสนับสนุนถุงยังชีพให้แก่หน่วยงานภาครัฐและสื่อมวลชนที่เป็นสื่อกลางในการระดมให้ความช่วยเหลือผู้ประสบอุทกภัย

-   เอไอเอสรวมใจบรรเทาภัยหนาว

  เอไอเอสมอบผ้าห่มกันหนาวเพื่อช่วยเหลือและบรรเทาความเดือดร้อนให้แก่พี่น้องประชาชนในพื้นที่ประสบภัยหนาวในภาคเหนือและภาคตะวันออกเฉียงเหนือ
  เป็นจำนวน 15,000 ผืน

  2.2 ด้านการศึกษา

-   เอไอเอส แนะแนวว่าที่บัณฑิต ก้าวสู่วัยทำงานที่สดใส

  ในปี 2553
  เอไอเอสได้จัดกิจกรรมสัมมนาให้ความรู้การเตรียมความพร้อมในการสมัครงานและการสัมภาษณ์งานให้แก่นิสิตนักศึกษา
  ชั้นปีที่ 4 ใน 5 จังหวัดคือ กรุงเทพฯ ขอนแก่น เชียงใหม่ สงขลา และชลบุรี
  เพื่อเพิ่มความสำเร็จในการได้งานทำของนิสิตที่กำลังจะสำเร็จการศึกษา

-   การจัดทำหนังสือ “สถาปัตยกรรมในสมัยพระพุทธเจ้าหลวง” เพื่อรำลึก 100 ปี
    แห่งการสวรรคตของพระบาทสมเด็จพระจุลจอมเกล้าเจ้าอยู่หัว
    และเผยแพร่ให้แก่ห้องสมุดต่างๆ เพื่อให้นักเรียนนักศึกษาและคนรุ่นหลังนำไปศึกษาต่อไป

-   เรารักษ์ต้นน้ำ

  เอไอเอส ได้ร่วมกับสถาบันเศรษฐกิจพอเพียง จัดกิจกรรม “เรารักษ์ต้นน้ำ จากเอไอเอส
  สานรัก” เพื่อปลูกจิตสำนึกในการรักษ์น้ำให้แก่คนในชุมชน
  อันจะก่อให้เกิดการร่วมกันดูแลรักษาแหล่งน้ำในพื้นที่ของตนเอง
  พร้อมทั้งสนับสนุนความรู้และทุนทรัพย์ให้แก่ชุมชนเพื่อจัดตั้งเป็นศูนย์การเรียนรู้อย่างยั่งยืน

-   งานเยี่ยมชมองค์กร

  เอไอเอส เปิดโอกาสให้นิสิต นักศึกษาจากสถาบันการศึกษา
  และบุคลากรจากหน่วยงานภาครัฐและภาคเอกชนได้รับข้อมูลความรู้ในการบริหารงานของเอไอเอส
  เพื่อเพิ่มพูนความรู้และนำไปใช้เพื่อพัฒนาปรับปรุงประสิทธิภาพในการดำเนินงานต่อไป

-   การสนับสนุนการสร้างอาคารวิศวกรรมศาสตร์ 100 ปี สำหรับเป็นพื้นที่โครงการวิจัย
    ด้วยการมอบเงินทุน 1 ล้านบาท แก่คณะวิศวกรรมศาสตร์ จุฬาลงกรณ์มหาวิทยาลัย

-   การสนับสนุนสื่อการเรียนการสอนให้แก่สำนักงานคณะกรรมการการอาชีวศึกษา
    และมูลนิธิพระดาบส ด้วยการมอบโทรศัพท์เคลื่อนที่โฟนวัน จำนวน 1,880 เครื่อง
    เพื่อให้นักศึกษาในสายอาชีพมีโอกาสศึกษาทดลองจากอุปกรณ์จริง

-   การจัดประกวดแผนพัฒนาธุรกิจแก่นิสิตนักศึกษา ด้วยโครงการ “วัน-ทู-คอล! แบรนด์เอจ
    อวอร์ด” พร้อมมีการอบรมให้ความรู้การทำธุรกิจและมอบทุนการศึกษา

  2.3 การช่วยเหลือและให้โอกาส

-   เอไอเอส ยิ้มหวานวันเด็ก สานรักเพื่อน้องพิการ ในโอกาสวันเด็กแห่งชาติ เอไอเอส
    ได้นำเด็กพิการและเด็กด้อยโอกาสทางสังคมจากสถานสงเคราะห์ 12 แห่ง จำนวน 500 คน
    ร่วมกิจกรรมวันเด็ก ณ อาคารชินวัตร 1
    เพื่อสนับสนุนให้เด็กทุกคนได้มีโอกาสต่างๆทางสังคมอย่างเท่าเทียมกัน

-   กองทุน “เอไอเอส เพื่อผู้สูงอายุ ในมูลนิธิราชประชานุเคราะห์ ในพระบรมราชูปถัมภ์”

4.  ด้านกีฬา

-   ลานกีฬา เอไอเอส

  เอไอเอสได้ทำการปรับปรุงซ่อมแซมลานกีฬา เอไอเอส จำนวน 6 สนามในพื้นที่ 3 แห่ง
  ในเขตกรุงเทพฯ เพื่อให้เยาวชนได้ใช้เวลาว่างให้เป็นประโยชน์และเพื่อสุขภาพที่สมบูรณ์แข็งแรง

-   AIS Regional League ลีกแห่งชาติ

  การสนับสนุนกีฬาระดับชาติ “AIS Regional League ลีกแห่งชาติ”
  เพื่อร่วมพัฒนาวงการฟุตบอลไทยให้ก้าวไปสู่ระดับสากลมากยิ่งขึ้น
  พร้อมทั้งมอบเงินรางวัลและค่าโทรฟรีตลอดทั้งปี ให้กับทีมที่ได้รับรางวัลชนะเลิศ

3.  การเป็นแบบอย่างที่ดีของสังคม

    -   การผลิตรายการสารคดี “สานรัก คนเก่งหัวใจแกร่ง” เผยแพร่ทางโทรทัศน์
        เพื่อเป็นแบบอย่างที่ดีให้แก่เยาวชน และเชิดชูเยาวชนที่เป็นคนดี มีความกตัญญู ต่อสู้ชีวิต
        ช่วยเหลือครอบครัว และใฝ่ศึกษา ซึ่งดำเนินการมาแล้วเป็นปีที่ 10 โดยในปี 2553 นี้
        รายการ “สานรัก คนเก่งหัวใจแกร่ง” ได้เปลี่ยนแปลงเวลาออกอากาศจากช่อง NBT
        มาเป็นช่อง 5 ทุกวันจันทร์ เวลา 13.15 – 13.40 น.

    -   การมอบทุนการศึกษาให้แก่เยาวชนในโครงการ “สานรัก คนเก่งหัวใจแกร่ง”
        ที่ได้รับการออกอากาศทางโทรทัศน์เป็นประจำทุกสัปดาห์ โดยในปี 2553
        ได้มอบทุนการศึกษาไปเป็นเงินประมาณ 2.5 ล้านบาท

    -   การผลิตซีดีรายการ “สานรัก คนเก่งหัวใจแกร่ง”
        เพื่อเป็นสื่อการเรียนการสอนด้านจริยธรรมคุณธรรม
        และนำไปมอบให้แก่โรงเรียนในสังกัดสำนักงานเขตพื้นที่การศึกษาทั่วประเทศ
        โรงเรียนตำรวจตระเวนชายแดน สำนักงานพระพุทธศาสนาแห่งชาติ
        และประชาชนทั่วไปที่สนใจ

    -   การจัดกิจกรรม “สานรัก คนเก่งหัวใจแกร่งสัญจร” โดยนำเยาวชนในโครงการสานรัก
        คนเก่งหัวใจแกร่ง ไปพบปะพูดคุยแลกเปลี่ยนแนวคิดการต่อสู้ชีวิตแก่นักเรียนและเยาวชน
        โดยในปี 2553 ได้จัดกิจกรรมดังกล่าวในศูนย์ฝึกและอบรมเด็กและเยาวชน เขต 5
        จ.อุบลราชธานี และศูนย์ฝึกและอบรมและเยาวชน บ้านกาญจนาภิเษก จ.นครปฐม

    -   การจัดแคมป์เยาวชนสานรัก คนเก่งหัวใจแกร่ง ครั้งที่ 4
        เพื่อเปิดโอกาสให้เยาวชนในโครงการสานรัก
        คนเก่งหัวใจแกร่งได้เปิดโลกทัศน์และประสบการณ์ในการเรียนรู้นอกห้องเรียน

4.  การปลูกจิตสำนึกให้พนักงานช่วยเหลือสังคม

  เอไอเอสมีนโยบายส่งเสริมการเป็นผู้ทำประโยชน์เพื่อสังคมให้แก่พนักงาน
  โดยเมื่อเกิดวิกฤติแก่พี่น้องประชาชน เช่น วิกฤติน้ำท่วมที่อำเภอหาดใหญ่ จังหวัดสงขลา
  ในเดือนพฤศจิกายน 2553 ที่ผ่านมา
  เอไอเอสได้สนับสนุนให้พนักงานที่มีจิตอาสาเดินทางไปช่วยเหลือและแจกถุงยังชีพให้แก่ผู้ประสบภัยน้ำท่วม
  โดยให้ค่าเดินทาง ค่าอาหาร ที่พัก และเบี้ยเลี้ยงแก่พนักงาน และยังคงนับเป็นวันทำงานตามปกติ

รางวัลแห่งความภาคภูมิใจ ในปี 2553

- เอไอเอสได้รับรางวัลบริษัทยอดเยี่ยมแห่งปี 2553 (Best Public Company of the Year
2010)
ในฐานะที่เป็นบริษัทจดทะเบียนในตลาดหลักทรัพย์แห่งประเทศไทยที่มีผลการดำเนินงานยอดเยี่ยมในรอบปี
ซึ่งจัดขึ้นโดยวารสารการเงินธนาคาร

- เอไอเอส ได้รับการจัดอันดับเป็นบริษัทดีเด่นอันดับที่ 9
ของประเทศไทยในแง่ของรักษาชื่อเสียงไว้ได้ท่ามกลางสภาพแวดล้อมที่ท้าทาย
จากการจัดอันดับโดยหนังสือพิมพ์วอลล์สตรีทเจอร์นัล

- เอไอเอสได้รับรางวัลผู้บริหารยอดเยี่ยมแห่งปี 2553 (Best CEO)
รางวัลผู้บริหารด้านการเงินยอดเยี่ยม (Best CFO) และรางวัลนักลงทุนสัมพันธ์ยอดเยี่ยม (Best
IR) ในกลุ่มอุตสาหกรรมเทคโนโลยี จากสมาคมนักวิเคราะห์หลักทรัพย์

- โทรศัพท์เคลื่อนที่ระบบจีเอสเอ็ม แอดวานซ์ และวัน-ทู-คอล!
ได้รับการจัดอันดับให้เป็นระบบโทรศัพท์เคลื่อนที่ที่น่าเชื่อถือที่สุดอันดับที่ 1 และ 2 ตามลำดับ
ประจำปี 2010 จากผลสำรวจของนิตยสาร BrandAge ซึ่งเป็นนิตยสารทางการตลาดชั้นนำของไทย

- เอไอเอส ได้รับโล่ที่ระลึกจากคณะกรรมการกิจการโทรคมนาคมแห่งชาติ
ในฐานะเป็นหน่วยงานที่ให้ความสำคัญต่อการพัฒนาคุณภาพชีวิตคนตาบอดและผู้ด้อยโอกาสมาอย่างต่อเนื่อง

- เอไอเอส ได้รับประกาศเชิดชูเกียรติคุณผู้ทำคุณประโยชน์ดีเด่น โครงการสานรัก
คนเก่งหัวใจแกร่ง ประเภทสื่อที่นำเสนอกิจกรรมที่เป็นประโยชน์ต่อผู้อยู่ในภาวะยากลำบาก
จากกระทรวงการพัฒนาสังคมและความมั่นคงของมนุษย์

- ภาพยนตร์โฆษณาชุด “อาทิตย์ละครั้ง” โดยโครงการสานรัก
ซึ่งเป็นโครงการสนับสนุนสถาบันครอบครัวของเอไอเอส ได้รับรางวัลสื่อมวลชนดีเด่น ประจำปี
2553 สาขาภาพยนตร์โฆษณาดีเด่น

3. การจำหน่ายและช่องทางการจัดจำหน่าย

ช่องทางการจัดจำหน่ายนับเป็นหนึ่งในปัจจัยสำคัญที่ช่วยส่งเสริมกลยุทธ์ของเอไอเอสในการสร้างการเจริญเติบโตและให้ลูกค้าเข้าถึงสินค้าและบริการ
เอไอเอสได้สร้างความสัมพันธ์อันดีกับตัวแทนจำหน่าย
รวมถึงขยายรูปแบบและกระจายช่องทางการจัดจำหน่ายทั่วทุกภูมิภาคของประเทศ
เพื่อให้เข้าถึงลูกค้าทุกกลุ่มได้อย่างทั่วถึง สอดคล้องกับวิสัยทัศน์ของ เอไอเอส
ในการสร้างมุ่งความสัมพันธ์แบบ “Ecosystem”
หรือระบบนิเวศในอุตสาหกรรมโทรคมนาคมระหว่างผู้ให้บริการโครงข่ายอย่างเอไอเอสกับผู้ผลิตอุปกรณ์สื่อสาร
ผู้ผลิตคอนเทนต์ รวมถึงพันธมิตรทางธุรกิจต่าง ๆ ประเภทของช่องทางจัดจำหน่ายแบ่งเป็น 1)
การจำหน่ายผ่านตัวแทนจำหน่าย 2) การจำหน่ายผ่านช่องทางอิเล็กทรอนิกส์ และ 3) การขายตรง
ทั้งนี้ ร้อยละ 80 ถึง 90 ของการจำหน่ายดำเนินการผ่านตัวแทนจำหน่ายและช่องทางอิเล็กทรอนิกส์
ส่วนที่เหลือจะดำเนินการผ่านรูปแบบการขายตรง รายละเอียดดังต่อไปนี้

1) การจำหน่ายผ่านตัวแทนจำหน่าย

เอไอเอสให้ความสำคัญกับคุณภาพและประสิทธิภาพในการจัดจำหน่ายสินค้าและบริการผ่านทางตัวแทนจำหน่ายเอไอเอสได้คัดสรรตัวแทนจำหน่ายที่มีศักยภาพเพียงพอในการดำเนินธุรกิจและสามารถดูแลลูกค้าได้อย่างต่อเนื่อง
โดยมีหลักเกณฑ์การพิจารณาทั้งจากทำเลที่ตั้ง ผลงานที่ผ่านมา รวมทั้งสถานะทางการเงิน
โดยเฉพาะอย่างยิ่งตัวแทนจำหน่ายในพื้นที่ต่างจังหวัดจะต้องเป็นผู้ที่มีความคุ้นเคยในพื้นที่และเป็นนักธุรกิจรายใหญ่ของพื้นที่
เพื่อสร้างความน่าเชื่อถือและสามารถสร้างบริการที่ดีให้กับลูกค้าได้
การจำหน่ายผ่านตัวแทนจำหน่ายแบ่งได้เป็น 4 ประเภท ดังนี้

  1.1 “เทเลวิซ” ตัวแทนจำหน่ายในระบบแฟรนไชส์

  เอไอเอสมีตัวแทนจำหน่ายในระบบแฟรนไชส์จำนวนทั้งสิ้นมากกว่า 100 ราย
  และมีร้านเทเลวิซมาตรฐานกว่า 500 สาขาทั่วประเทศ เพิ่มขึ้นจาก 350 สาขาในปีที่แล้ว
  เนื่องจากในปีนี้ได้ปรับปรุงคุณภาพร้านเทเลวิซ Telewiz Express ที่เป็นร้านสาขาย่อย
  เพื่อยกระดับเป็นร้านเทเลวิซมาตรฐาน ผู้รับสิทธิ์เป็นตัวแทนจำหน่ายในระบบ แฟรนไชส์ได้รับสิทธิ์
  ดังนี้ 1) สิทธิในการจำหน่ายสินค้าและบริการ ภายใต้เครื่องหมายการค้าของเอไอเอส 2)
  สิทธิในการให้บริการรับจดทะเบียนเลขหมาย ให้บริการเกี่ยวกับงานทะเบียนต่างๆ
  และเป็นผู้ให้บริการรับชำระค่าบริการหรือค่าใช้จ่ายอื่นใด
  โดยตัวแทนจำหน่ายในระบบแฟรนไชส์จะได้รับค่าตอบแทนจากการลงทะเบียนให้ลูกค้าใช้บริการโทรศัพท์เคลื่อนที่ของเอไอเอส
  รวมถึงการสนับสนุนกิจกรรมทางการตลาดในอัตราที่เอไอเอสกำหนด
  นอกเหนือจากรายได้จากการขายโดยทั่วไป ทั้งนี้เอไอเอสจะเป็นผู้กำหนดเงื่อนไข
  ควบคุมคุณภาพและมาตรฐานของการให้บริการ
  รวมถึงแนวทางในการดำเนินการของตัวแทนจำหน่าย เช่น การเลือกและพัฒนาสถานที่
  การโฆษณาและส่งเสริม การขาย และการให้บริการต่างๆ
  เพื่อให้ได้มาตรฐานตามที่เอไอเอสกำหนด

  1.2 ตัวแทนจำหน่ายทั่วไป (Dealer)

  เอไอเอสมีตัวแทนจำหน่ายทั่วไปซึ่งมีหน้าร้านเป็นของตนเองจำนวนกว่า 500 ราย
  ดำเนินการจำหน่ายสินค้าของเอไอเอส ได้แก่ เครื่องโทรศัพท์เคลื่อนที่ อุปกรณ์ดาต้าการ์ด ชุด
  Starter Kit และบัตรเติมเงิน รวมทั้งอุปกรณ์เสริมต่างๆ
  โดยนอกเหนือจากรายได้จากการจำหน่ายสินค้าและบริการแล้ว
  ตัวแทนจำหน่ายทั่วไปจะได้รับค่าตอบแทนจากการลงทะเบียนให้ลูกค้าใช้บริการโทรศัพท์เคลื่อนที่ของเอไอเอส
  รวมถึงได้รับการสนับสนุนกิจกรรมทางการตลาด ตามอัตราที่เอไอเอสกำหนด

  1.3 ตัวแทนจำหน่ายรายใหญ่ (Key Account and Modern Trade)

  เอไอเอสได้จัดจำหน่ายสินค้าและบริการต่าง ๆ เช่น รับชำระเงิน
  ผ่านตัวแทนจำหน่ายรายใหญ่ซึ่งมีสาขาหรือร้านค้าของตนเองอยู่ทั่วประเทศ (Chain Store)
  ได้แก่ Jay Mart, Blisstel, IEC, SAMART i-Mobile และ T
  นอกจากนี้ยังจำหน่ายผ่านร้านค้าปลีกสมัยใหม่ (Modern Trade) เช่น เทสโก้ โลตัส (Tesco
  Lotus), เพาเวอร์บาย (Power Buy), 7-Eleven เป็นต้น
  โดยกระจายอยู่ทั่วประเทศเป็นจำนวนทั้งสิ้นมากกว่า 50 ราย และเป็นสาขามากกว่า 8,400
  แห่ง

  1.4 ตัวแทนจำหน่ายสมาร์ทชอป (Smart Shop)

  เอไอเอสได้จัดจำหน่ายสินค้าและบริการผ่านตัวแทนจำหน่ายขนาดกลางที่เรียกว่า สมาร์ทชอป
  กว่า 200 ราย โดยมีทำเลที่ตั้งที่มีศักยภาพภายในพื้นที่ขายในโซนโทรศัพท์มือถือและสินค้าไอที
  ในเขตพื้นที่ต่างๆ ทั่วประเทศ
  เพื่อตอบสนองความต้องการใช้งานของลูกค้าและรองรับการให้บริการการจดทะเบียนระบบรายเดือน
  รวมทั้งช่วยกระจายสินค้าต่อไปยังตัวแทนค้าปลีกด้วย

  1.5 ตัวแทนจำหน่ายระบบ One-2-Call!

  เนื่องจากกว่าร้อยละ 90 ของลูกค้าเอไอเอสเป็นผู้ใช้บริการในระบบ One-2-Call!
  เอไอเอสจึงได้พัฒนาโครงสร้างการจัดจำหน่ายบัตรเติมเงินและซิมการ์ด One-2-Call!
  โดยสร้างความสัมพันธ์กับตัวแทนทั้งในระดับค้าส่งและค้าปลีกอย่างต่อเนื่องเพื่อเพิ่มประสิทธิภาพในการเข้าถึงลูกค้าและเพิ่มพื้นที่การขายให้ครอบคลุมมากยิ่งขึ้น
  ตัวแทนจำหน่ายระบบ One-2-Call! ได้แก่

1)  ผู้แทนค้าส่งแอดวานซ์ (Advance Distribution Partnership หรือ ADP) ซึ่งมีประมาณ
    100 ราย โดยคัดเลือกจากตัวแทนแบบเทเลวิซ (Telewiz)
    และตัวแทนจำหน่ายทั่วไปที่มีศักยภาพในการกระจายสินค้าในพื้นที่ มีสถานะทางการเงินที่ดี
    เพื่อทำหน้าที่ดูแลบริหารการจัดส่งสินค้าให้กับตัวแทนแอดวานซ์ค้าปลีกในเขตพื้นที่ของตนเองได้อย่างรวดเร็ว
    รวมทั้งสนับสนุนการทำกิจกรรมทางการตลาดในพื้นที่
    โดยผู้แทนค้าส่งแอดวานซ์จะได้รับค่าตอบแทนพิเศษในการบริหารจากเอไอเอส

1)  ตัวแทนแอดวานซ์ค้าปลีก (Advanced Retail Shop หรือ ARS)
    เป็นด่านหน้าที่สำคัญเพราะเป็นผู้ที่จำหน่ายสินค้าให้กับลูกค้าโดยตรง ปัจจุบันมีมากกว่า 25,000
    ราย และมีแนวโน้มที่จะเพิ่มขึ้นอย่างต่อเนื่องตามการขยายตัวของชุมชน
    โดยนอกจากผลกำไรจากการขายซิมการ์ดและบัตรเติมเงินตามปกติแล้ว
    ตัวแทนแอดวานซ์ค้าปลีกยังจะได้รับผลตอบแทนโดยตรงจากทางเอไอเอสเมื่อทำยอดขายได้ตามเป้าหมายอีกด้วย

  นอกจากนี้เอไอเอสยังได้ขยายช่องทางจำหน่ายบัตรเติมเงินผ่านทางสายธุรกิจอื่นๆ
  ที่ไม่ได้เกี่ยวข้องกับการสื่อสารโดยตรง เช่น ร้านขายหนังสือ ร้านสะดวกซื้อ สถานีบริการน้ำมัน
  ร้านจำหน่ายซีดี-เทป ห้างสรรพสินค้า ซุปเปอร์สโตร์ ที่ทำการไปรษณีย์ และธนาคาร เป็นต้น

  1.6 ตัวแทนจำหน่ายระบบ GSM 1800

  ดีพีซีซึ่งเป็นบริษัทย่อยของเอไอเอส มีการจำหน่ายผลิตภัณฑ์และบริการโทรศัพท์เคลื่อนที่ระบบ GSM
  1800 ผ่านตัวแทนจำหน่าย
  ซึ่งเป็นตัวแทนจำหน่ายรูปแบบเดียวกับบริการจดทะเบียนรายเดือนอย่าง GSM advance
  ที่ได้กล่าวข้างต้น

2) การจำหน่ายผ่านช่องทางอิเล็กทรอนิกส์

นอกเหนือจากการจำหน่ายบัตรเติมเงิน เอไอเอสได้ส่งเสริมให้ตัวแทนจำหน่ายระบบ
One-2-Call! ให้บริการเติมเงินผ่านตัวแทนเติมเงินออนไลน์ (Refill on mobile หรือ ROM)
ซึ่งมีอัตราเติมเงินขั้นต่ำน้อยกว่าบัตรเติมเงินที่สามารถตอบสนองความต้องการของผู้บริโภคทุกกลุ่มได้ดียิ่งขึ้น
รวมถึงยังช่วยลดต้นทุนในการผลิตบัตรเติมเงินอีกด้วย
รวมทั้งพัฒนาวิธีการเติมเงินผ่านช่องทางอิเล็กทรอนิกส์ต่างๆ เช่น ผ่านเครื่องเติมเงินอัตโนมัติ,
ATM, Phone Banking, อินเตอร์เน็ต, M-Pay
โดยปัจจุบันเอไอเอสมีการจำหน่ายผ่านช่องทางอิเล็กทรอนิกส์กว่า 400,000 ช่องทาง

3) การขายตรง

เพื่อเพิ่มประสิทธิภาพช่องทางจัดจำหน่ายให้สามารถนำเสนอสินค้าและบริการได้เข้าถึงกลุ่มลูกค้าโดยตรง
เอไอเอสจึงเพิ่มช่องทางจัดจำหน่ายแบบการขายตรงขึ้น
ซึ่งดำเนินการโดยการคัดสรรจากตัวแทนจำหน่ายที่มีศักยภาพและความชำนาญในแต่ละพื้นที่
และโดยจัดตั้งทีมงาน AIS Direct Sales เพื่อรองรับการเติบโตและขยายตัวของตลาดในอนาคต

4. การจัดหาผลิตภัณฑ์หรือบริการ

ความสามารถในการรองรับจำนวนลูกค้าของระบบเครือข่ายโทรศัพท์เคลื่อนที่
ขึ้นอยู่กับความสามารถในการดำเนินการจัดหาและติดตั้งอุปกรณ์ของเอไอเอส และบริษัทย่อย
เพื่อขยายความสามารถในการรองรับจำนวนผู้ใช้บริการและขยายพื้นที่การให้บริการโทรศัพท์เคลื่อนที่ให้มากขึ้น

จากการที่เอไอเอสได้รับอนุญาตให้สามารถดำเนินการให้บริการผ่านเครือข่ายร่วม (Network
Roaming) ได้ เอไอเอสและดีพีซี จึงได้ร่วมกันปรับแต่ง
และพัฒนาระบบเครือข่ายโทรศัพท์เคลื่อนที่ของทั้ง 2
บริษัทให้เสมือนเป็นเครือข่ายร่วมที่สามารถรองรับการใช้บริการได้ทั้งในระบบ GSM 900 MHz และ
GSM 1800 MHz (Dual-band Network) ได้อย่างราบรื่น โดยใช้ข้อดีของทั้งสองระบบ
และทั้งสองคลื่นความถี่ให้เกิดประโยชน์สูงสุด ทั้งนี้เพื่อประสิทธิภาพ ประสิทธิผล
และคุณภาพของการให้บริการต่อผู้ใช้บริการที่สูงยิ่งขึ้นไปอีก

แผนผังแสดงความสามารถในการรองรับลูกค้าของเครือข่าย GSM ของเอไอเอส และ DPC

  ---------------------------------- ----------- ----------- ----------- -----------
                                     ธันวาคม 2550 ธันวาคม 2551 ธันวาคม 2552 ธันวาคม 2553

  ลูกค้า GSM Advance (ล้านคน)           2.203       2.534       2.835       2.977

  ลูกค้า GSM 1800 (ล้านคน)              0.082       0.078       0.078       0.761

  ลูกค้า One-2-Call! (ล้านคน)           21.819      24.698      25.858      28.148

  รวมจำนวนลูกค้า (ล้านคน)               24.105      27.310      28.773      31.886

  ความสามารถของระบบในการรองรับลูกค้า*   25.810      28.126      29.931      30.840
  (ล้านคน)                                                                

  จำนวนสถานีฐานสะสม                   12,500      14,452      15,388      15,832
  ---------------------------------- ----------- ----------- ----------- -----------

หน่วยล้านราย ยกเว้นจำนวนสถานีฐานสะสม

* ความสามารถของระบบในการรองรับลูกค้า ณ สิ้นปี 2553 คือค่าความสามารถของเครือข่ายร่วม
GSM 900 และ GSM 1800 MHz โดยประมาณการตามอัตราการใช้งานโดยเฉลี่ยของลูกค้าในปี
2553

เพื่อให้บริการเครือข่ายที่สูงด้วยคุณภาพ
เอไอเอสจึงต้องเพิ่มความสามารถของระบบในการรองรับการขยายตัวของลูกค้า
โดยการเพิ่มจำนวนสถานีฐานเพื่อรองรับการใช้งานที่มากขึ้น
และขยายพื้นที่การให้บริการที่ครอบคลุมมากขึ้น โดยเฉพาะในเขตชุนชนใหม่ที่เกิดขึ้น
เอไอเอสเลือกใช้อุปกรณ์เครือข่ายโดยสั่งซื้อโดยตรงจากผู้ผลิตอุปกรณ์โทรคมนาคมชั้นนำจาก ทั่วโลก
เช่น Nokia-Siemens, Ericsson, NEC, Nortel และ Huawei
เป็นยี่ห้อหลักของอุปกรณ์เครือข่าย
และคัดเลือกเทคโนโลยีและอุปกรณ์เครือข่ายที่เหมาะสมมาติดตั้งเพื่อบรรลุถึงคุณภาพและการใช้ประโยชน์สูงสุดของเครือข่าย

ในส่วนบริการด้านเนื้อหาคอนเทนต์ผ่านโครงข่ายโทรศัพท์เคลื่อนที่ เอไอเอส
จัดหาบริการดังกล่าวจากคู่ค้าผู้เชี่ยวชาญด้านการพัฒนาเนื้อหาคอนเทนต์เป็นผู้ผลิตให้
รวมไปถึงเอไอเอส
เปิดให้ผู้พัฒนาเนื้อหาคอนเทนต์สามารถนำเสนอบริการผ่านโครงข่ายโทรศัพท์เคลื่อนที่ของเอไอเอส
ได้ด้วย โดยมีการกำหนดอัตราส่วนแบ่งรายได้ระหว่างกัน

ในส่วนอุปกรณ์เครื่องโทรศัพท์เคลื่อนที่ หรืออุปกรณ์เชื่อมต่อบริการผ่านเครือข่ายโทรศัพท์เคลื่อนที่
เอไอเอส มีบริษัทย่อยที่ดำเนินธุรกิจจัดจำหน่าย
โดยจัดหาสินค้าจากผู้ผลิตอุปกรณ์โทรศัพท์เคลื่อนที่ชั้นนำหลายราย เช่น Nokia, Samsung,
BlackBerry หรือ Apple เป็นต้น
โดยรุ่นและจำนวนของอุปกรณ์ที่จัดจำหน่ายจะพิจารณาให้สอดคล้องตามความต้องการในตลาดเพื่อควบคุมปริมาณสินค้าคงคลัง
เอไอเอสจะได้รับส่วนต่างจากการขายอุปกรณ์ดังกล่าว นอกจากนี้
บริษัทย่อยมีการทำกิจกรรมทางการตลาดร่วมกันกับเอไอเอสในอุปกรณ์บางรุ่นด้วย

5. งานที่ยังไม่ได้ส่งมอบ

- ไม่มี –

6. ทรัพย์สินที่ใช้ในการประกอบธุรกิจ

6.1 สินทรัพย์ถาวรหลัก

ที่ดิน อาคารและส่วนปรับปรุงอาคาร และส่วนปรับปรุงอาคารเช่า ของเอไอเอส และบริษัทย่อยนั้น
จะเป็นของเอไอเอส เป็นหลัก เนื่องจากเอไอเอสมีสำนักงานสาขากระจายอยู่ทั่วประเทศ
ส่วนเครื่องตกแต่ง ติดตั้ง และเครื่องมืออุปกรณ์นั้นจะประกอบด้วยอุปกรณ์เครื่องมือช่าง
อุปกรณ์และโปรแกรมคอมพิวเตอร์ ตลอดจนอุปกรณ์ต่างๆ
ที่ใช้สำหรับบริการเสริมของโทรศัพท์เคลื่อนที่

สินทรัพย์ถาวรหลักของเอไอเอส และบริษัทย่อย ณ วันที่ 31 ธันวาคม 2553 ประกอบด้วย

หน่วย: ล้านบาท

+----------------------------+------------------+---------------------+
|                            | ประมาณอายุการใช้   | ณ วันที่ 31 ธันวาคม     |
|                            | (ปี)              | 2553                |
+----------------------------+------------------+---------------------+
| สินทรัพย์ถ                    |                  |                     |
| าวรหลักของเอไอเอสและบริษัทย่อย |                  |                     |
+----------------------------+------------------+---------------------+
| ที่ดิน                        | -                | 139.17              |
+----------------------------+------------------+---------------------+
| อาคารและส่วนปรับปรุงอาคาร     | 5 และ 20         | 485.48              |
+----------------------------+------------------+---------------------+
| ส่วนปรับปรุงอาคารเช่า^(1/)     | 5 และ 10         | 906.81              |
+----------------------------+------------------+---------------------+
| เครื่องตกแต่ง,                | 2 – 5            | 2,027.92            |
| ติดตั้งและเครื่องใช้สำนักงาน      |                  |                     |
+----------------------------+------------------+---------------------+
| เครื่องมือและอุปกรณ์            | 3 และ 5          | 33,597.43           |
+----------------------------+------------------+---------------------+
| โปรแกรมคอมพิวเตอร์           | 10               | 4,956.75            |
+----------------------------+------------------+---------------------+
| ยานพาหนะ                   | 5                | 260.16              |
+----------------------------+------------------+---------------------+
| สินทรัพย์ระหว่างก่อสร้างและติดตั้ง  | -                | 490.52              |
+----------------------------+------------------+---------------------+
| อุปกรณ์สื่อสารเพื่อให้เช่า         | อายุสัญญาเช่า และ 3 | 14.33               |
+----------------------------+------------------+---------------------+
| รวม ที่ดิน อาคาร และอุปกรณ์     |                  | 42,878.57           |
+----------------------------+------------------+---------------------+
| หัก                         |                  | (33,978.17)         |
| ค่า                         |                  |                     |
| เสื่อมราคาและรายการตัดบัญชีสะสม |                  |                     |
+----------------------------+------------------+---------------------+
| ที่ดิน อาคารและอุปกรณ์ – สุทธิ    |                  | 8,900.40            |
+----------------------------+------------------+---------------------+

  ^(1/)
  ส่วนปรับปรุงอาคารเช่าเป็นค่าใช้จ่ายในการปรับปรุงตกแต่งสำนักงานบริการของเอไอเอส

สำหรับสินทรัพย์ถาวรหลักของเอไอเอส และบริษัทย่อย
ได้รวมสินทรัพย์ภายใต้สัญญาเช่าการเงินที่เอไอเอส และบริษัทย่อยเป็นผู้เช่าอยู่ในส่วนของ
เครื่องตกแต่ง ติดตั้งและเครื่องใช้สำนักงาน เครื่องมือและอุปกรณ์ และยานพาหนะ เป็นจำนวน
124.60 ล้านบาท ณ วันที่ 31 ธันวาคม 2553

นอกจากนี้เอไอเอส และบริษัทย่อยยังมีการเช่าพื้นที่อาคารสำนักงานเพื่อใช้ในการประกอบธุรกิจโดย
ณ สิ้นเดือนธันวาคม 2553 สัญญาเช่าหลักของเอไอเอส และบริษัทย่อยมีรายละเอียด ดังนี้

  1. เอไอเอส เช่าพื้นที่สำนักงานอาคารชินวัตรทาวเวอร์ 1 เลขที่ 414 ถนนพหลโยธิน พญาไท
  กรุงเทพฯ เนื้อที่ประมาณ 15,380 ตารางเมตร จากบริษัท เอสซี แอสเสท คอร์ปอเรชั่น จำกัด
  (มหาชน) โดยมีการทำสัญญาเช่าทุก 1 ปี สัญญาฉบับปัจจุบันมีระยะเวลาตั้งแต่ 1 มกราคม 2551
  – 31 ธันวาคม 2553 และต้องจ่ายค่าเช่าตอบแทนในอัตรา 6,430,972 บาทต่อเดือน
  สัญญาเช่าจะมีระยะเวลา 3 ปี ซึ่งสัญญาเช่าจะต่ออายุโดยอัตโนมัติเมื่อหมดอายุสัญญา
  เว้นแต่มีการแจ้งยกเลิก 30 วันล่วงหน้าก่อนหมดอายุสัญญา ปัจจุบันเอไอเอส
  มีการต่ออายุสัญญาเช่าอย่างต่อเนื่องมาเป็นเวลากว่า 10 ปี

  2. เอไอเอส และบริษัทย่อย เช่าพื้นที่สำนักงานอาคารชินวัตรทาวเวอร์ 2 เลขที่ 1291/1
  ถนนพหลโยธิน พญาไท กรุงเทพฯ เนื้อที่ประมาณ 14,780 ตารางเมตร จากบริษัท เอสซี
  แอสเสท คอร์ปอเรชั่น จำกัด (มหาชน) โดยมีการทำสัญญาเช่าทุก 3 ปี
  สัญญาฉบับปัจจุบันมีระยะเวลาตั้งแต่ 1 มกราคม 2551 – 31 ธันวาคม 2553
  และต้องจ่ายค่าเช่าตอบแทนในอัตรา 6,322,080 บาทต่อเดือน สัญญาเช่าจะมีระยะเวลา 3 ปี
  ซึ่งสัญญาเช่าจะต่ออายุโดยอัตโนมัติเมื่อหมดอายุสัญญา เว้นแต่มีการแจ้งยกเลิก 30
  วันล่วงหน้าก่อนหมดอายุสัญญา ปัจจุบันเอไอเอส
  และบริษัทย่อยมีการต่ออายุสัญญาเช่าอย่างต่อเนื่องมาเป็นเวลากว่า 10 ปี

  3. เอไอเอส และบริษัทย่อย เช่าพื้นที่สำนักงานอาคารชินวัตรทาวเวอร์ 3 เลขที่ 1010
  ถนนวิภาวดีรังสิต จตุจักร กรุงเทพฯ เนื้อที่ประมาณ 80 ตารางเมตร จากบริษัท เอสซี แอสเสท
  คอร์ปอเรชั่น จำกัด (มหาชน) โดยมีการทำสัญญาเช่าทุก 3 ปี สัญญาฉบับปัจจุบันจะหมดอายุ 14
  ตุลาคม 2555 และต้องจ่ายค่าเช่าตอบแทนในอัตรา 42,320 บาทต่อเดือน
  สัญญาเช่าจะมีระยะเวลา 3 ปี
  ซึ่งสัญญาเช่าจะต่ออายุโดยอัตโนมัติเมื่อหมดอายุสัญญาเว้นแต่มีการแจ้งยกเลิก 30
  วันล่วงหน้าก่อนหมดอายุสัญญา

  4. เอไอเอส และบริษัทย่อย เช่าพื้นที่สำนักงานอาคารอีเอสวีทาวเวอร์ เลขที่ 1, 1293/9
  ถนนพหลโยธินซอย 9 พญาไท กรุงเทพฯ เนื้อที่ประมาณ 8,375 ตารางเมตร จากบริษัท อีเอสวี
  แอสเสท จำกัด สัญญาฉบับปัจจุบันจะหมดอายุ 28 กุมภาพันธ์ 2556
  และต้องจ่ายค่าเช่าตอบแทนในอัตรา 2,852,976 บาทต่อเดือน
  การต่อสัญญาเช่าจะต้องมีการแจ้งความประสงค์ไม่น้อยกว่า 6 เดือนก่อนหมดอายุสัญญา

  5. เอไอเอส และบริษัทย่อย เช่าพื้นที่สำนักงานพหลโยธิน เพลส เลขที่ 408 ถนนพหลโยธิน
  พญาไท กรุงเทพฯ เนื้อที่ประมาณ 16,190 ตารางเมตร จากบริษัท พหล 8 จำกัด บริษัท
  สยามเคหะพัฒนา จำกัด บริษัท ล็อคไทย-พร็อพเพอร์ตื้ส์ จำกัด บริษัทณัฐวุฒิและกานต์ จำกัด
  บริษัท อาทิตย์-จันทร์ จำกัด บริษัท พันธ์ทิพย์ เน็ตเวิร์ค จำกัด บริษัท ทีโอที จำกัด (มหาชน)
  บริษัท อยุธยา อลิอันซ์ ซี.พี.ประกันชีวิต จำกัด(มหาชน) บริษัท พาธแล็ป จำกัด คุณซานดรา
  ไทบัญชากิจ คุณชิรารักษ์ จำลองศุภลักษณ์ ซึ่งสัญญาเช่าทำแยกในแต่ละชั้น
  สัญญาเช่าฉบับปัจจุบันจะหมดอายุ 31 ธันวาคม 2556 และต้องจ่ายค่าเช่าตอบแทนในอัตรา
  5,194,864 บาทต่อเดือน การต่อสัญญาเช่าจะต้องมีการแจ้งความประสงค์ไม่น้อยกว่า 30 และ
  60 วันก่อนหมดอายุสัญญา ตามแต่ละสัญญาเช่า

  6. เอไอเอส และบริษัทย่อย เช่าพื้นที่สำนักงานอาคารพหลโยธิน เซ็นเตอร์ เลขที่ 404
  ถนนพหลโยธิน พญาไท กรุงเทพฯ เนื้อที่ประมาณ 4,069 ตารางเมตร จากบริษัท ทรีพัลส์ จำกัด
  โดยสัญญาเช่าฉบับปัจจุบันจะหมดอายุ 31 ธันวาคม 2554 และต้องจ่ายค่าเช่าตอบแทนในอัตรา
  878,808 บาทต่อเดือน การต่อสัญญาเช่าจะต้องมีการแจ้งความประสงค์ไม่น้อยกว่า 30 และ 60
  วันก่อนหมดอายุสัญญา ตามแต่ละสัญญาเช่า

  7. เอไอเอส เช่าพื้นที่อาคารสำนักงานบริการสาขา ในจังหวัดเชียงใหม่ สุราษฏร์ธานี
  นครสวรรค์ นครราชสีมา นครปฐม พิษณุโลก หาดใหญ่ ชลบุรี อยุธยา ระยอง ภูเก็ต อุดรธานี
  ขอนแก่น และกรุงเทพฯ เนื้อที่ประมาณ 16,913 ตารางเมตร โดยแยกทำสัญญาแยกแต่ละจังหวัด
  และต้องจ่ายค่าเช่าตอบแทนรวมทั้งสิ้นในอัตรา 11,186,535 บาทต่อเดือน

6.2 สัญญาร่วมการงาน

ต้นทุนโครงการภายใต้สัญญาร่วมการงานเป็นสินทรัพย์ที่ลงทุนโดยเอไอเอส และบริษัทย่อย
และโอนกรรมสิทธิ์ให้แก่หน่วยงานรัฐผู้เป็นเจ้าของสัญญาร่วมการงานนั้น โดยเอไอเอส
และบริษัทย่อยจะได้สิทธิในการใช้สินทรัพย์นั้นในการดำเนินกิจการตลอดอายุสัญญาร่วมการงานนั้น
สัญญาร่วมการงานของเอไอเอส และบริษัทย่อย
ประกอบไปด้วยสัญญาร่วมการงานที่ทำกับหน่วยงานของรัฐ
เพื่อให้สามารถดำเนินธุรกิจภายใต้สิทธิของหน่วยงานรัฐนั้นๆ

ต้นทุนโครงการภายใต้สัญญาร่วมการงาน ณ วันที่ 31 ธันวาคม 2553

+----------------------------+--------+------------+---------+--------+
| ประเภทสินทรัพย์               | ต้นทุน   | จำนวนปี     | จำนว    | มูลค่า   |
|                            |        |            | นปีที่ตัดจำ | ทางบัญชี |
|                            | (ล     | ตัดจำหน่าย   | หน่ายแล้ว |        |
|                            | ้านบาท) |            |         | (ล     |
|                            |        |            |         | ้านบาท) |
+----------------------------+--------+------------+---------+--------+
| ต้นทุนโครงการของเอไอเอส      |        |            |         |        |
+----------------------------+--------+------------+---------+--------+
| อุปกรณ์เครือข่ายระบบดิจิตอล GSM  | 104,   | 10 ปี       | 1 – 10  | 26,    |
|                            | 692.15 | ไม่เกินปี     |         | 658.21 |
|                            |        | 2558       |         |        |
+----------------------------+--------+------------+---------+--------+
| อุปกรณ์เครือข่ายระบบอนาลอก NMT | 13,    | สิ้นสุด       | 1 – 10  | -      |
|                            | 735.31 | กันยายน     |         |        |
|                            |        | 2545       |         |        |
+----------------------------+--------+------------+---------+--------+
| อุปกรณ์เครือข่ายสื่อสัญญาณ        | 23,    | 10 ปี       | 1 – 10  | 4,     |
|                            | 791.95 | ไม่เกินปี     |         | 550.27 |
|                            |        | 2558       |         |        |
+----------------------------+--------+------------+---------+--------+
| อื่นๆ                        | 33,    | 10 ปี       | 1 – 10  | 15,    |
|                            | 122.66 | ไม่เกินปี     |         | 442.29 |
|                            |        | 2558       |         |        |
+----------------------------+--------+------------+---------+--------+
| ต้นทุนโครงการของ เอดีซี        |        |            |         |        |
+----------------------------+--------+------------+---------+--------+
| เครื่องมือและอุปกรณ์            | 1,     | 10 ปี       | 1 – 10  | 12.27  |
|                            | 550.96 |            |         |        |
+----------------------------+--------+------------+---------+--------+
| รวม                        | 176,   |            |         | 46,    |
|                            | 893.03 |            |         | 663.04 |
+----------------------------+--------+------------+---------+--------+
| ต้นทุนโครงการของ ดีพีซี         |        |            |         |        |
+----------------------------+--------+------------+---------+--------+
| อุปกรณ์เครือข่ายระบบดิจิตอล GSM  | 13,    | 10 ปี       | 1 - 9   | 1,     |
| และอุปกรณ์เครือข่ายสื่อสัญญาณ     | 429.01 | ไม่เกินปี     |         | 512.63 |
|                            |        | 2556       |         |        |
+----------------------------+--------+------------+---------+--------+
| รวมต้นทุนโ                   | 190,   |            |         | 48,    |
| ครงการของเอไอเอสและบริษัทย่อย | 322.04 |            |         | 175.67 |
+----------------------------+--------+------------+---------+--------+

สัญญาร่วมการงานหลักๆ ของเอไอเอสและบริษัทย่อย สามารถสรุปได้ในส่วนที่ 1 หัวข้อ
“ข้อมูลอื่นที่เกี่ยวข้อง”

+---+-----------------------------------------------------------------+---+
|   |                                                                 |   |
+---+-----------------------------------------------------------------+---+
| [ |                                                                 |   |
| ] |                                                                 |   |
+---+-----------------------------------------------------------------+---+
|   | บริษัท ชิน คอร์ปอเรชั่น จำกัด (มหาชน)                                  |   |
|   |                                                                 |   |
|   | Shin Corporation Public Company Limited                         |   |
|   |                                                                 |   |
|   | เอกสารแนบ 2                                                     |   |
|   |                                                                 |   |
|   | การประกอบธุรกิจสายธุรกิจดาวเทียมและต่างประเทศ                         |   |
+---+-----------------------------------------------------------------+---+

การประกอบธุรกิจสายธุรกิจดาวเทียมและต่างประเทศ

1. บริการสื่อสารดาวเทียมและบริการที่เกี่ยวเนื่อง

1.1 บริการสื่อสารดาวเทียมและบริการที่เกี่ยวเนื่อง ดำเนินการโดยบมจ. ไทยคม
และบริษัทกลุ่มไอพีสตาร์

1.1.1 ลักษณะของบริการ

1.1.1.1 บริการให้เช่าช่องสัญญาณดาวเทียม (Conventional Satellite Transponder
Services)

ไทยคมให้บริการเช่าทรานสพอนเดอร์ (Transponder) หรือช่องสัญญาณดาวเทียม
ซึ่งทำหน้าที่ในการรับสัญญาณจากสถานีภาคพื้นดิน (สถานีส่งสัญญาณ) ขยายสัญญาณให้มีกำลังแรงขึ้น
และส่งสัญญาณกลับมายังสถานีภาคพื้นดินอีกแห่งหนึ่ง (สถานีรับสัญญาณ) ณ ตำแหน่งใดๆ
ภายใต้พื้นที่ครอบคลุม (Footprint) ของดาวเทียม
ในความถี่ที่แตกต่างไปจากความถี่ที่ใช้ในการส่งสัญญาณ เพื่อให้ผู้ใช้บริการ เช่น
ผู้ประกอบการโทรคมนาคม ผู้ให้บริการด้านการสื่อสาร และผู้ประกอบการช่องรายการโทรทัศน์
ได้รับประโยชน์จากพื้นที่ครอบคลุมบริเวณกว้างของดาวเทียม ทั้งในระดับประเทศและระดับภูมิภาค
เมื่อเปรียบเทียบกับการติดตั้งเครือข่ายโทรคมนาคมภาคพื้นดินจำนวนมากเพื่อขยายพื้นที่ครอบคลุมในการให้บริการ
เช่นเครือข่ายสายใยแก้วนำแสง หรือเครือข่ายสัญญาณคลื่นไมโครเวฟ เป็นต้น

-   ดาวเทียมแบบทั่วไป (Conventional Satellite)

  ในปี 2553 ไทยคมมีดาวเทียมแบบทั่วไปทั้งสิ้น 2 ดวง ได้แก่ ดาวเทียมไทยคม 2 และ ไทยคม
  5 ให้บริการแก่ผู้ใช้จำนวนมากทั้งในและต่างประเทศ ทั้งนี้ จากการที่ดาวเทียมไทยคม 2
  มีอายุการใช้งานสิ้นสุดในปี 2553
  ไทยคมจึงได้ดำเนินการโอนย้ายผู้ใช้บริการจากดาวเทียมไทยคม 2 มายังดาวเทียมไทยคม 5
  แล้วเสร็จในเดือน พฤษภาคม 2553 และได้ทำการปลดระวางดาวเทียมไทยคม 2 เมื่อวันที่ 30
  ตุลาคม 2553 โดยรายละเอียดคุณสมบัติของดาวเทียมแต่ละดวง มีดังต่อไปนี้

ตารางเปรียบเทียบดาวเทียม ไทยคม 2 และไทยคม 5 (ที่มา: บริษัท ไทยคม จำกัด (มหาชน))

+-----------------+----------------------+----------------------------+
| ย่านความถี่        | ไทยคม 2              | ไทยคม 5                    |
+=================+======================+============================+
| C-Band Regional | 10 ช่องสัญญาณ          | 18 ช่องสัญญาณ                |
| Beam            |                      |                            |
+-----------------+----------------------+----------------------------+
| พื้นที่ครอบคลุม      | ประเทศไทย            | ประเทศไทย ภูมิภาคอินโดจีน      |
|                 | ภูมิภาคอินโดจีน          |                            |
|                 |                      | และภูมิภาคเอเชียใต้            |
|                 | และภูมิภาคเอเชียตะวันออก |                            |
+-----------------+----------------------+----------------------------+
| C-Band Global   | - ไม่มี -              | 7 ช่องสัญญาณ                 |
| Beam            |                      |                            |
+-----------------+----------------------+----------------------------+
| พื้นที่ครอบคลุม      |                      | ทวีป แอฟริกา ยุโรป เอเชีย      |
|                 |                      | และออสเตรเลีย               |
+-----------------+----------------------+----------------------------+
| Ku-Band Spot    | 3 ช่องสัญญาณ           | 7 ช่องสัญญาณ                 |
| Beam            |                      |                            |
+-----------------+----------------------+----------------------------+
| พื้นที่ครอบคลุม      | ประเทศไทย            | ประเทศไทย และภูมิภาคอินโดจีน   |
|                 | และภูมิภาคอินโดจีน       |                            |
+-----------------+----------------------+----------------------------+
| Ku-Band         | - ไม่มี -              | 4 ช่องสัญญาณ                 |
| Switchable Beam |                      |                            |
| (Spot or        |                      |                            |
| Steerable)      |                      |                            |
+-----------------+----------------------+----------------------------+
| พื้นที่ครอบคลุม      |                      | ประเทศไทย และภูมิภาคอินโดจีน   |
+-----------------+----------------------+----------------------------+
| Ku-Band         | - ไม่มี -              | 3 ช่องสัญญาณ                 |
| Steerable Beam  |                      |                            |
+-----------------+----------------------+----------------------------+
| พื้นที่ครอบคลุม      |                      | ประเทศไทย และภูมิภาคอินโดจีน   |
+-----------------+----------------------+----------------------------+
| ผู้ผลิต (ประเทศ)   | Hughes (สหรัฐอเมริกา)  | Aerospatiale (ฝรั่งเศส)      |
+-----------------+----------------------+----------------------------+
| รุ่น              | HS-376               | Spacebus 3000              |
+-----------------+----------------------+----------------------------+
| อายุการใช้งาน     | ประมาณ 15 ปี          | ประมาณ 14 ปี                |
+-----------------+----------------------+----------------------------+
| จัดส่งสู่วงโคจร     | 2537                 | 2549                       |
+-----------------+----------------------+----------------------------+

จำนวนช่องสัญญาณและอัตราการใช้งานของช่องสัญญาณของดาวเทียมไทยคม 1A ไทยคม 2
และไทยคม 5

+-----------------------------+------------+------------+------------+
|                             | 2551       | 2552       | 2553       |
+-----------------------------+------------+------------+------------+
| จำนวนช่องสัญญาณ (ช่อง)*        | 44         | 34         | 24         |
|                             |            |            |            |
| C-Band                      | 18         | 16         | 14         |
|                             |            |            |            |
| Ku-Band                     |            |            |            |
+-----------------------------+------------+------------+------------+
| อัตราการใช้งาน (ร้อยละ)        | 72%        | 79%        | 99%        |
|                             |            |            |            |
| C-Band                      | 67%        | 72%        | 93%        |
|                             |            |            |            |
| Ku-Band                     |            |            |            |
+-----------------------------+------------+------------+------------+

  ที่มา: บริษัท ไทยคม จำกัด (มหาชน)

หมายเหตุ: ข้อมูลดังกล่าวเป็นข้อมูล ณ วันที่ 31 ธันวาคม

* ไม่นับรวมช่องสัญญาณ C-Band
ที่ให้กระทรวงเทคโนโลยีสารสนเทศและการสื่อสารใช้โดยไม่คิดค่าบริการจำนวน 1 ช่องสัญญาณ

และช่องสัญญาณสำรอง Ku-Band 1 ช่องสัญญาณ บนดาวเทียมไทยคม 2

** ไทยคม ได้ทำการปลดระวางดาวเทียมไทยคม 1A ออกจากวงโคจรค้างฟ้าเมื่อวันที่ 12
มกราคม 2553 โดยไทยคม ได้ดำเนินการ

โอนย้ายผู้ใช้บริการจากดาวเทียมไทยคม 1A มายังดาวเทียมไทยคม 2 และไทยคม 5
แล้วเสร็จไปในเดือนพฤษภาคม 2552

*** ไทยคม ได้ทำการปลดระวางดาวเทียมไทยคม 2 ออกจากวงโคจรค้างฟ้าเมื่อวันที่ 30 ตุลาคม
2553 โดยไทยคม ได้ดำเนินการ

โอนย้ายผู้ใช้บริการจากดาวเทียมไทยคม 2 มายังดาวเทียมไทยคม 5 แล้วเสร็จไปในเดือน
พฤษภาคม 2553

-   สถานีควบคุมดาวเทียม

  สถานีควบคุมดาวเทียมเป็นศูนย์ปฏิบัติการซึ่งทำหน้าที่ควบคุมการทำงานของดาวเทียม เช่น
  การตรวจวัดและรายงานผลค่าสัญญาณต่างๆ ของดาวเทียม การติดตามตำแหน่งของดาวเทียม
  การออกคำสั่งควบคุมการทำงานของดาวเทียม
  ตลอดจนทำหน้าที่ติดตามผลหลังจากการออกคำสั่งควบคุมการทำงานดังกล่าว
  โดยการส่งสัญญาณคำสั่งจากสถานีควบคุมภาคพื้นดิน นอกจากนี้
  สถานีควบคุมดาวเทียมไทยคมทำหน้าที่เฝ้าดูและควบคุมสภาวะต่างๆ ของดาวเทียม
  เช่นการทำงานโดยรวมของดาวเทียม ประสิทธิภาพของช่องสัญญาณดาวเทียม
  และระดับของสัญญาณรบกวน รวมทั้งทำหน้าที่ควบคุมการปฏิบัติภารกิจต่างๆ ของดาวเทียมอีกด้วย

1.1.1.2 บริการแพร่สัญญาณโทรทัศน์ผ่านดาวเทียม

บริการแพร่สัญญาณโทรทัศน์ผ่านดาวเทียมเป็นธุรกิจหลักของไทยคม
โดยไทยคมมุ่งเน้นให้บริการดาวเทียมไทยคมแก่ผู้ประกอบการชั้นนำหลายราย
เพื่อส่งสัญญาณช่องรายการโทรทัศน์ไปยังทวีปเอเชีย ออสเตรเลีย แอฟริกา และยุโรป
ทั้งประเภทบริการส่งช่องรายการโทรทัศน์ผ่านดาวเทียมถึงบ้านผู้รับโดยตรง (Direct-to-Home,
DTH)
บริการส่งช่องรายการโทรทัศน์ผ่านดาวเทียมไปยังสถานีรับภาคพื้นดินและผู้ประกอบการเคเบิลทีวีในประเทศต่างๆ
(Channel Distribution) หรือบริการเครือข่ายโทรทัศน์ดิจิตอลทั่วโลก (Global Digital
Television) โดยอาศัยบริการเสริมต่างๆ ของสถานีบริการภาคพื้นดิน (Teleport and DTH
Center)

สถานีบริการภาคพื้นดิน (Teleport and DTH Center)

สถานีเทเลพอร์ต (Teleport หรือ Telecommunications Port)
เป็นสถานีศูนย์กลางที่ให้บริการเสริมต่างๆ ในด้านธุรกิจการแพร่สัญญาณโทรทัศน์และโทรคมนาคม
สถานีบริการภาคพื้นดินไทยคมเป็นสถานีเทเลพอร์ตที่ได้รับการรับรองมาตรฐาน ISO 9002 และ
9001:2000
มีการติดตั้งอุปกรณ์และสิ่งอำนวยความสะดวกครบครันเพื่อให้บริการด้านการแพร่สัญญาณโทรทัศน์ผ่านดาวเทียมแก่ผู้ประกอบการทั้งในและนอกประเทศ
ไทยคมได้รวมบริการเทเลพอร์ตต่างๆ เช่น บริการเล่นเทปบันทึกรายการ
และบริการบีบอัดสัญญาณโทรทัศน์ในระบบดิจิตอลเข้ากับบริการให้เช่าช่องสัญญาณดาวเทียมเพื่อให้บริการแพร่สัญญาณโทรทัศน์แบบครบวงจรแก่ผู้ประกอบการ
โดยไทยคม ได้ร่วมมือกับบริษัท ซีเอส ล็อกซอินโฟ จำกัด (มหาชน)
ซึ่งเป็นผู้ให้บริการรับและส่งสัญญาณดาวเทียม

รูปแบบของบริการในธุรกิจการแพร่สัญญาณโทรทัศน์ผ่านดาวเทียม

-   บริการส่งช่องรายการโทรทัศน์ผ่านดาวเทียมถึงบ้านผู้รับโดยตรง (Direct-to-Home, DTH)

  ไทยคม นำเสนอรูปแบบการให้บริการบีบอัดสัญญาณโทรทัศน์ในระบบดิจิตอล
  และส่งสัญญาณโทรทัศน์ผ่านดาวเทียมตรงไปยังบ้านของผู้รับชมปลายทางโดยตรง
  ซึ่งการบีบอัดสัญญาณในระบบดิจิตอลจะช่วยให้ผู้ประกอบการสามารถลดต้นทุนในการให้บริการ
  ในขณะที่ผู้รับชมสามารถใช้จานรับสัญญาณดาวเทียมที่มีขนาดเล็กรับสัญญาณโทรทัศน์ที่ส่งตรงมาจากดาวเทียมในระบบ
  DTH ได้

-   บริการส่งช่องรายการโทรทัศน์ผ่านดาวเทียมไปยังสถานีรับภาคพื้นดินและผู้ประกอบการเคเบิลทีวีในประเทศต่างๆ
    (Channel Distribution)

  ไทยคม
  ให้บริการส่งช่องรายการโทรทัศน์แก่ผู้ประกอบการที่ประสงค์จะแพร่สัญญาณโทรทัศน์ของตนไปยังผู้ประกอบการเคเบิลทีวี
  หรือสถานีทวนสัญญาณภายใต้พื้นที่ครอบคลุมของดาวเทียมไทยคม
  รูปแบบการให้บริการนี้จึงเป็นทางเลือกที่สมบูรณ์แบบสำหรับผู้ประกอบการ
  ทำให้สามารถส่งช่องรายการโทรทัศน์ไปยังเครือข่ายเคเบิลทีวีในทวีปต่างๆ
  ที่เป็นตลาดสำคัญของตน
  โดยช่องรายการโทรทัศน์ในรูปแบบนี้สามารถเข้าถึงสมาชิกผู้ชมเคเบิลทีวีนับล้านครัวเรือนในทวีป
  เอเชีย ยุโรป แอฟริกา และออสเตรเลีย

-   บริการเครือข่ายโทรทัศน์ดิจิตอลทั่วโลก (Global Digital Television Network)

  บริการเครือข่ายโทรทัศน์ดิจิตอลทั่วโลกเป็นการควบรวมบริการส่งช่องรายการโทรทัศน์ผ่านดาวเทียมไปยังสถานีรับภาคพื้นดินและผู้ประกอบการเคเบิลทีวีในประเทศต่างๆ
  (Channel Distribution) ในย่านความถี่ C-band ของดาวเทียมไทยคม
  กับช่องสัญญาณดาวเทียมในย่านความถี่ Ku-band ของดาวเทียมพันธมิตร
  เพื่อให้บริการส่งช่องรายการโทรทัศน์ผ่านดาวเทียมถึงบ้านผู้รับโดยตรง (Direct-to-Home,
  DTH) ในภูมิภาคอื่นที่อยู่นอกพื้นที่ครอบคลุมของดาวเทียมไทยคม เช่น อเมริกาเหนือ ยุโรป
  และออสเตรเลีย
  บริการในรูปแบบนี้เป็นที่นิยมในกลุ่มผู้ประกอบการที่เป็นเจ้าของช่องรายการโทรทัศน์หรือสถานีโทรทัศน์
  ที่ประสงค์จะส่งสัญญาณออกอากาศรายการโทรทัศน์ของตนไปยังกลุ่มผู้ชมเชื้อชาติเดียวกันที่ย้ายถิ่นฐานไปอาศัยอยู่ในประเทศต่างๆ
  ทั่วโลก เพื่อผลประโยชน์ทางธุรกิจ การศึกษา หรือทางด้านศาสนา
  โดยที่ช่องรายการโทรทัศน์ในเครือข่ายโทรทัศน์ดิจิตอลทั่วโลกสามารถเข้าถึงผู้ชมปลายทางที่อาศัยอยู่ในกว่า
  150 ประเทศ ใน 6 ทวีปทั่วโลก คือ อเมริกาเหนือ อเมริกาใต้ ยุโรป แอฟริกา เอเชีย
  และออสเตรเลีย

-   บริการถ่ายทอดสดผ่านดาวเทียม (Satellite News Gathering)

  ไทยคม ให้บริการถ่ายทอดสดผ่านดาวเทียม ด้วยรถพร้อมอุปกรณ์ถ่ายสัญญาณดาวเทียมเคลื่อนที่
  โดยเฉพาะการรายงานข่าวนอกสถานที่ การถ่ายทอดสดการแข่งขันกีฬา หรือการแสดงดนตรี
  เป็นต้น

1.1.1.3 บริการระบบไอพีสตาร์ (IPSTAR System)

ไทยคม เริ่มดำเนินกิจกรรมทางการตลาดของบริการไอพีสตาร์ตั้งแต่ปี 2544
โดยในระยะแรกจะเป็นการให้บริการโดยใช้อุปกรณ์รับส่งสัญญาณปลายทางภาคพื้นดินไอพีสตาร์
กับดาวเทียมแบบทั่วไปของไทยคม และดาวเทียมอื่นๆ
ซึ่งเป็นเทคโนโลยีใหม่ที่จะช่วยเพิ่มประสิทธิภาพการรับส่งข้อมูลผ่านช่องสัญญาณดาวเทียม ดังนั้น
บริการระบบไอพีสตาร์จึงเป็นการเพิ่มประสิทธิภาพของระบบดาวเทียมปัจจุบัน
และยังมีส่วนช่วยลดต้นทุนการให้บริการ

หลังจากที่ไทยคม ประสบความสำเร็จในการจัดส่งดาวเทียมไทยคม 4 (ไอพีสตาร์)
ขึ้นสู่วงโคจรในวันที่ 11 สิงหาคม 2548 และผ่านการทดสอบในเดือนธันวาคม 2548 ไทยคม
ก็ได้เริ่มให้บริการระบบไอพีสตาร์โดยใช้ควบคู่กับอุปกรณ์รับส่งสัญญาณปลายทางไอพีสตาร์
ซึ่งมีประสิทธิภาพในการรับส่งสัญญาณสูงกว่าดาวเทียมทั่วไปมาก เนื่องจากดาวเทียม ไทยคม 4
(ไอพีสตาร์) ใช้เทคโนโลยีการกระจายคลื่นแบบรังผึ้ง
ทำให้สามารถนำความถี่กลับมาใช้งานใหม่ได้อย่างมีประสิทธิภาพ
และช่วยเพิ่มขีดความสามารถในการรับส่งข้อมูลได้ถึง 45 Gbps ซึ่งสูงกว่าดาวเทียมทั่วไปถึง 20
เท่า หรือสามารถรองรับความต้องการใช้งานอินเตอร์เน็ตความเร็วสูงของผู้ใช้ได้จำนวนนับล้านคน
ทั้งในระดับผู้ใช้บริการรายย่อยไปจนถึงระดับองค์กร
ซึ่งรวมไปถึงระดับผู้ให้บริการโทรคมนาคมและอินเตอร์เน็ต

ข้อมูลเบื้องต้นด้านเทคนิคของดาวเทียมไทยคม 4 (ไอพีสตาร์)

+------------------+---------------------------------------------------+
| คุณสมบัติ           | รายละเอียด                                         |
+------------------+---------------------------------------------------+
| ดาวเทียม          | - ดาวเทียมแบบวงโคจรค้างฟ้า                           |
|                  |                                                   |
|                  | - อายุใช้งานประมาณ 15.75 ปี                          |
+------------------+---------------------------------------------------+
| ที่ตั้งวงโคจร        | - 119.5^(o) ตะวันออก                               |
+------------------+---------------------------------------------------+
| ขีดความสามา       | - 45 Gbps (25/20) Forward & Return Bandwidth      |
| รถในการรับส่งข้อมูลล | หรือประมาณ 20 เท่าของขีด                             |
| (Bandwidth       |                                                   |
| Capacity)        | ความสามารถของดาวเทียมแบบปัจจุบัน                      |
|                  |                                                   |
|                  | - ใช้จานสายอากาศขนาด 84-180cm.                     |
+------------------+---------------------------------------------------+
| ชนิดของ Beams     | - Ka-band แบบ SPOT Beam                           |
| ที่ให้บริการ         | สำหรับติดต่อกับสถานีควบคุมเครือข่ายภาคพื้นดิน 18 แห่ง         |
|                  |                                                   |
|                  | - มีบริการ Ku-band ที่มีขีดความสามารถมากที่สุดสำหรับดาวเทียม |
|                  | 1 ดวง โดยแบ่งเป็น                                   |
|                  |                                                   |
|                  | - SPOT Beam: 84 beams                             |
|                  |                                                   |
|                  | - SHAPED Beam: 3 beams                            |
|                  |                                                   |
|                  | - BROADCAST Beam: 7 beams                         |
+------------------+---------------------------------------------------+
| จัดส่งสู่วงโคจร      | - ปี 2548                                          |
+------------------+---------------------------------------------------+

(ที่มา: บริษัท ไทยคม จำกัด (มหาชน))

-   อุปกรณ์ปฏิบัติการภาคพื้นดินไอพีสตาร์ (IPSTAR Ground System)

อุปกรณ์ปฏิบัติการภาคพื้นดินไอพีสตาร์สามารถแบ่งออกได้เป็น 2 กลุ่มหลักๆ คือ
สถานีควบคุมเครือข่ายภาคพื้นดิน (IPSTAR Gateway) และอุปกรณ์รับส่งสัญญาณปลายทางไอพีสตาร์
(IPSTAR User Terminal)

- สถานีควบคุมเครือข่ายภาคพื้นดิน (IPSTAR Gateway)

สถานีควบคุมเครือข่ายภาคพื้นดิน (IPSTAR Gateway)
เป็นสถานีแม่ข่ายที่ใช้รับส่งสัญญาณระหว่างดาวเทียมกับสถานีควบคุมเครือข่ายปลายทาง โดยไทยคม
ได้ออกแบบให้มีความสามารถรองรับการทำงานได้หลากหลาย
และยังสามารถรองรับการให้บริการติดต่อสื่อสารแบบบรอดแบนด์ที่เข้าถึงผู้ใช้บริการไม่ว่าจะเป็นกลุ่มลูกค้าองค์กร
ผู้ให้บริการอินเตอร์เน็ต (ISP) หรือผู้ใช้บริการทั่วไป โดยให้บริการทั้งการให้บริการอินเตอร์เน็ต
การให้บริการเครือข่ายภายในองค์กร (Intranet Network) การประชุมทางไกล (Video
Conference) การแพร่ภาพและเสียง (Broadcast and Multicast Multimedia)
การให้บริการรับส่งข้อมูล (Transaction Service) และการให้บริการโทรศัพท์ (Telephony)

เครือข่ายของระบบไอพีสตาร์นั้นมีรูปแบบเป็นแบบสตาร์ (STAR Topology)
โดยในภาคการส่งสัญญาณจากสถานีควบคุมเครือข่ายภาคพื้นดินไปยังอุปกรณ์รับส่งสัญญาณปลายทางไอพีสตาร์
ข้อมูลจะถูกบรรจุในช่องสัญญาณที่เป็น Time Division Multiplexing (TDM)
ที่อาจจะมีมากกว่าหนึ่งช่องสัญญาณ และจะรวมกันเป็นช่องสัญญาณขนาดใหญ่ (Wideband)
โดยใช้เทคโนโลยี Orthogonal Frequency Division Multiplexing (OFDM)
และเพื่อเพิ่มความสามารถในการให้บริการ ช่องสัญญาณที่ถูกใช้ในการส่งข้อมูลจากสถานีภาคพื้นดิน
ได้ถูกออกแบบให้ใช้วิธีการเข้ารหัสโดยใช้ Turbo Product Codes (TPCs) และ L-code
Modulation
สำหรับส่วนของภาคการส่งสัญญาณจากอุปกรณ์รับส่งสัญญาณปลายทางมายังสถานีควบคุมนั้น
จะเป็นการบรรจุข้อมูลในช่องสัญญาณแคบ (Narrow-Band)
โดยใช้เทคนิคและรูปแบบในการส่งที่สามารถปรับเปลี่ยนได้ตามลักษณะการใช้ช่องสัญญาณ เช่น
ALOHA สำหรับข้อความที่ส่งออกมาเพื่อที่จะ log on เข้าสู่ระบบ และ Slotted-ALOHA หรือ
TDMA สำหรับการส่งข้อมูลอื่นๆ

ไทยคม
ได้พัฒนาเทคโนโลยีใหม่บนระบบภาคพื้นดินเพื่อเพิ่มประสิทธิภาพและคุณภาพการบริการให้กับลูกค้าด้วยเทคโนโลยี
Super Frame และ Dynamic CBR การทำงานของเทคโนโลยี Super Frame
นั้นทำให้การจัดสรรทรัพยากรบนดาวเทียมมีประสิทธิภาพเพิ่มมากขึ้นถึง 10 %
และในส่วนของเทคโนโลยี Dynamic CBR
จะช่วยเพิ่มประสิทธิภาพการให้บริการสัญญาณเสียงบนเครือข่ายบรอดแบรนด์ผ่านดาวเทียมให้มีคุณภาพสูงยิ่งขึ้น

- อุปกรณ์รับส่งสัญญาณปลายทางไอพีสตาร์ (IPSTAR User Terminal)

อุปกรณ์รับส่งสัญญาณปลายทางไอพีสตาร์ เป็นอุปกรณ์รับส่งสัญญาณดาวเทียมแบบครบวงจร
เพื่อเชื่อมต่อกับดาวเทียม โดยไทยคม ได้จัดให้มีอุปกรณ์ปลายทางสำหรับผู้ใช้ในหลายรูปแบบ
เพื่อตอบสนองความต้องการ ของลูกค้าที่แตกต่างกัน

-   รุ่น iCON เป็นอุปกรณ์ที่มาแทนรุ่น Professional ที่ได้เลิกผลิตไปแล้ว
    อุปกรณ์รุ่นนี้ถูกออกแบบมาเพื่อกลุ่มลูกค้าธุรกิจขนาดกลางและขนาดย่อม และผู้ใช้บริการทั่วไป
    อุปกรณ์รุ่นนี้มีความสามารถในการดาวน์โหลดได้สูงสุด 4 Mbps และสามารถอัพโหลดได้สูงสุด
    2 Mbps เป็นอุปกรณ์ที่ถูกออกแบบมาเพื่อให้ผู้ใช้งานสามารถใช้งานได้ง่าย
    และสามารถเชื่อมต่อกับระบบงานที่ผู้ใช้บริการทั่วไปใช้ เช่น
    บริการเชื่อมต่ออินเตอร์เน็ตความเร็วสูง บริการโทรศัพท์ระบบ IP (VoIP)
    และบริการวีดีโอต่างๆ

-   รุ่น IPX-9200 เป็นอุปกรณ์รุ่นพิเศษ มีคุณสมบัติในการรองรับการใช้งานในพื้นที่ห่างไกล
    มีสภาพแวดล้อมทุรกันดาร มีการใช้งานอย่างหนักและต่อเนื่อง
    และไม่ต้องการการบำรุงรักษาบ่อยครั้ง
    โดยอุปกรณ์รุ่นนี้มีความสามารถทั่วไปเหมือนกับอุปกรณ์รุ่น iCON
    แต่มีความพิเศษที่คุณสมบัติในการทนทานต่อสภาพแวดล้อม
    จึงเหมาะสมเป็นอย่างมากสำหรับลูกค้าที่ต้องการการใช้งานหนัก เช่น
    กลุ่มลูกค้าองค์กรธุรกิจขนาดกลางและขนาดย่อม
    เป็นส่วนเชื่อมต่อระหว่างเครือข่ายจากส่วนกลาง การเชื่อมต่อโครงข่ายโทรศัพท์มือถือ
    โทรศัพท์ทางไกลชนบท และโครงการเครือข่ายโทรคมนาคมอื่นๆ

-   ไทยคมยังได้มีการพัฒนาอุปกรณ์รับส่งสัญญาณปลายทางไอพีสตาร์อย่างต่อเนื่อง
    ไม่ว่าจะเป็นโมเด็ม และระบบสายอากาศ การพัฒนาอื่นๆ เช่น อุปกรณ์รับ (LNB) และส่ง
    (BUC) สัญญาณ
    โดยมีวัตถุประสงค์เพื่อพัฒนาอุปกรณ์ดังกล่าวข้างต้นซึ่งเป็นส่วนที่ต่อเพิ่มของจานดาวเทียมนี้
    และลดต้นทุนการผลิต ในขณะเดียวกันก็เพิ่มประสิทธิภาพของการทำงานทั้งในด้านอิเล็กทรอนิกส์
    และเครื่องจักร ตัวอย่างเช่น ไทยคม
    ทำการออกแบบโดยการลดขนาดตัวรับส่งสัญญาณลงครึ่งหนึ่งของขนาดเดิม
    และได้ทำการทดสอบตัวรับส่งสัญญาณขนาด 1.5 วัตต์ และ 0.25 วัตต์ ในหลายๆ ประเทศ
    ซึ่งประสบความสำเร็จเป็นอย่างดี รวมถึงผลิตภัณฑ์อุปกรณ์รับส่งสัญญาณปลายทางไอพีสตาร์ รุ่น
    iCON
    อุปกรณ์ต้นแบบอยู่ในระหว่างการทดสอบโดยมีวัตถุประสงค์เพื่อนำมาใช้แทนผลิตภัณฑ์อุปกรณ์รับส่งสัญญาณปลายทางไอพีสตาร์
    รุ่น iCON ตัวเดิมที่ล้าสมัย และเพื่อเพิ่มประสิทธิภาพให้ดียิ่งขึ้น
    คาดว่าจะพร้อมเปิดตัวในตลาดในไตรมาสที่สามของปี 2554

1.1.1.4 ผลิตภัณฑ์และบริการของระบบไอพีสตาร์

-   การบริการถ่ายทอดสดผ่านดาวเทียม (Satellite News Gathering)

  ในภูมิภาคเอเชียแปซิฟิค การบริการถ่ายทอดสดผ่านดาวเทียม (Satellite News
  Gathering)
  กำลังได้รับความนิยมเป็นอย่างมากเนื่องจากความคล่องตัวของอุปกรณ์และความสามารถในการส่งสัญญาณภายใต้การครอบคลุมของดาวเทียมไทยคม
  4 ตั้งแต่ปี 2552 มีบริษัทใหญ่ 3 แห่ง ที่เป็นผู้กระจายสัญญาณการถ่ายทอดต่างๆ ใน
  กัมพูชาและอินโดนีเซียได้ตัดสินใจใช้บริการของไอพีสตาร์
  ด้วยความต้องการที่แตกต่างของผู้ร่วมให้บริการ
  จุดนี้เองสามารถพิสูจน์ให้เห็นถึงศักยภาพในการดัดแปลงและประยุกต์ใช้ให้ตรงต่อความต้องการของผู้ร่วมให้บริการรายนั้นๆ
  การร่วมมือกับผู้ให้บริการในประเทศต่างๆ และ ได้พิสูจน์ให้เห็นถึงความสำเร็จของไอพีสตาร์
  นอกจากนั้นในประเทศฟิลิปปินส์ อินโดนีเซีย และ
  เวียดนามได้มีการติดตั้งสถานที่ทดลองและสถานที่ทดสอบการให้บริการ
  เพื่อแสดงถึงศักยภาพของไอพีสตาร์ด้วย

-   บริการโครงข่ายอินเตอร์เน็ตขนาดย่อมผ่านระบบดาวเทียม (Mini-Backhaul)

  โดยทั่วไป การให้บริการอินเตอร์เน็ตผ่านระบบดาวเทียม สามารถแบ่งออกได้ 2 ประเภทคือ
  ผู้ใช้งานรายเดียวต่อหนึ่งอุปกรณ์รับส่งสัญญาณปลายทาง
  และผู้ใช้งานหลายรายต่อหนึ่งอุปกรณ์รับส่งสัญญาณปลายทาง สำหรับประเภท ผู้ใช้งานรายเดียวนั้น
  มีกลุ่มเป้าหมายอยู่ที่ผู้ใช้งานที่มีการใช้งานค่อนข้างมาก เช่น กลุ่มลูกค้าธุรกิจ องค์กร และ
  กลุ่มธุรกิจขนาดย่อม ส่วนประเภทผู้ใช้งานหลายรายนั้น
  มีกลุ่มเป้าหมายอยู่ที่ผู้ใช้งานที่มีการใช้งานไม่มากนัก การให้บริการแบบ Hotspot และ
  กลุ่มลูกค้าในสถานที่พักอาศัยแบบอพาร์ตเม้นท์ หรือคอนโดมีเนียม ทั้งนี้
  การให้บริการประเภทกลุ่มผู้ใช้หลายรายมีการนำระบบโครงข่ายอินเตอร์เน็ตขนาดย่อม
  มาเชื่อมต่อและทำงานร่วมกับระบบไอพีสตาร์ผ่านทางดาวเทียมไทยคม4
  เพื่อขยายการให้บริการไปสู่ผู้ใช้งานที่อยู่บริเวณใกล้เคียง ผ่านทางเครือข่ายแบบบรอดแบรนด์
  ADSL และ เครือข่ายบรอดแบนด์แบบไร้สาย (Wi-Fi)

  ระบบไอพีสตาร์ได้ให้บริการโครงข่ายอินเตอร์เน็ตขนาดย่อมผ่านระบบดาวเทียม
  (Mini-Backhaul)
  ซึ่งระบบนี้ได้รับการพัฒนาขึ้นมาเพื่อช่วยลดการลงทุนและค่าใช้จ่ายในการดำเนินงานสำหรับผู้ให้บริการ
  โดยการใช้ระบบไอพีสตาร์เป็นโครงข่ายหลักเพื่อเชื่อมสัญญาณอินเตอร์เน็ตไปยังเครือข่ายอินเตอร์เน็ตขนาดย่อมในพื้นที่
  (ADSL หรือ Wi-Fi) ส่งผลให้ต้นทุนค่าดำเนินการต่อผู้ใช้งานลดลง
  และทำให้ผู้ให้บริการได้รับผลตอบแทนจากการลงทุนเพิ่มขึ้น

  ขณะเดียวกันโอกาสในการทำตลาดกับลูกค้ารายย่อยทั่วไป
  ยังคงมีความเป็นไปได้สูงโดยเฉพาะในพื้นที่ชานเมืองและพื้นที่ห่างไกล
  ผู้ให้บริการอินเตอร์เน็ตยังสามารถใช้บริการโครงข่ายอินเตอร์เน็ตขนาดย่อมผ่านระบบดาวเทียม
  (Mini-Backhaul) ซึ่งเป็นการให้บริการนำร่อง
  โดยสามารถติดตั้งระบบเพื่อรองรับการให้บริการลูกค้าได้อย่างรวดเร็ว
  และลดความเสี่ยงเนื่องจากต้นทุนที่ต่ำ
  นอกเหนือจากนั้นยังเป็นการขยายโอกาสการให้บริการบรอดแบนด์อินเตอร์เน็ต
  ในบริเวณพื้นที่ขาดแคลน หรือพื้นที่ที่ไม่สามารถให้บริการอินเตอร์เน็ตผ่านระบบโครงข่ายปกติได้
  เนื่องจากการให้บริการโครงข่ายอินเตอร์เน็ตขนาดย่อม ผ่านระบบดาวเทียม
  (Mini-Backhaul)
  มีความเป็นไปได้ในการคืนทุนที่เร็วกว่าเมื่อเปรียบเทียบกับการลงทุนการให้บริการอินเตอร์เน็ตผ่านระบบโครงข่ายปกติ

-   การให้บริการ IPTV บนดาวเทียมไทยคม 4

  บริการ IPTV บนดาวเทียมไทยคม 4
  ช่วยสนับสนุนให้ผู้ให้บริการโทรคมนาคมสามารถให้บริการส่งสัญญาณภาพและเสียง หรือ วีดีโอ
  ไปสู่ผู้ชมในทุกพื้นที่ทั่วประเทศ
  ทำให้ผู้ใช้บริการสามารถรับสัญญาณวีดีโอผ่านทางดาวเทียมได้อย่างมีประสิทธิภาพกว่าการใช้งานผ่านโครงข่ายสายภาคพื้นดิน
  ซึ่งมีข้อจำกัดทั้งเรื่องอัตราความเร็วในการส่งข้อมูลวีดีโอขนาดใหญ่และพื้นที่ในการให้บริการที่ไม่ครอบคลุมทั่วประเทศ
  บริการ IPTV บนดาวเทียมไทยคม4
  มอบประสบการณ์ใหม่แก่ผู้ใช้บริการในการรับชมรายการด้วยคุณภาพระดับ High Definition
  (HD) ซึ่งมีคุณภาพความละเอียดสูงกว่ามาตรฐานการรับชมวีดีโอทั่วไปถึง 4-5 เท่า
  ทั้งยังสามารถให้บริการ Push Video on Demand (Push VOD) ผ่านจอโทรทัศน์ได้
  ด้วยข้อได้เปรียบในเรื่องรูปแบบการส่งสัญญาณผ่านดาวเทียมที่สามารถกระจายสัญญาณไปยังผู้รับชมหลายรายได้ภายในครั้งเดียว
  รวมทั้งโครงสร้างราคาและการใช้งานช่องสัญญาณอย่างมีประสิทธิภาพของดาวเทียมไทยคม 4
  ได้สร้างโอกาสทางธุรกิจใหม่ๆ
  ให้กับผู้ให้บริการโทรคมนาคมเพื่อนำไปใช้ในการพัฒนาและเพิ่มรูปแบบการให้บริการที่หลากหลายมากขึ้น
  สำหรับทั้งตลาดมวลชน (Mass Market) และ ตลาดเฉพาะกลุ่ม (Niche Market) เช่น
  บริการ HDTV และ IPTV เพื่อการศึกษาและฝึกอบรม

  ปัจจุบันรูปแบบการให้บริการ IPTV บนดาวเทียมไทยคม 4 สามารถจำแนกได้สองลักษณะคือ
  การให้บริการส่งสัญญาณภาพและเสียงแบบสด (Live Streaming)
  ซึ่งจะถูกส่งไปยังกลุ่มผู้รับบริการที่เป็นสมาชิกด้วยช่องสัญญาณเพียงช่องเดียว
  อันเป็นการใช้ช่องส่งสัญญาณอย่างมีประสิทธิภาพ และการให้บริการ Push VOD
  ที่เป็นการส่งข้อมูลภาพและเสียงคุณภาพสูงด้วยเทคโนโลยีการถ่ายโอนข้อมูลแบบ Multicast
  ไปยังอุปกรณ์ Set-Top-Box (STB) ของผู้รับชมตามบ้านหรืออุปกรณ์ Media Server
  ของลูกค้าองค์กร ด้วยช่องส่งสัญญาณเพียงช่องเดียวเช่นกัน
  ช่วยให้ประหยัดช่องส่งสัญญาณและสามารถให้บริการลูกค้าได้อย่างรวดเร็ว
  คุณลักษณะพิเศษนี้ของระบบไอพีสตาร์ นับเป็นข้อได้เปรียบเหนือระบบเครือข่ายบรอดแบนด์อื่นๆ
  เช่น ADSL, วงจรสัญญาณเช่าและไฟเบอร์ออปติก

  กลุ่มลูกค้าเป้าหมายได้แก่ กลุ่มผู้ใช้งานทั่วไป (Consumer Market) เช่น
  ผู้พักอาศัยตามคอนโดมิเนียม โรงแรมและอพาร์ทเมนท์ และ กลุ่มลูกค้าองค์กร (Corporate
  Market) เช่น ธนาคาร โรงพยาบาล บริษัทประกัน ธุรกิจเครือข่าย (MLM)
  ซุปเปอร์มาร์เก็ตและ กลุ่มร้านอาหารฟาสท์ฟูด เป็นต้น โดยขณะนี้
  ไทยคมกำลังร่วมมือกับผู้ให้บริการในการเปิดให้บริการ IPTV โดยจะเริ่มที่ประเทศไทยเป็นที่แรก
  ในปี 2011 และจะขยายการให้บริการไปยังประเทศอื่นๆ ต่อไป

-   บริการเชื่อมต่อโครงข่ายโทรศัพท์เคลื่อนที่ผ่านระบบดาวเทียม

  การเชื่อมต่อระบบโทรศัพท์เคลื่อนที่ด้วยดาวเทียมไทยคม 4 เปิดโอกาสใหม่ๆ
  ให้กับผู้ให้บริการโทรศัพท์เคลื่อนที่หรือหน่วยงานภาครัฐในการขยายพื้นที่ให้บริการไปสู่พื้นที่ห่างไกลหรือมีข้อจำกัดด้านบริการโทรคมนาคม
  โดยในปัจจุบันได้ให้บริการแล้วในประเทศไทย ลาว และกัมพูชา
  และกำลังดำเนินการในประเทศจีน อินเดีย และเวียดนาม
  ซึ่งความต้องการในการใช้โทรศัพท์เคลื่อนที่ในพื้นที่ห่างไกลกำลังเพิ่มสูงขึ้นอย่างรวดเร็ว

  นอกเหนือจากระบบเชื่อมต่อโครงข่ายโทรศัพท์เคลื่อนที่ผ่านบริการบรอดแบนด์ไอพีสตาร์ยังสามารถใช้ร่วมกับระบบอุปกรณ์สถานีโทรศัพท์เคลื่อนที่ขนาดเล็ก
  (Femto cell) ได้
  เฟมโตเซลล์เปรียบเสมือนจุดเชื่อมต่อระหว่างเครือข่ายผู้ให้บริการโทรศัพท์เคลื่อนที่กับบรอดแบนด์ในองกรค์หรือชุมชนที่พักอาศัย
  อุปกรณ์นี้ถูกพัฒนามาให้ใช้ได้กับหลายคลื่นความถี่ไม่ว่าจะเป็นระบบ CDMA, GSM หรือ UMTs
  เนื่องด้วยความสามารถที่หลากหลายในการให้บริการทางด้านเสียง การรับส่งข้อมูลในระบบ 3G
  สนทนาแบบเห็นภาพ หรือบริการอื่นๆ ภายใต้ระบบไอพีสตาร์
  ผู้ให้บริการโทรศัพท์เคลื่อนที่สามารถขยายเครือข่ายไปได้ทั้งในชุมชนและนอกชุมชน
  เพราะฉะนั้นประเทศเป้าหมายสำหรับปี 2553 คือประเทศจีน ญี่ปุ่น ไทย ออสเตรเลีย
  และเวียดนาม

  นอกจากนี้ไอพีสตาร์ได้เปลี่ยนรูปแบบการให้บริการ
  โดยการเปิดให้ระบบและอุปกรณ์ของผู้ผลิตรายอื่นสามารถทำงานร่วมกับไอพีสตาร์ได้
  ทำให้ผู้ให้บริการ VSAT อื่นๆ สามารถเข้าถึงและใช้ประโยชน์จากดาวเทียมไทยคม 4 ได้มากขึ้น
  ประโยชน์ที่ผู้ให้บริการอื่นๆ ได้รับคือ แบนด์วิธขนาดใหญ่ ความครอบคลุมในหลายพื้นที่
  ราคาที่ย่อมเยา และเทคโนโลยีอย่างสปอตบีมในภูมิภาคเอเชียแปซิฟิค
  การเปิดให้ระบบและอุปกรณ์ของผู้ผลิตรายอื่นสามารถทำงานร่วมกับไอพีสตาร์ได้นี้
  จะทำให้คู่ค้าของไอพีสตาร์สามารถใช้ระบบของตัวเองได้เต็มความสามารถโดยผ่านทางศักยภายของดาวเทียมไทยคม
  4 การให้บริการนี้ประกอบด้วยดาวเทียมไทยคม 4
  แบนด์วิธและการรับส่งข้อมูลผ่านทางดาวเทียมจาก 18 สถานที่ตั้งใน 14
  ประเทศในภูมิภาคเอเชียแปซิฟิค

1.1.1.5 บริการออกแบบ
ให้คำปรึกษาและจัดหาอุปกรณ์สำหรับการจัดตั้งเครือข่ายสื่อสารผ่านดาวเทียม
รวมถึงการฝึกอบรมการใช้งาน (System Integration, Engineering Consultancy and
Training Services)

ด้วยประสบการณ์ยาวนานกว่าสิบปีในธุรกิจการสื่อสารผ่านดาวเทียม ไทยคม
ได้สั่งสมความพร้อมทางด้านบุคลากรฝ่ายวิศวกรรมเพื่อการบริการให้คำปรึกษา
การฝึกอบรมและการดำเนินการในด้านการออกแบบระบบสื่อสารผ่านดาวเทียม
การจัดหาอุปกรณ์สำหรับจัดตั้งเครือข่าย การติดตั้งอุปกรณ์ การปฏิบัติการ
และการดูแลรักษาเครือข่ายการสื่อสารผ่านดาวเทียมและสิ่งอำนวยความสะดวกต่างๆ ไทยคม
นำเสนอบริการแก่ผู้ประกอบการ เช่น การก่อสร้างสถานีรับ-ส่งสัญญาณภาคพื้นดิน
การโอนย้ายความถี่ใช้งานบนช่องสัญญาณดาวเทียม การให้คำปรึกษาทางวิศวกรรม
และการฝึกอบรมขั้นสูงต่างๆ ไทยคม
มีความรู้ความชำนาญและได้รับการยอมรับจากการจัดตั้งสถานีควบคุมดาวเทียมและสถานีบริการภาคพื้นดินด้วยระบบเทคโนโลยีที่ทันสมัยที่สุดแห่งหนึ่งในภูมิภาค
จึงทำให้ผู้ที่ประสงค์จะใช้บริการดาวเทียมของไทยคม
มีความเชื่อถือไว้วางใจในคุณภาพการบริการของไทยคม อย่างต่อเนื่อง

1.1.2 การตลาดและการแข่งขัน

1.1.2.1 ประเภทและระบบของดาวเทียมสื่อสาร

  เครือข่ายดาวเทียมสื่อสารที่ให้บริการอยู่ในปัจจุบัน
  สามารถแบ่งตามขอบเขตของพื้นที่ให้บริการของดาวเทียมออกเป็น 3 ประเภท ดังนี้

-   ระบบดาวเทียมสื่อสารที่มีพื้นที่ให้บริการทั่วโลก (Global System) หมายถึง
    ดาวเทียมสื่อสารที่ให้บริการการสื่อสารระหว่างทวีปทุกทวีปทั่วโลก โดยมีบริการหลักคือ
    บริการโทรศัพท์ และถ่ายทอด สัญญาณรายการโทรทัศน์ระหว่างประเทศ เช่น
    ดาวเทียมอินเทลแซท ดาวเทียมอินมาร์แซท ซึ่งบริการดังกล่าวนี้จะให้บริการโดยใช้
    ดาวเทียมภายในเครือข่ายของตนเองทั้งหมด
    โดยไม่จำเป็นต้องอาศัยบริการเชื่อมต่อกับดาวเทียมดวงอื่นๆ

-   ระบบดาวเทียมสื่อสารที่มีพื้นที่ให้บริการระดับภูมิภาค (Regional System) หมายถึง
    ดาวเทียมสื่อสารที่มุ่งหมายจะให้บริการทั้งในประเทศและระหว่างประเทศที่อยู่ใกล้เคียงในภูมิภาคเดียวกันหรือระหว่างภูมิภาค
    เช่น ดาวเทียมยูเทลแซท ในทวีปยุโรป ดาวเทียมอาหรับแซท
    ในย่านตะวันออกกลางและตอนเหนือของทวีปแอฟริกา ดาวเทียมเอเชียแซท
    ดาวเทียมแอปสตาร์ และดาวเทียมไทยคม 5 (ในย่านความถี่ C-Band)
    ซึ่งให้บริการในทวีปเอเชีย

-   ระบบดาวเทียมสื่อสารภายในประเทศ (Domestic System) หมายถึง
    ดาวเทียมสื่อสารที่ให้บริการการสื่อสารภายในประเทศ
    ซึ่งดาวเทียมประเภทนี้จะมีพื้นที่ให้บริการครอบคลุมพื้นที่ขนาดเล็ก
    เพื่อครอบคลุมประเทศใดประเทศหนึ่ง
    และอาจจะมีพื้นที่ให้บริการบางส่วนที่ครอบคลุมประเทศเพื่อนบ้านใกล้เคียง เช่น
    ดาวเทียมไชน่าแซท ในประเทศจีน ดาวเทียมอินแซท ในประเทศอินเดีย
    ดาวเทียมซุปเปอร์เบิร์ด ในประเทศญี่ปุ่น และ ดาวเทียมไทยคม 1A และ ดาวเทียมไทยคม 2

จากประเภทและระบบของดาวเทียมสื่อสารข้างต้น
จะเห็นว่าดาวเทียมไทยคมจัดเป็นดาวเทียมสื่อสารที่มีพื้นที่ให้บริการในระดับภูมิภาค หรือ Regional
System เนื่องจากดาวเทียมไทยคม 5 มีพื้นที่ให้บริการที่ครอบคลุมถึง 4 ทวีป คือ ทวีปเอเชีย
ยุโรป ออสเตรเลีย และแอฟริกา นอกจากนี้
ดาวเทียมไทยคมยังสามารถเชื่อมต่อกับเครือข่ายของดาวเทียมอื่นในการที่จะให้บริการเชื่อมต่อไปถึงทวีปอเมริกาเหนือและอเมริกาใต้
เป็นต้น
โดยไทยคมจะเป็นผู้ดำเนินการเช่าช่องสัญญาณดาวเทียมจากผู้ให้บริการดาวเทียมดวงอื่นในทวีปดังกล่าว

1.1.2.2 การจองตำแหน่งวงโคจรและประสานงานความถี่

เนื่องจากตำแหน่งวงโคจรของวงโคจรค้างฟ้าเป็นทรัพยากรที่มีอยู่อย่างจำกัด
การจองตำแหน่งวงโคจรและการประสานงานความถี่จึงมีความสำคัญอย่างยิ่งต่อการใช้ความถี่ในตำแหน่งวงโคจรอย่างมีประสิทธิภาพและเกิดการรบกวนกันน้อยที่สุด
ดังนั้นจึงมีหน่วยงานภายในองค์การสหประชาชาติคือ สหภาพโทรคมนาคมระหว่างประเทศ หรือ ITU
ทำหน้าที่กำกับดูแลเกี่ยวกับการสื่อสารโทรคมนาคมรวมถึงการจัดการเรื่องการใช้ความถี่และตำแหน่งวงโคจรอย่างเต็มประสิทธิภาพและให้เกิดความเท่าเทียมกัน

ประเทศไทยได้เข้าร่วมเป็นสมาชิกของสหภาพโทรคมนาคมระหว่างประเทศ
โดยมีสำนักงานคณะกรรมการกิจการโทรคมนาคมแห่งชาติ (กรมไปรษณีย์โทรเลขเดิม)
และกระทรวงเทคโนโลยีสารสนเทศและการสื่อสาร เป็นผู้แทนประเทศในการเจรจา
เข้าร่วมประชุมและประสานงานกับนานาชาติ

ITU ได้จัดแบ่งภูมิภาคของโลกเพื่อกำหนดการใช้ความถี่สำหรับกิจการต่างๆ ออกเป็น 3 ภูมิภาค คือ

-   ภูมิภาค - 1 ครอบคลุมน่านฟ้ายุโรป แอฟริกา ตะวันออกกลาง มองโกเลีย และรัสเซีย

-   ภูมิภาค - 2 ครอบคลุมน่านฟ้าอเมริกาเหนือและอเมริกาใต้

-   ภูมิภาค - 3 ครอบคลุมน่านฟ้าเอเชีย อิหร่าน และแปซิฟิก

ประเทศที่ประสงค์จะจัดตั้งข่ายสื่อสารดาวเทียมจะต้องจองตำแหน่งวงโคจรดาวเทียม (Orbital
Slot) โดยการให้ข้อมูลทางเทคนิคของระบบดาวเทียม
รวมทั้งสถานีภาคพื้นดินลงในแบบฟอร์มที่กำหนด ส่งไปให้สำนักงานวิทยุคมนาคม (Bureau of
Radio Communication หรือ BR) ซึ่งเป็นหน่วยงานที่ขึ้นตรงกับ ITU
ทำการตรวจสอบความถูกต้อง หลังจาก BR ตรวจสอบแล้ว
ก็จะพิมพ์ข้อมูลดังกล่าวในหนังสือเวียนรายสัปดาห์ที่เรียกว่า BR Weekly Circular ในรูปแบบ
CD-ROM และส่งแจ้งให้ประเทศต่างๆ ที่เป็นประเทศสมาชิกของ ITU
พิจารณาและทำการให้ความเห็นหากมีแนวโน้มที่จะมีการรบกวนเกิดขึ้น

สำหรับเอกสารในขั้นตอนการประสานงานหรือเอกสารตีพิมพ์ใน ขั้น ”C” (Request for
Coordination) ใน Weekly Circular เมื่อประเทศสมาชิกได้รับหนังสือเวียนดังกล่าวแล้ว
จะต้องตรวจสอบว่าข่ายดาวเทียมใหม่นี้จะรบกวนต่อข่ายสื่อสารดาวเทียมที่ตนใช้งานอยู่
หรือมีแผนที่จะใช้งานในอนาคตหรือไม่ หากพิจารณาแล้วเห็นว่ามีแนวโน้มที่จะเกิดการรบกวนต่อกัน
จะต้องแจ้งความเห็นไปยังประเทศที่ประสงค์จะจัดตั้งข่ายสื่อสารใหม่นั้น พร้อมทั้งแจ้งไปยัง BR
ภายใน 4 เดือน แต่หากพ้นกำหนดดังกล่าวแล้ว จะถือว่าข่ายสื่อสารใหม่นี้
ได้รับการยอมรับจากประเทศที่ไม่มีการแจ้งความเห็น
แต่ถ้าหากว่าข่ายสื่อสารดาวเทียมดวงใหม่นี้ได้รับการแจ้งความเห็นว่าจะต้องมีการติดต่อประสานงานกัน
ประเทศที่ประสงค์จะจัดตั้งข่ายสื่อสารใหม่นั้นจะต้องดำเนินการประสานงานต่อไปเพื่อให้ได้ข้อตกลงในการใช้งานความถี่ร่วมกัน

หลังจากที่ทำการประสานงานเสร็จสิ้น
ข่ายสื่อสารดาวเทียมดวงใหม่นี้ก็พร้อมที่จะแจ้งขอจดทะเบียนความถี่ (Notification) ได้
โดยในขณะนี้ดาวเทียม THAICOM-4 ที่ 119.5°E และ ดาวเทียม THAICOM-5 ที่ 78.5°E
ได้รับการจดทะเบียนกับทาง ITU เป็นที่เรียบร้อยแล้ว

ดาวเทียมที่ให้บริการในย่านเอเชีย-แปซิฟิก

ในปัจจุบัน
จำนวนดาวเทียมที่มีขอบเขตการให้บริการครอบคลุมพื้นที่แถบเอเชีย-แปซิฟิกมีรายละเอียดดังต่อไปนี้

จำนวนดาวเทียมที่มีพื้นที่ให้บริการตามประเภทของเครือข่ายสื่อสารดาวเทียม

-   แบบ Global System จำนวน 25 ดวง

-   แบบ Regional System จำนวน 78 ดวง

-   แบบ Domestic System จำนวน 24 ดวง

  ดังนั้น รวมจำนวนดาวเทียมทั้งสิ้นในแถบเอเชีย-แปซิฟิก 127 ดวง

  (ข้อมูลแก้ไขปรับปรุง เดือนพฤศจิกายน พ.ศ. 2553)

ที่มา: 1) 2010 International Satellite Directory

2) Website: www.tbs-satellite.com

หมายเหตุ: พิจารณาจากตำแหน่งวงโคจร ที่ 0°E ถึง 180°E

1.1.2.3 ภาวะอุตสาหกรรมการให้บริการเช่าช่องสัญญาณดาวเทียมหรือทรานสพอนเดอร์
(Conventional Satellite Transponder Service)

ในปี 2553
ภาพรวมอุตสาหกรรมดาวเทียมในภูมิภาคเอเชีย-แปซิฟิกประสบกับภาวะขาดแคลนช่องสัญญาณดาวเทียมในย่านความถี่
Standard C-band และ Ku-band แม้ว่ายังคงมีปริมาณความต้องการที่เพิ่มขึ้น
ส่งผลให้ราคาตลาดของค่าใช้บริการเช่าช่องสัญญาณดาวเทียมในบางภูมิภาคเพิ่มสูงขึ้น เช่น
ในภูมิภาคเอเชียใต้ อย่างไรก็ตาม
ธุรกิจบริการแพร่สัญญาณโทรทัศน์ยังคงเติบโตอย่างต่อเนื่องและกลายเป็นปัจจัยผลักดันทางธุรกิจที่สำคัญของผู้ประกอบการดาวเทียมในภูมิภาคเอเชีย-แปซิฟิก
ทั้งนี้มีการคาดว่านอกจากบริการแพร่สัญญาณโทรทัศน์ผ่านดาวเทียมถึงบ้านผู้รับโดยตรง
(Direct-to-Home, DTH) แล้ว บริการโทรทัศน์ความละเอียดสูง (High Definition
Television, HDTV) และบริการโทรทัศน์ระบบ 3 มิติ (3D Video Format)
จะเป็นปัจจัยสำคัญในการผลักดันการเติบโตของอุตสาหกรรมดาวเทียมในภูมิภาคเอเชีย-แปซิฟิกต่อไปในอีก
3-4 ปีข้างหน้า

สำหรับตลาดภายในประเทศ ไทยคม
คาดว่าจะมีผู้ประกอบการและช่องรายการโทรทัศน์ผ่านดาวเทียมภายในประเทศเพิ่มขึ้นอย่างต่อเนื่อง
ภายหลังการประกาศใช้ พรบ.การประกอบกิจการกระจายเสียงและกิจการโทรทัศน์ พ.ศ. 2551
โดยปัจจุบันคณะกรรมการกิจการโทรคมนาคมแห่งชาติ (กทช.)
ปฏิบัติหน้าที่เป็นการชั่วคราวในการกำหนดหลักเกณฑ์และวิธีการอนุญาตประกอบกิจการ
และในการออกใบอนุญาตชั่วคราวให้กับผู้ประกอบการ สำหรับตลาดต่างประเทศ ไทยคม
มองว่ากลุ่มประเทศแถบอินโดจีน เอเชียใต้ (ยกเว้นอินเดีย) และแอฟริกา
ยังคงเป็นตลาดที่มีโอกาสเติบโตทางธุรกิจดาวเทียมได้อีกมาก
ทั้งในส่วนของบริการส่งช่องรายการโทรทัศน์ผ่านดาวเทียมถึงบ้านผู้รับโดยตรง
(Direct-to-Home, DTH)
และบริการส่งช่องรายการโทรทัศน์ผ่านดาวเทียมไปยังสถานีรับภาคพื้นดินและผู้ประกอบการเคเบิลทีวี
(Channel Distribution) ในกลุ่มประเทศอินโดจีนและเอชียใต้
และในส่วนของบริการส่งสัญญาณโทรศัพท์เคลื่อนที่และอินเตอร์เน็ตในทวีปแอฟริกา

- การแข่งขันของอุตสาหกรรมดาวเทียมในภูมิภาคเอเชีย-แปซิฟิก

โดยทั่วไป
ดาวเทียมสื่อสารแต่ละดวงถูกออกแบบมาเพื่อให้บริการในตลาดใดตลาดหนึ่งโดยเฉพาะเนื่องจากข้อจำกัดต่างๆ
เช่น ตำแหน่งวงโคจร การประสานงานความถี่ กรอบกฏหมาย งบประมาณลงทุน เป็นต้น
ผู้ประกอบการดาวเทียมจึงจำเป็นต้องกำหนดขอบเขตพื้นที่ให้บริการตั้งแต่ในขั้นตอนการออกแบบดาวเทียม
ตัวอย่างเช่น ช่องสัญญาณ C-band ของดาวเทียมไทยคม 5
ถูกวางแผนเพื่อเน้นทำการตลาดในภูมิภาคอินโดจีนและเอเชียใต้ ในขณะที่ช่องสัญญาณ Ku-band
นั้นถูกออกแบบมาเพื่อให้บริการประเทศไทยและประเทศในกลุ่มอินโดจีน
ด้วยสาเหตุนี้เองการแข่งขันของอุตสาหกรรมดาวเทียมส่วนใหญ่จึงไม่ได้เกิดขึ้นระหว่างดาวเทียมทุกดวงในภูมิภาค
แต่จะเป็นการแข่งขันกันระหว่างดาวเทียมที่มีตำแหน่งวงโคจรใกล้เคียงกัน
หรือดาวเทียมของประเทศที่อยู่ใกล้กัน อย่างไรก็ตาม
การออกแบบและการทำการตลาดของดาวเทียมดังกล่าวอาจมีข้อยกเว้นสำหรับดาวเทียมบางดวงที่มีพื้นที่ให้บริการกว้างสามารถครอบคลุมได้หลายภูมิภาค

ในภูมิภาคเอเชีย-แปซิฟิกคู่แข่งที่สำคัญของไทยคมประกอบด้วยบริษัท Asia Satellite
Telecommunications (Asiasat), บริษัท APT Satellite (Apstar) และ บริษัท Asia
Broadcast Satellite (ABS) ของประเทศฮ่องกง, บริษัท Measat Satellite Systems
(Measat) ของประเทศมาเลเซีย, บริษัท SES New Skies Satellites (NSS)
ของประเทศเนเธอร์แลนด์, และ บริษัท Vietnam Posts and Telecommunications
(Vinasat) ของประเทศเวียดนาม อย่างไรก็ตาม ในฐานะที่ไทยคม
เป็นหนึ่งในผู้ประกอบการดาวเทียมหลักในภูมิภาคที่มีประสบการณ์ในการให้บริการด้านสื่อสารดาวเทียมมายาวนาน
ไทยคม เชื่อว่าการแข่งขันดังกล่าวจะไม่ส่งผลกระทบต่อไทยคมมากนัก
เนื่องจากชื่อเสียงและความสัมพันธ์อันดีกับลูกค้าที่มีมายาวนานของไทยคม
ประกอบกับการคัดสรรกลุ่มลูกค้าและช่องรายการโทรทัศน์ผ่านดาวเทียมที่มีคุณภาพมาออกอากาศบนดาวเทียมไทยคม
ทำให้เป็นที่ต้องการของผู้ใช้บริการรายใหม่

- แผนกลยุทธ์ของไทยคม

ไทยคมวางกลยุทธ์เพื่อเป็น “Hot Bird” หรือดาวเทียมที่ได้รับความนิยมสูง
ทั้งในด้านจำนวนฐานผู้ชมและจำนวนช่องรายการโทรทัศน์ที่อยู่บนดาวเทียมไทยคม ณ ตำแหน่ง 78.5
องศาตะวันออก และเป็นผู้นำในการให้บริการแพร่สัญญาณโทรทัศน์ผ่านดาวเทียมในทวีปเอเชีย
ปัจจุบันในประเทศไทยมีจำนวนครัวเรือนที่ติดตั้งจานรับสัญญาณโทรทัศน์ผ่านดาวเทียมจากดาวเทียมไทยคม
5 มากกว่า 6 ล้านครัวเรือน และมีประมาณ 3
ล้านครัวเรือนสามารถรับชมรายการโทรทัศน์ดังกล่าวผ่านเครือข่ายเคเบิลทีวี
สำหรับตลาดต่างประเทศ ไทยคมยังคงเป็นผู้นำส่วนแบ่งจำนวนฐานผู้ชมในอินโดจีน
และเป็นผู้ให้บริการอันดับต้นๆ ในเอเชียใต้ ในปี 2553 ไทยคม
ได้เน้นทำการตลาดโทรทัศน์ผ่านดาวเทียมทั้งในและต่างประเทศ
เป็นผลให้ธุรกิจการแพร่สัญญาณโทรทัศน์ผ่านดาวเทียมของไทยคม เติบโตขึ้นอย่างมาก
โดยพิจารณาได้จากจำนวนช่องรายการโทรทัศน์บนดาวเทียมแบบทั่วไป ณ ตำแหน่ง 78.5
องศาตะวันออก ที่เพิ่มขึ้นจากประมาณ 283 ช่องรายการในปี 2552 เป็นจำนวนทั้งสิ้น 358
ช่องรายการในปี 2553

ไทยคมยังได้ขยายธุรกิจไปยังประเทศกัมพูชาและประเทศลาว ผ่านบริษัท แคมโบเดียน ดีทีวี
เน็ตเวอร์ค จำกัด
ซึ่งดำเนินธุรกิจจัดจำหน่ายอุปกรณ์รับสัญญาณโทรทัศน์ผ่านดาวเทียมเพื่อใช้รับชมรายการโทรทัศน์ประเภทไม่เก็บค่าธรรมเนียมการใช้บริการ
(Free TV) ของทั้งสองประเทศ ทั้งนี้
การเดินกลยุทธ์ดังกล่าวเป็นการสร้างความมั่นคงให้กับธุรกิจการให้บริการส่งช่องรายการโทรทัศน์ผ่านดาวเทียมถึงบ้านผู้รับโดยตรง
(Direct-to-Home, DTH) ในภูมิภาคอินโดจีนของไทยคม ต่อไป
สำหรับธุรกิจการให้บริการส่งช่องรายการโทรทัศน์ผ่านดาวเทียมไปยังสถานีรับภาคพื้นดินและผู้ประกอบการเคเบิลทีวีในประเทศต่างๆ
(Channel Distribution) ไทยคม ยังคงให้ความสำคัญในตลาดหลัก คืออินโดจีนและเอเชียใต้
นอกจากนี้ ไทยคม
ได้ร่วมพัฒนารูปแบบธุรกิจสำหรับการให้บริการดังกล่าวกับทางสถานีให้บริการภาคพื้นดิน
(Teleport) ในยุโรป
เพื่อจัดทำแพ็คเกจการแพร่สัญญาณโทรทัศน์ผ่านดาวเทียมไปยังพื้นที่ให้บริการอื่นๆ ในเอเชีย แอฟริกา
ออสเตรเลีย และยุโรป อีกด้วย

ภายในปี 2554
ไทยคมจะยังคงเน้นการให้บริการแพร่สัญญาณโทรทัศน์ผ่านดาวเทียมแบบครบวงจรแก่ลูกค้า รวมทั้ง
เสริมสร้างประสิทธิภาพและเพิ่มคุณค่าให้แก่บริการเพื่อเป็นการรองรับกับการแข่งขันที่จะเกิดขึ้น
นอกจากนี้ไทยคมจะเตรียมการขยายโอกาสทางธุรกิจในตลาดใหม่ เช่น ทวีปแอฟริกา อีกด้วย

1.1.2.4 ภาวะอุตสาหกรรมการให้บริการบรอดแบนด์

- ภูมิภาคเอเชียแปซิฟิก

ภูมิภาคเอเชียแปซิฟิกนับเป็นผู้นำของโลกในด้านระบบโครงข่ายโทรคมนาคมและด้านการพัฒนาเทคโนโลยีสารสนเทศและการสื่อสาร
และแสดงให้เห็นถึงการเติบโตอย่างต่อเนื่องในกลุ่มโทรศัพท์เคลื่อนที่โดยมี 5 ผู้นำ
ตลาดโลกอยู่ที่ประเทศจีน อินเดีย อินโดนีเซีย ญี่ปุ่น และเวียดนาม
ประเทศเหล่านี้มีผู้ใช้บริการโทรศัพท์เคลื่อนที่คิดเป็นสัดส่วนมากกว่า 38%
ของผู้ใช้บริการโทรศัพท์เคลื่อนที่ทั่วโลก

ในปี 2553 พบว่ามีจำนวนผู้ใช้บริการโทรศัพท์ถึง 3,100 ล้านเลขหมาย
โดยแบ่งเป็นโทรศัพท์มือถือประมาณ 2,600 ล้านเลขหมาย และหมายเลขโทรศัพท์พื้นฐาน 500
ล้านเลขหมาย นอกจากนี้ ประเทศจีนเพียงประเทศเดียวมีจำนวนโทรศัพท์พื้นฐานมากกว่า 306
ล้านเลขหมาย หรือคิดเป็นสัดส่วนมากกว่าครึ่งหนึ่งของจำนวนโทรศัพท์พื้นฐานในภูมิภาค
ภูมิภาคเอเซียแปซิฟิกยังคงแสดงการเติบโตอย่างต่อเนื่องในกลุ่มโทรศัพท์เคลื่อนที่ด้วยอัตราการเติบโตร้อยละ
23 ต่อปี โดยกลุ่มโทรศัพท์พื้นฐานมีอัตราการลดลงเพียงเล็กน้อยโดยคิดเป็นสัดส่วนอยู่ที่ 2
เปอร์เซ็นต์

รูปที่ 1: สัดส่วนการใช้บรอดแบนด์ทั่วโลกแบ่งตามภูมิภาคในไตรมาสที่ 3 ปี 2553

[]

รูปที่ 2: สัดส่วนการใช้บรอดแบนด์ทั่วโลกแบ่งตามเทคโนโลยีในไตรมาสที่ 3 ปี 2553

  []

  ที่มา: www.point-topic.com

เมื่อพิจารณาถึงจำนวนผู้เข้าถึงบริการบรอดแบนด์ในภูมิภาคเอเชียแปซิฟิคในช่วงหลายปีที่ผ่านมา
พบว่ามีการเติบโตสูงขึ้นอย่างเห็นได้ชัด ซึ่งในปี 2546 มีจำนวนผู้ใช้บริการบรอดแบนด์เพียง 27
ล้านราย และได้เพิ่มสูงขึ้นเป็น 187.3 ล้านรายในปี 2552 หรือเพิ่มสูงขึ้นถึง 7 เท่า
จนในไตรมาสที่สาม ของปี 2553 ประเทศจีนซึ่งเป็นผู้นำทางด้านตลาดบรอดแบนด์ (รวมฮ่องกง
และ มาเก๊า) มีจำนวนผู้ใช้บริการบรอดแบนด์ถึง 121 ล้านราย
ส่งผลให้จำนวนผู้ใช้บริการบรอดแบนด์ในภูมิภาคสามารถเติบโตเพิ่มสูงขึ้นถึง 200 ล้านราย

ในปัจจุบัน ประชากรกว่า 70
เปอร์เซ็นต์ของประเทศกำลังพัฒนาภายในภูมิภาคเอเชียแปซิฟิกอาศัยอยู่ในพื้นที่ชนบท
ดาวเทียมนับว่าเป็นเทคโนโลยีที่สำคัญสำหรับการถ่ายทอดสัญญาณโทรทัศน์ (Broadcasting
Service) และการให้บริการด้านการสื่อสารด้านเสียงและข้อมูล
โดยเฉพาะอย่างยิ่งในพื้นที่ที่ไม่มีโครงข่ายสื่อสารชนิดอื่นเข้าถึง
ซึ่งความไม่เท่าเทียมกันในการเข้าถึงเทคโนโลยีของประชากรเขตเมืองและเขตชนบทนี้
ยังคงปรากฎชัดในหลายๆ ประเทศ เช่น ในประเทศจีน
ที่ขาดทั้งความเป็นไปได้ทางเศรษฐศาสตร์และความตื่นตัวของภาคนโยบายที่จะให้บริการโทรศัพท์และบรอดแบนด์ให้ครอบคลุมทั่วประเทศ
แต่อย่างไรก็ดี การขยายตัวอย่างรวดเร็วของเศรษฐกิจ จำนวนประชากร และผู้ใช้อินเตอร์เน็ต
ทำให้ผู้ให้บริการในประเทศมาเลเซีย ฟิลิปปินส์ เวียดนาม และพม่า
มุ่งเน้นขยายบริการโทรศัพท์และบริการบรอดแบนด์ในพื้นที่ชนบทให้ตรงกับความต้องการของประชากรในพื้นที่เหล่านี้

นอกจากนี้กลุ่มโทรศัพท์เคลื่อนที่ มีอัตราการเติบโตขึ้นประมาณร้อยละ 26 ต่อปีเริ่มตั้งแต่ปี 2543
จนถึงปัจจุบัน ในปลายปี 2552 จีนและอินเดียมีจำนวนผู้ใช้โทรศัพท์เคลื่อนที่ถึง 764 และ 427
ล้านเลขหมาย ส่วนในช่วงปลายปี 2553 จำนวนผู้ใช้โทรศัพท์เคลื่อนที่ทั้งสองประเทศนี้ได้เพิ่มขึ้นเป็น
833 และ 671 ล้านเลขหมาย ตามลำดับ คิดเป็นสัดส่วนมากกว่า 1 ใน 4 ของจำนวนผู้ใช้ทั่วโลก
ภายในปี 2553 พบว่าจำนวนผู้ใช้โทรศัพท์เคลื่อนที่เติบโตขึ้นถึง 2,300
ล้านเลขหมายส่งผลให้ภูมิภาคเอเชียแปซิฟิคเป็นผู้นำตลาดโลกในกลุ่มนี้

โดยรวมจำนวนประชากรร้อยละ 68 หรือประมาณ 7 ใน 10
คนในภูมิภาคเอเชียแปซิฟิคสามารถเข้าถึงและใช้ประโยชน์จากเทคโนโลยีโทรศัพท์เคลื่อนที่ได้
ความสำเร็จและการเจริญเติบโตของตลาดกลุ่มนี้เป็นไปในทิศทางที่ดีและคาดว่าจะเติบโตขึ้นอีกในอนาคต
คาดว่าภายในปี 2556 จะมีผู้ใช้โทรศัพท์เคลื่อนที่ถึง 3,000 ล้านเลขหมาย
ส่งผลให้ภาพรวมของความต้องการในการใช้ระบบเชื่อมต่อโครงข่ายโทรศัพท์เคลื่อนที่ผ่านบริการบรอดแบนด์มีอัตราที่สูงขึ้น

-   ประเทศไทย

จากสถิติในปี 2553 ประเทศไทยมีจำนวนผู้ใช้อินเตอร์เน็ตอยู่ 17.5 ล้านคน คิดเป็นร้อยละ 26.3
ของจำนวนประชากรทั้งหมด
ซึ่งชี้ให้เห็นถึงการเติบโตอย่างรวดเร็วของตลาดอินเตอร์เน็ตในประเทศไทย โดยคาดว่าภายในปี
2553 จะมีผู้ใช้บรอดแบนด์เป็นช่องทางหลักในการเชื่อมต่ออินเตอร์เน็ตถึง 2.8 ล้านคน
โดยคิดเป็นอัตราการเติบโตสูงถึงร้อยละ 33
แสดงให้เห็นถึงการเติบโตอย่างก้าวกระโดดของจำนวนผู้ใช้อินเตอร์เน็ตในประเทศไทย (ที่มา:
www.internetworldstats.com)

ในปี 2548 ไทยคม ได้เป็นพันธมิตรร่วมกับบริษัท ทีโอที จำกัด (มหาชน)
ซึ่งเป็นผู้ให้บริการโทรคมนาคมรายใหญ่ที่สุดในประเทศไทย และเป็นผู้ให้บริการหลัก (National
Service Operator) ของบริการไอพีสตาร์แต่เพียงผู้เดียวในประเทศไทย โดย บริษัท ทีโอที
จำกัด (มหาชน) ได้ลงนามในสัญญาระยะยาวกับไทยคม
ในการเช่าใช้ช่องสัญญาณหรือแบนด์วิธของไอพีสตาร์ถึงร้อยละ 50
ของจำนวนแบนด์วิธทั้งหมดสำหรับประเทศไทย นอกจากนี้ ยังมีเครือข่ายของผู้ให้บริการรายย่อย
ซึ่งเป็นส่วนหนึ่งของช่องทางการให้บริการจากผู้ให้บริการหลัก
ร่วมให้บริการไอพีสตาร์ในประเทศไทย ซึ่งปัจจุบัน มีผู้ให้บริการที่สำคัญ 4 ราย คือ บริษัท
อคิวเมนท์ จำกัด (มหาชน) บริษัท ซีเอส ล็อกซอินโฟ จำกัด (มหาชน) บริษัท สามารถเทเลคอม
จำกัด (มหาชน) และบริษัท กสท โทรคมนาคม จำกัด (มหาชน) ปัจจุบัน บริษัท ทีโอที จำกัด
(มหาชน) ได้นำระบบเทคโนโลยีของ ไอพีสตาร์มาใช้ ในโครงการต่างๆ หลายโครงการ
ทั้งโครงการของรัฐบาลที่เป็นการพัฒนากิจการโทรคมนาคมเพื่อประโยชน์สาธารณะ (Universal
Service Obligation) รวมถึงโครงการที่ไม่ใช่โครงการของทางภาครัฐ เช่น
โครงการโทรศัพท์ทางไกลผ่านดาวเทียม โครงการ SchoolNet
โครงการเครือข่ายสารสนเทศกระทรวงศึกษาธิการ (เอ็มโออีเน็ต: MOEnet: Ministry of
Education Network) การให้บริการโครงข่ายอินเตอร์เน็ตขนาดย่อมผ่านระบบดาวเทียม
(Mini-Backhaul) โครงการอินเตอร์เน็ตตำบล
และการให้บริการเชื่อมต่ออุปกรณ์สถานีโทรศัพท์เคลื่อนที่ขนาดเล็ก (Femto cell)

การขยายตัวของการใช้งานแบนด์วิธยังคงเป็นไปอย่างต่อเนื่อง โดยเฉพาะอย่างยิ่ง
เพื่อรองรับการขยายตัวของโครงการทีโอที ที่อยู่ในภาคตะวันออกเฉียงเหนือ
และภาคเหนือของประเทศไทย นอกจากนี้
ทีโอทียังได้มีการนำการบริการโครงข่ายอินเตอร์เน็ตขนาดย่อมผ่านระบบดาวเทียม
(Mini-Backhaul) กับตลาดลูกค้ารายย่อย
เนื่องจากสามารถติดตั้งระบบเพื่อรองรับการให้บริการลูกค้าได้อย่างรวดเร็ว
มีความเสี่ยงในการลงทุนที่ต่ำ รวมถึงเป็นการขยายโอกาสการให้บริการบรอดแบนด์อินเตอร์เน็ต
ในบริเวณพื้นที่ขาดแคลน หรือพื้นที่ที่ไม่สามารถให้บริการอินเตอร์เน็ตผ่านระบบโครงข่ายปกติได้
และมีความเป็นไปได้ในการคืนทุนที่เร็วกว่าเมื่อเปรียบเทียบกับการลงทุนการให้บริการอินเตอร์เน็ตผ่านระบบโครงข่ายปกติ

-   ประเทศจีน

จากการรายงานของ China Internet Network Information Center (CNNIC) พบว่า ณ
เดือนมิถุนายน ปี 2553 ที่ผ่านมา ประเทศจีนมีจำนวนประชากรเพิ่มขึ้นอย่างต่อเนื่องถึง 420
ล้านคน ซึ่งเพิ่มขึ้นถึง 36 ล้านคน เทียบจากสิ้นปีที่แล้ว และจากผลการวิเคราะห์ของ Internet
Network Information Center (CNNIC) ชี้ให้เห็นว่า
การขยายตัวอย่างต่อเนื่องของจำนวนประชากรมีความสัมพันธ์โดยตรงกับการพัฒนาเครือข่ายโครงสร้างอินเตอร์เน็ตให้ดียิ่งขึ้น
โดยขึ้นอยู่กับหลายๆ ปัจจัยหลัก เช่น การขยายตัวอย่างรวดเร็วและสม่ำเสมอของเศรษฐกิจ
ความต้องการในการใช้อินเตอร์เน็ตเพิ่มขึ้น
ความก้าวทันของกฎและระเบียบเพื่อรองรับการใช้งานในเทคโนโลยีต่างๆ

นอกจากนี้ผลจากรายงาน Internet Network Information Center พบว่า
จำนวนผู้ใช้บรอดแบนด์มีจำนวนเพิ่มขึ้นอย่างต่อเนื่อง
โดยสาเหตุหลักเกิดจากการขยายตัวอย่างสม่ำเสมอของขอบเขตการให้บริการพื้นฐาน
ในการใช้บรอดแบนด์เป็นช่องทางหลักในการเชื่อมต่ออินเตอร์เน็ต ในเดือนมิถุนายน ปี 2553
จำนวนผู้ใช้บรอดแบนด์เพิ่มขึ้นถึง 364 ล้านคน ซึ่งคิดเป็นอัตราส่วนร้อยละ 98.1
ของผู้ใช้อินเตอร์เน็ตทั้งหมด อย่างไรก็ตาม จะเห็นว่าอัตราส่วนต่อจำนวนประชากรทั้งหมดลดลง
เนื่องจากจำนวนประชากรที่เพิ่มขึ้นอย่างรวดเร็ว
และประชากรเหล่านั้นนิยมใช้โทรศัพท์เคลื่อนที่เป็นตัวกลางในการเชื่อมต่ออินเตอร์เน็ต
ในเดือนมิถุนายน ปี 2553 จำนวนผู้ใช้โทรศัพท์เคลื่อนที่ในการเชื่อมต่ออินเตอร์เน็ต เพิ่มขึ้นเป็น
49.14 ล้านคน หรือคิดเป็นร้อยละ 11.7 ซึ่งเพิ่มขึ้นถึง 18.42 ล้านคนเมื่อเทียบกับปีที่แล้ว

อย่างไรก็ตาม แม้ว่าจำนวนผู้ใช้อินเตอร์เน็ตมีการเพิ่มสูงขึ้นอย่างต่อเนื่อง
แต่ระหว่างเขตเมืองและเขตชนบทในประเทศจีนก็ยังปรากฏชัดถึงความไม่เท่าเทียมกันของโอกาสในการเข้าถึงเทคโนโลยี
จากการรายงานของ CNNIC พบว่า จำนวนประชากรในเขตชนบทเพิ่มขึ้นเป็น 115.08 ล้านคน
ซึ่งเพิ่มขึ้นคิดเป็นร้อยละ 7.7 ในครึ่งปี และคิดเป็นอัตราส่วนร้อยละ 27.4
ต่อจำนวนประชากรทั้งหมด ส่วนจำนวนประชากรในเขตเมืองเพิ่มสูงถึง 304.92 ล้านคน
ซึ่งเพิ่มขึ้นคิดเป็นร้อยละ 10 และคิดเป็นอัตราส่วนร้อยละ 72.6 ต่อจำนวนประชากรทั้งหมด
จากผลการวิเคราะห์ของ CNNIC ชี้ให้เห็นว่า อัตราการเติบโตของจำนวนประชากรในเขตชนบท
ยังคงล่าช้ากว่าการเติบโตในเขตเมือง เนื่องด้วยหลายๆ สาเหตุ เช่น
ข้อจำกัดด้วยภาวะทางเศรษฐกิจและสังคม การเข้าถึงเทคโนโลยีมีไม่เพียงพอ
และอุปกรณ์อิเล็กทรอนิกส์ที่ไม่ผ่านมาตรฐาน เนื่องจากประเทศจีนเป็นประเทศที่มีพื้นที่ขนาดใหญ่
ทำให้ภาครัฐไม่สามารถดำเนินการขยายโครงข่ายอินเตอร์เน็ตในเขตชนบทได้อย่างทั่วถึง ด้วยเหตุนี้
พื้นที่ชนบทจึงกลายเป็นตลาดใหญ่ในการขยายช่องทางการตลาดของไอพีสตาร์
เนื่องจากเทคโนโลยีการติดต่อสื่อสารผ่านดาวเทียมเป็นทางเลือกหนึ่งที่มีประสิทธิภาพทั้งทางด้านเทคโนโลยีและด้านการลงทุน
โดยไม่ต้องอาศัยการวางโครงข่ายภาคพื้นดิน (Source: www.cnnic.cn)

ปัจจุบันไทยคมมีการติดตั้งสถานีควบคุมเครือข่ายภาคพื้นดินไอพีสตาร์ใน 3 แห่ง คือ ปักกิ่ง,
กวางโจว และเซียงไฮ้ซึ่งตั้งแต่เดือนมกราคม ปี 2550 เป็นต้นมา ไทยคม
ได้เริ่มเปิดให้บริการไอพีสตาร์ผ่านทางพันธมิตรธุรกิจ คือ บริษัท China SatCom
ซึ่งเป็นผู้ให้บริการดาวเทียมรายใหญ่ในประเทศจีน ในช่วงสิ้นปี 2551
รัฐบาลจีนได้มีนโยบายใหม่ให้ย้ายผู้ร่วมให้บริการจากบริษัท China SatCom มาเป็นบริษัท China
Telecom ปัจจุบันไอพีสตาร์ได้ให้บริการในประเทศจีนในกลุ่มตลาดโครงการเฉพาะ (Vertical
market) และให้ความร่วมมือกับภาครัฐและช่วยเหลือประชาชนชาวจีนในเหตุภัยพิบัติ
หรือสถานการณ์ฉุกเฉินตลอดมา เช่น ในเหตุธรณีพิบัติภัยที่ซีฉวน เป็นต้น

ไทยคมอยู่ในระหว่างการทำงานร่วมกับพันธมิตร
เพื่อพัฒนาช่องทางการจัดจำหน่ายของไอพีสตาร์ให้มีมากขึ้น ยิ่งไปกว่านั้น
ไทยคมยังตระหนักถึงความสำคัญในการทำงานร่วมกับพันธมิตรธุรกิจอย่างใกล้ชิดเพื่อมุ่งเน้นการพัฒนาโครงการให้บริการเพื่อประโยชน์สาธารณะ
(Universal Service Obligation: USO) ในประเทศจีน

-   ประเทศอินเดีย

จากรายงานของหน่วยงานกำกับดูแลด้านโทรคมนาคม
ตลาดโทรคมนาคมในประเทศแสดงการเติบโตอย่างต่อเนื่องโดยมีผู้ใช้โทรศัพท์ ณ วันที่ 31
พฤษภาคม 2553 ถึง 653.92 ล้านคน หรือเพิ่มขึ้นคิดเป็นสัดส่วนร้อยละ 2.49 เมื่อเทียบจากเดือน
เมษายน 2553 ที่จำนวน 638.05 ล้านคน โดยจำนวนนี้ แบ่งเป็นกลุ่มผู้ใช้บริการเทคโนโลยีไร้สาย
617.53 ล้านคน เปลี่ยนแปลงจากปี 2552 ที่จำนวน 601.22 ล้านคน หรือเพิ่มขึ้นร้อยละ 2.71
ในส่วนของโทรศัพท์พื้นฐาน จำนวนประชากรที่สามารถเข้าถึงโทรศัพท์พื้นฐานมีมากถึงร้อยละ 55.38
(ที่มา: www.ibef.org)

ปัจจุบันประเทศอินเดียมีการเปิดเสรีเพื่อกิจการโทรคมนาคมมากขึ้น
โดยเปิดรับธุรกิจจากทั้งในประเทศและต่างประเทศ
ชึ่งนับเป็นความสำเร็จของรัฐบาลในการส่งเสริมการเติบโตของธุรกิจโทรคมนาคม

จากรายงานประจำปีของสมาคมอินเตอร์เน็ตและโทรศัพท์เคลื่อนที่ของอินเดีย ในปี 2553
ด้วยประชากรหนึ่งพันกว่าล้านคน มีจำนวนผู้ใช้อินเตอร์เน็ต 81 ล้านคน
โดยมีผู้ใช้บริการแบบรายเดือน 52 ล้านคน
นอกจากนี้จากรายงานล่าสุดของทางหน่วยงานกำกับดูแลกิจการโทรคมนาคมหรือ TRAI
(www.trai.gov.in) แสดงให้เห็นว่ามีจำนวนผู้ใช้บริการบรอดแบนด์ 8.03 ล้าน เพิ่มขึ้น 2.42
เปอร์เซ็นต์ เมื่อเทียบกับ 7.83 ล้าน ในปี 2552

จำนวนผู้ใช้บริการโทรศัพท์มือถือได้เติบโตขึ้นอย่างต่อเนื่องมากกว่าจำนวนโทรศัพท์พื้นฐานโดยเฉพาะในเดือนธันวาคมปี
2550 เพียงเดือนเดียวมีจำนวนหมายเลขโทรศัพท์มือถือเพิ่มขึ้นถึง 8.217 ล้านเลขหมาย
และภายในเดือนกันยายนปี 2552 มีจำนวนผู้ใช้บริการเทคโนโลยีไร้สาย สูงถึง 471.73
ล้านเลขหมาย ตามรายงานของ TRAI ณ สิ้นเดือนเมษายน
จำนวนผู้ใช้โทรศัพท์เคลื่อนที่มีจำนวนทั้งสิ้น 612.2 ล้าน เพิ่มขึ้น 100 ล้าน ในช่วงเวลา 5
เดือนโดยจำนวนที่เพิ่มขึ้นนั้นมาจากเขตพื้นที่ชนบทเป็นส่วนใหญ่
การเติบโตของโทรศัพท์เคลื่อนที่นี้สืบเนื่องมาจากการแข่งขันทางด้านราคาและการใช้จ่ายของผู้บริโภคที่เพิ่มมากขึ้น
นอกจากนี้จำนวนผู้ใช้บริการเทคโนโลยีไร้สายเช่น ระบบ GSM, CDMA และ WLL(F) (หรือ
Fixed Wireless-Local Loop) ณ สิ้นเดือนเมษายน 2553 มีสูงถึง 601.22 ล้านเลขหมาย
เพิ่มขึ้นจาก 584.32 ล้านเลขหมายจากเดือนมีนาคม 2553 หรือเพิ่มขึ้น 2.89 เปอร์เซ็นต์
(www.telecomindiaonline.com) อย่างไรก็ตาม รายงานของ TRAI
ได้แสดงให้เห็นถึงการลดลงของโทรศัพท์พื้นฐานอย่างมีนัยสำคัญ โดยลงลดจาก 41
ล้านเลขหมายในปี 2549 เหลือ 39 ล้านเลขหมาย ในต้นปี 2551 และลดลงเหลือ 37
ล้านเลขหมาย ในปลายปี 2552 และลดลงอีกเหลือ 36.83 ล้านเลขหมาย ณ เดือนเมษายน 2553

ด้วยความต้องการการเชื่อมต่อแบบบรอดแบนด์ในประเทศอินเดียที่เติบโตอย่างต่อเนื่อง
ผู้ให้บริการสามารถนำไอพีสตาร์ไปใช้ในโครงการต่างๆ
ไม่ว่าจะเป็นบริการเพื่อกิจการของรัฐและบริการกลุ่มลูกค้าทั่วไปได้อย่างมีประสิทธิภาพ เช่น
โทรศัพท์พื้นฐานสำหรับพื้นที่ห่างไกล การเชื่อมต่อระบบโทรศัพท์เคลื่อนที่ (Mobile Backhaul)
และอินเตอร์เน็ตความเร็วสูง

-   ประเทศออสเตรเลียและนิวซีแลนด์

ประเทศออสเตรเลียและนิวซีแลนด์เป็นประเทศที่มีอัตราการใช้อินเตอร์เน็ตต่อครัวเรือนค่อนข้างสูง
จำนวนคอมพิวเตอร์ต่อครัวเรือนอยู่ในอัตรา 81 ถึง 85 เปอร์เซ็นต์ (ที่มา:
http://en.wikipedia.org)
เนื่องจากจำนวนคอมพิวเตอร์ต่อครัวเรือนอยู่ในอัตราค่อนข้างสูงประกอบกับนโยบายการส่งเสริมการใช้อินเตอร์เน็ตจากรัฐบาล
ทำให้เป็นส่วนผลักดันให้เกิดการใช้งานอินเตอร์เน็ตในประเทศนี้เป็นจำนวนมาก
เมื่อเทียบกับประเทศอื่นๆ ในภูมิภาคเอเชีย-แปซิฟิก

บริษัท ไอพีสตาร์ ออสเตรเลีย พีทีวาย จำกัด (“IPA”) เป็นบริษัทย่อยของไทยคม
และเป็นผู้ให้บริการหลักของไอพีสตาร์ (National Service Operator)
ในประเทศออสเตรเลีย ในปัจจุบันรัฐบาลได้ให้การสนับสนุนในการให้บริการอินเตอร์เน็ต
บรอดแบนด์แก่ผู้ที่อยู่ห่างไกลด้วยโครงการ “Australian Broadband Guarantee: ABG”
ซึ่งเป็นโครงการที่ช่วยสนับสนุนการเติบโตของธุรกิจดาวเทียมบรอดแบนด์อย่างต่อเนื่องในประเทศออสเตรเลีย
และส่งผลให้ผู้ให้บริการไอพีสตาร์ เช่น บริษัท Australian Private Networks (APN),
Broadband Wireless, SkyMesh, Westnet และ Westvic
ที่เข้าร่วมโครงการนี้มีการติดตั้งระบบไอพีสตาร์เพิ่มมากขึ้นอย่างต่อเนื่อง ในปัจจุบัน
มีอุปกรณ์รับส่งสัญญาณปลายทางไอพีสตาร์ จำนวนมากกว่า 100,000
ที่ถูกนำไปใช้และให้บริการทั่วประเทศ

สำหรับประเทศนิวซีแลนด์นั้น ไทยคม ได้จัดตั้งบริษัท ไอพีสตาร์ นิวซีแลนด์ จำกัด (“IPNZ”)
เพื่อให้บริการไอพีสตาร์เช่นเดียวกับประเทศออสเตรเลีย โดยมีกลุ่มตลาดเป้าหมาย คือ
ฟาร์มปศุสัตว์และผู้ใช้งานทั่วไปที่อาศัยอยู่ในพื้นที่ห่างไกล

ในปี 2551 ที่ผ่านมา บริษัท BayCity ซึ่งเป็นผู้ให้บริการหลักของไอพีสตาร์ (National
Service Operator) ในประเทศนิวซีแลนด์
ได้ริเริ่มโครงการอินเตอร์เน็ตบรอดแบนด์ใหม่ที่มีชื่อว่า Rocket Broadband และมีบริการ Voice
Link ซึ่งเป็นบริการ VoIP ผ่านระบบไอพีสตาร์เพิ่มเข้ามาเป็นบริการเสริมสำหรับโครงการนี้ด้วย
ในปัจจุบันนี้ บริษัท Bay City ขยายเครือข่ายไอพีสตาร์อย่างต่อเนื่อง
โดยมีจำนวนอุปกรณ์รับส่งสัญญาณปลายทางไอพีสตาร์มากกว่า 14,000 ชุด
ที่ถูกนำไปใช้และให้บริการทั่วประเทศจากผู้ร่วมให้บริการ (Service Provider)
ในประเทศนิวซีแลนด์

-   ประเทศเมียนม่าร์

จำนวนผู้ใช้อินเตอร์เน็ตของประเทศเมียนม่าร์ ในปี 2553 เพิ่มขึ้นเป็น 110,000 คน
ซึ่งคิดเป็นร้อยละ 0.2 เมื่อเทียบกับจำนวนประชากรทั้งสิ้น 53.4 ล้านคน (ที่มา:
www.internetworldstats.com)

ในปัจจุบันกรมไปรษณีย์และโทรคมนาคมแห่งประเทศเมียนม่าร์ (Myanmar Posts and
Telecommunications หรือ MPT) ซึ่งเป็นผู้ให้บริการหลักไอพีสตาร์ (National Service
Operator) มีหน้าที่หลักในหน่วยงานดูแลทางด้านกิจการโทรคมนาคมแห่งชาติ
กำลังดำเนินการและร่วมมือกับผู้ร่วมให้บริการรายใหม่
ในการพัฒนาราคาขายให้เหมาะสมกับตลาดผู้บริโภค ปัจจุบัน พันธมิตรทางธุรกิจ ของ MPT
ประกอบไปด้วย GlobalNet, MMG Technologies และ Myanmar World Distribution
ซึ่งการใช้ไอพีสตาร์ในเมียนม่าร์ส่วนใหญ่ยังคงเป็นการใช้เพื่อการสื่อสารด้วยเสียง (VoIP)
ซึ่งให้บริการไปแล้วกว่า 7,400 คู่สาย และในส่วนของอินเตอร์เน็ตบรอดแบนด์ซึ่งมีลูกค้ากว่า 900
ราย และอุปกรณ์รับส่งสัญญาณปลายทางไอพีสตาร์ มากกว่า 2,400 ชุด ทั้งนี้ในปี 2554
ไทยคมวางแผนกลยุทธ์ที่จะขยายธุรกิจไอพีสตาร์
โดยการให้บริการที่มีประสิทธิภาพสำหรับลูกค้าและผู้ร่วมให้บริการ

-   ประเทศกัมพูชา

จากสถิติในปี 2553 ประเทศกัมพูชามีจำนวนประชากรทั้งสิ้นประมาณ 14.75 ล้านคน
ซึ่งในจำนวนนี้มีผู้ใช้อินเตอร์เน็ตอยู่ประมาณ 78,000 คน คิดเป็นร้อยละ 0.5
ของจำนวนประชากรทั้งหมด (ที่มา: www.internetworldstats.com)

หลังจากที่ไทยคมได้เปิดให้บริการไอพีสตาร์ผ่านสถานีควบคุมเครือข่ายภาคพื้นดินไอพีสตาร์รุ่นที่สองไปแล้วตั้งแต่ปี
2550 โดยมีบริษัท Mfone เป็นผู้ดำเนินการระบบสถานีควบคุมเครือข่ายภาคพื้นดิน
และขณะนี้ได้มีการติดตั้งอุปกรณ์รับส่งสัญญาณปลายทางไอพีสตาร์ทั่วประเทศไปแล้วกว่า 2,450 ชุด
โดยผู้ร่วมให้บริการ (Service Provider) คือ Mfone และ Telecom Cambodia
เพื่อเป็นการขยายช่องทางการจัดจำหน่ายให้เพิ่มมากขึ้น
ไทยคมวางแผนที่จะร่วมมือกับผู้ร่วมให้บริการท้องถิ่นอย่างใกล้ชิด และในปลายปี 2552
ไทยคมได้ร่วมมือกับผู้ร่วมให้บริการหลายราย
โดยผู้ให้บริการนี้มีความสามารถและความเชี่ยวชาญในการให้บริการเพื่อประโยชน์สาธารณะ
(Universal Service Obligation Strategy: USO)
การให้บริการระบบโทรศัพท์พื้นฐานสำหรับพื้นที่ห่างไกล (Rural Telephone)

-   สาธารณรัฐประชาธิปไตยประชาชนลาว

สาธารณรัฐประชาธิปไตยประชาชนลาว
เป็นประเทศหนึ่งในเอเชียที่มีอัตราการใช้บริการอินเตอร์เน็ตน้อยที่สุด ประมาณ 527,400
คนเท่านั้น เนื่องจากเป็นประเทศที่มีข้อจำกัดด้วยภาวะทางเศรษฐกิจและสภาพทางภูมิศาสตร์
ทำให้โครงข่ายสาธารณูปโภคโทรคมนาคมพื้นฐานไม่เพียงพอ แต่ด้วยเทคโนโลยีของระบบไอพีสตาร์
ซึ่งบริษัท ลาว เทเลคอมมิวนิเคชั่นส์ จำกัด (Lao Telecommunications – LTC)
ได้นำเข้าไปให้บริการ ทั้งบริการบรอดแบนด์อินเตอร์เน็ต บริการสื่อสารด้วยเสียง (VoIP)
และบริการระบบโทรศัพท์เคลื่อนที่ (Backhaul Network)
จากผลของการนำเทคโนโลยีดังกล่าวเข้าไปใช้ในประเทศ
ไอพีสตาร์มีการพิจารณาถึงศักยภาพของไทยคม
ว่าไม่สามารถให้บริการได้ครอบคลุมทุกพื้นที่ของประเทศ
ในปัจจุบันจึงได้เน้นกลยุทธ์หลักไปที่การจำหน่ายอุปกรณ์รับส่งสัญญาณปลายทางไอพีสตาร์
โดยมุ่งเน้นไปที่การสนับสนุนการใช้งานโทรศัพท์สำหรับพื้นที่ห่างไกล (Rural Telephone)
เพื่อเป็นการส่งเสริมการให้บริการการสื่อสารทางด้วยเสียงคุณภาพสูงในราคาประหยัดให้ครอบคลุมทั่วประเทศ

-   ประเทศเวียดนาม

เวียดนามเป็นประเทศหนึ่งในเอเชียที่ตลาดอินเตอร์เน็ตบรอดแบนด์เติบโตขึ้นอย่างรวดเร็ว
ในปัจจุบันมีจำนวนผู้ใช้อินเตอร์เน็ตถึง 24.3 ล้านคน คิดเป็นร้อยละ 27.1
ของจำนวนประชากรทั้งหมด (ที่มา: www.Internetworldstats.com)
และรัฐบาลยังคงให้การสนับสนุนโครงการ Rural Connectivity
เพื่อลดความไม่เท่าเทียมกันของโอกาสในการเข้าถึงระบบโทรคมนาคมพื้นฐาน
โดยมีแผนที่จะใช้ระบบดาวเทียมไทยคม 4 ในโครงการต่าง ๆ ของรัฐบาลในอนาคต

เนื่องจากการใช้งานไอพีสตาร์ในเวียดนามได้ขยายตัวเพิ่มขึ้น บริษัท Vietnam Telecom
International (VTI) จึงทำสัญญาซื้อแบนด์วิธบนดาวเทียมไทยคม 4 เพิ่มเป็น 76 Mbps
ตั้งแต่เดือนธันวาคม 2551 ที่ผ่านมา
เพื่อเพิ่มศักยภาพในการให้บริการทั้งในระบบอินเตอร์เน็ตความเร็วสูง ระบบโทรศัพท์เคลื่อนที่
(Mobile Backhaul) และระบบโทรศัพท์พื้นฐานสำหรับพื้นที่ห่างไกล (Rural Telephone)

-   ประเทศมาเลเซีย

จากรายงานของกรมสถิติแห่งประเทศมาเลเซีย พบว่าประเทศมีประชากรทั้งสิ้น 28.31 ล้านคน
ในปี 2553 มีจำนวนผู้ใช้อินเตอร์เน็ต 16.9 ล้านคน หรือคิดเป็นร้อยละ 60
ของจำนวนประชากรในประเทศ (ที่มา: www. Internetworldstats.com)
ในจำนวนเหล่านี้มีผู้ใช้บริการระบบบรอดแบนด์อินเตอร์เน็ตความเร็วสูง มากกว่า 2.6 ล้านคน
หรือคิดเป็นร้อยละ 31.7 ต่อครัวเรือน

รัฐบาลมาเลเซียได้จัดตั้งโครงการบริการโทรคมนาคมเพื่อประโยชน์สาธารณะ (Universal
Service Provision –USP)
เพื่อลดความไม่เท่าเทียมกันของโอกาสในการเข้าถึงเทคโนโลยีของประชากร โดยโครงการ USP
นี้ แบ่งออกเป็นสามระยะด้วยกัน
โดยในระยะแรกมีจุดประสงค์เพื่อให้บริการระบบโทรศัพท์พื้นฐานแก่พื้นที่ที่ไม่มีบริการทั้ง 89 เขต
ซึ่งมีอัตราส่วนของผู้ที่ใช้โทรศัพท์พื้นฐานน้อยกว่าร้อยละ 20 ของอัตราส่วนรวมทั้งประเทศ
สำหรับในระยะที่สอง รัฐบาลจะเน้นการให้บริการเชื่อมต่ออินเตอร์เน็ตบรอดแบนด์เข้าสู่พื้นที่ใน 87
เขต และระยะที่สาม จะเป็นการให้บริการเชื่อมต่ออินเตอร์เน็ตให้กับห้องสมุด
และศูนย์การสื่อสารในโครงการ USP ทั่วประเทศ

ในปี 2550 ไทยคม ได้ร่วมลงนามเป็นพันธมิตรทางธุรกิจกับบริษัท Time dotcom (TdC)
ประเทศมาเลเซีย
ซึ่งเป็นบริษัทโทรคมนาคมที่มีความเชี่ยวชาญและมีช่องทางการจัดจำหน่ายที่แข็งแกร่ง
โดยมุ่งเน้นเจาะตลาดตามประเภทผู้ใช้งาน เช่น กลุ่มผู้ใช้บริการประเภทองค์กร กลุ่มธุรกิจรายย่อย
(SME) โครงการให้บริการโทรคมนาคมเพื่อประโยชน์สาธารณะ

-   ประเทศเกาหลีใต้

ประเทศเกาหลีใต้เป็นประเทศที่มีอัตราการเติบโตของตลาดบรอดแบนด์สูงที่สุดประเทศหนึ่ง
เมื่อเทียบกับประเทศอื่นทั่วโลก ด้วยอัตราส่วนผู้ใช้อินเตอร์เน็ตบรอดแบนด์ต่อครัวเรือน
คิดเป็นร้อยละ 105 ในไตรมาสแรกของปี 2553
อีกทั้งยังเป็นผู้นำของโลกในส่วนของการใช้เทคโนโลยีการสื่อสารผ่านใยแก้วนำแสง
เพื่อรับส่งข้อมูลอัตราเร็วสูงไปยังผู้บริโภค ทั้งกลุ่มประชาชนตามบ้านเรือน และกลุ่มธุรกิจ ( FTTx)
ประเทศเกาหลีใต้เป็นประเทศที่มีอัตราส่วนผู้ใช้อินเตอร์เน็ตบรอดแบนด์สูงที่สุด
รวมถึงเป็นผู้นำของโลกในด้านความเร็วเฉลี่ยของการบริการเชื่อมต่ออินเตอร์เน็ตโดยใช้บรอดแบนด์เป็นช่องทางหลัก
เป้าหมายถัดไปของรัฐบาลเกาหลีใต้ คือ การเปิดตัวการให้บริการบรอดแบนด์ ด้วยความเร็วถึง 1
Gbps ภายในปี 2555 จากการรายงานของ Point-Topic พบว่า
ประเทศเกาหลีใต้ได้รับการสนับสนุนจากทางการเมือง
ให้มีการวางแผนกลยุทธ์ที่มีศักยภาพในการพัฒนาอินเตอร์เน็ตบรอดแบนด์ของประเทศ (ที่มา:
http://point-topic.com)
โดยโอกาสในการทำธุรกิจของตลาดไอพีสตาร์ในประเทศเกาหลีใต้เกิดจากการใช้ไอพีสตาร์เป็นเส้นทางหลักในการเชื่อมต่อ
(satellite backhaul) สำหรับการให้บริการส่งสัญญาณแพร่ภาพวิดีโอแบบดิจิตอล (DVB)
เนื่องจากมีต้นทุนในการให้บริการที่ต่ำกว่า โดยกระทรวงเทคโนโลยีสารสนเทศและการสื่อสาร
(Ministry of Information and Communication)
และสำนักงานคณะกรรมการกิจการกระจายเสียงและกิจการโทรทัศน์แห่งชาติของเกาหลี (the
Korean Broadcasting Commission)
มีแผนที่จะย้ายผู้ใช้บริการที่ใช้การสื่อสารแบบอนาล็อกที่มีจำนวน 1.9 ล้านคน
ไปเป็นการสื่อสารแบบดิจิตอล ภายในปี 2555

ปัจจุบันไอพีสตาร์กำลังขยายความร่วมมือทางธุรกิจไปสู่ผู้ให้บริการรายอื่นๆ
เพื่อขยายโอกาสทางธุรกิจในประเทศเกาหลีใต้ต่อไป

-   ประเทศญี่ปุ่น

โอกาสทางธุรกิจด้านการสื่อสารและโทรคมนาคมในประเทศที่มีอยู่อย่างจำกัด
ทำให้ไอพีสตาร์ต้องให้บริการในตลาดเฉพาะทางมากขึ้น เช่น การให้บริการสื่อสารในพื้นที่ห่างไกล
การจัดการเพื่อรองรับสถานการณ์ภัยพิบัติ ซึ่งทั้งคู่เป็นตลาดเป้าหมายของไอพีสตาร์ในประเทศญี่ปุ่น
ซึ่งเป็นประเทศที่มีสัดส่วนผู้ใช้อินเตอร์เน็ตในอัตราที่สูงมาก
และค่าใช้บริการของอินเตอร์เน็ตความเร็วสูงก็ลดลงอย่างต่อเนื่อง
โดยมีสัดส่วนของครัวเรือนที่ใช้อินเตอร์เน็ตเพิ่มขึ้น เป็นร้อยละ 64 ในเดือนมิถุนายน 2552
รวมถึงความพยายามของรัฐบาลญี่ปุ่น
ที่ต้องการให้บริการบรอดแบนด์ครอบคลุมทั่วประเทศทุกพื้นที่คิดเป็นร้อยละ100
และการให้บริการอินเตอร์เน็ตความเร็วสูง FTTH คิดเป็นร้อยละ 90
ของผู้ใช้อินเตอร์เน็ตทั้งหมดภายในเดือนมีนาคม ปี 2554 (ที่มา: www.liberal.org.au;
http://point-topic.com)

ในเดือนเมษายน ปี 2552 ไอพีสตาร์ได้เปิดการให้บริการอย่างเป็นทางการในประเทศญี่ปุ่น
และเริ่มใช้กลยุทธ์หลักในการจำหน่าย
โดยมุ่งเน้นไปที่กลุ่มลูกค้าบรอดแบนด์รายย่อยและได้รับการสนับสนุนโครงการจากรัฐบาล ในต้นปี
2553 ไอพีสตาร์ได้ค้นพบตลาดที่สำคัญ ในการทำธุรกิจ
และร่วมมือกับผู้ให้บริการโทรศัพท์เคลื่อนที่รายใหญ่ในญี่ปุ่น
ซึ่งทำการเช่าใช้ช่องสัญญาณหรือแบนด์วิธเป็นจำนวนถึง 2 Gbps
สำหรับการให้บริการเชื่อมต่อระบบโทรศัพท์เคลื่อนที่ (Mobile Backhaul)

-   ประเทศฟิลิปปินส์และอินโดนีเซีย

ในปี 2553 สำหรับประเทศฟิลิปปินส์ อัตราการใช้อินเตอร์เน็ตเมื่อเทียบกับจำนวนประชากรทั้งหมด
คิดเป็นร้อยละ 29.7 เพิ่มขึ้นจากปี 2552 ซึ่งคิดเป็นร้อยละ 24.5
นับว่าสูงกว่าเมื่อเทียบกับประเทศอินโดนีเซีย
ซึ่งในประเทศอินโดนีเซียนั้นมีอัตราการใช้อินเตอร์เน็ตเมื่อเทียบกับจำนวนประชากรทั้งหมดคิดเป็นสัดส่วนร้อยละ
12.3 ลดลงเพียงเล็กน้อยเมื่อเทียบกับปีที่แล้วที่ 12.5 ในทวีปเอเชีย
ประเทศฟิลิปปินส์มีอัตราการใช้อินเตอร์เน็ตที่เพิ่มขึ้นอย่างต่อเนื่อง
ทำให้ฟิลิปปินส์มีจำนวนผู้ใช้งานอินเตอร์เน็ตทั้งหมดสูงเป็นอันดับ 6 ในภูมิภาคเอเชีย
(www.internetworldstats.com)
ขณะที่ประเทศอินโดนีเซียยังไม่ได้บรรลุถึงเป้าหมายที่คาดไว้ในปีที่แล้วว่าจำนวนผู้ใช้อินเตอร์เน็ตจะเพิ่มขึ้นถึง
50 ล้านคน

เนื่องจากสภาพภูมิประเทศส่วนใหญ่ของประเทศฟิลิปปินส์และประเทศอินโดนีเซียเป็นเกาะ
การกระจายตัวของพื้นที่ทำให้ประชากรในพื้นที่ไม่สามารถเข้าถึงเครือข่ายโทรคมนาคมพื้นฐานได้
จึงเป็นโอกาสสำหรับไอพีสตาร์ที่จะเป็นผู้ให้บริการอินเตอร์เน็ตผ่านดาวเทียมในพื้นที่เหล่านี้
เนื่องจากไอพีสตาร์เป็นระบบที่มีประสิทธิภาพด้านการให้บริการและด้านการลงทุนที่สูงที่สุดในการให้บริการอินเตอร์เน็ตบรอดแบนด์ในพื้นที่ห่างไกล

ไทยคมได้ให้บริการอินเตอร์เน็ตผ่านดาวเทียมในประเทศฟิลิปปินส์และอินโดนีเซียมาก่อนหน้านี้ผ่านสถานีควบคุมเครือข่ายภาคพื้นดินไอพีสตาร์รุ่นแรก
(First Generation Gateway) ซึ่งตั้งอยู่ในประเทศไต้หวัน และต่อมา ในปี 2550
ไทยคมได้ลงนามเป็นพันธมิตรทางธุรกิจกับบริษัท TNRI
ที่เป็นผู้ให้บริการโทรคมนาคมในประเทศฟิลิปปินส์ เพื่อให้บริการผ่านดาวเทียมไทยคม 4
(ไอพีสตาร์) ซึ่งในขณะนี้
ไทยคมได้ดำเนินการติดตั้งสถานีควบคุมเครือข่ายภาคพื้นดินไอพีสตาร์รุ่นที่สอง (Second
Generation Gateway) ที่กรุงมะนิลาเสร็จเรียบร้อยแล้ว
และมีการเปิดตัวอย่างเป็นทางการขึ้นเมื่อเดือนพฤศจิกายน 2551 ในช่วงไตรมาสที่สี่ของปี 2551
ไทยคมได้มีการตกลงทำสัญญาการค้ากับผู้ให้บริการรายใหม่ในประเทศฟิลิปปินส์ ได้แก่บริษัท WIT
โดยประสบความสำเร็จในการเปิดตัวบริการอินเตอร์เน็ตบรอดแบนด์สำหรับผู้ใช้ทั่วไปภายใต้ชื่อ
IPSTAR BigSky นอกจากนี้อัตราการเติบโตและขยายตัวของธุรกิจไอพีสตาร์ในประเทศฟิลิปปินส์
คาดว่าจะเพิ่มขึ้นในปี 2554 เนื่องมาจากการเพิ่มขึ้นของผู้ร่วมให้บริการ (Service Provider)
ตลอดทั้งปี 2553 และในระหว่างปี 2552 ไทยคม ได้ลงนามในข้อตกลงร่วมกับบริษัท Infracom
ในประเทศอินโดนีเซีย โดยบริษัท Infracom เริ่มผลักดันการทำตลาดลูกค้ารายย่อย คัดสรร
และแต่งตั้งตัวแทนจำหน่ายทั่วประเทศ เพื่อการขยายตัวของธุรกิจ
และการให้บริการแก่ลูกค้าที่ครอบคลุมทุกพื้นที่ทั่วประเทศอินโดนีเชีย
ด้วยตลาดที่กำลังพัฒนาไปอย่างต่อเนื่องในปี 2554
ทำให้คาดหวังได้ว่าจะมีการเติบโตของธุรกิจอย่างต่อเนื่องในปีถัดไปอีกด้วย

1.1.2.5 ภาพรวมของการขยายโครงข่ายและการจำหน่ายอุปกรณ์ภาคพื้นดินไอพีสตาร์

- การดำเนินการจัดตั้งสถานีควบคุมเครือข่ายภาคพื้นดิน (IPSTAR Gateway)

ในปี 2553 สถานีควบคุมเครือข่ายภาคพื้นดินตัวใหม่ทั้งสองแห่งที่เดลฮี
และมุมไบในประเทศอินเดียได้แล้วเสร็จและมีการดำเนินการอย่างเต็มประสิทธิภาพในปี 2553
เพิ่มเติมจากสถานีควบคุมเครือข่ายภาคพื้นดินไอพีสตาร์เดิมที่มีอยู่แล้ว 14 แห่งใน 11 ประเทศ ใน
ออสเตรเลีย กัมพูชา จีน เมียนม่าร์ นิวซีแลนด์ ไทย ฟิลิปปินส์ มาเลเซีย เวียดนาม อินโดนีเซีย
และญี่ปุ่น
รวมทั้งได้ดำเนินการติดตั้งอุปกรณ์เพิ่มเติมเพื่อขยายสถานีควบคุมเครือข่ายภาคพื้นดินหลักในประเทศญี่ปุ่น
เพื่อรองรับการใช้งานของช่องสัญญานที่เพิ่มขึ้นของลูกค้าบริษัทมือถือ ในขณะที่
สถานีควบคุมเครือข่ายภาคพื้นดินแห่งที่สอง
เพื่อใช้เป็นสถานีสำรองในกรณีที่สถานีหลักไม่สามารถให้บริการได้อันเนื่องมาจากภัยธรรมชาติ
อยู่ระหว่างการติดตั้ง และคาดว่าจะแล้วเสร็จในต้นปี 2554

- การจำหน่ายอุปกรณ์รับส่งสัญญาณปลายทางไอพีสตาร์ (IPSTAR User Terminal)

ปัจจุบัน อุปกรณ์รับส่งสัญญาณปลายทางไอพีสตาร์ ได้ถูกจำหน่ายไปแล้วกว่า 200,000
ชุดในหลายประเทศ อย่างไรก็ตาม
ความต้องการของอุปกรณ์รับส่งสัญญาณปลายทางไอพีสตาร์ในตลาดหลัก
โดยเฉพาะในประเทศออสเตรเลียมีแนวโน้มลดลง
อันเนื่องมาจากการเปลี่ยนแปลงนโยบายของรัฐบาลออสเตรเลียและโครงการสนับสนุนผู้ให้บริการอินเตอร์เน็ตในเขตชนบท
อย่างไรก็ตามยังคงมีความต้องการของอุปกรณ์รับส่งสัญญาณปลายทางไอพีสตาร์
ในตลาดองค์กรรวมถึงบริษัทโทรคมนาคมในประเทศ ญี่ปุ่น และอินเดีย

นอกจากนั้นประเทศอินโดนีเซียเป็นประเทศที่มีศักยภาพสูง
เนื่องจากภูมิภาคของประเทศที่ประกอบไปด้วยเกาะเล็กๆ หลายพันเกาะ และประชากรที่มากกว่า
200 ล้านคน ไอพีสตาร์หวังว่าในอนาคตอันใกล้จะสามารถเป็นผู้นำในระบบสื่อสารยุคใหม่
ด้วยการให้การบริการติดตั้งที่รวดเร็วในราคาที่ย่อมเยา

- การพัฒนาอุปกรณ์รับส่งสัญญาณปลายทางไอพีสตาร์ 

ในปี 2553 นั้น ทางไอพีสตาร์ได้มุ่งไปในทิศทางการปรับปรุงอุปกรณ์รับส่งสัญญาณปลายทางไอพีสตาร์
รุ่น iCON เพื่อเพิ่มประสิทธิภาพโดยรวมของการให้บริการ
โดยการเพิ่มคุณลักษณะของโปรแกรมใหม่ๆ เช่น ระบบ Super Frame ระบบ Dinamic CBR
และระบบวอชท์ด๊อก (Watch Dog) โปรแกรมเหล่านี้จะช่วยพัฒนาคุณภาพของการสื่อสารด้วยเสียง
(VoIP) เพิ่มประสิทธิภาพการใช้แบนด์วิธและลดปัญหาคลื่นสัญญาณรบกวนของดาวเทียม
ผู้ใช้บริการทางบ้านจะพบกับคุณภาพการให้บริการ ความเร็วและความน่าเชื่อถือที่มากขึ้น
คุณลักษณะเหล่านี้ได้ปรับปรุงให้เหมาะสมกับการประยุกต์ใช้ของ Mobile backhaul กับ Femto
cell สำหรับลูกค้าบริษัทมือถือในญี่ปุ่น

ปัจจุบันอุปกรณ์รับส่งสัญญาณปลายทางไอพีสตาร์ iCON
รุ่นใหม่นั้นกำลังอยู่ในช่วงพัฒนาและทดสอบอุปกรณ์ต้นแบบ
โดยอุปกรณ์รุ่นใหม่นี้จะรวมชิ้นส่วนอิเล็กทรอนิกส์จำนวนมากอยู่ในชิปตัวเดียว
ซึ่งจะทำให้จำนวนชิ้นส่วนลดน้อยลงเพื่อเพิ่มความทนทานและลดต้นทุนแต่เพิ่มประสิทธิภาพมากขึ้น
อุปกรณ์รับส่งสัญญาณปลายทางไอพีสตาร์ iCON
รุ่นใหม่นี้คาดว่าน่าจะพร้อมเปิดตัวในตลาดในไตรมาสที่สามของปี 2554

1.1.2.6 กลยุทธ์ทางการตลาดในปี 2554

ในปี 2553 ที่ผ่านมา ไทยคมได้บรรลุความสำเร็จตามเป้าหมายในการขยายการให้บริการไอพีสตาร์
โดยสามารถเปิดให้บริการได้ในหลายประเทศภายใต้พื้นที่ให้บริการดาวเทียมไทยคม 4
เหลือเพียงประเทศไต้หวันและเกาหลี ซึ่งไทยคม
คาดว่าจะทำการขยายการให้บริการไอพีสตาร์ในประเทศไต้หวันและเกาหลี ภายในต้นปี 2554

สำหรับปี 2554 นี้ ไทยคม
ได้วางแผนและเตรียมกลยุทธ์ไว้หลากหลายเพื่อส่งเสริมธุรกิจไอพีสตาร์และพัฒนาการให้บริการในประเทศต่างๆ
ซึ่งไทยคม จะมุ่งเน้นไปที่การเพิ่มยอดขายของแบนด์วิธ
โดยการเปิดให้ระบบและอุปกรณ์ของผู้ผลิตรายอื่น สามารถทำงานร่วมกับระบบไอพีสตาร์ได้
รวมไปถึงกลยุทธ์หลักที่แบ่งออกเป็น 5 กลุ่ม ซึ่งได้แก่
ตลาดผู้บริโภคบรอดแบนด์และการแพร่ภาพสัญญาณโทรทัศน์ผ่านเครือข่ายอินเตอร์เน็ต (IPTV)
โครงการให้บริการเพื่อประโยชน์สาธารณะ (Universal Service Obligation: USO)
การให้บริการผ่านเครือข่ายรัฐบาลและกลุ่มบริษัท (Government and Enterprise : Telco)
การให้บริการเชื่อมต่อระบบโทรศัพท์เคลื่อนที่ (Mobile Backhaul)
อุปกรณ์สถานีโทรศัพท์เคลื่อนที่ขนาดเล็ก (Femto cell) รวมถึงการส่งสัญญาณวิดีโอแบบดิจิตอล
(DVB)
นอกจากนี้เพื่อที่จะคงสภาพและเพิ่มประสิทธิภาพในการใช้งานของแบนด์วิธให้เป็นประโยชน์มากที่สุด
ไทยคม ได้ วางแผนอย่างต่อเนื่องที่จะทำให้ระบบดาวเทียม และระบบภาคพื้นดินเป็นอิสระต่อกัน
เพื่อเปิดโอกาสในการเพิ่มการให้บริการใหม่ๆ ตัวอย่างเช่น
การกระจายการส่งสัญญาณแพร่ภาพวิดีโอแบบดิจิตอล (DVB) สำหรับการแพร่สัญญาณโทรทัศน์
ซึ่งเป็นการเปิดโอกาสให้สถานีการบริการอื่น เช่น VSAT
ได้เลือกใช้ไอพีสตาร์แบนด์วิธโดยมีความต้องการใช้แบนด์วิธสูงขึ้น
เพื่อนำไปใช้เชื่อมต่อระบบโทรศัพท์เคลื่อนที่

โดยไทยคม ได้เริ่มดำเนินการตั้งแต่ปี 2553
และมีการดำเนินการอย่างต่อเนื่องในการมุ่งเน้นการให้บริการผ่านทาง 5 กลยุทธ์หลัก
ซึ่งออกแบบมาโดยเฉพาะกับตลาดเป้าหมายของไอพีสตาร์ ได้แก่

-   กลยุทธ์ตลาดผู้บริโภคบรอดแบนด์ และการแพร่ภาพสัญญาณโทรทัศน์ผ่านเครือข่ายอินเตอร์เน็ต
    (IPTV) ไทยคม
    วางแผนที่จะให้บริการในส่วนของตลาดลูกค้ารายย่อยผ่านทางผู้ให้บริการโทรคมนาคมท้องถิ่น
    รวมถึงกลุ่มผู้ใช้ทั่วไปและกลุ่มธุรกิจขนาดกลางและขนาดย่อม (SME)

-   สำหรับโครงการให้บริการเพื่อประโยชน์สาธารณะ (Universal Service Obligation:
    USO) การให้บริการเชื่อมต่อระบบโทรศัพท์เคลื่อนที่ (Mobile Backhaul)
    และอุปกรณ์สถานีโทรศัพท์เคลื่อนที่ขนาดเล็ก (Femto cell)
    จะเน้นที่การให้บริการโครงข่ายโทรศัพท์พื้นฐานสำหรับหมู่บ้านและครอบครัวที่อยู่ในพื้นที่ห่างไกล
    ไทยคมวางแผนการดำเนินการที่จะจับมือกับภาครัฐในประเทศต่างๆ
    ซึ่งมีเป้าหมายในการให้บริการบรอดแบนด์และการให้บริการโทรศัพท์พื้นฐานชนบทผ่านดาวเทียมไทยคม
    4 (Rural Telephony : Rutel)

-   ภายใต้กลยุทธ์ Government and Enterprise Network Strategy ไทยคม
    จะยังคงมุ่งเน้นไปที่กลุ่มผู้พัฒนาและวางระบบ (System Integrators)
    ที่มีความเชี่ยวชาญในระบบของรัฐบาลและองค์กร
    ซึ่งมีความต้องการในการใช้แบนด์วิธในระดับสูง เช่น การบริการโครงข่ายส่วนตัว (Virtual
    Private Network)

-   ในส่วนของการให้บริการเชื่อมต่อระบบโทรศัพท์เคลื่อนที่ (Mobile Backhaul)
    และอุปกรณ์สถานีโทรศัพท์เคลื่อนที่ขนาดเล็ก (Femto cell)
    มีผู้ให้บริการโทรศัพท์เคลื่อนที่หลายราย
    ที่มีความสนใจใช้บริการเชื่อมต่อระบบโทรศัพท์เคลื่อนที่ของไอพีสตาร์ ไทยคม
    ได้มุ่งเน้นกลุ่มผู้ให้บริการ ที่มีแผนการที่จะขยายเครือข่ายเพื่อให้ครอบคลุมพื้นที่ในชนบท
    และจะยังคงเน้นการสร้างพันธมิตรทางธุรกิจกับบริษัทผู้ผลิตอุปกรณ์ระบบเครือข่ายโทรศัพท์เคลื่อนที่

-   สุดท้ายในส่วนของ Broadcast Strategy ไทยคม
    มุ่งเน้นในการให้บริการส่งสัญญาณวิดีโอแบบดิจิตอล (Direct Video Broadcast - DVB)
    ซึ่งถือเป็นเทคโนโลยีที่เป็นที่ยอมรับ โดยเฉพาะเพื่อใช้ในการถ่ายทอดสดผ่านดาวเทียม
    (Satellite News Gathering) ทั้งในระดับพื้นที่และระดับภูมิภาค

สำหรับตลาดที่มีการควบคุมและมีกฎหมายอย่างเคร่งครัด เช่น ประเทศจีน และประเทศเวียดนาม
ไทยคม ใช้ กลยุทธ์หลักผ่านทางรูปแบบ Partnership
เพื่อการดำเนินการและการร่วมมือกันระหว่างธุรกิจ นโยบายดังกล่าวจะทำให้ไทยคม
มีโอกาสในการพัฒนาช่องทางการกระจายสินค้า และกลยุทธ์ต่างๆ ที่เกี่ยวข้อง
รวมไปถึงการนำเสนอความแตกต่างของสินค้าที่มีศักยภาพและการให้บริการที่มีประสิทธิภาพของไอพีสตาร์อีกด้วย

1.1.3 ลักษณะของลูกค้าและความสัมพันธ์ระหว่างลูกค้ากับไทยคม

ไทยคม แบ่งประเภทลูกค้าทั้งในและต่างประเทศ ตามลักษณะการใช้งานดาวเทียมออกเป็น 2
ประเภท ดังนี้

  1) กลุ่มสื่อสาร (Telecommunications Segment) ซึ่งประกอบด้วย

-   กลุ่มผู้ให้บริการการสื่อสารทั่วไป เช่น
    ผู้ประกอบการโทรศัพท์สาธารณะผ่านดาวเทียมภายในประเทศ ผู้ประกอบการโทรศัพท์เคลื่อนที่
    ซึ่งประสงค์จะใช้ดาวเทียมเพื่อเชื่อมโยงเครือข่ายโทรศัพท์จากชุมสายต่างจังหวัดที่ตั้งอยู่ในพื้นที่ที่ห่างไกลกัน

-   กลุ่มผู้ให้บริการสื่อสารข้อมูลผ่านดาวเทียม เช่น
    ผู้ประกอบการให้บริการสื่อสารผ่านดาวเทียมแก่ผู้ใช้ในเชิงพาณิชย์ (VSAT Operators)
    เพื่อให้บริการรับส่งข้อมูล เสียง หรือภาพ

-   กลุ่มผู้ใช้ดาวเทียมเพื่อกิจการภายใน เช่น บริษัทเอกชน หน่วยงานรัฐบาล หรือรัฐวิสาหกิจ
    ซึ่งใช้งานดาวเทียมเพื่อการติดต่อสื่อสารภายในองค์กร

  2) กลุ่มแพร่กระจายสัญญาณ (Broadcasting Segment) ซึ่งประกอบด้วย

-   สถานีโทรทัศน์ภาคพื้นดิน เช่น ผู้ประกอบการสถานีโทรทัศน์ในประเทศไทย
    และกลุ่มประเทศอินโดจีน
    ซึ่งประสงค์จะใช้ดาวเทียมเพื่อถ่ายทอดสัญญาณโทรทัศน์ไปยังสถานีทวนสัญญาณในภูมิภาค

-   ผู้ประกอบการโทรทัศน์และวิทยุผ่านดาวเทียม เช่น ผู้ประกอบการทีวีดาวเทียมประเภทฟรี
    และประเภทบอกรับสมาชิก และผู้ประกอบการวิทยุดาวเทียม
    ซึ่งประสงค์จะใช้ดาวเทียมเพื่อถ่ายทอดสัญญาณโทรทัศน์และวิทยุไปยังผู้ประกอบการเคเบิลทีวี
    หรือไปยังบ้านของผู้รับโดยตรง

สัดส่วนลูกค้าโดยแบ่งตามประเภทการใช้งานดาวเทียม*

หน่วย: ร้อยละ

  --------------------------------- ------------ ------------ ------------
                                    2551         2552         2553

  กลุ่มสื่อสาร                          36.1         30.7         26.6

  กลุ่มแพร่กระจายสัญญาณ                 63.9         69.3         73.4
  --------------------------------- ------------ ------------ ------------

  * คำนวณจากจำนวนช่องสัญญาณที่ลูกค้าใช้บริการบนดาวเทียมไทยคม 1A ไทยคม 2 และไทยคม
  5 ไม่รวมไทยคม 4 (ไอพีสตาร์)

  (ที่มา: บริษัท ไทยคม จำกัด (มหาชน))

  ** ไทยคมได้ทำการปลดระวางดาวเทียมไทยคม 1A ออกจากวงโคจรค้างฟ้าเมื่อวันที่ 12
  มกราคม 2553 โดยไทยคม ได้ดำเนินการ

  โอนย้ายผู้ใช้บริการจากดาวเทียมไทยคม 1A มายังดาวเทียมไทยคม 2 และไทยคม 5
  แล้วเสร็จไปในเดือน พฤษภาคม 2552

  *** ไทยคมได้ทำการปลดระวางดาวเทียมไทยคม 2 ออกจากวงโคจรค้างฟ้าเมื่อวันที่ 30
  ตุลาคม 2553 โดยไทยคม ได้ดำเนินการ

  โอนย้ายผู้ใช้บริการจากดาวเทียมไทยคม 2 มายังดาวเทียมไทยคม 5 แล้วเสร็จไปในเดือน
  พฤษภาคม 2553

ความสัมพันธ์ระหว่างไทยคมกับลูกค้าโดยทั่วไปจะเป็นความสัมพันธ์ในรูปแบบ
ผู้จัดหาบริการ-ผู้ใช้บริการ
โดยที่ลูกค้าจะนำบริการของไทยคมไปประกอบหรือประยุกต์ใช้กับบริการอื่นของลูกค้า เช่น
บริการออกแบบและจัดหาอุปกรณ์สำหรับจัดตั้งเครือข่าย บริการส่งสัญญาณภาคพื้นดิน
และบริการเสริมอื่นๆ เพื่อนำเสนอบริการแก่ลูกค้าปลายทางต่อไป นอกจากนี้
ไทยคมได้สร้างความร่วมมือกับลูกค้าบางรายเพื่อร่วมวางกลยุทธ์ทางธุรกิจในการให้บริการ เช่น
การร่วมมือทางธุรกิจกับผู้ประกอบการสถานีเทเลพอร์ต (Teleport) ในต่างประเทศ

ในระยะ 3 ปีที่ผ่านมา ไทยคม ไม่มีลูกค้ารายใดใช้บริการเกินกว่าร้อยละ 30 ของยอดขาย
และลูกค้าส่วนใหญ่เป็นลูกค้าในประเทศไทย (ร้อยละ 50) ประเทศในแถบอินโดจีน (ร้อยละ 16)
และประเทศแถบเอเชียใต้และเอเชียตะวันออกเฉียงใต้ (ร้อยละ 12)

1.1.4 การจัดหาบริการ

1.1.4.1 ขั้นตอนในการจัดหาผู้สร้างดาวเทียมและสถานีควบคุมดาวเทียม

การจัดหาดาวเทียมและสถานีควบคุมดาวเทียม เพื่อให้บริการของไทยคม
จะเริ่มจากทีมงานด้านการตลาดจะวิเคราะห์ความต้องการใช้บริการของลูกค้า เช่น
กลุ่มประเทศเป้าหมายและบริการที่ต้องการ ส่วนทีมวิศวกรของไทยคม
จะวางแผนในส่วนของคุณสมบัติดาวเทียมและสถานีควบคุมดาวเทียม เช่น การออกแบบพื้นที่ให้บริการ
เทคโนโลยีของดาวเทียมที่จะเลือกใช้ ช่วงความถี่ของการใช้งาน สถานที่ตั้งสถานีควบคุมดาวเทียม
และจำนวนช่องสัญญาณดาวเทียม เพื่อให้ตรงกับความต้องการของลูกค้า จากนั้นไทยคม
จะส่งสรุปข้อมูลของดาวเทียมที่ต้องการไปยังผู้สร้างดาวเทียม
และผู้สร้างสถานีควบคุมดาวเทียมหลายๆ ราย
เพื่อให้ส่งข้อเสนอการก่อสร้างดาวเทียมและสถานีควบคุมดาวเทียมตามคุณสมบัติที่ต้องการมายังไทยคม
เพื่อเข้าสู่ขั้นการคัดเลือกผู้สร้างดาวเทียม และสถานีควบคุมดาวเทียมที่เหมาะสม
โดยไทยคมจะคัดเลือกจากประวัติการจัดสร้างดาวเทียมและสถานีควบคุมดาวเทียมในอดีต
ระยะเวลาในการสร้าง การสนับสนุนทางการเงิน ราคา และเงื่อนไขพิเศษอื่นๆ
โดยขั้นตอนในการจัดหาผู้สร้างดาวเทียมและสถานีควบคุมดาวเทียม ข้างต้นจะใช้เวลาประมาณ 6-9
เดือน และระยะเวลาโดยเฉลี่ยในการจัดสร้างดาวเทียมคือประมาณ 24-30 เดือน
ส่วนการสร้างสถานีควบคุมดาวเทียมแต่ละแห่งจะใช้เวลาประมาณ 6 เดือน

1.1.4.2 ขั้นตอนการให้บริการวงจรดาวเทียม

เมื่อตัวแทนของไทยคม ได้รับทราบความต้องการใช้งานดาวเทียมจากลูกค้าไทยคม
จะพิจารณาเงื่อนไขทางเทคนิคของเครือข่ายประกอบกับความต้องการของลูกค้าเพื่อดูว่าบริการใดของไทยคม
ไม่ว่าจะเป็นบริการหลัก คือ การให้บริการช่องสัญญาณดาวเทียม หรือบริการเสริมอื่นๆ เช่น
บริการรับ-ส่งสัญญาณผ่านดาวเทียม หรือบริการบีบอัดสัญญาณ
จะสามารถตอบสนองความต้องการของลูกค้าได้ดีที่สุด โดยมีขั้นตอนการดำเนินการดังต่อไปนี้

-   เจ้าหน้าที่ทางวิศวกรรมของไทยคม
    จะพิจารณาเงื่อนไขทางเทคนิคของเครือข่ายการใช้งานดาวเทียมของลูกค้าเพื่อจัดสรรช่วงความถี่ที่เหมาะสมของช่องสัญญาณบนดาวเทียม
    รวมถึงการคำนวณทางเทคนิคเกี่ยวกับการใช้งานดาวเทียมให้เกิดประสิทธิภาพสูงสุดและแนะนำให้ลูกค้าได้ทราบถึงวิธีการใช้งาน
    เพื่อให้ลูกค้าสามารถใช้งานดาวเทียมได้อย่างมีประสิทธิภาพ

-   ในกรณีที่ลูกค้าต้องการใช้บริการเสริมอื่นๆ
    ไม่ว่าจะเป็นบริการเสริมจากทางด้านสถานีบริการภาคพื้นดินของไทยคม
    หรือบริการการออกแบบเครือข่าย หรือจัดซื้อจัดหาอุปกรณ์ หรือต้องการบริการจากไทยคม
    อย่างครบวงจร เจ้าหน้าที่ทางวิศวกรรมของไทยคม จะร่วมประสานงานอย่างใกล้ชิดกับลูกค้า
    เพื่อจัดหารูปแบบบริการที่สอดคล้องกับความต้องการของลูกค้า

-   ก่อนการใช้งาน ไทยคม
    จะนำเสนอร่างสัญญาใช้บริการให้ลูกค้าได้พิจารณาก่อนจะมีการลงนามในสัญญาเพื่อเริ่มใช้บริการต่อไป

หลังจากที่ลูกค้าได้ลงนามในสัญญาการใช้ช่องสัญญาณดาวเทียมแล้วลูกค้าจะต้องประสานงานกับฝ่ายเทคนิคของไทยคม
คือ ฝ่ายวิศวกรรมสื่อสารและฝ่ายบริการลูกค้าและเครือข่าย
ก่อนที่จะมีการส่งสัญญาณขึ้นบนดาวเทียมไทยคม
โดยขั้นตอนแรกลูกค้าจะต้องส่งข้อมูลทางเทคนิคเกี่ยวกับการใช้เครือข่าย เช่น
ขนาดจานสายอากาศที่ใช้ ความถี่และกำลังของสัญญาณ ให้กับฝ่ายวิศวกรรมสื่อสารเพื่อตรวจสอบดูว่า
การใช้กำลังส่งทั้งหมดของเครือข่ายไม่เกินจากสัญญาที่ได้เช่าไว้
และจานสายอากาศที่ใช้เป็นไปตามมาตรฐานที่ได้กำหนดไว้

จากนั้นทางฝ่ายวิศวกรรมสื่อสารจะออกเอกสารเพื่อเป็นข้อมูลในการขึ้นสัญญาณและความถี่ที่ใช้ในการเข้าใช้งานช่องสัญญาณดาวเทียมไทยคมแต่ละครั้ง
ฝ่ายบริการลูกค้าและเครือข่ายจะประสานงานกับลูกค้า
เพื่อให้บริการทดสอบอุปกรณ์ภาคพื้นดินของลูกค้าก่อนที่จะนำมาใช้งาน
และเพื่อให้บริการทดสอบคุณภาพสัญญาณการใช้งานผ่านดาวเทียมไทยคม
เพื่อให้มั่นใจว่าสัญญาณที่ใช้งานผ่านดาวเทียมไทยคมของลูกค้าเป็นไปอย่างมีประสิทธิภาพ
และไม่ก่อให้เกิดปัญหาสัญญาณรบกวนไปยังผู้ใช้งานรายอื่นๆ และดาวเทียมข้างเคียง

1.1.4.3 ขั้นตอนการให้บริการการใช้ช่องสัญญาณดาวเทียมแบบเบ็ดเสร็จ (Satellite Turnkey
Services)

เป็นบริการที่ให้ความสะดวก รวดเร็ว และประหยัด
ต่อลูกค้าที่ต้องการใช้ช่องสัญญาณดาวเทียมของไทยคม ณ สถานที่ที่ลูกค้าต้องการ
ซึ่งมีรายละเอียดดังต่อไปนี้

-   การให้คำปรึกษาในเรื่องการออกแบบระบบการใช้งานดาวเทียม
    สถานีรับส่งสัญญาณผ่านดาวเทียม และแผนการติดตั้งทดสอบระบบและสถานี
    รวมถึงประเมินราคาระบบ และสถานีส่งสัญญาณดาวเทียมเพื่อให้สอดคล้องกับลักษณะการใช้งาน
    และความต้องการของลูกค้า
    รวมถึงการปรับปรุงเปลี่ยนแปลงหรือพัฒนาระบบเดิมเพื่อให้สามารถใช้งานกับดาวเทียมได้

-   การจัดซื้อ จัดหาอุปกรณ์ต่างๆ ที่จะต้องใช้ในการติดตั้งระบบและสถานีดังกล่าว
    โดยมีการสร้างความสัมพันธ์ระยะยาวกับผู้ผลิตอุปกรณ์ต่างๆ
    โดยมีการสำรองอุปกรณ์และระบบไว้เพื่อให้สามารถติดตั้งได้อย่างรวดเร็ว

-   การติดตั้งระบบและสถานีดังกล่าว ณ สถานที่ของลูกค้า
    พร้อมทั้งทดสอบระบบและสถานที่เพื่อให้มั่นใจได้ว่าระบบใช้งานได้ตรงตามวัตถุประสงค์โดยวิศวกร
    และช่างเทคนิคที่เชี่ยวชาญ
    และให้การฝึกอบรมเจ้าหน้าที่ทางเทคนิคของลูกค้าให้สามารถปฏิบัติงานได้
    รวมถึงบริการหลังการขายที่มีประสิทธิภาพ

1.1.5 สิทธิหรือข้อจำกัดในการประกอบธุรกิจ

1.1.5.1 สิทธิการประกอบธุรกิจภายใต้สัญญาดำเนินกิจการดาวเทียมสื่อสารภายในประเทศ

ไทยคมมีสัญญาดำเนินกิจการดาวเทียมสื่อสารภายในประเทศกับกระทรวงเทคโนโลยีสารสนเทศและการสื่อสาร
(กระทรวงฯ) เป็นเวลา 30 ปี นับจากวันที่ 11 กันยายน 2534 โดยไทยคม
จะต้องยกกรรมสิทธิ์ของดาวเทียมทุกดวงให้เป็นของกระทรวงฯ
หลังจากส่งดาวเทียมเข้าสู่ตำแหน่งวงโคจรและผ่านการทดสอบการใช้งานเรียบร้อยแล้ว
ส่วนสถานีควบคุมดาวเทียมและอุปกรณ์ต่างๆ จะตกเป็นของกระทรวงฯ
ทันทีหลังการติดตั้งและทดสอบประสิทธิภาพ (ยกเว้นส่วนสถานีควบคุมดาวเทียมและอุปกรณ์ต่างๆ
ที่อยู่ในต่างประเทศ) โดยกระทรวงฯ จะมอบทรัพย์สินดังกล่าวให้ไทยคม
ครอบครองเพื่อใช้ในการดำเนินกิจการต่อไป
และภายใต้สัญญาดำเนินกิจการดาวเทียมสื่อสารภายในประเทศนี้ทางไทยคม
จะต้องนำส่งรายได้ขั้นต่ำตลอดอายุระยะเวลาสัญญา 30 ปี รวมเป็นจำนวนเงินทั้งสิ้น 1,415
ล้านบาท โดยปัจจุบันอัตราผลประโยชน์ตอบแทนที่ไทยคม นำส่งกระทรวงคมนาคม คือ ร้อยละ 17.5
ของรายได้ก่อนหักค่าใช้จ่าย
และตามสัญญาดำเนินกิจการดาวเทียมสื่อสารภายในประเทศยังกำหนดให้ บมจ. ชิน คอร์ปอเรชั่น
ถือหุ้นในไทยคม ในสัดส่วนไม่ต่ำกว่าร้อยละ 40
(สรุปรายละเอียดของสัญญาดำเนินกิจการดาวเทียมสื่อสารภายในประเทศตามหัวข้อ
“ข้อมูลอื่นที่เกี่ยวข้อง”)

1.1.5.2 บัตรส่งเสริมการลงทุน

ไทยคมได้รับส่งเสริมการลงทุนจากสำนักงานคณะกรรมการส่งเสริมการลงทุน
สำหรับดาวเทียมไทยคม 1A และไทยคม 2 และได้รับยกเว้นอากรขาเข้าสำหรับวัตถุดิบ เช่น
Master Tape ที่นำเข้ามาจากต่างประเทศเพื่อใช้ในกิจการเพื่อบริการแก่ลูกค้าต่างประเทศ

เมื่อวันที่ 19 พฤศจิกายน 2546 ไทยคม
ได้รับการส่งเสริมการลงทุนจากสำนักงานคณะกรรมการส่งเสริมการลงทุนสำหรับโครงการไอพีสตาร์
โดยจะได้รับยกเว้นภาษีเงินได้นิติบุคคลสำหรับกำไรสุทธิในส่วนที่เกิดจากรายได้ในส่วนที่ได้รับจากต่างประเทศเป็นระยะเวลา
8 ปี นับตั้งแต่วันที่ 26 ตุลาคม 2549 ซึ่งเป็นวันแรกที่เริ่มมีรายได้จากต่างประเทศ

1.2 บริการการสื่อสารดาวเทียมและบริการที่เกี่ยวเนื่อง ดำเนินการโดย บมจ. ซีเอส ล็อกซอินโฟ

บมจ. ซีเอส ล็อกซอินโฟ (“ซีเอสแอล”) ให้บริการรับส่งสัญญาณโทรทัศน์ผ่านดาวเทียม
(Uplink/Downlink) ครบวงจรในสถานีดาวเทียมไทยคมลาดหลุมแก้ว
ประกอบด้วยการให้บริการส่งสัญญาณโทรทัศน์ผ่านดาวเทียม บริการถ่ายทอดสดผ่านดาวเทียม
และบริการถ่ายทอดรายการบันทึกเทปทั้งในระบบอนาลอกและระบบดิจิตอล โดยบริการทั้งแบบ Full
Time
ซึ่งเหมาะสำหรับรายการที่มีกำหนดการออกอากาศที่ชัดเจนและแน่นอนทุกวันภายใต้การควบคุมและการดำเนินงานของเจ้าหน้าที่ตลอด
24 ชั่วโมง และแบบการถ่ายทอดรายการสด รายการข่าว
หรือรายการกีฬาที่มีการแข่งขันเป็นฤดูกาล ธุรกิจให้บริการดังกล่าวจะร่วมมือกับไทยคม

ซีเอสแอล ได้รับสิทธิดำเนินงานรับส่งสัญญาณโทรทัศน์ผ่านดาวเทียม (UpLink/DownLink)
และบริการอินเตอร์เน็ตผ่านดาวเทียมภายใต้สัญญาที่ทำกับบริษัท กสท. โทรคมนาคม จำกัด
(มหาชน) (“กสท.”) ที่อนุญาตให้ ซีเอสแอล สามารถให้บริการรับส่งสัญญาณโทรทัศน์
และสัญญาณบริการอินเตอร์เน็ตผ่านดาวเทียมเป็นระยะเวลา 22 ปี เริ่มตั้งแต่วันที่ 9 สิงหาคม
2537 สิ้นสุดวันที่ 8 สิงหาคม 2559

2.  บริการอินเตอร์เน็ตและบริการที่เกี่ยวเนื่อง

2.1 บริการอินเตอร์เน็ต ดำเนินการโดย บริษัท ซีเอส ล็อกซอินโฟ จำกัด (มหาชน)

(โปรดอ่านรายละเอียดเพิ่มเติมได้จากแบบแสดงรายงานข้อมูลประจำปี 2553 ของบมจ.ซีเอส
ล็อกซอินโฟ ซึ่งสามารถดาวน์โหลดได้ที่ www.sec.or.th)

2.2
บริการพัฒนาโปรแกรมที่ใช้งานบนอินเตอร์เน็ตและบริการข้อมูลข่าวสารและสาระความบันเทิงผ่านระบบโทรศัพท์เคลื่อนที่
ดำเนินการโดย บมจ. เอดี เวนเจอร์

บริษัท เอดี เวนเจอร์ จำกัด (มหาชน) (“ADV”) เป็นบริษัทที่ ซีเอสแอล ถือหุ้นอยู่ร้อยละ 99.99
ประกอบธุรกิจให้บริการพัฒนาโปรแกรมที่ใช้งานบนอินเตอร์เน็ตและบริการข้อมูลข่าวสารและสาระความบันเทิงผ่านระบบโทรศัพท์เคลื่อนที่
(โปรดอ่านรายละเอียดเพิ่มเติมเกี่ยวกับ บริษัท เอดี เวนเจอร์ จำกัด (มหาชน) (“ADV”)
ได้จากแบบแสดงรายงานข้อมูลประจำปี 2553 ของบมจ.ซีเอส ล็อกซอินโฟ
ซึ่งสามารถดาวน์โหลดได้ที่ www.sec.or.th)

2.3 บริการอินเตอร์เน็ตและบริการที่เกี่ยวข้อง ดำเนินการโดย บจ. ดีทีวี เซอร์วิส (ดีทีวี)

2.3.1 ลักษณะของผลิตภัณฑ์หรือบริการ

2.3.1.1 การจำหน่ายอุปกรณ์จานรับสัญญาณดาวเทียม DTV

ลักษณะผลิตภัณฑ์ อุปกรณ์ชุดรับสัญญาณดาวเทียม
ซึ่งประกอบด้วยจานดาวเทียมและเครื่องรับสัญญาณดาวเทียม KU Band
เพื่อรับสัญญาณดาวเทียมไทยคม 5 เป็นจานดาวเทียมขนาดเล็กราคาไม่แพง สะดวกในการติดตั้ง
โดยจำหน่ายทั้งแบบครบชุด (Full Set) และเฉพาะกล่อง (IRD Box)
ผู้ซื้อสามารถรับชมรายการโทรทัศน์ได้ชัดเจน โดยเน้นบริการที่ช่องฟรีทีวีทั่วไป,
โทรทัศน์เพื่อการศึกษา รวมทั้งช่องสาระ บันเทิงอื่นๆ ดีทีวีจำหน่ายผ่านร้านติดตั้งจานดาวเทียม
ร้านขายเครื่องใช้ไฟฟ้า, ห้างสรรพสินค้าบางแห่ง ฯลฯ ทั่วประเทศ ซึ่งอาจจะขายเฉพาะอุปกรณ์
หรือรวมค่าติดตั้งด้วยก็ได้

ลักษณะรายได้

1.  รายได้จากการขายอุปกรณ์ DTV ครั้งแรก แบบครบชุด (Full Set) และเฉพาะกล่อง (IRD
    Box)

2.  รายได้จากการขายอุปกรณ์ DTV พวก Accessories เช่น Remote Control, LNB ฯลฯ

แผนงานการให้บริการในอนาคต ทางดีทีวียังคงเน้นการทำจานดาวเทียมขนาดเล็ก
ซึ่งจะทำให้ดูโทรทัศน์ได้ชัดทุกช่อง มีกลุ่มเป้าหมายทั้งตลาดในเมือง อาคารต่างๆ และชนบท
เนื่องจากปัจจุบัน DTV มีช่องรายการน่าสนใจ และโดดเด่นมากขึ้น เช่น ข่าว สารคดี ภาพยนตร์
การ์ตูน เพลง และ ช่องการศึกษาอีกมากมายให้ชม นอกจากนี้
ทางดีทีวียังจะมีการพัฒนาอุปกรณ์ใหม่ๆ ให้มีความสามารถในการใช้งานได้เหมาะสม
สามารถอำนวยความสะดวกได้มากยิ่งขึ้นเพื่อขยายกลุ่มลูกค้าและสร้างความพึงพอใจให้ลูกค้า
นอกจากนี้ปัจจุบันทาง DTV ยังให้ความสำคัญ กับการอบรมเทคนิค ให้ช่างติดตั้งทั่วประเทศ
เพื่อเป็นช่องทางขายอีกทางหนึ่งด้วย

2.3.1.2 บริการพัฒนาเว็บไซต์ (Web Development)

ลักษณะการให้บริการ เป็นการออกแบบและพัฒนาเว็บไซต์สำหรับลูกค้า
โดยเน้นที่การนำเทคโนโลยีทางด้านมัลติมีเดียมาใช้ในการสร้างงาน
เพื่อเน้นการนำเสนอข้อมูลให้น่าติดตาม และสร้างความประทับใจให้กับผู้เข้าเยี่ยมชม

ลักษณะรายได้ เรียกเก็บตามลักษณะงานและรูปแบบตามที่มีการเสนอราคาหรือตกลงกันไว้

2.3.1.3 บริการให้คำปรึกษาและติดตั้งระบบสำหรับเครือข่ายบรอดแบนด์แบบครบวงจร (System
Integration)

ลักษณะการให้บริการ เป็นการออกแบบและติดตั้งระบบฯ ตามความต้องการของลูกค้า
เน้นบริการที่ใช้สื่อดาวเทียม และสื่ออินเตอร์เน็ตอื่นๆ เช่น

1.  การให้บริการ Platform เช่น IPTV บริการ VDO Conference, Data Transfer,
    Multimedia Online ฯลฯ

2.  System Integration ให้บริการ Network และ Software
    เพื่อตอบสนองลูกค้าในการเชื่อมต่อเครือข่ายส่งผ่านข้อมูลหลากหลายเนื้อหาในรูปแบบต่างๆ
    การอบรมตามที่ลูกค้าต้องการทั้งแบบ ONE WAY และ TWO WAY ฯลฯ

กลุ่มลูกค้า องค์กรธุรกิจ หรือหน่วยงานทั้งของภาครัฐบาล รัฐวิสาหกิจ และเอกชน
ที่มีสาขากระจายอยู่ทั่วประเทศหรือสถาบัน ธุรกิจขายตรง หรือกลุ่มสหกรณ์ต่างๆ
ที่มีการจัดการประชุม อบรมหรือสัมมนาภายในองค์กรอยู่เป็นประจำ ตลอดจนภาคอุตสากรรมต่างๆ
ไม่ว่าจะเป็นการท่องเที่ยวโรงแรม สำนักข่าวต่างๆ สถานีโทรทัศน์ หรือผู้ผลิตรายการใหญ่ เป็นต้น

ลักษณะรายได้

1.  ลักษณะรายได้ของบริการเป็นการเรียกเก็บจากค่าทีมบริการส่งข้อมูล และบริการถ่ายทอด

2.  รายได้จากการขายอุปกรณ์ชุดรับสัญญาณ

3.  ค่าช่องสัญญาณถ่ายทอดต่อครั้งหรือรายเดือน

4.  ค่า Software ต่อครั้งหรือรายเดือน

5.  ค่าดำเนินการติดตั้งระบบ

2.3.1.4 บริการ Platform

ลักษณะการให้บริการ บริการจำหน่ายและให้เช่า Platform หรือระบบที่ทาง DTV ได้พัฒนาขึ้น
เช่น IPTV Channel ซึ่งเป็นช่องโทรทัศน์บนเครือข่ายอินเตอร์เน็ต, หรือ Multimedia
Streaming Platform ซึ่งใช้ในการถ่ายทอดเนื้อหาอื่นๆ ที่เป็น Video หรือ Audio
ผ่านเครือข่ายอินเตอร์เน็ต เช่น การถ่ายทอดสถานีวิทยุ โทรทัศน์ต่างๆ ผ่านอินเตอร์เน็ต ฯลฯ ซึ่ง
Platform และ Application ต่างๆ
ที่ได้พัฒนาขึ้นนี้มีความเหมาะสมอย่างมากกับการใช้งานกับบรอดแบนด์อินเตอร์เน็ต
รวมทั้งการพัฒนาบริการตามความต้องการเฉพาะของลูกค้า

ลักษณะรายได้

1.  รายได้จากการชำระแบบต่อครั้ง จากการซื้อระบบ Platform IPTV Channel, Video
    Streaming หรือซื้ออุปกรณ์ต่างๆ

2.  รายได้แบบรายเดือน เป็นรายได้จากค่าบริการให้เช่าใช้ระบบ Platform
    แบบรายเดือนต่อเนื่อง

2.3.2 การแข่งขันและการตลาด

2.3.2.1 ภาวะอุตสาหกรรมและการแข่งขัน

1) การจำหน่ายอุปกรณ์จานรับสัญญาณดาวเทียม DTV

ปัจจุบันในตลาดมีอุปกรณ์รับสัญญาณโทรทัศน์หลากหลายรูปแบบ เช่น จานรับสัญญาณผ่านดาวเทียม
เคเบิลท้องถิ่นและเสาอากาศ จึงมีการแข่งขันที่ค่อนข้างสูง โดยเฉพาะทางด้านราคา ช่องรายการ
รวมทั้งมีจานรับสัญญาณดาวเทียมรุ่นใหม่ๆ ออกมาแข่งขัน อย่างไรก็ตาม จาน DTV
มียังคงทำตลาดรักษายอดการขายได้เป็นอย่างดี

2) บริการพัฒนาเว็บไซต์ (Web Development)

ปัจจุบันทาง DTV ให้บริการลูกค้ารายเก่าเท่านั้นไม่ได้มีการขยายทำการตลาด การขายเพิ่ม
เนื่องจากที่ผ่านมีการแข่งขันจากรายเล็ก หรือระดับบุคคล สูงมากทำให้ทาง DTV
เสียเปรียบเรื่องราคา

3.  บริการให้คำปรึกษาและติดตั้งระบบสำหรับเครือข่ายบรอดแบนด์แบบครบวงจร (System
    Integration)

ปัจจุบัน บริการ System Integration นั้น เป็นบริการที่มีผู้ให้บริการหลายราย
ซึ่งแต่ละรายจะมีความชำนาญในเทคนิคเฉพาะด้าน สำหรับ DTV
จะเน้นเทคโนโลยีในการส่งไฟล์ขนาดใหญ่ในรูปแบบของ IP File Transfer เป็นหลัก
โดยเฉพาะแบบบรอดแบนด์ผ่านเครือข่ายดาวเทียม หรือผ่านบริการไอพีสตาร์
โดยจะเน้นไปที่การให้บริการส่งข้อมูลเพื่อการศึกษาอบรมภายในองค์กร

4) บริการ Platform

ปัจจุบันยังคงให้บริการกับลูกค้ากลุ่มเดิมสร้างรายได้จากอุปกรณ์เดิมที่มีอยู่
ไม่ได้มีการขยายฐานออกไปมากนัก เนื่องจากปัจจุบันการให้บริการ Platform
เช่นนี้ก็เป็นที่แพร่หลาย และมีการลงทุนที่ไม่สูง ลูกค้าสามารถเลือกใช้บริการ
เลือกลงทุนเองหรือทำเองได้

2.3.2.2 การตลาดและการขาย

การตลาดและการขายแบ่งตามประเภทการให้บริการออกเป็น 2 กลุ่มบริการ คือ

1. กลุ่มที่ทำการขายตรง (Direct Sales)

คือ กลุ่มบริการ System Integration ซึ่งเน้นไปที่การติดต่อโดยตรงเพื่ออธิบายสินค้า
รับทราบความต้องการของลูกค้า หรือการสาธิตสินค้า กลุ่มลูกค้ามักจะเป็นองค์กร
โดยลูกค้ากลุ่มนี้จะไม่ค่อยมีการใช้สื่อโฆษณาแบบ Mass Media มากนัก

2. กลุ่มที่ทำการขายผ่านตัวแทนจำหน่าย

คือ กลุ่มที่กระจายสินค้าแบบชุดอุปกรณ์ผ่านตัวแทนจำหน่ายเป็นหลัก คือบริการ DTV
จะทำการตลาดโดยมีสื่อสนับสนุนการขาย ณ พื้นที่เป็นหลัก นอกจากนั้นจะมีสื่อ Mass Media
เสริมเป็นครั้งคราว รวมทั้งจะมีระบบ Incentive สำหรับรายที่มียอดสั่งซื้อสูง

2.3.3 ลักษณะลูกค้าและความสัมพันธ์ระหว่างลูกค้ากับ DTV

การจำหน่ายอุปกรณ์จานรับสัญญาณดาวเทียม DTV

กลุ่มลูกค้า คือ ตัวแทนจำหน่ายเครื่องใช้ไฟฟ้าหรือจานดาวเทียม รวมทั้ง Modern Trade
กับกลุ่มผู้ใช้บริการที่เป็น End User หรืออาคาร องค์กรต่างๆ อยู่ทั่วประเทศ
ความสัมพันธ์จะเป็นในรูปของการให้บริการ การสนับสนุนด้านการตลาด
การดูแลให้คำแนะนำทางเทคนิค และ Logistic ต่างๆ รวมทั้งการบริการเปลี่ยน
ซ่อมอุปกรณ์ที่มีปัญหาหลังจากลูกค้าได้ซื้อสินค้าบริการไปแล้ว

บริการ System Integration, และ Platform ต่างๆ

กลุ่มลูกค้า ได้แก่ องค์กรหรือหน่วยงานทั้งของภาครัฐบาล
รัฐวิสาหกิจและเอกชนที่มีสาขากระจายอยู่ทั่วประเทศ หรือสถาบัน ธุรกิจขายตรงต่างๆ
ที่มีการจัดการประชุม อบรมหรือสัมมนาภายในองค์กรอยู่เป็นประจำ ตลอดจนภาคอุตสาหกรรมต่างๆ
ไม่ว่าจะเป็นการท่องเที่ยวหรือโรงแรมต่างๆ เป็นต้น

ความสัมพันธ์ระหว่างลูกค้าเป็นลักษณะแบบผู้ใช้บริการกับผู้ให้บริการ เน้นการขายนำเสนอตรง
โดยมีสัญญาเป็นรายปี รายเดือน หรือจ่ายค่าบริการเป็นครั้งๆ ก็ได้

2.3.4 สิทธิและข้อจำกัดในการประกอบธุรกิจ

สิทธิให้ดำเนินการเป็นผู้ให้บริการอินเตอร์เน็ต

DTV ได้รับใบอนุญาตจากคณะกรรมการกิจการโทรคมนาคมแห่งชาติ (กทช.)
เพื่อให้บริการอินเตอร์เน็ตแบบที่หนึ่งเป็นเวลา 5 ปี นับจากวันที่ 18 ตุลามคม 2552 สิ้นสุดวันที่ 17
ตุลาคม 2557
และหากผู้ได้รับอนุญาตมิได้กระทำการที่ขัดต่อเงื่อนไขในใบอนุญาตโดยผิดในลักษณะที่สำคัญหรือร้ายแรง
กทช. จะต่อใบอนุญาตให้ทันที

2.4 บริการการประชุม อบรม/สัมมนา ดำเนินการโดยบริษัท เอ็นทียู (ประเทศไทย) จำกัด

บริษัท เอ็นทียู (ประเทศไทย) จำกัด (“NTU”) ให้บริการการประชุม อบรม/สัมมนา
เพื่อเป็นศูนย์กลางการพัฒนาบุคลากรในองค์กรต่างๆ ให้มีประสิทธิภาพ
ด้วยวิธีการใช้เทคโนโลยีทางไกลในระบบไร้สายผ่านดาวเทียมเป็นสื่อในการกระจายความรู้โดยการถ่ายทอดสดการบรรยายจากห้องออกอากาศไปยังศูนย์เรียนรู้
และองค์กรต่างๆ ทั้งที่อยู่ในหน่วยงานภาครัฐและเอกชนทั่วประเทศ

2.4.1 ลักษณะผลิตภัณฑ์หรือบริการ

1.  การให้บริการผลิตรายการ เพื่อถ่ายทอดสดการอบรม/ การประชุมทางไกลผ่านดาวเทียม

2.  การให้บริการจัดอบรมทางไกลผ่านดาวเทียม หลักสูตร “การบริหารจัดการสมัยใหม่” รายปี
    ให้กับสมาชิกจากองค์กรที่สมัคร สมาชิกเอ็นทียู

3.  การให้บริการจัดอบรมภายในองค์กร (In-house Training)

  NTU ร่วมมือกับองค์กรต่างๆ ในการดำเนินกิจกรรมส่งเสริมการอบรม
  รวมถึงการให้บริการจัดอบรม
  สัมมนาด้วยหลักสูตรที่ทันสมัยและมีประสิทธิภาพโดยทีมวิทยากรผู้ทรงคุณวุฒิในสาขาต่างๆ เช่น
  การวางแผนและการบริการ การบริหารและการพัฒนาทรัพยากรมนุษย์ การขายและการตลาด
  การสื่อสาร จิตวิทยา และการพัฒนาตนเอง ตลอดจนการพัฒนาทักษะด้านต่างๆ
  ทั้งที่เป็นการอบรมทางไกลผ่านดาวเทียมและการจัดอบรมเฉพาะในหน่วยงานต่างๆ (In-house
  Training) ทั้งภาครัฐและเอกชน

4) การให้บริการด้านที่ปรึกษา

  NTU ให้บริการที่ปรึกษาในด้านต่าง ๆ เช่น ด้านการบริหารจัดการ การพัฒนาทรัพยากรมนุษย์
  และ การพัฒนาด้านธุรกิจ ฯลฯ พร้อมจัดการศึกษาดูงานทั้งในและต่างประเทศ โดย NTU
  ได้จดทะเบียนกับศูนย์ข้อมูลที่ปรึกษาไทย กระทรวงการคลัง เป็นที่ปรึกษาประเภท A หมายเลข
  2576 ให้บริการในฐานะที่ปรึกษาสาขาการศึกษา และสาขาเบ็ดเตล็ด ด้านพัฒนาองค์กร

2.4.2 การตลาดและภาวะการแข่งขัน

1)  ลักษณะลูกค้ากลุ่มเป้าหมาย

NTU เป็นผู้ให้บริการ การศึกษาอบรมทางไกลในเชิงพาณิชย์ ด้วยการถ่ายทอดสด การประชุม
อบรม/สัมมนา ณ
ห้องออกอากาศไปยังศูนย์เรียนรู้ปลายทางที่ติดตั้งเครื่องรับสัญญาณและแสดงสัญญาณภาพและเสียงผ่านทางจอโทรทัศน์
หรือ Projector

ในปัจจุบัน ผู้ให้บริการส่วนใหญ่จะเป็นองค์กรทางการศึกษาที่ไม่เน้นการให้บริการในเชิงพาณิชย์ เช่น
กระทรวงศึกษาธิการ มหาวิทยาลัยสุโขทัยธรรมาธิราช ฯลฯ และสำหรับเอกชนรายอื่นๆ
จะเน้นการขายสมาชิกเพื่อรับชมรายการทั้งหมดของช่องสัญญาณโดยไม่คำนึงถึงความต้องการที่แตกต่างกันของสมาชิก
ซึ่งนับว่าเป็นการดำเนินรายการตามที่ผู้ให้บริการจะเป็นฝ่ายกำหนดมากกว่าเป็นการทำรายการแบบเฉพาะเจาะจงดังเช่นที่
NTU ดำเนินการอยู่ ดังนั้นกลุ่มลูกค้าจึงได้แก่พนักงาน ข้าราชการ
และผู้ที่ปฏิบัติงานในหน่วยงานต่างๆ ทั้งภาครัฐและเอกชน
ซึ่งมีความต้องการการอบรมในสาขาวิทยาการที่แตกต่างกันไป

2)  สภาพการแข่งขัน

ปัจจุบัน
การให้บริการด้านการศึกษาอบรมทางไกลในประเทศยังจำกัดอยู่ในแวดวงของสถาบันการศึกษา
มูลนิธิ หรือสมาคมเป็นหลัก
โดยมีเครื่องมือที่ใช้ในการส่งผ่านความรู้ไปสู่กลุ่มเป้าหมายในระบบการศึกษาทางไกล เช่น วิทยุ
เทป หรือ CD บันทึกเสียง โทรทัศน์ Video Conference, e-Learning,
เอกสารและสิ่งพิมพ์ต่างๆ เป็นต้น

นอกจากนั้น การศึกษาอบรมทางไกลด้วย e-Learning Virtual Classroom หรือ Virtual
Campus และ Video Conference (ซึ่งใช้อินเตอร์เน็ตเป็นเครื่องมือในการถ่ายทอดข้อมูล
และเครื่องคอมพิวเตอร์เป็นอุปกรณ์ในการรับข้อมูล) มีผู้ให้บริการอยู่เป็นจำนวนมาก
ทั้งองค์กรทางการศึกษาและองค์กรในภาคเอกชน และถือเป็นคู่แข่งสำคัญของ NTU
เนื่องจากเป็นสื่อการเรียนการสอนในลักษณะ two way communication ที่มีสีสันและเทคนิคต่างๆ
ที่จะดึงดูดความสนใจได้มากกว่าการเรียนผ่านโทรทัศน์ อย่างไรก็ตาม
การศึกษาทางไกลในลักษณะนี้ก็มีข้อจำกัดในการเข้าถึงกลุ่มเป้าหมาย
คือต้องมีเครื่องคอมพิวเตอร์ที่มีประสิทธิภาพเพียงพอที่จะใช้งาน
และผู้ใช้เครื่องคอมพิวเตอร์จะต้องมีความรู้ความเข้าใจและทักษะในการใช้เครื่องคอมพิวเตอร์เป็นอย่างดี
และในกรณีของ e-Learning หรือ Video Conference ก็ต้องมีสถานที่ที่ติดตั้งอุปกรณ์ Video
Conference ซึ่งมีราคาสูงไว้ใช้งานเท่านั้น

ดังนั้น การให้บริการของ NTU ที่มุ่งเน้นในการเผยแพร่ความรู้ข่าวสารไปยังกลุ่มเป้าหมายที่มีอายุ
25 ปีขึ้นไป โดยใช้เทคโนโลยีที่มีอยู่จึงได้เปรียบกว่าวิธีอื่น
เนื่องจากเมื่อติดตั้งอุปกรณ์รับสัญญาณแล้วเพียงเปิดเครื่องรับโทรทัศน์ก็สามารถรับชมรายการถ่ายทอดของ
NTU ได้ นอกจากนั้น ผู้ให้บริการด้าน Video Conference
ในประเทศไทยก็ยังมีจำนวนไม่มากนักและค่าใช้จ่ายในการดำเนินการด้านนี้ยังสูงกว่าค่าบริการของ
NTU มาก และเครือข่ายของ NTU สามารถเข้าถึงกลุ่มเป้าหมายพันธมิตรที่มีอยู่ทุกจังหวัด
ทำให้มีต้นทุนต่ำ

อย่างไรก็ตาม NTU ยังต้องมีการขยายเครือข่ายเพิ่มขึ้น
เพื่อให้ครอบคลุมความต้องการที่หลากหลายของผู้รับ บริการ รวมทั้งขยายบริการเพิ่มเติม เช่น
การให้บริการ Video Conference บนพื้นฐานเครือข่ายที่มีอยู่เดิม
เพื่อสร้างทางเลือกให้แก่ผู้ใช้บริการ

2.4.3 ลักษณะลูกค้าและความสัมพันธ์ระหว่างลูกค้ากับ NTU

บริการผลิต กำกับรายการ และการควบคุมการถ่ายทอดสด การประชุม/ อบรม/
สัมมนาผ่านดาวเทียม

ลูกค้า ได้แก่ กรมส่งเสริมสหกรณ์ ซึ่งติดตั้งอุปกรณ์รับสัญญาณดาวเทียมทุกจังหวัดทั่วประเทศ
ซึ่งอบรมโดยใช้ศูนย์การอบรมของกรมส่งเสริมสหกรณ์ ที่ได้ติดตั้งอุปกรณ์รับสัญญาณดาวเทียมของ NTU
ไว้แล้ว

บริการจัดอบรม สัมมนาด้วยหลักสูตรที่ทันสมัย
และมีประสิทธิภาพด้วยทีมวิทยากรผู้ทรงคุณวุฒิในสาขาต่าง ๆ

กลุ่มลูกค้า ได้แก่ องค์กรที่มีสำนักงานสาขาในภูมิภาค เช่น กรมทางหลวง
ซึ่งมีสำนักงานทางหลวงจังหวัด ตลอดจน
องค์กรทั้งภาครัฐและเอกชนทั่วไปที่ให้ความสำคัญกับการพัฒนาบุคลากรในองค์กร
และสนใจหลักสูตรการอบรมผ่านดาวเทียม

บริการจัดอบรมเฉพาะภายในหน่วยงาน (In-house Training)

กลุ่มลูกค้า ได้แก่ องค์กรที่มีความต้องการจัดการอบรมเฉพาะสำหรับพนักงานของตน โดยให้ NTU
เป็นผู้ดำเนินการประสานงานกับวิทยากรผู้เชี่ยวชาญในแขนงนั้น ๆ
และร่างหลักสูตรตามความต้องการของลูกค้า กลุ่มลูกค้า เช่น สถาบันวิชาการ ทีโอที บริษัท ทีโอที
จำกัด (มหาชน) บริษัท ไทยคม จำกัด (มหาชน) เป็นต้น

บริการที่ปรึกษา

  กลุ่มลูกค้าได้แก่ ส่วนราชการต่าง ๆ ที่เปิดให้นำเสนองานตาม TOR ที่ผ่านมาในปี 2553 NTU
  ได้ดำเนินการ “โครงการพัฒนาเครือข่ายสมาคมการค้าในกลุ่มประเทศ ASEAN+6” ให้แก่
  กรมพัฒนาธุรกิจการค้า กระทรวงพาณิชย์ โดยได้จัดทำแผนยุทธศาสตร์สมาคมการค้า 12 สมาคม
  และนำผู้บริหารและผู้แทนสมาคมการค้าเดินทางไปสร้างเครือข่ายการค้าในประเทศ จีน
  เวียดนาม และอินโดนีเซีย เป็นต้น

2.4.4 สิทธิและข้อจำกัดในการประกอบธุรกิจ

ไม่มี

3.  บริการธุรกิจโทรศัพท์

ไทยคม มีการให้บริการธุรกิจโทรศัพท์ผ่านการลงทุนใน Shenington Investments Pte Ltd.
(“Shenington”) ที่จดทะเบียนในประเทศสิงคโปร์ ซึ่งประกอบธุรกิจหลักโดยการถือหุ้นในบริษัทอื่น
(Holding Company) ปัจจุบันมีกิจการในเครือ 2 บริษัท คือ บริษัท เอ็มโฟน จำกัด และ บริษัท
ลาว เทเลคอมมิวนิเคชั่นส์ จำกัด

3.1 บริษัท เอ็มโฟน จำกัด (“Mfone”)

บริษัท เอ็มโฟน จำกัด เดิมชื่อบริษัท กัมพูชา ชินวัตร จำกัด
ได้เปลี่ยนชื่ออย่างเป็นทางการเป็นบริษัท เอ็มโฟน จำกัด ซึ่งเป็นชื่อเดียวกับผลิตภัณฑ์หลักของ
Mfone เพื่อเป็นการส่งเสริมภาพลักษณ์ของ Mfone
ตลอดจนสินค้าและการให้บริการให้เป็นสากลมากขึ้น โดยใช้ชื่อ Mfone
ในทางการตลาดและการขายและให้บริการสำหรับทุกผลิตภัณฑ์

3.1.1 ลักษณะผลิตภัณฑ์หรือบริการ

1)  ลักษณะบริการ

Mfone ดำเนินกิจการโทรคมนาคมดังนี้

-   โทรศัพท์เคลื่อนที่ (Cellular Phone) ภายใต้ระบบ Digital Phone Services GSM
    900MHz และ GSM 1800 MHz และ UMTS หรือ 3G 2100 MHz
    ซึ่งการขยายเครือข่ายในเฟสที่ 10 ของ Mfone ได้เสร็จสมบูรณ์แล้ว ณ สิ้นปี 2553 Mfone
    มีสถานีฐานทั้งสิ้น 1,028 สถานี สามารถรองรับลูกค้าได้มากกว่า 1,500,000 เลขหมาย

-   บริการโทรศัพท์พื้นฐานภายใต้ระบบ CDMA 450 ซึ่งเป็นระบบโทรศัพท์พื้นฐานที่ส่งสัญญาณแบบ
    Wireless บริการนี้ครอบคลุมพื้นที่ 24 จังหวัดทั่วประเทศ และสามารถให้บริการลูกค้าได้
    30,000 ราย

-   บริการอินเตอร์เน็ต เป็นการให้บริการทั้ง WiFi, ADSL, และ iPStar และ ADSL

-   บริการโทรศัพท์ต่างประเทศแบบ VOIP
    เป็นบริการโทรศัพท์ต่างประเทศราคาประหยัดสำหรับลูกค้าโทรศัพท์เคลื่อนที่และลูกค้าโทรศัพท์พื้นฐานโดยผ่านอินเตอร์เน็ต

2) ลักษณะรายได้ของไทยคม สามารถจำแนกได้ดังนี้

-   ค่าบริการโทรศัพท์ต่อวินาที

-   ค่าใช้เลขหมายต่อเดือน สำหรับการให้บริการแบบ Post paid

-   ค่าขายเครื่องรับโทรศัพท์และ Sim

-   ค่าติดตั้งและค่าขายอุปกรณ์อินเตอร์เน็ต

-   ค่าบริการอินเตอร์เน็ตรายเดือน

-   ค่าเชื่อมต่อโครงข่าย (Interconnection Charge)

3.1.2 การตลาดและการแข่งขัน

3.1.2.1 ภาวะอุตสาหกรรมและการแข่งขัน

ตลาดธุรกิจทางด้านโทรคมนาคมในประเทศกัมพูชามีการแข่งขันค่อนข้างสูง
ประเทศกัมพูชามีประชากรประมาณ 14 ล้านคน
อัตราการกระจายของผู้ใช้โทรศัพท์ยังอยู่ในอัตราร้อยละ 30
เนื่องจากระบบโทรศัพท์พื้นฐานของประเทศกัมพูชาได้มีการปรับปรุงสร้างขึ้นใหม่
ในขณะที่ระบบโทรคมนาคมมีการพัฒนาทางเทคโนโลยีอย่างรวดเร็ว
ส่งผลให้ในประเทศกัมพูชามีผู้ใช้โทรศัพท์เคลื่อนที่สูงถึงร้อยละ 97 จากจำนวนผู้ใช้โทรศัพท์ทั้งหมด
โดยการให้บริการกว่าร้อยละ 99 เป็นการให้บริการแบบ Prepaid

ในปี 2552 มีผู้ประกอบการรายใหม่ 3
รายที่เข้ามาประกอบธุรกิจด้านโทรคมนาคมของประเทศกัมพูชา ได้แก่ Metfone (Viettel),
Beeline (Sotelco) and Smart (Latelz) ปัจจุบัน
ประเทศกัมพูชามีผู้ให้บริการระบบโทรศัพท์ทั้งหมดจำนวน 9 ราย ดังนั้น
การแข่งขันภายในอุตสาหกรรมจึงขึ้นอยู่กับการขยายเครือข่ายเพื่อให้ครอบคลุมในพื้นที่ที่มีความต้องการใช้บริการ
ปัจจุบัน Mfone มีส่วนแบ่งตลาดเป็นอันดับ 3 มีผู้ใช้บริการทั้งสิ้น 723,860 ราย
โดยมีคู่แข่งรายสำคัญ คือ Metfone (Viettel) ซึ่งมีส่วนแบ่งตลาดเป็นอันดับ 1 และ CamGSM
(Mobitel) มีส่วนแบ่งตลาดเป็นอันดับ 2

3.1.2.2 การตลาด

Mfone มุ่งเน้นการขยายโครงข่ายเพื่อขยายพื้นที่ให้บริการครอบคลุมทุกจังหวัดทั่วประเทศ
และมุ่งเน้นการให้บริการที่มีคุณภาพโดยมีการจัดตั้งหน่วยงานบริการลูกค้า (Customer Service
and Call Center)
พร้อมกับได้ขยายสำนักงานให้บริการออกไปยังต่างจังหวัดเพื่ออำนวยความสะดวกแก่ลูกค้าในการใช้สินค้าและบริการของ
Mfone และเนื่องจากการแข่งขันที่สูงขึ้นในปัจจุบัน นอกจากการพัฒนาผลิตภัณฑ์และบริการแล้ว
Mfone มีรายการส่งเสริมการขายเป็นระยะๆ
ทั้งแก่ผู้ใช้บริการและผู้แทนจำหน่ายในต่างจังหวัดเพื่อกระตุ้นยอดขาย

การตลาดที่ผ่านมา Mfone ได้เน้นการส่งเสริมความเชื่อมั่นในด้านเครือข่ายและการให้บริการ
โดยส่งทีมขายไปทำกิจกรรมตามชุมชนต่างๆ ทั้งในเมืองหลวงและต่างจังหวัดอย่างต่อเนื่อง
และมีการขยายร้านตัวแทนจำหน่ายออกไปทั่วประเทศ
พร้อมทั้งปรับปรุงสำนักงานขายในกรุงพนมเปญให้ทันสมัยและเพื่อสามารถรองรับการให้บริการแก่ลูกค้าที่เพิ่มขึ้นอย่างรวดเร็ว
ในปี 2554 Mfone มุ่งเน้นทำการตลาดโดยใช้กลยุทธ์ Segmentation Marketing
ซึ่งนำเสนอบริการที่หลากหลายเพื่อให้ตรงกับความต้องการของลูกค้าในแต่ละกลุ่มเป้าหมาย

3.1.3 ลักษณะของลูกค้าและความสัมพันธ์กับลูกค้า

ลูกค้าของ Mfone ประกอบด้วย กลุ่มประชาชนทั่วไป องค์กรธุรกิจระหว่างประเทศ บริษัททั่วไป
และองค์กรต่างๆ ของรัฐ โดยในปี 2554 Mfone จะมุ่งเน้นการขายไปยังกลุ่มลูกค้าบริษัท
พร้อมทั้งเสนอการให้บริการแบบครบวงจร ทั้งบริการทางโทรศัทพ์พื้นฐาน โทรศัพท์เคลื่อนที่และ
Internet พร้อมทั้งมุ่งเน้นการให้บริการด้านบริการเสริม

3.1.4 สิทธิและข้อจำกัดในการประกอบธุรกิจ

Mfone
มีสิทธิในการดำเนินกิจการให้บริการสื่อสารทางโทรศัพท์ในประเทศกัมพูชาภายใต้สัญญาอนุญาตดำเนินกิจการโทรศัพท์จากรัฐบาลกัมพูชาโดยกระทรวงไปรษณีย์และโทรคมนาคม
สัญญา วันที่ 4 มีนาคม 2536 และสัญญาฉบับแก้ไขฉบับวันที่ 4 มีนาคม 2540 เป็นระยะเวลา 35 ปี
เมื่อครบอายุสัญญาในปี พ.ศ. 2571 Mfone
จะต้องโอนทรัพย์สินทั้งหมดให้แก่รัฐบาลกัมพูชาและภายใต้สัญญาดำเนินกิจการนี้ Mfone
จะต้องนำส่งรายได้ตลอดอายุระยะเวลาสัญญาต่อมาในเดือนกรกฎาคม 2547
รัฐบาลกัมพูชาได้ปรับลดอัตราผลประโยชน์ตอบแทนรายปี โดยตั้งแต่วันที่ 22 กรกฎาคม 2547 –
2549 มีอัตราผลประโยชน์ตอบแทนที่ร้อยละ 7 ของรายได้ก่อนหักค่าใช้จ่าย จากเดิม ร้อยละ 11
และตั้งแต่ปี 2550 เป็นต้นไป จะอยู่ในอัตราร้อยละ 10
(สรุปรายละเอียดของสัญญาดำเนินกิจการในหัวข้อ 12 ข้อมูลที่เกี่ยวข้องอื่น ข้อ 12.2.2 และ
12.2.3) ซึ่งอัตรานี้ใช้สำหรับรายได้จากการให้บริการโทรศัพท์เคลื่อนที่ระบบ 2G เท่านั้น
สำหรับการให้บริการระบบ 3G อัตราผลประโยชน์ตอบแทนของปี 2550-2554 อยู่ที่ร้อยละ 4
ของรายได้ก่อนหักค่าใช้จ่าย

3.2 บริษัท ลาว เทเลคอมมิวนิเคชั่นส์ จำกัด (“LTC”)

3.2.1 ลักษณะผลิตภัณฑ์หรือบริการ

1) ลักษณะบริการ

LTC ได้รับสิทธิในการบริการด้านโทรคมนาคมในประเทศสาธารณรัฐประชาธิปไตยประชาชนลาว
(สปป.ลาว) เพื่อดำเนินกิจการโทรคมนาคม ซึ่งมีรายละเอียดดังนี้

-   โทรศัพท์เคลื่อนที่ (Digital Phone Service (GSM 900/1800/ WCDMA 2100))

-   โทรศัพท์โครงข่ายพื้นฐาน (Public Switched Telephone Network (PSTN))

-   บริการโทรศัพท์พื้นฐานไร้สายระบบ CDMA-450

-   โทรศัพท์สาธารณะ (Public Phone)

-   บริการอินเตอร์เน็ต (Broadband internet, HSPA, WiFi Zone, Dial-up, ADSL
    and Prepaid Internet) และ บริการวงจรเช่า (Leased Line service)

-   บริการโทรข้ามแดนอัตโนมัติ (International Roaming Service)

-   บริการโทรศัพท์ต่างประเทศแบบ VOIP

-   บริการเสริม (Value-added service) สำหรับโทรศัพท์เคลื่อนที่

    2) ลักษณะรายได้ของ LTC สามารถจำแนกได้ ดังนี้

-   ค่าบริการโทรศัพท์ภายในประเทศและต่างประเทศ

-   ค่าเช่าบริการเลขหมายต่อเดือน

-   ค่าขายเครื่องรับโทรศัพท์พื้นฐานไร้สายระบบ CDMA-450 และซิมการ์ด

-   ค่าบริการรายเดือนอินเตอร์เน็ต, ค่าบริการวงจรเช่า และบัตรอินเตอร์เน็ตแบบ Prepaid

-   ค่าบริการโทรข้ามแดนอัตโนมัติ (IR) และค่าส่วนแบ่งต่างประเทศ (ISC)

-   ค่าบริการสำหรับบริการเสริม (Value-added service)

3.2.2 การตลาดและการแข่งขัน

3.2.2.1 ภาวะอุตสาหกรรมและการแข่งขัน

สิทธิคุ้มครองการลงทุนโดยสามารถให้บริการโดยไม่มีคู่แข่งขันของ LTC หมดลงในปี 2544
ซึ่งปัจจุบัน สปป.ลาวมี ผู้ให้บริการโทรศัพท์พื้นฐาน 3 รายคือ LTC ETL และ STAR TELECOM
และมีผู้ให้บริการโทรศัพท์เคลื่อนที่ 4 รายคือ LTC, ETL, Millicom และ STAR TELECOM โดย
LTC มีส่วนแบ่งการตลาดเป็นอันดับ 1 STAR TELECOM เป็นอันดับ 2, ETL เป็นอันดับ 3 และ
Millicom เป็นอันดับที่ 4 โดยที่ ETL เป็นหน่วยงานของรัฐบาล ส่วน STAR TELECOM
เป็นบริษัทร่วมทุนระหว่างรัฐบาลกับบริษัทจากเวียดนาม (Viettel) Millicom
เป็นบริษัทเอกชนโดยถือหุ้นโดยกลุ่มบริษัทจากประเทศรัสเซีย
ส่วนบริการอินเตอร์เน็ตมีผู้ให้บริการหลักอยู่ด้วยกัน 5 ราย ได้แก่ LTC, ETL, Planet Online,
Lanexang Internet และ Sky telecom ซื่ง LTC มีส่วนแบ่งตลาดร้อยละ 50

ระบบโทรคมนาคมในสปป. ลาวได้มีการพัฒนาอย่างมากในช่วงปีที่ผ่านมา
ซึ่งเทคโนโลยีที่ได้นำเข้ามาใช้เป็นเทคโนโลยีที่ทันสมัยตามแนวโน้มของการพัฒนาเทคโนโลยีทางด้านโทรคมนาคมของตลาดโลก
ทาง LTC ได้มีการใช้เทคโนโลยีที่ทันสมัยและมีคุณภาพเพื่อให้บริการแก่ผู้บริโภค
โดยเฉพาะการนำเอาระบบ IPSTAR TRUNKING มาใช้กับโทรศัพท์ GSM 900
ในพื้นที่ทุรกันดารเป็นประเทศแรกของโลก นอกจากนี้ LTC
ได้เปิดให้บริการโทรศัพท์เคลื่อนที่ในระบบ 3G เป็นรายแรกของสปป.ลาว
และมีเครือข่ายครอบคลุมพื้นที่ในทุกจังหวัด นอกจากนั้นในปี 2553 ได้การมีการอัพเกรด data
speed จาก 7.2 Mbps เป็น 14.4 Mbps ส่วน STAR TELECOM
ผู้ครองส่วนแบ่งการตลาดของผู้ใช้บริการโทรศัพท์เคลื่อนที่เป็นอันดับสองได้เปิดให้บริการ 3G
แล้วเช่นกันในไตรมาสที่ 4 ของปี 2553 ณ สิ้นปี 2553 LTC มีผู้ใช้บริการโทรศัพท์จำนวน
1,658,801 ราย

ในปัจจุบัน สปป.ลาวมีจำนวนผู้ใช้บริการโทรศัพท์ประมาณ 3.3 ล้านคน โดยในปี 2553
มีอัตราการเติบโตของจำนวนผู้ใช้โทรศัพท์ประมาณร้อยละ 37
ผู้ให้บริการแต่ละรายผลักดันกิจกรรมส่งเสริมการขายของผู้ให้บริการด้านโทรศัพท์เคลื่อนที่แต่ละรายที่ออกมาหลากหลายรูปแบบและต่อเนื่อง
เป็นส่วนกระตุ้นให้จำนวนผู้บริโภคเพิ่มขึ้นอย่างมาก โดยมากกว่าร้อยละ 99
ของลูกค้าโทรศัพท์เคลื่อนที่ทั้งหมดเป็นลูกค้าในระบบ Prepaid

3.2.2.2 การตลาด

LTC ได้เตรียมการเพื่อรองรับการแข่งขันที่จะเพิ่มขึ้นอย่างต่อเนื่อง
โดยมุ่งเน้นการขยายโครงข่ายอย่างเหมาะสมเพื่อขยายพื้นที่และโครงข่ายให้บริการให้ครอบคลุมทั่วประเทศ
และมุ่งเน้นการให้บริการที่มีคุณภาพโดยได้มีการนำระบบ CRM และ PRM
เข้ามาบริหารจัดการโดยได้มีการจัดตั้งหน่วยงานบริการลูกค้า (Customer Service and Call
Center) เพื่ออำนวยความสะดวกแก่ลูกค้าและตัวแทนจำหน่าย ในการใช้บริการของ LTC
นอกจากนั้น LTC
ยังมีกิจกรรมและรายการส่งเสริมการขายอย่างต่อเนื่องเป็นระยะแก่ผู้ใช้บริการและตัวแทนจำหน่าย

LTC ได้เน้นการแบ่ง segmentation ของแต่ละบริการให้มีความชัดเจนยิ่งขึ้นโดยมี Master
brand and Second brand (fighting brand) ที่มีการวางกลยุทธ์ที่แตกต่างกัน
โดยการทำตลาดแบบเจาะจงพื้นที่ (Localize marketing) และการขายตรง (Direct Sale)
รวมทั้งการสร้าง Brand Loyalty ได้มีการดำเนินการอย่างต่อเนื่อง
เพื่อการรักษาตำแหน่งผู้นำในตลาด
และเพื่อให้ได้การบริการและเครือข่ายที่มีคุณภาพเป็นไปตามมาตรฐานสากล
อีกทั้งสร้างความพึงพอใจและประทับใจต่อผู้ใช้บริการ
โดยมีหน่วยงานควบคุมคุณภาพของเครือข่ายโดยเฉพาะเพื่อตรวจสอบเครื่อข่ายให้มีคุณภาพและประสิทธิภาพอย่างสม่ำเสมอ
นอกจากนั้นทาง LTC ได้รับใบรับรอง ISO 9001-2008
ในด้านการบริการลูกค้าโทรศัพท์เคลื่อนที่เป็นรายแรกและรายเดียวในสปป.ลาว

3.2.2.3 ด้านสังคม

LTC ได้นำระบบ CSR (Corporate Social Responsibility)
เข้ามาบริหารจัดการในองค์กร ซึ่งเป็นโครงการช่วยเหลือและรับผิดชอบต่อสังคม
โดยมีส่วนร่วมในการพัฒนาเศรษฐกิจ ชุมชนท้องถิ่น และสังคมในวงกว้าง เช่น การสร้างโรงเรียน
ส่งเสริมนักเรียนที่เรียนเก่ง เยาวชนที่มีความสามารถ ช่วยเหลือผู้ประสบภัยธรรมชาติ
และให้การสนับสนุนและมีส่วนร่วมในการจัดงานประชุมต่างๆ ของภาครัฐ

3.2.3 ลักษณะของลูกค้าและความสัมพันธ์กับลูกค้า

ลูกค้าของ LTC ประกอบไปด้วยกลุ่มประชาชนทั่วไป องค์กรธุรกิจระหว่างประเทศ บริษัททั่วไป
และองค์กรต่างๆ ของรัฐ โดยทาง LTC ได้ให้ความสำคัญกับลูกค้าส่วนใหญ่ที่เป็นรายย่อยและ ลูกค้า
Corporate รายใหญ่ โดยได้มีการสร้างความสัมพันธ์กับลูกค้าตามระบบ Customer and
Partner Relation Management อย่างต่อเนื่อง

3.2.4 สิทธิและข้อจำกัดในการประกอบธุรกิจ

LTC เป็นกิจการร่วมค้าซึ่งตามสัญญาร่วมทุนเพื่อดำเนินกิจการโทรคมนาคมในประเทศลาว LTC
ได้รับสิทธิให้บริการด้านโทรคมนาคมในสปป.ลาว เป็นระยะเวลา 25 ปี ตั้งแต่ปี 2539 ถึง ปี
2564 เมื่อครบกำหนด 25 ปี ตามสัญญาร่วมทุนไทยคม ต้องโอนหุ้นส่วนของไทยคม
ในกิจการร่วมค้าให้แก่รัฐบาลของลาวโดยไม่คิดค่าตอบแทนใดๆ
(สรุปรายละเอียดของสัญญาดำเนินกิจการในหัวข้อ 12 ข้อมูลที่เกี่ยวข้องอื่น ข้อ 12.2.4) ในเดือน
กรกฎาคม 2553 LTC ได้ประกาศจ่ายเงินปันผลให้แก่ผู้ถือหุ้นสำหรับผลประกอบการปี 2552
เพีมอีกจำนวน 5 ล้านดอลลาร์สหรัฐฯ จากเดิมที่มีการประกาศจ่ายจำนวน 30 ล้านดอลลาร์สหรัฐฯ
รวมเป็นเงินปันผลจ่ายสำหรับผลประกอบการประจำปี 2552 ทั้งสิ้นจำนวน 35 ล้านดอลลาร์สหรัฐฯ
ซึ่งเพิ่มจากปีก่อนร้อยละ 40 โดยในตลอดระยะเวลา 13 ปีที่ผ่านมา รวมทั้งปีนี้ LTC
ได้จ่ายเงินปันผลให้กับผู้ถือหุ้นทั้งหมดเท่ากับ 104 ล้านดอลลาร์สหรัฐฯ

4.  บริการธุรกิจสื่อโฆษณาผ่านสมุดรายนามผู้ใช้โทรศัพท์และสิ่งพิมพ์ประเภทโฆษณาย่อย

(โปรดอ่านรายละเอียดเพิ่มเติมเกี่ยวกับบริษัท เทเลอินโฟ มีเดีย จํากัด (มหาชน) (“TMC”)
และบริษัท วัฏฏะ คลาสสิฟายด์ส จำกัด (“วัฏฏะ”) ได้จากแบบแสดงรายงานข้อมูลประจำปี 2553
ของบมจ. ซีเอส ล็อกซอินโฟ ซึ่งสามารถดาวน์โหลดได้ที่ www.sec.or.th)

สินทรัพย์ที่ใช้ในการประกอบธุรกิจ

สินทรัพย์หลักของไทยคม ที่ใช้ในการประกอบธุรกิจ ประกอบด้วย ดาวเทียมไทยคม
สถานีควบคุมดาวเทียม และอุปกรณ์ควบคุมดาวเทียมภาคพื้นดิน
อุปกรณ์สื่อสารโครงข่ายโทรคมนาคมเพื่อการให้บริการระบบโทรศัพท์
และอุปกรณ์โครงข่ายอินเตอร์เน็ต

ไทยคม ได้ส่งมอบดาวเทียมทุกดวง คือ ดาวเทียมไทยคม 1A ดาวเทียมไทยคม 2 ดาวเทียมไทยคม
3 ดาวเทียมไทยคม 4 (ไอพีสตาร์) และ ดาวเทียมไทยคม 5
รวมทั้งสถานีควบคุมดาวเทียมรวมทั้งอุปกรณ์ต่างๆ
ที่เกี่ยวข้องกับการดำเนินธุรกิจในปัจจุบันให้เป็นกรรมสิทธิ์ของกระทรวงเทคโนโลยีสารสนเทศและการสื่อสารแล้วตามข้อกำหนดภายใต้สัญญาดำเนินกิจการดาวเทียมสื่อสารภายในประเทศ
ระหว่างไทยคม กับกระทรวงเทคโนโลยีสารสนเทศและการสื่อสาร
และในส่วนของอาคารและอุปกรณ์ภายใต้สัญญาอนุญาตให้ดำเนินการของบริษัท เอ็มโฟน จำกัด
(“Mfone”)
จะต้องโอนกรรมสิทธิ์ของสินทรัพย์ให้แก่รัฐบาลกัมพูชาเมื่อสิ้นสุดระยะเวลาสัญญาอนุญาตให้ดำเนินการในวันที่
4 มีนาคม 2571

อาคารและอุปกรณ์ภายใต้สัญญาอนุญาตให้ดำเนินการ และ อาคารและอุปกรณ์ ณ วันที่ 31 ธันวาคม
2553 มีมูลค่าสุทธิตามบัญชีรวมประมาณ 14,177 ล้านบาท และ 5,263 ล้านบาท ตามลำดับ
โดยอาคารและอุปกรณ์ภายใต้สัญญาอนุญาตให้ดำเนินการของ Mfone
ยังคงบันทึกในรายการอาคารและอุปกรณ์ในงบดุลจนกว่า Mfone
จะทำการโอนสินทรัพย์ดังกล่าวให้แก่รัฐบาลกัมพูชา

1. สัญญาอนุญาตดำเนินกิจการและสัญญาร่วมทุนของ ไทยคม และ บริษัทย่อย

1.1 สัญญาดำเนินกิจการดาวเทียมสื่อสารภายในประเทศ

ไทยคมเป็นผู้ให้บริการและดำเนินโครงการดาวเทียมสื่อสารแห่งชาติภายใต้สัญญาดำเนินกิจการดาวเทียมสื่อสารภายในประเทศจากกระทรวงเทคโนโลยีสารสนเทศและการสื่อสาร
(“MICT”) เป็นระยะเวลา 30 ปี สิ้นสุดปี พ.ศ.2564
ไทยคมตกลงให้ผลประโยชน์ตอบแทนแก่กระทรวงฯ
เป็นร้อยละของรายได้ก่อนหักค่าใช้จ่ายหรือให้ผลประโยชน์เป็นรายได้ขั้นต่ำรวม 1,415 ล้านบาท
ตลอดระยะเวลาสัญญา 30 ปี

1.2 สัญญาอนุญาตดำเนินกิจการโทรศัพท์ในประเทศกัมพูชา

บริษัท เอ็มโฟน จำกัด (“Mfone”) มีสิทธิดำเนินการจัดสร้าง พัฒนา ขยาย
และให้บริการโครงข่ายโทรศัพท์ในระบบ Wireless Local Loop System: WLL 450 MHz
และ WLL 1800 MHz และโทรศัพท์เคลื่อนที่ (Cellular Phone) ภายใต้ระบบ Digital
Phone Services (GSM) 1800 MHz รวมทั้งโทรศัพท์เคลื่อนที่ประเภท 3G ในประเทศกัมพูชา
Mfone มีสิทธิในการดำเนินกิจการเป็นเวลา 35 ปี สิ้นสุดปี 2571 โดย Mfone
ตกลงให้ผลประโยชน์ตอบแทนแก่กระทรวงฯ
เป็นร้อยของรายได้ก่อนหักค่าใช้จ่ายตลอดระยะเวลาสัญญา 35 ปี

1.3 ใบอนุญาตในการให้บริการ VOIP และ บริการอินเตอร์เน็ตในประเทศกัมพูชา

Mfone ได้รับอนุญาตให้บริการ VOIP และ บริการอินเตอร์เน็ตเป็นเวลา 35 ปี สิ้นสุดวันที่ 3
สิงหาคม 2584

1.4 สัญญาร่วมทุนเพื่อดำเนินกิจการโทรคมนาคมในประเทศลาว

บริษัท ลาว เทเลคอมมิวนิเคชั่นส์ จำกัด (“LTC”)
เป็นกิจการร่วมค้ากับรัฐบาลของประเทศสาธารณรัฐประชาธิปไตยประชาชนลาว (“สปป.ลาว”)
โดย LTC ได้รับสิทธิในการดำเนินธุรกิจโทรคมนาคมในสปป.ลาวเป็นเวลา 25 ปี สิ้นสุดปี 2564
LTC มีหน้าที่ดำเนินการ และ พัฒนา โครงข่ายโทรคมนาคม ให้บริการทางด้านโทรศัพท์พื้นฐาน
โทรศัพท์เคลื่อนที่ บริการโทรศัพท์ระหว่างประเทศ อินเตอร์เน็ตและโทรศัพท์ติดตามตัว
เพื่อรองรับความต้องการของทั้ง ภาครัฐ และ ประชาชนทั่วไป
และเพื่อให้เป็นไปตามแผนพัฒนาเศรษฐกิจและสังคมของประเทศ

1.5 ใบอนุญาตประกอบกิจการโทรคมนาคม แบบที่หนึ่ง และ
ใบอนุญาตให้บริการอินเตอร์เน็ตแบบที่หนึ่ง

บริษัท ดีทีวี เซอร์วิส จำกัด ได้ใบอนุญาตจากคณะกรรมการกิจการโทรคมนาคมแห่งชาติ (กทช.)
เป็นผู้ประกอบกิจการโทรคมนาคมแบบที่หนึ่งเป็นเวลา 5 ปี นับจากวันที่ 19 กรกฎาคม 2553 ถึง
วันที่ 18 กรกฎาคม 2558
นอกจากนั้นยังได้รับอนุญาตให้เป็นผู้ให้บริการอินเตอร์เน็ตแบบที่หนึ่งเป็นเวลา 5 ปี นับจากวันที่ 18
ตุลาคม 2552 ถึง วันที่ 17 ตุลาคม 2557

1.6 สัญญาและใบอนุญาตที่เกี่ยวกับการดำเนินธุรกิจของกลุ่มบริษัท ซีเอส ล็อกซอินโฟ จำกัด
(มหาชน)

บริษัท ซีเอส ล็อกซอินโฟ จำกัด (มหาชน) (“ซีเอสแอล”)
ซึ่งเป็นบริษัทร่วมของไทยคมได้ทำสัญญากับบริษัท กสท. โทรคมนาคม จำกัด (มหาชน) (“กสท.”)
เพื่ออนุญาตให้ ซีเอสแอล สามารถให้บริการรับส่งสัญญาณโทรทัศน์
และสัญญาณบริการอินเตอร์เน็ตผ่านดาวเทียม เป็นเวลา 22 ปี นับจากวันที่ 9 สิงหาคม 2537
ซึ่งจะสิ้นสุดวันที่ 8 สิงหาคม 2559
นอกจากนั้นยังได้ใบอนุญาตจากคณะกรรมการกิจการโทรคมนาคมแห่งชาติ
(กทช.)เป็นผู้ให้บริการอินเตอร์เน็ตภายใต้ชื่อ ซีเอส ล็อกซอินโฟ (CS LoxInfo)

(โปรดอ่านรายละเอียดเกี่ยวกับสัญญาอนุญาตดำเนินการและสัญญาร่วมทุนของไทยคม และ
บริษัทย่อยได้จากหัวข้อ “ข้อมูลอื่นที่เกี่ยวข้อง”)

2. ทรัพย์สินถาวร

2.1 สัญญาเช่าระยะยาว

2.1.1 สัญญาเช่าที่ราชพัสดุ

ไทยคมเช่าพื้นที่เลขที่ 41/103 ถ. รัตนาธิเบศร์ แขวงบางกระสอ อ.เมือง จ.นนทบุรี
จากสำนักงานธนารักษ์จังหวัดนนทบุรี
กระทรวงการคลังก่อสร้างเป็นสำนักงานและสถานีควบคุมดาวเทียม
ตามสัญญาดำเนินกิจการดาวเทียมสื่อสารภายในประเทศ เนื้อที่รวม 2 ไร่ 2 งาน 80 ตารางวา
ค่าเช่าตลอดอายุสัญญาเป็นเงินทั้งสิ้น 56,914,981.50 บาท

สาระสำคัญของสัญญาและภาระผูกพันของพื้นที่เช่า สรุปได้ดังนี้

ชื่อสัญญา สัญญาเช่าที่ราชพัสดุ

คู่สัญญา กระทรวงการคลัง โดยนายกำธร ทองเนตร ธนารักษ์จังหวัดนนทบุรี
ผู้รับมอบอำนาจจากผู้ว่าราชการจังหวัดนนทบุรี ตามคำสั่งจังหวัดนนทบุรีที่ 1537/2540 ลงวันที่ 28
ตุลาคม 2540

อายุสัญญา 24 ปี ตั้งแต่ 11 กันยายน 2540 ถึง 10 กันยายน 2564

สาระสำคัญของสัญญา 1. ผู้เช่าตกลงเช่าเพื่อทำเป็นสถานีควบคุมดาวเทียม
โดยจ่ายชำระค่าเช่าล่วงหน้าเป็นรายปี ณ ที่ทำการของผู้ให้เช่าภายใน 2 เดือน
นับแต่วันถัดไปจากวันที่ 10 กันยายน ของทุกปี

2. ในวันทำสัญญาผู้เช่าได้นำเงินสดจำนวน 1,512,940 บาท เป็นหลักประกันความเสียหาย

  3. ผู้เช่าต้องเสียภาษีโรงเรือนและที่ดิน ภาษีบำรุงท้องที่
  หรือภาษีอื่นใดตลอดจนค่าธรรมเนียมและค่าใช้จ่ายต่างๆ ภายใน 15
  วันนับจากได้รับแจ้งจากเจ้าหน้าที่ของผู้ให้เช่า

4.  ผู้ให้เช่าจะเอาสถานที่เช่าประกันอัคคีภัยไว้กับ บริษัท ทิพยประกันภัย จำกัด
    โดยมีจำนวนเงินเอาประกันภัยไม่ต่ำกว่ามูลค่าทดแทนในการก่อสร้างอาคารและสิ่งปลูกสร้างใหม่ในขณะนั้น
    (Replacement value) ปัจจุบันประกันอัคคีภัยมีจำนวนเอาประกันภัยจำนวนทั้งสิ้น
    108,788,536.32 บาท โดยผู้เช่าจะต้องเป็นผู้ชำระเบี้ยประกัน

5.  เมื่อสัญญาเช่าสิ้นสุดลงหรือสัญญาเช่าระงับลงไม่ว่ากรณีใดๆ
    ผู้เช่าต้องส่งมอบสถานที่เช่าพร้อมทั้งยกส่วนควบอุปกรณ์และเครื่องอุปกรณ์ของอาคารและสิ่งปลูกสร้างให้เป็นกรรมสิทธิ์ของผู้ให้เช่า

2.1.2 สัญญาเช่าที่ดินราชพัสดุ

ไทยคมเช่าที่ดินราชพัสดุ ทะเบียนราชพัสดุที่ นบ. 371 ถ. รัตนาธิเบศร์ แขวงบางกระสอ อ.เมือง
จ.นนทบุรี จากสำนักงาน ธนารักษ์พื้นที่นนทบุรี กระทรวงการคลัง
เพื่อเป็นที่ตั้งเสาอากาศไมโครเวฟและอาคารเอนกประสงค์ เนื้อที่รวม 1 งาน 83.3 ตารางวา
ค่าเช่าตลอดอายุสัญญาเป็นเงินทั้งสิ้น 12,351,770.60 บาท

สาระสำคัญของสัญญาและภาระผูกพันของพื้นที่เช่า สรุปได้ดังนี้

ชื่อสัญญา สัญญาเช่าที่ราชพัสดุ

คู่สัญญา กระทรวงการคลัง โดยนายเกษม สุขแสนไกร ธนารักษ์พื้นที่นนทบุรี
ปฏิบัติราชการแทนอธิบดีกรมธนารักษ์ ผู้รับมอบอำนาจตามคำสั่งกรมธนารักษ์ที่ 259/2549 ลงวันที่ 1
พฤษภาคม 2549

อายุสัญญา 26 ปี 11 เดือน 12 วัน ตั้งแต่ 30 กันยายน 2537 ถึง 10 กันยายน 2564

สาระสำคัญของสัญญา 1.
ผู้เช่าตกลงเช่าเพื่อทำเป็นที่ตั้งเสาอากาศไมโครเวฟและอาคารเอนกประสงค์
โดยจ่ายชำระค่าเช่าล่วงหน้าเป็นราย ปี ณ ที่ทำการของผู้ให้เช่าภายในเดือนกุมภาพันธ์ของทุกปี

2. ในวันทำสัญญาผู้เช่าได้นำเงินสดจำนวน 295,297 บาทเป็นหลักประกันความเสียหาย

3. ผู้เช่าต้องเสียภาษีโรงเรือนและที่ดิน ภาษีบำรุงท้องที่ หรือภาษีอื่นใดตลอดจนค่าธรรม เนียม
และค่าใช้จ่ายต่างๆ ภายใน 15 วันนับจากได้รับแจ้งจากเจ้าหน้าที่ของผู้ให้เช่า

2.1.3 สัญญาเช่าอาคาร

ไทยคมเช่าอาคาร Thaicom Teleport & DTH Center ตั้งอยู่เลขที่ 50 หมู่ที่ 1
ถนนวัดเจดีย์หอย ตำบลบ่อเงิน อำเภอ ลาดหลุมแก้ว จังหวัดปทุมธานี จากบริษัท ประไหมสุหรี
พร้อพเพอร์ตี้ จำกัด เพื่อใช้เป็นสถานีบริการภาคพื้นดินดาวเทียมไทยคม

เมื่อวันที่ 1 สิงหาคม 2552 ไทยคมได้ทำการต่อสัญญาเช่าอาคาร โดยมีค่าเช่าตลอดอายุสัญญา 3 ปี
เป็นเงินทั้งสิ้น 5,626,080 บาท สาระสำคัญของสัญญาและภาระผูกพันของการเช่าอาคาร
สรุปได้ดังนี้

ชื่อสัญญา สัญญาเช่าอาคาร Thaicom Teleport & DTH Center

คู่สัญญา บริษัท ประไหมสุหรี พร้อพเพอร์ตี้ จำกัด

อายุสัญญา 3 ปี ตั้งแต่ 1 ธันวาคม 2552 ถึง 30 พฤศจิกายน 2555

สาระสำคัญของสัญญา 1. ผู้เช่าตกลงเช่าอาคาร Thaicom Teleport & DTH Center
ซึ่งประกอบด้วย อาคารสถานี ภาคพื้นดิน อาคาร Generator House
อาคารหอพักเจ้าหน้าที่ปฏิบัติการ ห้องอาหาร (Canteen) และ พื้นที่จอดรถยนต์จำนวน 28 คัน

2. ผู้เช่าตกลงชำระค่าเช่าตามสัญญานี้ในอัตราเดือนละ 156,280 บาท โดยให้ชำระล่วงหน้า
ภายในวันที่ 5 ของทุกเดือน ชำระค่าเช่าเดือนแรกในวันทำสัญญานี้

เมื่อครบกำหนดการเช่าตามสัญญา ผู้ให้เช่าจะให้ผู้เช่าได้เช่าสถานที่เช่าต่อไปอีก คราวละ 3 ปี
ภายใต้ข้อกำหนดและเงื่อนไขที่จะพึงตกลงกัน โดยบอกกล่าวเป็นลายลักษณ์อักษร ล่วงหน้าไม่น้อยกว่า
90 วัน ก่อนครบกำหนดสัญญาเช่า โดยจะคิดค่าเช่าเพิ่มอีกร้อยละ 15
หรือตามแต่คู่สัญญาจะตกลงกันโดยคำนึงถึงภาวะเศรษฐกิจในขณะนั้น

3.  กรณีที่ผู้เช่าผิดนัดค้างชำระเงินค่าเช่า ผู้เช่ายินยอมให้ผู้ให้เช่าคิดดอกเบี้ยในอัตราร้อยละ 15
    ต่อปี ของจำนวนเงินค้างชำระ

4. ในวันทำสัญญาผู้เช่าต้องวางเงินจำนวนเท่ากับค่าเช่าตามสัญญานี้ 2 เดือน คิดเป็น จำนวน
312,560 บาท ให้แก่ผู้ให้เช่าเพื่อเป็นหลักประกันความเสียหายและการปฏิบัติตาม
เงื่อนไขสัญญารวมถึงการเลิกสัญญาก่อนกำหนด โดยจะคืนให้ผู้เช่าโดยไม่มีดอกเบี้ย ภายใน 30 วัน
นับจากวันที่สิ้นสุดการเช่าตามที่ระบุไว้ และผู้เช่ามิได้ปฏิบัติผิดเงื่อนไข สัญญา

2.1.4 สัญญาเช่าอุปกรณ์ระบบประกอบอาคาร

ไทยคมเช่าอุปกรณ์ระบบประกอบอาคาร Thaicom Teleport & DTH Center ตั้งอยู่เลขที่ 50
หมู่ที่ 1 ถนนวัดเจดีย์หอย ตำบลบ่อเงิน อำเภอลาดหลุมแก้ว จังหวัดปทุมธานี จากบริษัท
ประไหมสุหรี พร้อพเพอร์ตี้ จำกัด

เมื่อวันที่ 1 สิงหาคม 2552 ไทยคม ได้ทำการต่อสัญญาเช่าอุปกรณ์ระบบประกอบอาคาร
โดยมีค่าเช่าตลอดอายุสัญญา 3 ปี เป็นเงินทั้งสิ้น 20,628,720 บาท
สาระสำคัญของสัญญาและภาระผูกพันของการเช่าอาคารสรุปได้ดังนี้

ชื่อสัญญา สัญญาเช่าอุปกรณ์ระบบประกอบอาคาร

คู่สัญญา บริษัท ประไหมสุหรี พร้อพเพอร์ตี้ จำกัด

อายุสัญญา 3 ปี ตั้งแต่ 1 ธันวาคม 2552 ถึง 30 พฤศจิกายน 2555

สาระสำคัญของสัญญา 1. ผู้เช่าตกลงเช่าอุปกรณ์ระบบประกอบอาคาร Thaicom Teleport &
DTH Center โดยมี กำหนดเวลาเช่า 3 ปี เท่ากับสัญญาเช่าอาคาร

2. ผู้เช่าตกลงชำระค่าเช่าอุปกรณ์ระบบประกอบอาคารในอัตราเดือนละ 573,020 บาท ซึ่งยัง
ไม่รวมภาษีมูลค่าเพิ่ม โดยให้ชำระล่วงหน้าภายในวันที่ 5 ของทุกเดือนพร้อมกับ การชำระ
ค่าเช่าตามสัญญาเช่าอาคาร และให้ชำระค่าเช่าเดือนแรกในวันทำสัญญานี้ กรณีที่ผู้เช่า
ผิดนัดค้างชำระเงินค่าเช่า ผู้เช่ายินยอมให้ผู้ให้เช่าคิดดอกเบี้ยในอัตราร้อยละ 15 ต่อปี
ของจำนวนเงินค้างชำระ

3. ในวันทำสัญญานี้ผู้เช่าต้องวางเงินจำนวนเท่ากับค่าเช่าตามสัญญานี้ 2 เดือนคิดเป็นเงิน จำนวน
1,146,480 บาท ซึ่งยังไม่รวมภาษีมูลค่าเพิ่ม ให้แก่ผู้ให้เช่า เพื่อเป็นหลักประกัน ความเสียหาย
และการปฏิบัติตามเงื่อนไขสัญญา รวมถึงการเลิกสัญญาก่อนกำหนด โดย
จะคืนให้ผู้เช่าโดยไม่มีดอกเบี้ยภายใน 30 วัน นับจากวันที่สิ้นสุดการเช่าตามที่ระบุไว้ และ
ผู้เช่ามิได้ปฏิบัติผิดเงื่อนไขสัญญา

4. กรณีที่มีการต่ออายุสัญญาเช่าอาคารระหว่างผู้ให้เช่ากับผู้เช่า ให้มีการต่ออายุสัญญาฉบับนี้
โดยมีกำหนดเวลาเท่ากับการต่ออายุสัญญาเช่าอาคาร ซึ่งจะคิดค่าเช่าเพิ่มเป็นจำนวนร้อยละ 15
ของอัตราค่าเช่าในสัญญานี้ หรือตามแต่คู่สัญญาจะตกลงกันโดยคำนึงถึงภาวะ เศรษฐกิจในขณะนั้น

2.2 อาคารและอุปกรณ์ 

อาคารและอุปกรณ์ตามงบการเงินรวมของไทยคม ไม่ได้ติดภาระผูกพันใดๆ โดย ณ วันที่ 31 ธันวาคม 2553 อาคารและอุปกรณ์สุทธิประกอบด้วย

+------------------------+--------------------+------------------------+
|                        | ประมาณอายุการใช้งาน  | ณ วันที่ 31 ธันวาคม 2553   |
|                        | (ปี)                |                        |
|                        |                    | (ล้านบาท)               |
+------------------------+--------------------+------------------------+
| สิทธิการเช่าที่ดินและอาคาร   | 30                 | 229.88                 |
+------------------------+--------------------+------------------------+
| อุปกรณ์                  | 5-10               | 4,099.75               |
+------------------------+--------------------+------------------------+
| รถยนต์และอุปกรณ์สำนักงาน   | 5                  | 179.43                 |
+------------------------+--------------------+------------------------+
| รวม                    |                    | 4,509.06               |
+------------------------+--------------------+------------------------+
| สินทรัพย์ระหว่างก่อสร้าง     |                    | 753.58                 |
+------------------------+--------------------+------------------------+
| รวมอาคารและอุปกรณ์       |                    | 5,262.64               |
+------------------------+--------------------+------------------------+

หมายเหตุ: 1) ณ วันที่ 31 ธันวาคม 2553
อาคารและอุปกรณ์รวมสินทรัพย์ภายใต้สัญญาอนุญาตให้ดำเนินการของ Mfone จำนวน 2,317.96
ล้านบาท โดย Mfone
จะต้องโอนกรรมสิทธิ์ของสินทรัพย์ดังกล่าวให้แก่รัฐบาลกัมพูชาเมื่อสิ้นสุดระยะเวลาสัญญาอนุญาตให้ดำเนินการ

2) ณ วันที่ 31 ธันวาคม 2552 ไทยคมมีขาดทุนจากการด้อยค่าสะสมจำนวน 28.6 ล้านบาท
ประกอบด้วยขาดทุนจากการด้อยค่าของอุปกรณ์
โครงการเครือข่ายโทรศัพท์มือถือในระบบอนาลอกที่หยุดให้บริการในระหว่างปี 2548 จำนวน 16.2
ล้านบาท และ ขาดทุนจากการด้อยค่า ของอุปกรณ์โครงข่ายโทรศัพท์ทางไกลชนบท จำนวน 12.4
ล้านบาท

2.3 อาคารและอุปกรณ์ภายใต้สัญญาอนุญาตให้ดำเนินการ

อาคารและอุปกรณ์ภายใต้สัญญาอนุญาตให้ดำเนินการสุทธิตามงบการเงินรวม ณ วันที่ 31 ธันวาคม
2553 ประกอบด้วย

+---------------------+---------------+---------------+---------------+
| ประเภทสินทรัพย์        | ต้นทุน          | จ             | มูลค่าทางบัญชี    |
|                     |               | ำนวนปีตัดจำหน่าย |               |
|                     | (ล้านบาท)      |               | (ล้านบาท)      |
+=====================+===============+===============+===============+
| ดาวเทียมไทยคม 1A     | 2,911.90      | 15            | -             |
+---------------------+---------------+---------------+---------------+
| ดาวเทียมไทยคม 2      | 2,517.13      | 15            | -             |
+---------------------+---------------+---------------+---------------+
| ดาวเทียมไทยคม        | 16,642.76     | 15.75         | 11,292.99     |
| 4(ไอพีสตาร์)          |               |               |               |
+---------------------+---------------+---------------+---------------+
| ดาวเทียมไทยคม 5      | 4,037.42      | 14.25         | 2,770.54      |
+---------------------+---------------+---------------+---------------+
| Satellite Control   | 228.78        | 5             | 0.02          |
| Equipment           |               |               |               |
+---------------------+---------------+---------------+---------------+
| อุปกรณ์ภาคพื้นดินไอพีสตาร์ | 79.56         | 15.75         | 54.55         |
+---------------------+---------------+---------------+---------------+
| TTC&M               | 149.66        | 27.5          | 59.03         |
+---------------------+---------------+---------------+---------------+
| รวม                 | 26,567.21     |               | 14,177.13     |
+---------------------+---------------+---------------+---------------+

3. สินทรัพย์ไม่มีตัวตน

สินทรัพย์ไม่มีตัวตนตามงบการเงินรวม ณ วันที่ 31 ธันวาคม 2553 ประกอบด้วย

+---------------------+---------------+---------------+---------------+
| ประเภทสินทรัพย์        | ต้นทุน          | จ             | มูลค่าทางบัญชี    |
|                     |               | ำนวนปีตัดจำหน่าย |               |
|                     | (ล้านบาท)      |               | (ล้านบาท)      |
+=====================+===============+===============+===============+
| ค่าสิทธิบัตร            | 1,595.11      | ไม่เกิน 20      | 1,086.71      |
| เครื่องหมายการค้า และ  |               |               |               |
| สิทธิในการใช้อุปกรณ์     |               |               |               |
+---------------------+---------------+---------------+---------------+
| ระบบซอร์ฟแวร์         | 62.74         | 5-10          | 16.37         |
+---------------------+---------------+---------------+---------------+
| รวม                 | 1,657.85      |               | 1,103.08      |
+---------------------+---------------+---------------+---------------+

4. เงินลงทุนของไทยคม

ไทยคมและบริษัทย่อยมีเงินลงทุนใน บริษัทร่วม ซึ่งบันทึกโดยวิธีส่วนได้เสียทั้งสิ้น 459.26 ล้านบาท
หรือคิดเป็นร้อยละ 1.78 ของสินทรัพย์รวม ณ วันที่ 31 ธันวาคม 2553
รายละเอียดตามหมายเหตุประกอบงบการเงินข้อ 9 เรื่องเงินลงทุนในบริษัทย่อย
กิจการที่ควบคุมร่วมกัน และบริษัทร่วม

5. นโยบายการลงทุนในบริษัทย่อยและบริษัทร่วม

ไทยคมมุ่งเน้นการลงทุนในกิจการโทรคมนาคมใน 4 ธุรกิจหลักของไทยคม คือ
ธุรกิจดาวเทียมและบริการที่เกี่ยวเนื่อง ธุรกิจอินเตอร์เน็ตและสื่อ ธุรกิจโทรศัพท์
และธุรกิจสื่อโฆษณาผ่านสมุดรายนามผู้ใช้โทรศัพท์และสิ่งพิมพ์ประเภทโฆษณาย่อย

การลงทุนในกิจการต่างๆ ดังกล่าวข้างต้น ไทยคม จะเน้นการลงทุนระยะยาว
โดยพิจารณาจากปัจจัยพื้นฐานของธุรกิจที่จะเข้าไปลงทุน รวมถึงแนวโน้มของธุรกิจนั้นๆ เป็นสำคัญ
นอกจากนี้ ไทยคม
มีนโยบายการลงทุนในสัดส่วนที่มากพอเพื่อให้สามารถมีอำนาจในการบริหารจัดการและกำหนดแนวทางการดำเนินธุรกิจในบริษัทย่อยและบริษัทร่วมนั้นๆ

ในการพิจารณาตัดสินใจเข้าทำการลงทุน ไทยคม
มีหน่วยงานที่รับผิดชอบโดยตรงในการดูแลการลงทุน ซึ่งจะทำงานร่วมกับที่ปรึกษาทางการเงิน
และ/หรือ ที่ปรึกษากฎหมายในการคัดเลือกกิจการที่จะเข้าลงทุนเป็นกรณีไป
เพื่อลดความเสี่ยงที่อาจเกิดขึ้นจากการตัดสินใจลงทุนผิดพลาดทำให้ไม่ได้รับผลตอบแทนที่คุ้มค่าต่อการลงทุนหรือมีข้อจำกัดในการเข้าร่วมบริหารงาน
ที่สำคัญที่สุดไทยคม มีนโยบายที่จะเสริมสร้างให้แต่ละกิจการที่เข้าลงทุนมีความแข็งแกร่งในทุกๆ ด้าน
สามารถยืนหยัดได้ด้วยตนเอง
โดยเฉพาะอย่างยิ่งในส่วนที่เกี่ยวข้องกับด้านการเงินและการพัฒนาทางเทคโนโลยี
ซึ่งเป็นปัจจัยสำคัญสำหรับผู้ประกอบการธุรกิจโทรคมนาคม
เพื่อเตรียมความพร้อมสำหรับการแข่งขันในระดับสากล

นอกจากนี้ หลังจากการตัดสินใจเข้าทำการลงทุนในบริษัทย่อยหรือบริษัทร่วมใดแล้ว
หน่วยงานที่ดูแลการลงทุนจะติดตามอย่างใกล้ชิดถึงผลประกอบการและการดำเนินงานของธุรกิจดังกล่าว
และนำเสนอผลการวิเคราะห์รวมถึงแสดงความคิดเห็นหรือข้อเสนอแนะต่อคณะกรรมการบริหารของบริษัทย่อยหรือบริษัทร่วมนั้นๆ
โดยผ่านทางผู้บริหารของไทยคม
ซึ่งมีส่วนร่วมในการบริหารกิจการของแต่ละบริษัทย่อยหรือบริษัทร่วมเพื่อใช้ประกอบการพิจารณากำหนดนโยบายหรือปรับปรุงส่งเสริมให้ธุรกิจของบริษัทย่อยหรือบริษัทร่วมมีการพัฒนาและเจริญเติบโตอย่างต่อเนื่องต่อไป

+-------------------------------------------------------------------+---+
| []                                                                |   |
+-------------------------------------------------------------------+---+
| บริษัท ชิน คอร์ปอเรชั่น จำกัด (มหาชน)                                    |   |
|                                                                   |   |
| Shin Corporation Public Company Limited                           |   |
|                                                                   |   |
| เอกสารแนบ 3                                                       |   |
|                                                                   |   |
| การประกอบธุรกิจสายธุรกิจสื่อและโฆษณา                                    |   |
+-------------------------------------------------------------------+---+

การประกอบธุรกิจสายธุรกิจสื่อและโฆษณา

ดำเนินงานโดยบริษัท ไอทีวี จำกัด (มหาชน) (ไอทีวี) และบริษัท แมทช์บอกซ์ จำกัด
มีรายละเอียด ดังนี้

1.  บริษัท ไอทีวี จำกัด (มหาชน) (ไอทีวี)

ภาพรวมการประกอบธุรกิจของไอทีวีในปัจจุบัน

บริษัท ไอทีวี จำกัด (มหาชน) (ไอทีวี) เคยประกอบธุรกิจสถานีวิทยุโทรทัศน์ระบบ ยู เอช เอฟ
แห่งแรก ของประเทศไทย ภายใต้ชื่อ “สถานีโทรทัศน์ไอทีวี (ITV)” (สถานีฯ)
โดยไอทีวีได้รับสัญญาอนุญาตให้ดำเนินการลักษณะ สร้าง-โอน-ดำเนินงาน
(“สัญญาอนุญาตให้ดำเนินการ” หรือ “สัญญาเข้าร่วมงานฯ”) จากสำนักงานปลัดสำนักนายกรัฐมนตรี
(สปน.) เป็นระยะเวลา 30 ปี สิ้นสุดวันที่ 3 กรกฎาคม 2568
โดยไอทีวีจะต้องจ่ายผลประโยชน์ตอบแทนแก่สำนักงานปลัดสำนักนายกรัฐมนตรี
ในอัตราที่ระบุไว้ในสัญญาอนุญาตให้ดำเนินการเป็นร้อยละของรายได้ทั้งหมดของไอทีวี
หรือเป็นจำนวนเงินขั้นต่ำทั้งสิ้น 25,200 ล้านบาท ตลอดอายุอนุญาตให้ดำเนินการ

ก่อนวันที่ 8 มีนาคม 2550 ไอทีวี เป็นผู้ดำเนินการผลิตและจัดหารายการ ขาย
และให้เช่าเวลาโฆษณา และแพร่ภาพ
ส่งสัญญาณออกอากาศครอบคลุมจำนวนประชากรที่สามารถรับชมได้ประมาณร้อยละ 98
ของประชากรทั้งหมดในประเทศไทย ผ่านสถานีเครือข่ายทั่วประเทศรวม 52 สถานี
ด้วยระบบส่งสัญญาณที่มีเทคโนโลยีระบบดิจิตอล ที่ทันสมัยให้ความคมชัดทั้งภาพและเสียง ไอทีวี
มีความโดดเด่นในการเป็นสถานีข่าวชั้นแนวหน้าของเมืองไทยที่ได้รับการยอมรับอย่างกว้างขวางในความน่าเชื่อถือของการนำเสนอข่าวที่ถูกต้อง
รวดเร็ว และเจาะลึก นอกจากนี้ ไอทีวี
ยังได้นำเสนอรายการละครช่วงเย็นสำหรับเด็กซึ่งประสบความสำเร็จติดต่อกันมาเป็นเวลากว่า 3 ปี
ในส่วนของรายการอื่นๆ ด้านสาระความรู้และรายการบันเทิงต่างๆ ของสถานีฯ
ก็ยังคงความโดดเด่นในด้านเนื้อหาที่มีคุณภาพและรูปแบบของรายการที่นำเสนอและแตกต่างจากรายการบันเทิงของสถานีอื่นๆ
ทำให้สถานีฯ ยังคงรักษาอันดับความนิยม (TV Rating) เป็นอันดับ 3 ในปี 2549
โดยมีค่าเฉลี่ยของ Rating ในช่วงไพร์มไทม์ (18.00-22.30 น.) เท่ากับ 3.16 เพิ่มขึ้นจากปี
2548 ที่ได้ 2.85 โดยเพิ่มขึ้น ร้อยละ11

นับตั้งแต่วันที่ 8 มีนาคม 2550 ไอทีวี ไม่มีรายได้จากการบริการสถานีโทรทัศน์ แต่อย่างใด
รายได้หลักเกิดจากการนำเงินที่เหลืออยู่ไปฝากสถาบันการเงิน จนกระทั่ง เดือนพฤศจิกายน 2551
คณะกรรมการได้จ้างบริษัทหลักทรัพย์จัดการกองทุนรวมแห่งหนึ่งบริหารและจัดการเงินสดในมือที่มี ณ
วันที่ 31 ธันวาคม 2552 จำนวน 1,028 ล้านบาท
เพื่อให้เกิดผลตอบแทนที่ดีกว่าการนำเงินฝากไว้ในธนาคาร ภายใต้ความเสี่ยงที่ไอทีวี ยอมรับได้
จนมาถึงปัจจุบัน

ผลประกอบการปี 2553 ตามงบการเงินรวม ไอทีวีมีผลขาดทุนสุทธิ 432
ล้านบาทเมื่อเทียบกับขาดทุนสุทธิปี 2552 จำนวน 431 ล้านบาท ไอทีวี
มีผลขาดทุนสุทธิเพิ่มขึ้นร้อยละ 0.2 จากปีก่อน
สาเหตุมาจากรายได้จากผลตอบแทนจากการลงทุนลดลง ไอทีวี มีรายได้ในปี 2553
ตามงบการเงินรวม โดยรายได้หลักมาจากผลตอบแทนจากการลงทุนในตราสารหนี้ จำนวน 27
ล้านบาท และมาจากรายได้ดอกเบี้ยและรายได้อื่น จำนวน 0.4 ล้านบาท มีรายได้รวม จำนวน 38
ล้านบาท ลดลงจากปีก่อนจำนวน 5 ล้านบาท หรือลดลงร้อยละ 15

โดยนับแต่วันที่คำพิพากษาศาลปกครองสูงสุดมีผลบังคับคือ วันที่ 14 ธันวาคม 2549 เป็นต้นมา
สำนักงานปลัดสำนักนายกรัฐมนตรีได้มีหนังสือแจ้งให้ไอทีวีดำเนินการชำระหนี้ค่าอนุญาตให้ดำเนินการส่วนต่างจำนวน
2,210 ล้านบาท ค่าดอกเบี้ยของค่าอนุญาตให้ดำเนินการส่วนต่าง และค่าปรับจำนวนประมาณ
97,760 ล้านบาท ภายในวันที่ 6 มีนาคม 2550 มิฉะนั้น สำนักงานปลัดสำนักนายกรัฐมนตรี
จะดำเนินการตามสัญญาและกฎหมาย ซึ่งไอทีวี พยายามเจรจากับ
สำนักงานปลัดสำนักนายกรัฐมนตรีในเรื่องนี้มาโดยตลอดว่า
ในส่วนของภาระหนี้ค่าดอกเบี้ยของค่าอนุญาตให้ดำเนินการส่วนต่างและค่าปรับจำนวนประมาณ
97,760 ล้านบาท นั้น ไอทีวี มีความเห็นไม่ตรงกันกับสำนักงานปลัดสำนักนายกรัฐมนตรี
ทั้งวิธีการคำนวณและจำนวนภาระหนี้ที่แตกต่างกันอย่างมาก
การเรียกร้องหนี้สินดังกล่าวไม่เป็นธรรมกับ ไอทีวี
เนื่องจากความไม่ชัดเจนของภาระหนี้สินจำนวนมหาศาลดังกล่าวเป็นเหตุให้ไอทีวี
ประสบปัญหาในการจัดหาแหล่งเงินกู้หรือแหล่งเงินทุนใดๆ
เพื่อมาให้การสนับสนุนในการดำเนินงานของไอทีวี
ตลอดจนการชำระหนี้ค่าอนุญาตให้ดำเนินการส่วนต่าง ไอทีวี
ได้ขอให้สำนักงานปลัดสำนักนายกรัฐมนตรี พิจารณาแนวทางแก้ไขปัญหาในหลายๆ แนวทาง
รวมทั้งได้ยื่นข้อเสนอขอประนีประนอมโดยเสนอที่จะชำระค่าอนุญาตให้ดำเนินการส่วนต่าง 2,210
ล้านบาท
ส่วนดอกเบี้ยและค่าปรับให้ดำเนินการตามกระบวนการยุติธรรมตามขั้นตอนที่กำหนดไว้ในสัญญาอนุญาตให้ดำเนินการ
แต่ก็ได้รับการปฏิเสธ ไอทีวี จึงได้ทำหนังสือขอความเป็นธรรมจากนายกรัฐมนตรี
และนอกจากนี้เมื่อวันที่ 20 กุมภาพันธ์ 2550 ไอทีวี
ยังได้ยื่นคำร้องต่อศาลปกครองกลางเพื่อขอให้ศาลกำหนดมาตรการคุ้มครองชั่วคราวและร้องขอให้ศาลพิจารณาไต่สวนเป็นกรณีฉุกเฉิน
เพื่อขอให้ศาลมีคำสั่งระงับการใช้สิทธิบอกเลิกสัญญาอนุญาตให้ดำเนินการของสำนักงานปลัดสำนักนายกรัฐมนตรี
จนกว่าคณะอนุญาโตตุลาการจะมีคำชี้ขาดในกรณีค่าปรับและดอกเบี้ย แต่ต่อมาเมื่อวันที่ 21 กุมภาพันธ์
2550 ศาลได้พิจารณาแล้วมีคำสั่งยกคำร้องขอคุ้มครองชั่วคราวที่ไอทีวี ได้ยื่นไปข้างต้น

ต่อมาเมื่อวันที่ 27 กุมภาพันธ์ 2550 ที่ประชุมคณะรัฐมนตรี (ครม.)
มีมติให้สำนักงานปลัดสำนักนายกรัฐมนตรี บอกเลิกสัญญาอนุญาตให้ดำเนินการกับไอทีวีได้ หากไอทีวี
ไม่สามารถชำระหนี้ค่าอนุญาตให้ดำเนินการส่วนต่างและค่าปรับและดอกเบี้ยรวมแสนล้านกว่าบาทดังกล่าวได้
ภายในวันที่ 6 มีนาคม 2550

วันที่ 6 มีนาคม 2550 คณะรัฐมนตรีมีมติให้สถานีโทรทัศน์ไอทีวี ยุติการออกอากาศ
โดยจะออกอากาศได้ถึงเวลา 24.00 น. ของวันที่ 7 มีนาคม 2550
และสำนักงานปลัดสำนักนายกรัฐมนตรี ได้มีหนังสือลงวันที่ 7 มีนาคม 2550
บอกเลิกสัญญาเข้าร่วมงานฯ และแจ้งให้ไอทีวี ดำเนินการชำระหนี้ และส่งมอบทรัพย์สินที่ไอทีวี
มีไว้ใช้ในการดำเนินกิจการตามสัญญาเข้าร่วมงานฯ คืนให้สำนักงานปลัดสำนักนายกรัฐมนตรี
ภายในเวลาที่สำนักงานปลัดสำนักนายกรัฐมนตรีกำหนด
ซึ่งการบอกเลิกสัญญาอนุญาตให้ดำเนินการดังกล่าวเป็นเหตุให้ไอทีวี
จำเป็นต้องหยุดดำเนินธุรกิจสถานีโทรทัศน์ไอทีวีนับแต่นั้นมา

ตั้งแต่วันที่ 8 มีนาคม 2550 เป็นต้นมา สำนักงานปลัดสำนักนายกรัฐมนตรี
ได้มอบหมายให้กรมประชาสัมพันธ์เข้ายึดครองทรัพย์สินและคลื่นความถี่ยูเอชเอฟซึ่งไอทีวีเคยใช้งานอยู่เดิมและเข้าดำเนินการบริหารกิจการสถานีโทรทัศน์ภายใต้ชื่อ
“สถานีทีไอทีวี (TITV)“ ปัจจุบันสถานีดังกล่าวแปรรูปกิจการไปเป็น ”สถานีโทรทัศน์ทีวีไทย”
ภายใต้พระราชบัญญัติองค์การกระจายเสียงและแพร่ภาพสาธารณะแห่งประเทศไทย
(“พรบ.ทีวีสาธารณะ”) มีผลบังคับใช้เป็นกฎหมายแล้วตั้งแต่วันที่ 15 มกราคม 2551
ซึ่งพรบ.ทีวีสาธารณะดังกล่าวมีผลให้คณะอนุญาโตตุลาการ และ/หรือ
ศาลปกครองกลางไม่อาจวินิจฉัยหรือมีคำพิพากษาให้สำนักงานปลัดสำนักนายกรัฐมนตรี
อนุญาตให้ไอทีวีกลับเข้าดำเนินการสถานีโทรทัศน์ ระบบ ยู เอช เอฟ
โดยใช้คลื่นความถี่และทรัพย์สินอุปกรณ์เครือข่ายเดิมต่อไปจนครบตามกำหนดระยะเวลาในสัญญาเข้าร่วมงานฯ
เดิมได้ เนื่องจากบรรดาทรัพย์สินต่างๆ รวมถึงสิทธิ หน้าที่ และภาระผูกพันของไอทีวี
ตามสัญญาเข้าร่วมงานฯ จะตกเป็นของรัฐตามบทเฉพาะกาล มาตรา 56
แห่งร่างพระราชบัญญัติดังกล่าว

อย่างไรก็ตาม ไอทีวี
ยังคงดำเนินคดีฟ้องร้องกับสำนักงานปลัดสำนักนายกรัฐมนตรีต่อไปตามกระบวนการยุติธรรม
และข้อเรียกร้องค่าเสียหายข้ออื่นๆ
ที่เรียกร้องให้สำนักงานปลัดสำนักนายกรัฐมนตรีชดเชยความเสียหายโดยชำระคืนเป็นเงินสดตลอดจนการชดเชยความเสียหายโดยวิธีอื่น
ให้แก่ไอทีวี ยังคงมีผลทางกฎหมายอยู่ หากศาลมีคำพิพากษาชี้ขาดตามที่
ไอทีวีเรียกร้องโดยคดีความระหว่าง ไอทีวี และ สำนักงานปลัดสำนักนายกรัฐมนตรี
ที่ยังคงดำเนินอยู่ในกระบวนการยุติธรรมมี 2 คดี ได้แก่

1.  คดีหมายเลขดำที่ 1/2550 วันที่ 4 มกราคม 2550 ไอทีวี
    เป็นโจทก์ยื่นข้อพิพาทต่อสถาบันอนุญาโตตุลาการขอให้พิจารณาเรื่องค่าปรับจากการปรับผังรายการและดอกเบี้ยจากค่าอนุญาตให้ดำเนินการส่วนต่าง

2.  คดีหมายเลขดำที่ 46/2550 วันที่ 9 พฤษภาคม 2550 ไอทีวี
    เป็นโจทก์ยื่นข้อพิพาทต่อสถาบันอนุญาโตตุลาการกรณี สำนักงานปลัดสำนักนายกรัฐมนตรี
    บอกเลิกสัญญาไม่ชอบและเรียกร้องหนี้สินไม่ชอบด้วยกฎหมายและสัญญา
    รวมทั้งยังเรียกร้องค่าเสียหายอันเกิดจากการกระทำไม่ชอบดังกล่าวจำนวน 21,814 ล้านบาท

ผลจากการที่สำนักงานปลัดสำนักนายกรัฐมนตรีได้เพิกถอนสัญญาอนุญาตให้ดำเนินการของไอทีวี
ทำให้ไอทีวี จำเป็นต้องหยุดดำเนินกิจการสถานีโทรทัศน์ไอทีวี ตั้งแต่วันที่ 8 มีนาคม 2550
เป็นต้นมา และยังเป็นสาเหตุให้ตลาดหลักทรัพย์แห่งประเทศไทย (ตลาดหลักทรัพย์ฯ)
ได้ประกาศให้หุ้นของไอทีวี
เป็นหลักทรัพย์ที่เข้าข่ายอาจถูกเพิกถอนออกจากตลาดหลักทรัพย์แห่งประเทศไทย
พร้อมทั้งขึ้นเครื่องหมาย NC (Non-Compliance) และ SP (Suspension)
ห้ามซื้อหรือขายหลักทรัพย์ของไอทีวี จนกว่าไอทีวี
จะสามารถแก้ไขฟื้นฟูกิจการเพื่อให้เหตุแห่งการเพิกถอนหมดไป และตั้งแต่วันที่ 4 มิถุนายน 2552
ตลาดหลักทรัพย์แห่งประเทศไทย ได้ถอนชื่อหลักทรัพย์ของไอทีวี
ออกจากกระดานซื้อขายและย้ายหลักทรัพย์ไปยังกลุ่ม NPG (Non-Performing Group) โดยไอทีวี
ยังคงมีสถานะเป็นบริษัทจดทะเบียนซึ่งมีหน้าที่ปฏิบัติตามข้อกำหนดของตลาดหลักทรัพย์แห่งประเทศไทยทุกประการ
จนกว่าไอทีวี จะสามารถแก้ไขผลการดำเนินงานให้หลุดพ้นจากเหตุแห่งการเพิกถอนได้

เมื่อวันที่ 19 มกราคม 2554 ตลาดหลักทรัพย์แห่งประเทศไทย ได้ประกาศ
การปรับปรุงแนวทางการดำเนินการกับบริษัทจดทะเบียนที่มีการดำเนินงานหรือฐานะการเงินที่เข้าข่ายอาจถูกเพิกถอน
ประกาศ มีผลบังคับใช้ตั้งแต่วันที่ 26 มกราคม 2554
โดยแนวทางดังกล่าวได้กำหนดระยะเวลาให้ไอทีวี
ดำเนินการแก้ไขเหตุแห่งการเพิกถอนภายในระยะเวลา 3 ปี (กำหนด 3 ระยะ ๆ ละ 1 ปี)
เริ่มตั้งวันที่ 10 มีนาคม 2554 ทั้งนี้ไอทีวี สามารถยื่นคำขอขยายระยะเวลาฟื้นฟูกิจการได้ 1 ครั้ง
ระยะเวลาไม่เกิน 1 ปี (กำหนดระยะเวลาสูงสุดในการฟื้นฟูกิจการไม่เกิน 4 ปี) โดยไอทีวี
ต้องมีคุณสมบัติครบทุกข้อ ดังนี้

1.  มีส่วนของผู้ถือหุ้น ไม่ต่ำกว่า 20 ล้านบาท หรือมีกำไรจากการดำเนินธุรกิจหลัก 1 ปี

2.  มีธุรกิจหลักดำเนินการอย่างต่อเนื่องชัดเจน

3.  มีแนวทางแก้ไขเหตุเพิกถอนชัดเจน

4.  คุณสมบัติอื่นๆ ครบถ้วน เช่น ผู้บริหารหรือผู้มีอำนาจควบคุม ไม่เป็นบุคคลที่มีลักษณะต้องห้าม
    เป็นต้น

นอกจากนี้ ไอทีวียังมีคดีความที่ยังอยู่ในกระบวนการพิจารณาของศาล
และอาจต้องใช้ระยะเวลานานจนกว่ากระบวนการยุติธรรมจะถึงที่สุด
และผลของคดีความดังกล่าวอาจส่งผลที่เป็นสาระสำคัญต่อสถานะการเงินและการดำเนินธุรกิจต่อไปในระยะยาว
รวมถึงสถานะงบการเงินของไอทีวี ณ 31 ธันวาคม 2553 ไอทีวีมีส่วนของผู้ถือหุ้นติดลบอยู่ 3,476
ล้านบาท อีกทั้งมีภาระค่าใช้จ่ายทางบัญชีในการสำรองเผื่อค่าดอกเบี้ยอันอาจเกิดขึ้นในกรณีที่ไอทีวี
แพ้คดีในอัตราร้อยละ 15 ต่อปี ของค่าอนุญาตให้ดำเนินการส่วนต่างรวม 2,891 ล้านบาท
คิดเป็นจำนวนเงินปีละประมาณ 434 ล้านบาท หรือไตรมาสละประมาณ 109 ล้านบาท
ซึ่งตามเงื่อนไขในการดำเนินการแก้ไขเหตุแห่งการเพิกถอนภายในระยะเวลา 3
ปีตามเกณฑ์ข้างต้นของตลาดหลักทรัพย์ฯ
ไอทีวีจะต้องหาธุรกิจใหม่ที่สร้างผลกำไรสะสมได้เพิ่มขึ้นอย่างน้อย 3,776
ล้านบาทหรือหาวิธีอื่นใดเพื่อทำให้ส่วนของผู้ถือหุ้นในงบดุลเป็นบวกไม่ต่ำกว่า 300 ล้านบาท
และนอกจากนั้นไอทีวีต้องสามารถทำกำไรจากการดำเนินงานในธุรกิจหลักอย่างน้อย ไม่น้อยกว่า 30
ล้านบาท และมีกำไรสุทธิในงวด หรือ 466 ล้านบาท ในระยะเวลา 1 ปี
(ในกรณีที่ผลกำไรไม่ต่อเนื่อง)
จึงจะพ้นจากเหตุแห่งการเพิกถอนหลักทรัพย์ของไอทีวีออกจากตลาดหลักทรัพย์ฯ

ทั้งนี้หากไอทีวีไม่สามารถดำเนินการแก้ไขให้มีคุณสมบัติตามแนวทางดังกล่าวภายในระยะเวลาที่กำหนดตลาดหลักทรัพย์ฯ
จะเสนอคณะกรรมการตลาดหลักทรัพย์ฯ เพื่อพิจารณาอนุมัติการเพิกถอนหลักทรัพย์ต่อไป
ซึ่งอาจจะทำให้ไอทีวีพ้นสภาพจากการเป็นบริษัทจดทะเบียนและหลักทรัพย์ของไอทีวีไม่สามารถทำการซื้อขายในตลาดหลักทรัพย์ฯ
ได้อีกต่อไป

สืบเนื่องจากข้อจำกัดหลายประการข้างต้น
รวมถึงเงินสดในมือสำหรับใช้ดำเนินกิจการต่อไปมีจำนวนจำกัด ณ วันที่ 31 ธันวาคม 2553
ไอทีวีมีเงินคงเหลือในมือรวมเงินฝากธนาคารหรือเงินลงทุนในตราสารการเงินต่างๆ
ที่เทียบเท่าเงินสดทั้งหมดประมาณ 1,118 ล้านบาท
ในกรณีที่ไอทีวีได้ข้อสรุปเกี่ยวกับผลการศึกษาความเป็นไปได้และ/หรือแผนการฟื้นฟูกิจการแล้ว
ไอทีวีจะนำเสนอการเพื่อนำเสนอให้ผู้ถือหุ้นของไอทีวี
พิจารณาอนุมัติความเป็นไปได้ของแผนและรายงานต่อตลาดหลักทรัพย์ฯ ต่อไป

ทรัพย์สินที่ใช้ในการประกอบธุรกิจ

สินทรัพย์ถาวร

ไอทีวี มีสินทรัพย์ถาวร ที่ได้มาหลังจากวันที่ 7 มีนาคม 2550 ณ วันที่ 31 ธันวาคม 2553
มีรายละเอียดดังนี้

+------------------------+---+------------+------------+--------------+
| รายการ                 | ล |            | ใช้เ        | มูลค่าตามบัญชี   |
|                        | ัก |            | ป็นหลักประกัน | (สุทธิ)        |
|                        | ษ |            |            |              |
|                        | ณ |            | การกู้ยืม     | (ล้านบาท)     |
|                        | ะ |            |            |              |
|                        | ข |            |            |              |
|                        | อ |            |            |              |
|                        | ง |            |            |              |
|                        | ส |            |            |              |
|                        | ิท |            |            |              |
|                        | ธิ |            |            |              |
+------------------------+---+------------+------------+--------------+
| เครื่องมือและอุปกรณ์สำนักงาน | ไ |            | ไม่มี        | 0.20         |
|                        | อ |            |            |              |
|                        | ท |            |            |              |
|                        | ีวี |            |            |              |
|                        | เ |            |            |              |
|                        | ป |            |            |              |
|                        | ็น |            |            |              |
|                        | เ |            |            |              |
|                        | จ |            |            |              |
|                        | ้า |            |            |              |
|                        | ข |            |            |              |
|                        | อ |            |            |              |
|                        | ง |            |            |              |
|                        | เ |            |            |              |
|                        | ป |            |            |              |
|                        | ็น |            |            |              |
|                        | ท |            |            |              |
|                        | ร |            |            |              |
|                        | ัพ |            |            |              |
|                        | ย |            |            |              |
|                        | ์ส |            |            |              |
|                        | ิน |            |            |              |
|                        | ท |            |            |              |
|                        | ี่ไ |            |            |              |
|                        | ด |            |            |              |
|                        | ้ม |            |            |              |
|                        | า |            |            |              |
|                        | ห |            |            |              |
|                        | ล |            |            |              |
|                        | ัง |            |            |              |
|                        | จ |            |            |              |
|                        | า |            |            |              |
|                        | ก |            |            |              |
|                        | ว |            |            |              |
|                        | ัน |            |            |              |
|                        | ที่ |            |            |              |
|                        | 7 |            |            |              |
|                        | ม |            |            |              |
|                        | ีน |            |            |              |
|                        | า |            |            |              |
|                        | ค |            |            |              |
|                        | ม |            |            |              |
|                        | 2 |            |            |              |
|                        | 5 |            |            |              |
|                        | 5 |            |            |              |
|                        | 0 |            |            |              |
+------------------------+---+------------+------------+--------------+
| รวมมูลค่าสินทรัพย์ถาวร      |   |            |            | 0.20         |
+------------------------+---+------------+------------+--------------+
| หัก สำรอง               |   |            |            | (0.18)       |
| ค่าเผื่อการด้อยค่าของสินทรัพย์ |   |            |            |              |
|                        |   |            |            | 8)           |
+------------------------+---+------------+------------+--------------+
| ราคาตามบัญชีสุทธิ          |   |            |            | 0.02         |
+------------------------+---+------------+------------+--------------+

หมายเหตุ : เมื่อวันที่ 7 มีนาคม 2550 ไอทีวี ได้รับหนังสือแจ้งบอกเลิกสัญญาเข้าร่วมงานฯ
และการดำเนินการสถานีวิทยุโทรทัศน์ระบบ ยู เอช เอฟ
เป็นผลให้อนุญาตให้ดำเนินการดังกล่าวสิ้นสุดลง ซึ่งเป็นข้อบ่งชี้ของการด้อยค่าของอุปกรณ์
สินทรัพย์ภายใต้สัญญาอนุญาตให้ดำเนินการ ซึ่งได้รับรู้ผลขาดทุนจากการด้อยค่าของสินทรัพย์ จำนวน
1,901.17 ล้านบาท และใน วันที่ 15 มกราคม 2551
พระราชบัญญัติองค์การกระจายเสียงและแพร่ภาพสาธารณะแห่งประเทศไทยดังกล่าวได้มีการประกาศในราชกิจจานุเบกษาโดยมีผลบังคับใช้เป็นกฎหมายตั้งแต่วันที่
15 มกราคม 2551 เป็นต้นไป ทำให้ บรรดาทรัพย์สินต่างๆ
รวมถึงสิทธิหน้าที่และภาระผูกพันของไอทีวี ตามสัญญาเข้าร่วมงานฯ
จะตกเป็นของรัฐตามบทเฉพาะกาลมาตรา 56 แห่งร่างพระราชบัญญัติดังกล่าว

  อย่างไรก็ตามไอทีวี ยังคงมีคดีความฟ้องร้องกับสำนักปลัดสำนักนายกรัฐมนตรี
  ที่ยังดำเนินต่อไปในกระบวนการยุติธรรมและข้อเรียกร้องค่าเสียหายข้ออื่นๆ
  ที่เรียกร้องให้สำนักปลัดสำนักนายกรัฐมนตรี
  ชดเชยค่าเสียหายโดยชำระคืนเป็นเงินสดให้แก่ไอทีวียังคงมีผลทางกฎหมายอยู่หากศาลมีคำพิพากษาชี้ขาดตามที่ไอทีวี
  เรียกร้อง

สัญญาการค้าที่มีสาระสำคัญ ดังนี้

1.  สัญญาว่าจ้างบริหารจัดการ

+-----------------+---+-------------------------------------------------+
| ชื่อสัญญา          | : | สัญญาว่าจ้างบริหารจัดการ                             |
+-----------------+---+-------------------------------------------------+
| คู่สัญญา           | : | คณะบุคคลศรีสมาน และ บริษัท ไอทีวี จำกัด (มหาชน)        |
+-----------------+---+-------------------------------------------------+
| วันที่ลงนามสัญญา    | : | 27 มิถุนายน 2551                                  |
+-----------------+---+-------------------------------------------------+
| ระยะเวลาสัญญา    | : | 1 กรกฏาคม 2551 ถึง 30 มิถุนายน 2556                |
+-----------------+---+-------------------------------------------------+
| รายละเอียดสัญญา   | : | เพื่อดำเนินการ 1. จัดเตรียมแผนฟื้นฟูกิจการ               |
|                 |   | จัดเตรียมสำนวนและหลักฐานประกอบคดีพิพาท 2.            |
|                 |   | บริหารจัดการงานบัญชีและธุรกรรมการเงินต่างๆ 3.          |
|                 |   | บริหารจัดการงานกำกับ                               |
|                 |   | ดูแลกิจการตามหลักเกณฑ์ที่ตลาดหลักทรัพย์แห่งประเทศไทยและสำ |
|                 |   | นักงานกำกับหลักทรัพย์และตลาดหลักทรัพย์แห่งประเทศไทยกำหนด |
|                 |   | 4. บริหารจัดการและดำเนินงานธุรกรรมทั่วไปภายในสำนักงาน  |
|                 |   | 5.                                              |
|                 |   | บ                                               |
|                 |   | ริหารจัดการการจัดเก็บเอกสารสำคัญทั้งด้านการเงินและกฎหมาย |
|                 |   | ตลอดจนดูแลรักษาทรัพย์สินและอุปกรณ์                     |
+-----------------+---+-------------------------------------------------+
| อัตราค่าบริการ     | : | เดือนละ 0.8 ล้านบาท คู่สัญญามีสิทธิบอกเลิกสัญญา           |
|                 |   | โดยแจ้งล่วงหน้า 30 วัน                              |
+-----------------+---+-------------------------------------------------+

2.  สัญญาว่าจ้างที่ปรึกษากฏหมาย

+-----------------+---+-------------------------------------------------+
| ชื่อสัญญา          | : | สัญญาว่าจ้างที่ปรึกษากฏหมายและดำเนินงานด้านกฏหมาย       |
+-----------------+---+-------------------------------------------------+
| คู่สัญญา           | : | คณะบุคคลคุปติมนัส และ บริษัท ไอทีวี จำกัด (มหาชน)        |
+-----------------+---+-------------------------------------------------+
| วันที่ลงนามสัญญา    | : | 10 พฤศจิกายน 2553                                |
+-----------------+---+-------------------------------------------------+
| ระยะเวลาสัญญา    | : | 1 พฤศจิกายน 2553 ถึง 31 ตุลาคม 2554                |
+-----------------+---+-------------------------------------------------+
| รายละเอียดสัญญา   | : | ให้คำปรึกษาและดำเนินงานด้านกฏหมาย                   |
|                 |   | อันเกี่ยวข้องกับข้อพิพาทอนุญาโตตุลาการและข้อพิพาทในศาล     |
+-----------------+---+-------------------------------------------------+
| อัตราค่าบริการ     | : | เดือนละ 0.28 ล้านบาท  สัญญามีกำหนด 1 ปี              |
|                 |   | คู่สัญญามีสิทธิบอกเลิกสัญญา โดยแจ้งล่วงหน้า 7 วัน           |
+-----------------+---+-------------------------------------------------+

3.  สัญญาการจัดการกองทุนส่วนบุคคล

+-----------------+---+-------------------------------------------------+
| ชื่อสัญญา          | : | สัญญาการจัดการกองทุนส่วนบุคคล                        |
+-----------------+---+-------------------------------------------------+
| คู่สัญญา           | : | บริษัทหลักทรัพย์จัดการกองทุน ทิสโก้ จำกัด และ บริษัท ไอทีวี   |
|                 |   | จำกัด (มหาชน)                                    |
+-----------------+---+-------------------------------------------------+
| วันที่ลงนามสัญญา    | : | 20 พฤศจิกายน 2551                                |
+-----------------+---+-------------------------------------------------+
| ระยะเวลาสัญญา    | : | 20 พฤศจิกายน 2551 ถึง 19 พฤศจิกายน 2552 อายุสัญญา 1  |
|                 |   | ปี ต่ออายุได้อีกคราวละ 1 ปี โดยอัตโนมัติ                 |
+-----------------+---+-------------------------------------------------+
| รายละเอียดสัญญา   | : | ดำเนินการบริหารเงินลงทุนในตราสารหนี้                  |
|                 |   | ตามนโยบายการลงทุนของไอทีวี                         |
+-----------------+---+-------------------------------------------------+
| อัตราค่าบริการ     | : | อัตราร้อยละ 0.0675 ต่อปี                            |
|                 |   | ของมูลค่าทรัพย์สินสุทธิของกองทุนที่คำนวณได้เป็นรายวัน        |
|                 |   | การชำระค่าธรรมเนียม บริษัทหลักทรัพย์จัดการกองทุนรวม      |
|                 |   | จะหักจากกองทุนเป็นรายไตรมาส ภายใน 15               |
|                 |   | หลังจากวันสิ้นไตรมาส                                |
|                 |   | คู่สัญญามีสิทธิบอกเลิกสัญญาได้โดยแจ้งล่วงหน้า 60 วัน         |
+-----------------+---+-------------------------------------------------+

4.  สัญญาการจัดการกองทุนส่วนบุคคล

+-----------------+---+-------------------------------------------------+
| ชื่อสัญญา          | : | สัญญาการจัดการกองทุนส่วนบุคคล                        |
+-----------------+---+-------------------------------------------------+
| คู่สัญญา           | : | บริษัทหลักทรัพย์จัดการกองทุน ไทยพาณิชย์ จำกัด และ         |
|                 |   |                                                 |
|                 |   | บริษัท ไอทีวี จำกัด (มหาชน)                          |
+-----------------+---+-------------------------------------------------+
| วันที่ลงนามสัญญา    | : | 22 พฤศจิกายน 2553                                |
+-----------------+---+-------------------------------------------------+
| ระยะเวลาสัญญา    | : | 22 พฤศจิกายน 2553 ถึง 21 พฤศจิกายน 2554 อายุสัญญา 1  |
|                 |   | ปี ต่ออายุได้อีกคราวละ 1 ปี โดยอัตโนมัติ                 |
+-----------------+---+-------------------------------------------------+
| รายละเอียดสัญญา   | : | ดำเนินการบริหารเงินลงทุนในตราสารหนี้                  |
|                 |   | ตามนโยบายการลงทุนของไอทีวี                         |
+-----------------+---+-------------------------------------------------+
| อัตราค่าบริการ     | : | อัตราร้อยละ 0.0675 ต่อปี                            |
|                 |   | ของมูลค่าทรัพย์สินสุทธิของกองทุนที่คำนวณได้เป็นรายวัน        |
|                 |   | การชำระค่าธรรมเนียม บริษัทหลักทรัพย์จัดการกองทุนรวม      |
|                 |   | จะหักจากกองทุนเป็นรายไตรมาส ภายใน 15               |
|                 |   | หลังจากวันสิ้นไตรมาส                                |
|                 |   | คู่สัญญามีสิทธิบอกเลิกสัญญาได้โดยแจ้งล่วงหน้า 30 วัน         |
+-----------------+---+-------------------------------------------------+

5. สัญญาแต่งตั้งผู้รับฝากทรัพย์สินกองทุนส่วนบุคคล

+-----------------+---+-------------------------------------------------+
| ชื่อสัญญา          | : | สัญญาแต่งตั้งผู้รับฝากทรัพย์สินกองทุนส่วนบุคคล               |
+-----------------+---+-------------------------------------------------+
| คู่สัญญา           | : | ธนาคารทหารไทย จำกัด (มหาชน) และ บริษัท ไอทีวี จำกัด   |
|                 |   | (มหาชน)                                         |
+-----------------+---+-------------------------------------------------+
| วันที่ลงนามสัญญา    | : | 20 พฤศจิกายน 2551                                |
+-----------------+---+-------------------------------------------------+
| ระยะเวลาสัญญา    | : | 20 พฤศจิกายน 2551 ถึง 19 พฤศจิกายน 2552 อายุสัญญา 1  |
|                 |   | ปี ต่ออายุได้อีกคราวละ 1 ปี โดยอัตโนมัติ                 |
+-----------------+---+-------------------------------------------------+
|                 |   |                                                 |
+-----------------+---+-------------------------------------------------+
| รายละเอียดสัญญา   | : | ดำเนินการรับฝากทรัพย์สิน ที่ได้มาจากการลงทุนในตราสารหนี้   |
+-----------------+---+-------------------------------------------------+
| อัตราค่าบริการ     | : | อัตราร้อยละ 0.0125 ต่อปี ของมูลค่าทรัพย์สินสุทธิ ณ         |
|                 |   | วันทำการสุดท้ายของสัปดาห์และทุกวันสุดท้ายของเดือน         |
|                 |   | โดยคำนวณเป็นรายสัปดาห์ การชำระค่าธรรมเนียม           |
|                 |   | คู่สัญญามีสิทธิบอกเลิกสัญญาได้โดยแจ้งล่วงหน้า 60 วัน         |
+-----------------+---+-------------------------------------------------+
| ชื่อสัญญา          | : | สัญญาแต่งตั้งผู้รับฝากทรัพย์สินกองทุนส่วนบุคคล               |
+-----------------+---+-------------------------------------------------+
| คู่สัญญา           | : | ธนาคารไทยพาณิชย์ จำกัด(มหาชน) และ บริษัท ไอทีวี จำกัด   |
|                 |   | (มหาชน)                                         |
+-----------------+---+-------------------------------------------------+
| วันที่ลงนามสัญญา    | : | 20 พฤศจิกายน 2551                                |
+-----------------+---+-------------------------------------------------+
| ระยะเวลาสัญญา    | : | 20 พฤศจิกายน 2551 ถึง 19 พฤศจิกายน 2552 อายุสัญญา 1  |
|                 |   | ปี ต่ออายุได้อีกคราวละ 1 ปี โดยอัตโนมัติ                 |
+-----------------+---+-------------------------------------------------+
| รายละเอียดสัญญา   | : | ดำเนินการรับฝากทรัพย์สิน ที่ได้มาจากการลงทุนในตราสารหนี้   |
+-----------------+---+-------------------------------------------------+
| อัตราค่าบริการ     | : | อัตราร้อยละ 0.0125 ต่อปี ของมูลค่าทรัพย์สินสุทธิ ณ         |
|                 |   | วันทำการสุดท้ายของสัปดาห์และทุกวันสุดท้ายของเดือน         |
|                 |   | โดยคำนวณเป็นรายสัปดาห์ การชำระค่าธรรมเนียม           |
|                 |   | คู่สัญญามีสิทธิบอกเลิกสัญญาได้โดยแจ้งล่วงหน้า 60 วัน         |
+-----------------+---+-------------------------------------------------+

6. สัญญาเช่าพื้นที่สำนักงานปัจจุบัน

เมื่อวันที่ 7 มีนาคม 2550 ไอทีวี ได้รับหนังสือแจ้งบอกเลิกสัญญาเข้าร่วมงานฯ
และการดำเนินการสถานีวิทยุโทรทัศน์ระบบ ยู เอช เอฟ
เป็นผลให้อนุญาตให้ดำเนินการดังกล่าวสิ้นสุดลง ทำให้ไอทีวี
ยกเลิกสัญญาเช่าพื้นที่ตั้งสถานีโทรทัศน์และสัญญาการค้าทั้งหมด ตั้งแต่วันที่ 8 มีนาคม 2550
เป็นต้นมา โดยมีสัญญาเช่าพื้นที่ที่ยังคงมีผลบังคับใช้อยู่ มีสาระสำคัญของสัญญา ดังนี้

+---------------------+---+----------------------------------------------+
|   ชื่อสัญญา            | : | สัญญาเช่าพื้นที่ในอาคารชินวัตรทาวเวอร์ 3              |
+---------------------+---+----------------------------------------------+
| คู่สัญญา               | : | บริษัท เอสซี แอสเสท คอร์ปอเรชั่น จำกัด (มหาชน) และ  |
|                     |   |                                              |
|                     |   | บริษัท ไอทีวี จำกัด (มหาชน)                       |
+---------------------+---+----------------------------------------------+
| วันที่ลงนามสัญญา        | : | 17 พฤศจิกายน 2551                             |
+---------------------+---+----------------------------------------------+
| ระยะเวลาสัญญาเช่า     | : | 1 มกราคม 2552 ถึง 31 ธันวาคม 2554              |
+---------------------+---+----------------------------------------------+
| รายละเอียดพี้นที่เช่า     | : | จำนวนพื้นที่เช่า 32 ตารางเมตร                     |
+---------------------+---+----------------------------------------------+
| อัตราค่าเช่า           | : |   15,200 บาทต่อเดือน                           |
|                     |   |   โดยผู้เช่ามีสิทธิขอต่อสัญญาได้โดยแจ้งล่วงหน้าไม่น้อยกว่า  |
|                     |   |   90 วัน                                      |
|                     |   |   ผู้ให้เช่าขอสงวนส                              |
|                     |   | ิทธิในการขอปรับอัตราค่าเช่าได้ตามสภาพเศรษฐกิจในขณะนั้น |
|                     |   |   ไม่เกินร้อยละ 15 ของอัตราค่าเช่าเดิม              |
+---------------------+---+----------------------------------------------+

ลิขสิทธิ์รายการ

ไอทีวีมีมูลค่าทางบัญชีของลิขสิทธิ์รายการและต้นทุนผลิตรายการ ณ วันที่ 31 ธันวาคม 2553 จำนวน
103.20 ล้านบาท โดยเมื่อวันที่ 7 มีนาคม 2550 ไอทีวี
ได้รับหนังสือแจ้งบอกเลิกสัญญาเข้าร่วมงานฯ และการดำเนินการสถานีวิทยุโทรทัศน์ระบบ ยู เอช
เอฟ เป็นผลให้อนุญาตให้ดำเนินการดังกล่าวสิ้นสุดลง ซึ่งเป็นข้อบ่งชี้ของการด้อยค่าของ
ค่าลิขสิทธิ์รายการ ซึ่งได้รับรู้ผลขาดทุนจากการด้อยค่าของสินทรัพย์ดังกล่าวจำนวน 103.20
ล้านบาท

2. บริษัท แมทช์บอกซ์ จำกัด

บริษัท แมทช์บอกซ์ จำกัด (MB)
ดำเนินธุรกิจให้บริการด้านออกแบบความคิดสร้างสรรค์และสื่อสารโฆษณาแบบครบวงจร

ลักษณะการประกอบธุรกิจ

MB จดทะเบียนก่อตั้งเป็นบริษัทจำกัด เมื่อวันที่ 13 มีนาคม 2534 ด้วยทุนจดทะเบียน 9 ล้านบาท
โดยมี SHIN เป็นผู้ถือหุ้นใหญ่ในสัดส่วนร้อยละ 99.96

MB
ประกอบธุรกิจหลักในการให้บริการด้านออกแบบความคิดสร้างสรรค์ให้กับสินค้าและบริการของลูกค้า
รวมทั้งจัดซื้อ สื่อโฆษณาทุกประเภท และรับจ้างผลิตชิ้นงานและวัสดุโฆษณาผ่านทางโทรทัศน์
หนังสือพิมพ์ วิทยุ ป้าย และเว็บไซต์ รวมทั้งงานด้านสิ่งพิมพ์ต่างๆ

รายได้จากลูกค้าของ MB ในปี 2553 แบ่งออกเป็นลูกค้าภายในกลุ่มบริษัทฯ สัดส่วน 89%
และลูกค้าภายนอกกลุ่ม 11%

การประกอบธุรกิจแต่ละสายผลิตภัณฑ์

1.  บริการด้านออกแบบความคิดและวางแผนกลยุทธ์โฆษณาอย่างสร้างสรรค์ให้กับสินค้าและบริการของลูกค้า
    ลูกค้าของ MB มีทั้งภายในและภายนอก โดยในการแแข่งขัน MB
    จะเข้าไปร่วมเสนอตัวอย่างชิ้นงานโฆษณาให้กับลูกค้าร่วมกับบริษัทผู้สร้างสรรค์งานโฆษณารายอื่นๆ
    ในช่วงระยะเวลาที่ผ่านมา MB มีชื่อเสียงและได้รับการยอมรับจากตลาด
    ในเรื่องการทำโฆษณาสื่อสารในสินค้าประเภทเทคโนโลยีสื่อสารและโทรคมนาคม

2.  บริการด้านสื่อโฆษณา เป็นบริการที่จัดหาเนื้อที่โฆษณาทั้งโทรทัศน์ หนังสือพิมพ์ วิทยุ
    ป้ายกลางแจ้ง และอินเตอร์เน็ต

3.  บริการด้านการผลิตชิ้นงาน วัสดุโฆษณา เพื่อนำไปดำเนินการลงโฆษณาในเนื้อที่โฆษณา

4.  บริการด้านสิ่งพิมพ์ต่าง ๆ ทั้งด้านออกแบบและจัดพิมพ์ในรูปแบบต่าง ๆ

5.  บริการด้านการจัดกิจกรรม ( Event Marketing)
    ซึ่งบริษัทได้รับความไว้วางใจให้เป็นผู้วางแผนจัดงานกิจกรรมทางการตลาดให้กับองค์กรของรัฐ
    และบริษัทใหญ่ๆได้แก่ บรรษัทบริหารสินทรัพย์ไทย และการบินไทย

6.  บริการงานด้านดิจิตอล และสื่อใหม่ๆ (Digital and New Media)
    เพื่อลูกค้าที่ต้องการสื่อรูปแบบใหม่ๆ เพื่อเจาะกลุ่มเป้าหมายเฉพาะเจาะจง

ปัจจัยความเสี่ยง

ปัจจัยความเสี่ยงที่อาจจะเกิดขึ้น และมีผลกระทบต่อการดำเนินงานของ MB สามารถสรุปได้ดังนี้

1.  ลูกค้าหลักใช้งบโฆษณาลดลง หรือเปลี่ยนบริษัทโฆษณา

2.  การแข่งขันในตลาดโดยเฉพาะด้านราคาค่าธรรมเนียมในการให้บริการ

3.  ภาวะเศรษฐกิจถดถอยของประเทศ

+-----------------------------------------------------------------------+
|                                                                       |
+-----------------------------------------------------------------------+
| []                                                                    |
+-----------------------------------------------------------------------+
| บริษัท ชิน คอร์ปอเรชั่น จำกัด (มหาชน)                                        |
|                                                                       |
| Shin Corporation Public Company Limited                               |
|                                                                       |
| เอกสารแนบ 6                                                           |
|                                                                       |
| รายงานคณะกรรมการตรวจสอบ                                               |
+-----------------------------------------------------------------------+

[]

[]

[]

+-----------------------------------------------------------------------+
|                                                                       |
+-----------------------------------------------------------------------+
| []                                                                    |
+-----------------------------------------------------------------------+
| บริษัท ชิน คอร์ปอเรชั่น จำกัด (มหาชน)                                        |
|                                                                       |
| Shin Corporation Public Company Limited                               |
|                                                                       |
| เอกสารแนบ 7                                                           |
|                                                                       |
| รายงานความรับผิดชอบของคณะกรรมการต่อรายงานทางการเงิน                       |
+-----------------------------------------------------------------------+

[]